
НОРМАТИВТІК СІЛТЕМЕЛЕР

Бұл диссертациялық жұмыста мынадай нормативтік құжаттардың сілтемелері пайдаланылды:
ҚР Үкіметінің 2024 жылғы 24 шілдедегі №592  қаулысымен бекітілген «Жасанды интеллектті дамытудың 2024–2029 жылдарға арналған тұжырымдамасы» https://adilet.zan.kz/kaz/docs/P2400000592.
Қазақстан Республикасында тіл саясатын дамытудың 2023–2029 жылдарға арналған тұжырымдамасы. ҚР Үкіметі    2023 жылғы 16 қазандағы №914 Қаулысы  https://online.zakon.kz/ Document/? doc_id= 38463314
Қазақстан Республикасында жоғары білім мен ғылымды дамытудың 2023-2029 жылдарға арналған тұжырымдамасын бекіту туралы Қазақстан Республикасы Үкіметінің 2023 жылғы 28 наурыздағы № 248 Қаулысы. https://adilet.zan.kz/kaz/docs/P2300000248

Бұл диссертациялық жұмыста келесі терминдерге сәйкес анықтамалар берілген:
Антропоөзектік лингвистика – «тіл арқылы адамды, адам арқылы тілді тану» қағидасы тілдің  құрылымдық жүйесімен қатар, оған тәуелді танымдық, эмоционалды және мәдени кеңістікті кешенді түрде зерделейтін бағыт.
Ассоциация – әлем тануда адам санасында алғаш пайда болатын менталды сигналдар, білім алудың бір тәсілі.
Денотат – белгілі бір тілдік бірлікпен аталатын зат немесе құбылыс.
Когнитивтік құрылым – материалданған нақты нысанның адам санасындағы бейне-көрінісі.
Код – коммуникативтік жағдаятқа қатысушылардың (адресант, адресат) ұлттық, мәдени, тарихи, әлеуметтік, саяси т.б. аялық білімін көрсететін таңбалық жүйе. 
Коннотат – белгілі бір тілдік бірліктің негізгі денотативтік мағынасында қосымша жүктелетін эмоциялық, бағалауыштық, экспрессивтік, мәдени реңктердің жиынтығы.
Концепт – берілген нысан туралы абстрактіленген, санада туындайтын әрі сақталатын және нақты тілдік бірлік арқылы репрезенттелетін, ұлттық-мәдени және жеке психикалық сипатқа ие болатын адам санасындағы білім бірлігінің көрінісі.
Концептуалды талдау – тілдік бірліктерді формальды тұрғыдан және олардың мағыналық өрісін, халықтың дүниетанымын, мәдени кодын, эмоциялық мазмұнын кешенді түрде ашуға бағытталған ғылыми әдіс.
Қатысым – адамдардың нақты сөйлеу жағдаятында тіл арқылы қарым-қатынасқа түсуі.
Құндылық – адам өмірінде, қоғамда, мәдениетте маңызы зор деп саналатын белгілі бір идеалдар мен нормаларды білдіретін ұғым. Адамның мінез-құлқын, шешім қабылдауы, әлеуметтік қатынастарын және өмір сүру стилін анықтайды.
Лингвомәдениеттану – лингвистика мен мәдениеттану ғылымдарының өзара байланысы негізінде жеке тұлғаның танымындағы мәдениеттің тілге және тілдің мәдениетке әсерін зерттейтін ғылым тармағы.
Мәдени код – ұлттың дүниетанымын, құндылықтарын, салт-дәстүрі мен мінез-құлық ерекшеліктерін сақтайтын және ұрпақтан-ұрпаққа жеткізетін мағыналық жүйе. 
Суггестия – адамның психикасына сөзбен, ым-ишарамен немесе басқа да тәсілдермен ықпал ету арқылы белгілі бір ойды, сезімді немесе мінез-құлық үлгісін санасына сіңіру. Иек арту, сендіру, гипноздық немесе эмоционалды ықпал ету тәсілі.
Таным – объективті әлемнің құбылыстары мен заңдылықтары туралы білім алу үдерістерінің, шараларының және әдістерінің жиынтығы.
Тілдік қатынас – қоғам мүшелерінің тіл арқылы өзара байланыс орнатуын, ақпарат алмасуын, ойды, сезімді, мәдени құндылықтарды жеткізуін қамтамасыз ететін, тілдің негізгі қоғамдық қызметін жүзеге асыратын әлеуметтік-танымдық құбылыс.
Тілдік құзыреттілік – адамның белгілі бір тілді барлық жүйелік деңгейлерінде (фонетика, лексика, морфология, синтаксис, стилистика) меңгеруімен қатар, сол білімді санасында жүйелеп, оны қарым-қатынаста тиімді қолдануға мүмкіндік беретін ішкі тілдік қабілеті. 
Экспрессивтілік – тілдік бірліктердің ойды бейнелі, әсерлі, эмоционалды түрде жеткізуге бағытталған стилистикалық және прагматикалық қасиеті, ол сөйлеушінің сезімін, бағалауын жеткізумен қатар, адресатқа әсер етіп, ұлттық дүниетаным мен мәдени кодтарды жеткізу қызметін атқарады.
Эмотивтілік – адресаттың сезімі мен эмоциясын бейнелейтін, тілдік бірліктерге эмоционалды-бағалауыштық реңк үстеп, ұлттық дүниетанымды  жеткізуге бейім семантикалық әрі прагматикалық санат.
Эмоционалды интеллект – адамның өз эмоциясын, басқалардың эмоциясын тану, түсіну және басқару қабілеті.
Эмоционалды концепт – этностық және мәдени шарттылыққа негізделген, күрделі құрылымдық-мағыналық және менталды құрылым. Ол әдетте лексикалық және фразеологиялық деңгейде вербалданатын, ұғымдық негізге сүйенетін тілдік бірлік.
Этноэмоционалды-этикалық концепт – ұлттық-мәдени код негізінде қалыптасқан, тіл иесінің ішкі сезімін моральдық құндылықтармен репрезентациялайтын танымдық-семантикалық санат. 
Эмоционалды мағына – тілдік бірліктің адамның сезім күйін білдіретін немесе оятатын мағыналық қабаты. Ол сөздің ақпараттық мазмұнынан бөлек, адресанттың эмоциялық көзқарасын, бағасын, көңіл күйін білдіреді.
Эмоционалдылық – адамның ішкі жан дүниесі мен сезімін тікелей бейнелейтін, тілдік бірліктердің табиғи эмоциялық мазмұнын құрайтын санат.
Эмоция – адамның жан дүниесінде болатын қуаныш, қайғы, таңдану, ашу, қорқыныш, жек көру және т.б. да күрделі психикалық құбылыстардың, толғаныстар мен күйзелістердің жиынтығы.

	т.б.
	– тағы басқа 

	БАҚ
	– Бұқаралық ақпарат құралдары

	ӘҰБ
	– Әлемнің ұлттық бейнесі 

	ЖИ
	·  Жасанды интеллект 

	ҚР
	– Қазақстан Республикасы 

	ҚТТС
	– Қазақ тілінің түсіндірме сөздігі 

	ҚТҰК
	– Қазақ тілінің ұлттық корпусы 

	ЭВ
	– Эмотивті валенттілік

	ЭЭ
	– Эмоционалды-экспрессивті 

	ЭЭБ
	– Эмоционалды-экспрессивті бірлік

	ЭЭЛ
	– Эмоционалды-экспрессивті лексика

	ЭЭМ
	– Эмоционалды-экспрессивті мағына

	ЭЭС
	– Эмоционалды-экспрессивті сөздер

	KAZLLM
	– Қазақ тілінің ауқымды тілдік моделі 

	NLP
	– Табиғи тілдерді өңдеу

Зерттеу жұмысының жалпы сипаттамасы. Қазіргі жаһандану үдерісі мен  цифрлық-коммуникативті кеңістіктің белсенді даму кезеңінде тұлғаның эмоциясы мен ойын дәл әрі уәжді жеткізу маңызды лингвистикалық мәселе ретінде алға шықты. Аталған мәселені тілдік тұрғыдан айқындайтын эмоционалды-экспрессивті сөздер (бұдан әрі ЭЭС) тұлғаның тек психикалық-эмоциялық жай-күйін білдіру құралы ғана емес, сонымен қатар халықтың мәдени-танымдық тәжірибесін, ұлттық болмысын, құндылықтар жүйесін және дүниетанымдық кодтарын вербалдайтын лингвомәдени бірліктер ретінде қызмет етеді. ЭЭС-ті  құрылымдық, когнитивтік және прагматикалық аспектілер тұрғысынан талдау маңызды. Осы  арқылы әлемнің ұлттық бейнесі мен тілдегі мәдени-танымдық кодтардың (дін, философия, мифология) қалай репрезентациялайтыны айқындалады.
Зерттеуде эмоционалды-экспрессивті сөздер ұлттық-мәдени кодтарды айқындайтын, мәдени жад пен тілдік сананы байланыстыратын көпдеңгейлі тілдік құбылыс ретінде қарастырылып, қазақ дүниетанымындағы эмоцияның тілдік репрезентациясын зерттеудің теориялық және қолданбалы аясын кеңейту көзделді.  
Зерттеудің қолданбалы және инновациялық бағыты ЭЭС-тің цифрлық ортада автоматты танылуы мен модельдену мәселесімен сабақтас. Зерттеу барысында жинақталған ЭЭС корпусына сүйене отырып, жасанды интеллект (бұдан әрі – ЖИ) элементтері кіріктірілген QazEmoLex веб-қосымшасы ұсынылды. Эмоционалды-экспрессивті бірліктердің (бұдан әрі – ЭЭБ) лингвоэкологиялық қырын көрсету мақсатында одағай, қыстырма мен қаратпалардың қолданысына қатысты сауалнама жүргізіліп, олардың қазіргі тілдік санадағы трансформациялық сипаттары талданды.  
[bookmark: _Hlk214615102]Зерттеу тақырыбының өзектілігі. Қазіргі антропоөзектік парадигмада тіл – адамның ішкі эмоциялық тәжірибесін ғана емес, ұлттық дүниетаным мен әлеуметтік-этикалық нормаларды репрезентациялайтын күрделі семиотикалық жүйе. Осы тұрғыдан алғанда, тілдің эмоционалды-экспрессивті (бұдан әрі – ЭЭ)  қабаты ұлттың әлемді қабылдау және бағалау ерекшелігін айқындайтын маңызды танымдық-лингвомәдени құрылым болып табылады. Бұл бағыттағы зерттеулер тілдік тұлғаның эмоционалды құзыреттілігі мен этномәдени бірегейлігінің өзара сабақтастығын ашуға мүмкіндік береді.
Қазақ тіл білімінде ЭЭС-тердің стилистикалық қызметі грамматикалық қырлары зерттелгенімен, олардың мәдени кодтармен жүйелі байланысы, эмоция – бағалау – прагматика тізбегіндегі қызметі, танымдық-дискурстық біртұтас модель аясында сипатталуы кешенді түрде арнайы зерттеу нысанына айналмаған. Сондай-ақ ЭЭС-тің эмотивті валенттілігін сандық-өлшемдік негізде модельдеу және цифрлық талдау құралдарын әзірлеу мәселесі ұлттық лингвистикада толық жүйеленбеген. Әсіресе, ЭЭС-терді тек экспрессия құралы емес, ұжымдық сананың эмоционалды-аксиологиялық тәжірибесін сақтаушы лингвомәдени бірлік ретінде арнайы модель негізінде саралау ғылыми қажеттіліктен туындап отыр. Осы орайда эмоцияның тілдік және менталды деңгейлерін біріктіретін жаңа әдіснамалық тәсілдерді қалыптастыру – ұлттық лингвистиканың басым бағыттарының бірі.
Зерттеудің өзектілігі қазақ дүниетанымындағы қайырым, дарқандық, ұят, қайғы, т.б. этноэмоционалды-этикалық концептілердің ЭЭС-тер арқылы репрезентациялануымен де негізделеді. Бұл бірліктер эмоцияны атаумен шектелмей, әлеуметтік мінез-құлықты реттейтін және мәдени нормаларды бекітетін құрал  қызметін атқарады. Мұндай концептілерді ЭЭС-тер арқылы зерттеу қазақ қоғамындағы адамгершілік мұраттар мен этикалық тыйымдардың тілдік тетіктерін терең түсінуге жол ашады.
Жаһандану үдерісі мен цифрлық коммуникация дәстүрлі экспрессивті қабаттың әлсіреуіне әкеліп отырған жағдайда ұлттық-мәдени кодтарды сақтаушы эмоционалды-экспрессивті лексиканың (бұдан әрі – ЭЭЛ) табиғатын тану, олардың лингвоэкологиялық маңызын айқындау ғылыми және әлеуметтік тұрғыдан маңызды болып отыр. Цифрлық лингвистика мен ЖИ технологияларының дамуы тілдің эмоционалды-прагматикалық қабатын автоматты тану және модельдеу мәселесін алға қояды. Сондықтан да ЭЭС-терді ұлттық кодтармен байланыстыра отырып, олардың эмотивті валенттілігі мен прагматикалық әсерін сандық-өлшемдік үлгілер (QazEmoLex) арқылы сипаттау қазақ тілінің цифрлық кеңістіктегі ғылыми әлеуетін арттыру үшін аса өзекті. Бұл өз кезегінде қазақ тілінің ауқымды тілдік модельдері (LLM) мен нейрожелілік жүйелері үшін эмоционалдық-мәдени тереңдікті қамтамасыз ететін лингвистикалық базаны қалыптастыруда маңызды. 
ЭЭС-тердің лингвомәдени, когнитивтік және цифрлық тұрғыдағы кешенді сипаттамасы тіл білімінің жаңа бағыттарын дамытуға және ұлттық болмыстың тілдік негіздерін тереңдетіп, қолданбалы айналымға ендіруге негіз болады.
Зерттеудің нысаны – қазақ тіліндегі эмоционалды-экспрессивті сөздер.
Зерттеудің пәні – қазақ тіліндегі эмоционалды-экспрессивті бірліктердің  лексика-семантикалық құрылымы, прагматикалық қызметі, функционалдық-стилистикалық ерекшеліктері мен ұлттық-мәдени коннотациясы. 
[bookmark: _Hlk214202287]Зерттеу мақсаты – эмоционалды-экспрессивті бірліктердің құрылымдық, когнитивтік-семантикалық және прагматикалық ерекшеліктерін айқындап, олардың ұлттық-мәдени сипатын кешенді модель негізінде талдау.
Көрсетілген мақсатқа қол жеткізу үшін төмендегі міндеттерді шешу көзделді:
· эмоционалды-экспрессивті бірліктердің зерттелуін талдап, олардың функционалды қолданысындағы айырмашылықтарды айқындау;
·  эмоцияны тілдік репрезентациялаудың біртұтас моделін теориялық тұрғыда негіздеу және оның параметрлік құрылымын анықтау;
·  эмоционалды-экспрессивті тілдік санаттардың лингвомәдени табиғатын ұлттық-мәдени кодтармен байланыста сипаттау;
·  эмоционалды-экспрессивті лексиканы цифрлық талдаудың инновациялық моделін әзірлеу және іске асыру. 
Зерттеудің әдіснамалық негізіне отандық ғалымдардан А.Байтұрсынұлы, Қ.Жұбанов, І.Кеңесбаев, Ғ.Мұсабаев, М.Балақаев, Е.Жанпейісов, Ғ.Мұсабаев,  М.Оразов,  Р.Әмір, Х.Нұрмұқанов, Ш.Нұрғожина, А.Мұсабекова, А.Сембаева, Қ.Иманалиева, А.Таткенова, С.Қоянбекова, Д.Қабылдаева, Б.Жонкешов, Х.Ибадильдина, А.Калжанова, Д.Оспанова,  Ә.Әбсаттар, Р.Ешпанов, Г.Қосымова, Қ.Есенова; шетелдік зерттеушілерден: Ф.де Соссюр,  Ш.Балли, Ч.Огден мен А.Ричардс, Сепир-Уорф, Р.Лазарус, Д.Рассел, В.Шаховский, А.Бине, Р.Браун, А.Вежбицкая, Е.Галкина-Федорук,  В.Мальцев, М.Городникова, Э.Азнаурова, И.Арнольд, Н.Павлова, Н.Михайловская, Д.Мартин мен П.Уаит, Дж Пеннебейкер еңбектері қарастырылды. Бұл еңбектер диссертациялық жұмыстың теориялық және әдіснамалық базасын толықтырып, ЭЭС-тердің табиғатын, сипатын кешенді түрде зерделеуге негіз болды. 
Зерттеу жұмысының әдістері. Зерттеуде келесі әдістер кешені қолданылды: лингвокогнитивті әдіс – қайғы, ұят, қайырымдылық, дархандық концептілерінің вербализациясын зерттеуде; лингвомәдени-танымдық талдау – ұлттық-мәдени кодтарды анықтау және интерпретациялауда; бағалау теориясына (Appraisal Theory) негізделген дискурсивті әдіс – мәтіндегі бағалау, экспрессивтілік және ұстаным тетіктерін сипаттауда; лингвопрагматикалық талдау – эмоционалды-экспрессивті бірліктердің иллокутивті әлеуеті мен перлокутивті әсерін айқындауда; модельдеу әдісі – құрылымдық, семантикалық, аксиологиялық және экспрессивті параметрлерді жүйелеуде; сондай-ақ талдау, синтез, қорыту сияқты жалпығылыми әдістер. Қоршаған орта мен түр-түс атауларының эмотивті валенттілігіне қатысты тілдік деректер іріктеу және интерпретациялау әдістері арқылы жинақталды. ЭЭС-тердің цифрлық қорын құрастыруда және олардың жиілік сипатын анықтауда корпустық-лингвистикалық және табиғи тілді өңдеу, кодтау әдістері қолданылды. Сонымен қатар одағай, қыстырма, қаратпа сөздерге қатысты эмпирикалық әдіс, сауалнама нәтижелерін өңдеу және лингвоэкологиялық бақылау әдістері пайдаланылды.
Зерттеу жұмысының негізгі кезеңдері. Зерттеу мақсаттары мен міндеттерін жүзеге асыру үшін жұмыс үш кезеңде жүргізілді.
Бірінші кезеңде (дайындық кезеңі, 2018–2019 ж.ж.) зерттеу тақырыбы анықталып, негізгі мәселелерге қатысты библиографиялық көрсеткіштер түзілді, әдістемелік, теориялық, әдіснамалық негіздерін анықтау бойынша ғылыми зерттеулерге талдау жасалды, ЭЭС, эмотивтілік, экспрессивтілік, эмоционалдылық, дүниетаным, ұлттық мәдениет, мәдени код ұғымдарының теориялық негіздері айқындалды. 
Екінші кезеңде (негізгі кезең, 2019–2020 ж. ж.) ЭЭБ-тердің ұлттық-мәдени сипатын тануға қатысты талдау жұмыстары жүргізілді. 
Үшінші кезеңде (қорытынды кезеңі, 2020–2026 ж.ж.) ЭЭС-тердің ұлттық-мәдени сипатын анықтау мақсатында теориялық негіздер сарапталып, түрлі лингвистикалық талдаулар жасалды және эмотивті лексикаға негізделген эмоционалды концептілер жүйеленіп, зерттеу тақырыбы бойынша теориялық мәселелер анықталды.
Қорытынды кезеңде ЭЭБ-тердің эмоциялық валенттілік, ұлттық-мәдени код және концептуалдық өріс бойынша жіктейтін модульдік жүйе құрылып, https://qazemolex.kz/ лингвоаналитикалық веб-қосымшасы әзірленді. Зерттеудің негізгі тұжырымдары шығарылып, диссертациялық жұмыстарға қойылатын талаптарға сай әзірлеу жұмысы жүзеге асырылды.
Қорғауға ұсынылатын тұжырымдар
·  заманауи антропоөзектік ғылыми парадигма бағытындағы лингвистикалық зерттеулер эмоционалды-экспрессивті лексиканың семантикалық негізін құрайтын когнитивті құрылымдарды айқындауға, сонымен қатар оның лингвомәдени және прагматикалық әлеуетін толық ашуға септігін тигізеді;
·   эмоционалды-экспрессивті сөздер – ұлттық-мәдени ақпаратты жинақтаушы, әлеуметтік нормаларды реттеуші және дискурстық прагматикаға ықпал етуші тетіктердің біртұтас жиынтығынан тұратын көпфункционалды лингвомәдени жүйе. Бұл олардың тек эмоционалды реакциясын білдіріп қоймай, ұлттың эмоционалды тәжірибесін сақтау мен тасымалдаудағы стратегиялық рөлін негіздейді;
·  эмоционалды-экспрессивті сөздер – ұлттық дүниетаныммен уәжделген лингвомәдени бірліктер. Олар базалық мәдени кодтар мен ұлттық кодтар арқылы құндылықтар мазмұнын жинақтап, тілдік санада ұлттық болмысты қалыптастыратын танымдық-аксиологиялық қызмет атқарады;
·  мәтін құрылымындағы эмоционалды-экспрессивті бірліктердің семантикалық-эмоционалдық параметрлерін автоматты тану мен параметрлік модельдеу олардың эмоционалды қызметін сандық-құрылымдық деңгейде сипаттауға мүмкіндік береді. ЭЭБ-тің ұлттық-мәдени сипаты эмоция, бағалау, экспрессивті қарқын мен прагматикалық ықпал және мәдени кодтардың өзара сабақтастығы негізінде айқындалады. Одағай, қыстырма, қаратпалар – тек эмоцияны білдіру құралы емес, тілдік тұлғаның құндылықтық бағдарын, қатысымдық стратегиясын және ұлттық дүниетанымдық ұстанымын айқындайтын маңызды эмотивті-прагматикалық бірліктер.
Зерттеу жұмысының теориялық маңыздылығы. Қазақ тіл білімінде ЭЭС негізінен лексика-грамматикалық және стилистикалық тұрғыдан қарастырылып келген. Бұл зерттеу ЭЭС-ті құрылымдық, когнитивтік және прагматикалық аспектілерді ұштастыра талдау арқылы олардың ұлттық дүниетаныммен уәжделген мәдени-танымдық кодтарды (этикалық нормалар, туыстық қатынас, құрмет-әдеп, астарлы айту, көшпелі өмір салты т.б.) тілде қалай вербалдайтынын айқындайды. Қоршаған орта атаулары мен түр-түс лексикасының эмотивті валенттілігін жүйелеу, базалық эмоциялардың концептуалды құрылымын сипаттау және салт-дәстүр дискурстарындағы эмоцияның тілдік репрезентациясын талдау қазақ дүниетанымындағы эмоцияны түсіндірудің теориялық негізін тереңдетеді. Д.Мартин мен П.Уаиттың бағалау теориясын қазақ тілі материалында қолдану дискурстық талдаудың әдіснамалық өрісін кеңейтіп, ұлттық лингвистиканы халықаралық ғылыми үлгілермен сабақтастырады. Зерттеу нәтижелері лингвомәдениеттану, когнитивтік лингвистика, прагмалингвистика, лингвоаксиология, аксиологиялық семантика, этнолингвистика салаларының теориялық аясын толықтыруға үлес қосады. 
Зерттеу жұмысының практикалық мәні. Зерттеу нәтижелерін жоғары оқу орындарында қазақ тілінің стилистикасы, мәтін лингвистикасы, этнолингвистика, аударма теориясы, мәдениетаралық коммуникация, когнитивтік лингвистика бағытындағы арнайы курстар мен оқу пәндерінде пайдалануға болады.  ЭЭС электронды сөздігі мен https://qazemolex.kz/  веб-қосымшасы  мәтіннің эмоциялық әлеуетін анықтау, бағалауыштық мәндерін түсіндіру және ЭЭС жиілігін анықтау, мәтінді интерпретациялау бойынша оқу-әдістемелік материалдар, тапсырмалар, нұсқаулықтар дайындауға негіз болады. Сонымен қатар сауалнамада белгіленген сирек қолданыстағы  одағай, қыстырма және қаратпаларды цифрлық архивке енгізу тілдік қорды сақтауда, медиа-контентте қолдануда және сөздіктер құрастыруда қолданбалы мәнге ие.
Зерттеудің дереккөзі. Зерттеудің дереккөзін көркем шығарма құрылымындағы ЭЭС-тер құрайды. Атап айтқанда: А.Құнанбайұлы, М.Әуезов, Ш.Мұртаза, Ә.Нұршайықов, Ә.Кекілбаев, Б.Соқпақбаев, М.Мақатаев, Ж.Нәжімеденов, Ғ.Жайлыбай т.б. ақын-жазушылардың шығармаларынан, Қазақ әдеби тілінің сөздігі, түсіндірме, фразеологиялық сөздіктердің электронды қоры, https://sozdikqor.kz/  порталындағы материалдардан, тұрақты теңеулер сөздігінен,  Қазақ тілінің ұлттық корпусынан (https://qazcorpus.kz/) материалдар жинақталды. Жинақталған тілдік бірліктердің жалпы саны 2500-ға жуық. 
Диссертациялық жұмыстың жаңашылдығы келесі аспектілерде көрініс табады
– қазақ тіл білімінде ЭЭБ антропоөзектік парадигма тұрғысынан кешенді түрде сипатталып, олардың ұлттық-мәдени сипаты лингвомәдени және танымдық негізде жүйеленді; эмотивтілік эмоцияның тілдік жүйеде және дискурста вербалдануын қамтамасыз ететін функционалды-семантикалық санат ретінде нақтыланды.моционалдылық пен экспрессивтілік эмотивтіліктің сөйлеу актісінде жүзеге асатын өзара сабақтас қыры ретінде анықталды;
·  эмоционалды концептілер психоэмоционалды және этноэмоционалды-этикалық тұрғыдан жіктеліп, ЭЭС-тің танымдық қызметінің перцептивтік (сезімдік қабылдау), концептуалдық (ұлттық кодтарға телу) және  дискурстық (әлеуметтік іске асу) деңгейлермен сабақтастығы айқындалды, бұл оларды  ұлттық мәдениетке тән бағалау логикасын (ұят, обал, сабыр, т.б.) автоматты түрде іске қосатын іргелі тілдік-аксиологиялық тетік ретінде тауға мүмкіндік берді; 
· тілдік деңгейлер мен коннотативтік-прагматикалық өлшемдердің сабақтастығына негізделген параметрлік модель ұсынылды; осы модель арқылы  ЭЭЛ-дың жеке психологиялық күй шеңберінен шығып, ұлттық дүниетанымды репрезентациялайтын және құндылықтар мен әлеуметтік нормаларды реттейтін  лингвомәдени жүйе ретіндегі табиғаты айқындалды;
·  қазақ тіл білімінде алғаш рет ЭЭЛ-ды  цифрлық талдаудың инновациялық бағыты ретінде эмоционалды концептілер мен ұлттық-мәдени кодтарды автоматты түрде тануға және репрезентациялауға мүмкіндік беретін https://qazemolex.kz/ веб-қосымшасы әзірленді. Мәтіндегі ЭЭБ-тердің қарқындылығы мен прагматикалық ықпал ету тетігін құрылымдық деңгейде өлшеуге арналған  параметрлік дискурстық модель жасалды; одағай, қыстырма, қаратпалардың  қолданыс аясы сауалнама негізінде анықталып, ЭЭС-тің лингвоэкологиялық маңызы көрсетілді.
Зерттеудің жарияланымы мен мақұлдануы. Зерттеу жұмысының негізгі тұжырымдары шетелдік және отандық журналдарда 4 ғылыми мақала түрінде және халықаралық ғылыми-тәжірибелік конференциялар жинағында  2  мақала түрінде жарық көрді. Оның ішінде
Web of science базасындағы 1 квартильге жататын Q1 журналына – 1 мақала:
1) The pragmatism of emotional-expressive words in Kazakh linguistics: A study of M. Auezov’s ‘The Way of Abai’.  Applied Linguistics. Volume 46, Issue 66 Desember 2025, P 947-957. https://doi.org/10.1093/applin/amae066 (Бірлескен авторлар: Қосымова Г., Советова З.С., Телгожаева Х. – 40%, докторанттың үлесі – 60%).
Қазақстан Республикасы Ғылым және жоғары білім министрлігінің Ғылым және жоғары білім саласында сапаны қамтамасыз ету комитеті ұсынатын ғылыми басылымдар тізбесіне енген журналдарда 3 мақала жарияланды:
1. [bookmark: _Hlk210407108]Эмоционалды-экспрессивті сөздердің қазақ лингвистикасында зерттелуі //Абай атындағы ҚазҰПУ-дің ХАБАРШЫСЫ, «Филология ғылымдары сериясы», №1(71) 2020. – Б. 65-71. https://bulletin-philology.kaznpu.kz/index.php/ped/ issue/view/3/125  (Бірлескен автор: Қосымова Г.С. – 30 %, докторанттың үлесі – 70%).
2. Expressiveness and emotivation of kazakh scientific text // Букетов атындағы Қарағанды университеті ХАБАРШЫСЫ, «Филология ғылымдары сериясы», – №(108)4. 2022. – Р. 85-91.   https://doi.org/10.31489/2022ph4/85-91. (Бірлескен автор: Алкая Е. – 20 %, докторанттың үлесі – 80%).
3. [bookmark: _Hlk210403843]Абай әлемін бағалаудағы эмоциялық бірліктер // Еуразия гуманитарлық институтының ХАБАРШЫСЫ, – №3. 2022 ж. – Б. 79-88. https://ojs.egi.kz/BULLETIN/issue/view/37 (Бірлескен автор: Қосымова Г.С. – 30 %, докторанттың үлесі – 70%).
Отандық және шетелдік халықаралық ғылыми-тәжірибелік конференциялар жинағында – 2  мақала жарияланды: 
1. Даланың дара ділмарларының эмоционалды интеллекті //  «Бабалар сөзі – рухани жаңғырудың қайнар көзі» атты халықаралық симпозиум жинағы − Алматы: Абай атын. ҚазҰПУ, «Ұлағат», 2019. – 320 б.  – Б. 162-166. (Докторанттың үлесі – 100 %).
2. Тіл және эмоция // «Рухани жаңғыру кезеңіндегі әдеби үдеріс: жанрлар ықпалдастығы, мәтін құрылымы және шығармашылық тұлға» атты Халықаралық ғылыми-теориялық онлайн конференция жинағы. – Астана, Л.Гумилев атындағы ЕҰУ,  2019. – Б. 197-204. (Докторанттың үлесі – 100 %). 
Диссертациялық жұмыстың құрылымы. Зерттеу жұмысы кіріспеден, үш тараудан, қорытынды және пайдаланылған әдебиеттер тізімі мен қосымшадан тұрады.


1 [bookmark: _Toc224676082]ЭМОЦИОНАЛДЫ-ЭКСПРЕССИВТІ СӨЗДЕРДІҢ ТЕОРИЯЛЫҚ НЕГІЗДЕРІ

1.1 [bookmark: _Toc224676083]Эмоционалды-экспрессивті бірліктердің зерттелуі және функционалдық айырмашылықтары
Қазіргі ұлттық мәдениеттердің тоғысуы және цифрлық технологияға тәуелділік орын алған кезеңде қазақ ұлтының даралық сипатын айшықтап, қарым-қатынас мәдениетінің жоғарылығын танытатын, сөздің мәні мен мәнерін құрметтеген халықтың сөзге шешендігін айқындайтын әрі ұлттық болмыс пен мәдени кодты сақтайтын тілдік бірліктерді түрлі қырынан зерттеу маңызды. Осы ретте халықтың дүниетанымын, қарым-қатынас мәдениетін, ойлау жүйесін, эстетикалық талғамын танытатын тілдік құралдардың біріне эмоционалды-экспрессивті сөздерді (ЭЭС) де жатқызуға болады. ЭЭС – тілдегі эмоцияның көрінісі әрі құндылықтық бағдарлар мен мәдени нышандарды сақтайтын күрделі семантикалық құрылым. Олар арқылы ар, ұят, сауап, мейірім, қайғы, пейіл, құрмет, т.б. этикалық ұғымдарының тілде қалай бағаланып, қалай бекитіні айқындалады. Демек, ЭЭС – ұлттық дүниетанымның коды, адамның қоғамға, табиғатқа, өмірге деген көзқарасын бейнелейтін концептуалдық тетік. Эмоция қарқындылығы артқан сайын бағалау айқынырақ көрінеді. Соның нәтижесінде ұлттық дүниетанымға тән мәдени-қатысымдық нормалар анық байқалады. Ал тілдің эмоционалдылық пен экспрессивтілік сипаты антропоөзектік лингвистика арқылы  толық танылады. Мұны эмоциялардың қатысымның өзіндік маңызы бар құрамдас бөлігіне жататыны, сондай-ақ оның тілдің барлық деңгейіне, дискурстың әр жүйесіне енетіні дәлелдей түседі [1]. 
[bookmark: _Hlk210147966][bookmark: _Hlk210147980][bookmark: _Hlk185528315]Сөздің пайда болуына, концептілердің қалыптасуына, тілдегі синкреттіліктің пайда болуына эмоция негіз болатынын ескерсек, тілдегі эмоцияның рөлін зерттеу  Платон заманының философтарынан бастау алып, ХІХ ғасырдың екінші жартысында кеңінен қарастырыла бастады. ЭЭБ-ті зерттеудің теориялық негіздері тілдік таңба мен мағына арақатынасы туралы ілімдерден бастау алады. Швейцариялық лингвист Ф. де Соссюрдің тілдік таңба теориясы кейінгі коннотация мен экспрессия мәселелерін зерттеуде әдіснамалық негіз қызметін атқарады [2]. Оның шәкірті Ш.Балли экспрессивті сөздердің стилистикасын зерттеуге үлкен үлес қосты. Тіл нақты ақпаратты жеткізу құралы ғана емес, сонымен қатар эмоциялар мен қарым-қатынасты білдірудің күшті құралы екендігін анықтады. Оның эмоционалдылық пен экспрессивтілікке қатысты маңызды тұжырымдамаларына мыналарды жатқызуға болады: 1) экспрессивтілік – тілдің ажырамас бөлігі; 2) экспрессивтілік – тек күшейткіш құрал емес, сезімді білдіретін тілдің негізгі аспектісі; 3) эмоционалды бірліктер сөз бен сөйлемнің тура мағынасында қосымша субъективті бағалау қабатын түзеді. Сол арқылы олар адресанттың ішкі күйін, көзқарасын және қатынасын жеткізеді. Ал коннотация осы субъективті мазмұнды ашатын семантикалық тетік ретінде көрінеді; 4) адресант эмоциясын білдіру үшін стилистикалық таңдау жасайды; 5) әр тілде эмоцияларды кодтау мен білдірудің ерекше тәсілдері бар және бұл айырмашылықтар түрлі мәдениет өкілдерінің сезімдерін жеткізу формаларын қалыптастырады; 6) эмоционалды өрнектер сендіру, жұбату немесе ынтымақтастық құру сияқты әлеуметтік қызметтерді орындайды [3]. Демек, тілдің санадағы рөлі жай ғана ақпарат алмасудан асып түседі. Ш.Балли тұжырымдары қазіргі заманғы әлеуметтік лингвистика, психолингвистика, нейролингвистика, лингвомәдениеттану, прагматика, семантика және т.б. тіл білімі салаларының зерттеу өзегі болып табылады. 
[bookmark: _Hlk187434477][bookmark: _Hlk210147923][bookmark: _Hlk187583981]Ресейдің М.Городникова [4], Э.Азнаурова [5],  И.Арнольд [6], Е.Галкина-Федорук [7], Н.Павлова [8], Н.Михайловская [9]  сияқты ғалымдары эмотивті сөздердің жүйелік-құрылымдық парадигмасын қарастырған. Мысалы, 1958 жылы Е.Галкина-Федорук «Тілдегі эмоциялық элементтер адам сезімін білдіру үшін қызмет етеді. Ал тілдегі экспрессивтік амалдар эмоцияны, ерікті білдіруде де мәнерлілік пен суреттілікті күшейтуге қызмет етеді деп, екі санатқа бөлген [7,с. 103]. Жалпы алғанда, әлемдік лингвистикада эмоционалды сөздерге қатысты мынадай теорияларды баса айтуға болады.
Әлемдік зерттеулерде эмоцияны тіл арқылы сипаттаудың әртүрлі теориялық бағыттары қалыптасты. А.Вежбицкая эмоционалды сөздердің семантикалық теориясын қалыптастыратын эмоцияларды мәдени танымда нақты анықтау және түсіндіру идеясын ұстанады. Мысалы, қорқыныш пен реніш эмоцияларын сипаттау үшін бір нәрсені жаман деп қабылдау, бір нәрседен қашуды қаламау сияқты негізгі ұғымдарды пайдаланып, әрбір эмоционалды сөздің мағынасы арқылы кез келген мәдениет пен тілдегі адам ойының әліппесін жасау керектігін алға тартты [10].
[bookmark: _Hlk210148009][bookmark: _Hlk187434586]Британдық лингвистер Ч.Огден мен А.Ричардс «Мағына теориясы» еңбегінде сөздердің тек атауыштық  мағынаға  (тура және когнитивтік мағынасына) ғана емес, сонымен қатар «эмоционалды мағынаға», яғни олардың аффективті әсері мен коннотативтік реңктеріне ие болатынын негіздейді. Бұл қағидалар кейін ЭЭС-тердің табиғатын түсіндіруге негіз болды [11]. 
[bookmark: _Hlk210148029][bookmark: _Hlk187434614]Әлемдік лингвистикадағы Сепир-Уорф болжамы тіл мен ойлаудың өзара байланысына бағытталған. Тіл эмоционалды тәжірибені,  түстер мен қоршаған ортаны тану белгілі бір арнаға түсіреді және әр мәдениетте құндылықтар мен әлеуметтік нормаларға сай қалыптасатынын тануға бағытталған [12]. Демек этномәдени тәжірибе арқылы қалыптасқан бұл танымдық санаттар эмоцияның тілде таңбалануына да ықпал етеді. Өйткені қоғам үшін мәнді құбылыстар, мінез-құлық өлшемдері жақсы/жаман, ұят/обал, қадір/қасиет, т.б. аксиологиялық бағдарлар тілдік санада орнығып, ЭЭС-тердің мағыналық өзегін қалыптастырады. 
[bookmark: _Hlk210148045][bookmark: _Hlk187434628][bookmark: _Hlk187434554]Р.Лазарус ЭЭС-тердің қолданысын адамның мақсат-мүддесіне сай қалыптасатын танымдық бағалаумен байланыстырады. Эмоция автоматты болғанымен, қандай эмоционалды бірліктің таңдалуы жағдаятқа және тұлғаның мәдени-ұлттық тәжірибесіне тәуелді екендігін негіздейді [13].  Сондықтан ЭЭС қалыптасуы мен дамуы ұлттық негізбен сабақтас. Психолингвистикада Д.Расселдің «Аффекттің Циркумплексті» моделі ЭЭС талдауға әдіснамалық негіз болады: эмоциялар валенттілік өлшемі бойынша және әсер қарқындылығы бойынша жүйеленіп, ашу, қуаныш, т.б. күйлерді салыстырмалы түрде жіктеуге мүмкіндік береді [14]. Бұл модель эмоцияны дискретті атаулармен қатар, өлшемдік кеңістікте қарастыруға мүмкіндік береді. 
[bookmark: _Hlk210148073]В.Шаховский – эмотивті лингвистика мектебінің негізін  қалаушы. Тілдегі эмоция көрінісінің құралдарын, жіктеу тәсілдерін топтастырып, «эмотивтілік» ұғымын концептуалдық ақпараттан өзгеше эмоция берілетін тілдік санат ретінде ғылыми айналымға енгізді [15].
[bookmark: _Hlk187434761]А.Бине ой ауызша формаға түскенде эмоционалды образ түрінде болатындығын айтады [16]. Кейін Р.Браун және өзге зерттеушілер адам заттық-логикалық ақпараттарды меңгермей тұрып, алдымен эмоционалды-бағалауды сезетінін тәжірибе жүзінде дәлелдеді  [17]. Осы бағыттағы теориялар ЭЭС-тің жеке тұлғалық қырымен қатар ұлттық болмыс пен мәдениетке тікелей қатысты екенін көрсетіп, ЭЭС-тің мәнмәтіндегі танымдық және эмотивті-қатысымдық қызметін айқындауға бағытталады.  
[bookmark: _Hlk187589326]1984 жылы қыргүйекте Ростов университетіндегі жазғы мектепте экспрессивті стилистика лингвистикадағы жаңа бағыт ретінде таныстырылып, терминологиялық аппаратты жүйелеу, болашақ зерттеу бағытын айқындау мақсатында кеңес өткізді. 100-ден аса мақала талқыланып, 1987 жылы «Экспрессивті стилистиканың мәселелері» жинағына енгізілді. Жинақта экспрессияның функционалды табиғаты, экспрессивті құралдарды топтастыру, экспрессия және функционалды стильдер (көркем әдебиеттегі рөлі) сондай-ақ экспрессивті сөздердің грамматикасы қамтылды [18].
1987 жылы Берлинде өткен лингвистердің IV Халықаралық конгресінде «Тіл және эмоция» мәселесі заманауи лингвистикадағы түбегейлі зерттеуді қажет ететін басым бағыттардың бірі деп танылды [19]. Осыдан кейін тілдегі эмоцияның орны кеңінен зерттеле бастады: 1991 жылы Дюссельдорфтағы конференцияда талқыланған 35 мақаланың 18-і  осы мәселеге арналды [20]. 1985 жылдан бастап Гарвард университетінде эмоцияны зерттеуге арналған  Халықаралық орталық жұмыс істейді. Қазіргі уақытта эмоция мен тіл байланысын зерттеу пәнаралық сипат алып, нейролингвистика, аффективті ғылым, ЖИ салаларымен тоғыса бастады [21,22]. Бұл ЭЭС-тің теориялық ерекшеліктерімен қатар, қолданбалы әлеуетін айқындап, оларды ұлттық-мәдени код тұрғысынан цифрлық кеңістікке бағыттауға мүмкіндік береді. 
Әлемдік қарым-қатынастың артуы тілді жылдам әрі сапалы меңгерту әдістерін талап етіп отыр. П.Макентайр, Я.Имай, Р.Охсфорд, Д.Г.Коврижкина, В.Н.Филиппов және Х.Арслан, Х.Найле, Ш.Йешилйурт, И.Календероғлы  сынды ғалымдар ауызша сөйлеу дағдыларын үйретуде ЭЭС-тің маңыздылығын қарастырған. Олардың пайымдауларынша, адресанттың мәдениеті мен эмоциялық әрекетін бақылау арқылы тілдік үйрету тиімді нәтиже береді. Бұл ЭЭС-тің тек теориялық емес, қолданбалы лингводидактикалық әлеуетін де дәлелдейді.  
Осы жалпы тіл біліміндегі теориялық ілімдер  ЭЭС зерттеудің бағыттарын кеңейтеді. Нәтижесінде ЭЭС тілдік жүйедегі семантика-коннотация мәселесін тереңдетіп, оны қатысымда прагматикалық әсер, әлеуметтік қызмет, мәдени сценарий және танымдық бағалау тетіктері арқылы түсіндіруге бағыттайды.
[bookmark: _Hlk210148122]Қазақ тіл білімінде ЭЭС-тің жалпы теориялық негіздерін А.Байтұрсынұлы, Қ.Жұбанов, М.Балақаев, Е.Жанпейісов, Ғ.Мұсабаев, М.Оразов, Р.Әмір; ЭЭС-тің тілдік құралдарын Х.Нұрмұқанов, Ш.Нұрғожина, А.Мұсабекова, А.Сембаева, Қ.Иманалиева; экспрессивті сөздердің функционалды-прагматикалық аспектісін А.Таткенова, С.Қоянбекова, Д.Қабылдаева; эмоционалды бірліктердің тілдік табиғатын Б.Жонкешов, Х.Ибадильдина, А.Калжанова; бейвербалды амалдардың эмотивті-коммуникативті сипатын Ш.Зекенова; баспасөз мәтіндеріндегі эмотивті-бағалауыштық лексиканың антропоөзектік сипатын Ә.Әбсаттар, лингвомәдени кеңістіктегі эмотивтілікті Д.Оспанова зерттеген. 
[bookmark: _Hlk210149077]А.Байтұрсынұлы ЭЭС терминін қолданбаса да, «дарынды сөздің» ойға өң беріп, көңілге түсіретін әсерін атап көрсетеді [23].   Біздіңше, мұндағы дарынды сөз – бағалау мәні бар ЭЭС-тердің қызметін сипаттайды. Сондай-ақ ғалымның «өң берілген сөздер – көрнекі тіл» туралы пікірі тілдің экспрессивтілік табиғатын дәл аңғартады  [23,б. 232]. Академик Қ.Жұбанов эмоцияны білдіретін тәсілдерді «көңіл райын білдіретін амалдар» деп атаған [24]. Эмоционалды-экспрессивті (ЭЭ) термині қазақ тіл білімінде І.Кеңесбаев пен Ғ.Мұсабаев еңбектерінде алғаш рет кездеседі. Бұл санаттағы сөздердің сөйлеушінің жаман не жақсы көзқарасын анықтайтынын айтады. Қазақ тіліндегі мұндай сөздерді жасалу жағынан екі түрлі топқа топтастырды. 1) эмоциялы бояуы бар сөздер; 2) кішірейткіш-еркелеткіш, үлкейткіш немесе кеміткіш аффикстер жалғану арқылы сөзге морфологиялық жолмен эмоционалды бояу беретін сөздер. Олар өз ішінде бірнеше топқа бөлінген [25].
[bookmark: _Hlk187593131]М.Балақаев, Е.Жанпейісовтің «Қазақ тілінің стилистикасы» атты оқу құралында сөздердің экспрессивтік және эмоционалдық бояуын мәтіндік қоршауда ашылатын құбылыс ретінде талдап,  қала, шаһар, кент, жырақ, қашық тәрізді қатардың экспрессивті реңкі мәнмәтінде айқындалатынын айтады [26]. Ғалымдар негізінен экспрессивті бояуға тоқталып, эмоционалды бояуды арнайы талдамайды. Сондай-ақ ойды жай хабар түрінде де, әсерлі мәнермен де жеткізудің синтаксистік тәсілдерін жүйелеп: интонация; болымды сөйлемнің орнына болымсыз сөйлемді қолдану: баяндауыштың 1-жақтық жіктік жалғауын -мен, -бен, -пен түрінде жұмсау; сөйлемнің баяндауышын не сөйлемнің түрін мәндес сөздермен не басқа сөйлеммен ауыстыру; сөйлемнің етістік баяндауышын екі рет қайталап айту немесе есім, етістік баяндауыштардың алды-артына олардың мағыналарын күшейтетін сөз қою тәсілдерін көрсетеді. Бұл жіктемелер қазақ экспрессивтік стилистикасын зерттеуде негізгі ұстанымдардың бірі саналады. 
Қазақ лингвистикасында ХХ ғасырдың бас кезінен бастап эмоционалды лексикаға (ЭЛ) назар аударылғанымен, тек 1969 жылы ғана алғаш рет ЭЭС-ті ғылыми негізде зерттеген ғалым Х.Нұрмұқанов болды. Ғалым қазақ тіліндегі ЭЭЛ-ді М.Әуезовтің драмалық шығармалары негізінде талдап, эмоционалды қабылдануында адам көңілінде жағымды не жағымсыз реакция туғыза алатын сөз» деп анықтайды [27]. Осы арқылы эмоциялық мән тек табиғатынан эмоциялық одағай, қарғыс-алғыс сөздермен шектелмей, өзге лексикалық қабаттарда да көрінетінін дәлелдейді. 
Х.Нұрмұханов зерттеуінің теориялық маңызы – эмоционалды мән мен эмоционалды реңді айқындауда: заттық-логикалық ЭЭ мәні о баста бар сөздер мен тіркестерді, фразеологизмдер мен мақал-мәтелдерді, сондай-ақ көпшілік одағайларды эмоционалды мәнде; ал бойында эмоция элементі бар өзге сөздер мен сөз тіркестерін эмоционалды реңді деп тануды ұсынады [28].
Ш.Нургожина қос сөздерді ЭЭС қатарына қосып, уәжсіз ЭЭ зат есімдер тобына жататын лексемалардың ерекшелігі олардың мәнмәтінсіз ЭЭ бояуға ие болуында деп, оларды 4 лексика-семантикалық топқа бөледі [29]. Яғни ЭЭС-тің кейбір қабаты мәнмәтінде тәуелсіз тұрақты коннотация ретінде өмір сүретінін дәлелдейді.   
А.Мұсабекова Ш.Мұртаза мен К.Смайыловтың еңбектеріндегі ЭЭС-ті жасалу жолына қарай талдап, автор эмоциясын білдіретін ауызекі стиль белгілерін лексика-семантикалық бірліктер; сөйлеу тіліндегі фразеологизмдер; қарғыс, кірме, сирек қолданылатын және қарапайым сөздер сынды топтарға жинақтайды.  Сондай-ақ  грамматикалық тұлғалардың нормалы/нормадан ауытқыған қолданыста экспрессивтік қызмет атқарып, мәнмәтіндегі эмоциялық мағынаны тереңдететінін көрсетеді және шылаудың эмоционалдық мағыналарын 3 топқа бөледі [30]. Ғалымның тағы бір маңызды тұжырымы бағалауыштық пен эмоционалдылық мағынасы бір-бірінен бөлек компоненттер емес, ұнамды/ұнамсыз баға сөйлеушінің эмоциялық күймен бірлікте жүзеге асады; осыған орай экспрессия мен эмоцияның тілдік көрінісін ЭЭ кезең және мағына деп жіктейді [30,б. 83]. А.Мұсабекованың бағалауыштық пен эмоционалдылықтың бірлігін көрсетуі ЭЭС-тің ұлттық-мәдени табиғатын тануда шешуші ұстаным болып табылады. Өйткені ЭЭС-тің басым бөлігінде эмоция жалаң сезім ретінде емес, мәдени нормаға сүйенген бағалау (жақсы/жаман, дұрыс/бұрыс, мақтау/даттау, ұят)  арқылы вербалданады. Сондықтан біз ЭЭС-ті талдауда негізгі өзек ретінде бағалауыштық сыңарды басшылыққа аламыз: бағалау ұлттық аксиологиялық жүйені (ар, ұят, обал-сауап, кісілік, тектілік, қайғы, т.б.) іске қосып, прагматикалық бағытты айқындайды. А.Мұсабекованың эмоционалды-экспрессивті (ЭЭ) кезең мен мағына жіктемесі біздің зерттеуімізде «бағалау – эмоция – экспрессия – прагматикалық мақсат» тізбегі арқылы нақтыланып, ұлттық-мәдени кодпен байланысты түсіндіріледі.  
Б.Жонкешов эмоционалды сөздерді жалпы эмоция жетегімен көрінетін тілдік бірліктер деп, ал адамның әртүрлі көңіл-күйін білдіретін эмотивті, әсер тудыратын көркемдегіш амалдар арқылы бейнеленгендерді экспрессивті деп ажыратып, бұл құбылыстардың тілдің фонетикалық, лексикалық, грамматикалық деңгейлерінде көрінетінін алға тартады [31]. Зерттеушінің басты жаңалығы – фонетикалық талдаулар арқылы эмоционалды сөздердің дыбыстық деңгейде де көрініс беретінін анықтауы. Ғалым одағай мен еліктеуіш сөздерді түбір негізді эмоционалды сөздерге жатқызып, сөз тудырушы  және сөз түрлендіруші қосымшалар арқылы жасалған туынды эмоционалды сөздер эмоционалды реңкке ие болатынын, ал тәуелдік жалғау мен кейбір шылаулар арқылы жасалған эмоционалды сөздер эмоционалды мән үстейтінін алға тартады [31,б. 80]. Аталған жіктеу ЭЭС-тің тілдік табиғатын жүйелеуде маңызды. Қазіргі антропоөзектік лингвистикада ЭЭС-тердің ұлттық дүниетаныммен, мәдени құндылықтармен және бағалауыштық жүйемен байланысы арнайы деңгейде қарастыруды қажет етеді. 
С.Қоянбекова экспрессивтіліктің стилистикасын зерттеп, экспрессивтілік ұлттық тіл мәдениетін айқындайтын негізгі көрсеткіштердің бірі екенін (сөз дұрыстығы, байлығы, тазалығы, орындылығы, нақтылығы, әсерлілігі, әдебі) нақтылап, қазақ тілінің функционалдық-экспрессивтік жүйесімен тікелей байланыстырады. Әйелдер мен ерлер тілінің психофизиологиялық және лингвистикалық ерекшеліктер тоғысында экспрессивтіліктің қазақ ұлтына тән гендерлік табиғатын нақты мысалдармен дәлелдейді [32]. Бұл ЭЭС-ті ұлттық-мәдени феномен деп тануға әдіснамалық негіз береді. Өйткені экспрессивтілік тек стильдік амал емес, ұлттық тіл мәдениетінің өлшемі ретінде бағалауыштық нормалармен ұштасады. 
[bookmark: _Hlk187479005][bookmark: _Hlk187479270]К.Сарышева эмоцияны білдіретін фразеологизмдерді фразео-семантикалық өріс аясына топтастырып, эмоцияны бейнелеу тірек символ сөздердің қатысуына, лексемалардың мәндік салмағына, идиомалардың мағына тұтастығына байланысты екенін жіктейді. Ол эмоциялық күйдің құбылмалылығын (терісіне сыймау, арқа-басы жадырау),  күрделі толғанысты (өзегі өртену, қаны басына шабу), каузативті мағынадағы (іші-бауырын елжірету, есінен тандыру, жанды жерінен ұстау) деп топтастырады [33]. Бұл ЭЭС-тің тек лексикалық емес, тұрақты тіркестер жүйесіндегі ұлттық-мәдени эмотивті кодын да дәлелдейді. 
З.Ибадильдина эмотивтілік семасын ядро-периферия ұстанымы бойынша   4-ке бөледі: категориялық-лексикалық семасы  (негізгі атау эмотивтер: қуану, таңғалу);  дифференциалды семасы (эмоцияны білдіретін қосымша атаулар); коннотативті семасы (эмотивтер-коннотативтер); одағайлар эмотивтілігінің коннотативтілігі (эмотив-экспрессивтер: шылаулар мен көмекші сөздер) [34]. Автордың еңбегі эмотивті лексиканы салыстыра отырып зерттеу жұмысының қатарына жатады. Біздіңше, қазақ тілінің эмотивті бірліктерінің танымдық сипаты жасалу жолдары мен семасы – әлі де терең зерттеуді қажет ететін санаттың бірі.  
[bookmark: _Hlk187479477]А.Сембаева О.Бөкей шығармаларындағы эмоционалды-экспрессивті лексиканы талдау барысында эмоционалдылықтың пен экспрессивтілік арақатынасына қатысты мынадай пікір білдіреді: «Экспрессивті мағына білдіретін сөздер әртүрлі амалдар арқылы жасалады, ал эмоционалды сөздердің өз қоры бар. Дегенмен, екеуінің ұқсас жақтары басым. Екеуі де контексттік тәсіл арқылы жасалды. Бірақ экспрессивті сөздер контекст арқылы жасалуға бейім», – деп қорытындылайды [35].
Д.Қабылдаева ағылшын детективіндегі экспрессивтік құралдардың қазақша берілуін зерттеп,  ұлттық-мәдени коннотацияны сақтау үшін калькалау аудармалық трансформацияның қолданылатынын, кейде төл бейнелеуіш құралдармен алмастыру тиімді болатынын дәлелдейді [36]. Бұл эмоционалды-экспрессивті бірліктің аудармада да прагматикалық мақсатпен байланысын көрсетеді.
Ғ.Иманалиева  эмоционалды құрылымдардың жасалу жолын талдап, эмотивтердің қолданыстағы қызметі мен реңін мысалдар арқылы ұтымды дәйектеген [37]. А.Калжанова эмотивті лексикаға түс/рең аспектісінде гендерлік ерекшелікке сәйкес эксперименттік зерттеу жүргізіп, жеке тұлғаның тілдік санасындағы түстер мен эмоциялар арасындағы байланыстың қарқындылығын гипотезалық тұрғыдан дәлелдеп көрсетті. Нәтижесінде екі ұлтта да (қазақ және орыс) ақ түстің жағымды эмоцияны білдірудегі қызметінің басымдығын анықтаған [38]. А.Таткенова қазақ-ағылшын тіліндегі газет беттеріндегі экспрессивті-синтаксистік құрылымының функционалды-прагматикалық сипатын қарастырып, экспрессивті синтаксис өрнектерін (асиндетон; парцелляция; сұраулы сөйлем; сұрақ-жауапты құрылымдар; риторикалық сұрақтар; арнайы сұрақтар; лепті сөйлем; апозиопезис; антиципация; сегментация; инверсия; эллипсис; атаулы сөйлемдер; қаратпа сөйлем; қайталама; анафора, эпифора, сақина, анадиплозис, симплока; параллелизм; полисиндетон; хиазм; оқшаулау) кең ауқымда жүйелейді [39].
Г.Тілеужанова өз бойында интеллекттік мағына мен эмоциялық мағынаны қатар сыйғызатын баяндауыштық формалармен бірге тілімізде тек эмоционалдылықты білдіретін баяндауыштарды қызмет ерекшеліктеріне қарай  7 топқа топтастырады [40]. Тіл үйретудегі эмотивті лексиканың рөлін Д.Оспанова зерттеген. Зерттеуші ұлттық эмоцияны айшықтайтын, айтылымға белгілі бір күш қосатын, қатынасқа жанды әсер беретін, ұлттың мәдениетін бейнелейтін одағай, фразеологиялық тіркес, қаратпа сөз, қос сөздер тіл үйренуші үшін маңызды, сондықтан оларға оқу құралдарынан бұрынғыдан да көбірек орын беру керектігіне тоқталады. Эмотивті лексиканың қолданыс аясына кеңінен тоқталу тіл үйренушіге анағұрлым тартымдырақ болады деген тоқтамға келеді [41]. «Тілдің эмотивті коды – тілдік қатысым иелерінің эмоционалды күйінің корреляциясы және оның концептуализациясы арасындағы семиотикалық жүйе», – деп эмотивті валенттілікті қарастырады [42].
Ә.Әбсаттар БАҚ материалдарындағы эмотивті-бағалауыштық лексиканы жүйелеп, оң (мажорлы) не теріс (минарлы) эмоция мен сезімді білдіретін сөздер (қуаныш, сүйініш, қайғы, ашу, т.б.); эмоциялық мәнді білдіретін жұрнақтар не шылаулар жалғанған сөздер (әкімсымақ, әншісымақ, мал екеш, т.б.); зат не құбылысты жағымды (мелиративті) не жағымсыз (пейоративті) бағалау дихотомиясында сипаттайтын сөздер (мейірімді, ашушаң, ақылды, сүйкімсіз, сұрықсыз, олақ, салақ, т.с.с); адами қасиетті көрсететін сөздер (адал, әділ, шыншыл, т.с.с.)  жатады», – деп топтастырады  [43]. Бұл топтастырулар эмотивті-бағалауыштық лексиканың құрылымдық, семантикалық, прагматикалық қырларын нақты көрсетеді. Қазақ мәдениетінде мұндай сөздер ұлттық дүниетаным мен этикалық құндылықтар жүйесін айқындап, ұят, қайғы, мейірім т.б. ұғымдар арқылы ерекше этномәдени сипатқа ие болады.
Қазақ лингвистикасында ЭЭС-тің лексикалық құрылымы, стилистикалық қызметі, мәнмәтіндегі көрінісі едеуір талданғанымен, ЭЭС-ті онтолингвистика, нейролингвистика, әлеуметтік лингвистика, машиналық оқыту, психолингвистика салаларында кешенді зерттеу қажеттігі анық байқалады. Сондай-ақ, ЭЭС-тің тілдік мәдениеттегі көрінісі, әлеуметтік мәнмәтіні, психолингвистикалық аспектісі арнайы тереңдетуді қажет етеді.
ЭЭС-тердің мағыналық табиғатын тануда денотаттық және коннотаттық қабаттың арақатынасы ерекше мәнге ие болғандықтан, эмоцияның мағынада орнығуы (эмоционалдылық), берілу тәсілдері (экспрессивтілік) және қатысымдық ықпал (эмотивтілік) деңгейлерінің танылуын талдау қажеттігі туындайды. Ә.Әбсаттар: «Эмоциялылық пен экспрессивтілік категориялары ойлау әрекетімен тығыз байланысты: эмоциялылық – ойлаудың когнитивтік-рефлексиялық қызметімен байланысты болса, экспрессивтілік – ойлаудың белсенді әрекетімен байланысты. Яғни, екеуінің атқаратын қызметі екі бөлек, соған сәйкес тілде де олар бөлек қарастырылуы керек», – деген тұжырым жасайды [43,б. 179]. Яғни, эмотивті-бағалауыштық лексиканы зерттеуде эмоциялық пен экспрессивтіліктің аражігін ашу – бұл тілдің тек семантикалық емес, сонымен қатар психолингвистикалық және прагматикалық қабаттарын түсінуде маңызы зор.   
Эмоционалдылық, экспрессивтілік, эмотивтілік санаттарының арақатынасы. Жалпы тіл білімінде эмоцияның тілдегі көрінісін сипаттауда  эмоционалдылық, экспрессивтілік, эмотивтілік ұғымдары қатар қолданылады. Бұлардың аражігін нақтылау – терминологиялық мәселе емес, тілдік мағына-қолданыс-дискурстық әсер деңгейлерін бір жүйеге түсіретін теориялық міндет. ХХ  ғасырдың соңына дейін эмоционалдылық пен экспрессивтілікке басымдық берілсе, ХХІ ғасырдан бастап  бағалау мен қатысымдық ықпалмен астасатын  эмотивтілік мәселесі кеңінен қозғала бастады.  В.Шаховский тілдің эмоцияның тілдегі репрезентациясын жүйелеп, эмотивті валенттілік, эмотивті семантика, эмотивті қолданыс, эмотивті мәтін, эмотивті құзыреттілік, эмотивті атау, эмотивті тығыздық сияқты бірқатар  теориялық ұғымдарды ғылыми айналымға енгізу арқылы эмотивтіліктің пәнаралық сипаттағы кешенді санатқа айналғанын көрсетті [15,с. 94].  Н.Лукьянова экспрессивтілік, эмоционалдылық, бағалауыштық ұғымдарын дербес қарастырып, олардың семантикалық және типологиялық қырларын талдайды [44]. Х.Нұрмұханов бастаған көптеген қазақ ғалымдары да осы пікірді ұстанады. 
Қазақ тіл білімінің терминдер сөздігінде эмоционалдық – адамның сезім  күйін білдіретін мағыналық қабат ретінде (ұнату/ұялту, үрей/қуаныш, масаттану/жек көру, батылдық/сенімсіздік т.б. ), ал экспрессивтілік адресанттың  мазмұнға (адресатқа) қатынасын танытатын  фонетикалық, морфологиялық, лексикалық, синтаксистік құралдардың әсерлілік әлеуеті ретінде түсіндіріледі [45]. 
Эмфазаға берілген түсініктеме экспрессияның күшейту/ерекшелеу табиғатын нақтылай түседі [46]. Ғ.Қалиевтің тіл білімі түсіндірме сөздігінде экспрессивтілік пен эмотивтік жеке санаттар ретінде түсіндіріліп,  эмоционалды лексика мысалдарымен түсіндіріледі [47]. 
[bookmark: _Hlk187590637]Экспрессивтік санатының зерттелу тарихы оның көркем әдебиет пен стилистикамен байланысын көрсетеді. Әдебиетшілер шығарманың өзегі болып табылатын көркемдеуші құралдарды зерттеу арқылы тілдегі экспрессивтілікке бірінші болып назар аударды, бұл оның лингвистикадағы өзектілігін арттырды. Экспрессивтілік тек әсерлеу емес, қарым-қатынасты жүзеге асыратын қуатты тетік ретінде түсіндіріледі. ХІХ ғасырдың сексенінші жылдары А.Потебняның еңбектерінде экспрессивтіліктің теориясы алғаш рет кездеседі [48]. 1909 жылы Ш.Балли экспрессивті сөздерге реңктер мен коннотациялар қосу арқылы адам өз ойын тереңірек жеткізетінін, сонымен қатар тілдегі стилистикалық құралдарды дұрыс қолдану тыңдаушының көңіл күйін қалыптастыруда маңызды рөл атқаратынын, экспрессивті синтаксистік құралдарын мәнерліліктің жанама құралы ретінде зерттеген. Тілдің экспрессивті жүйесін қалыптастыратын эмоционалды бояу фактілерін анықтап, тілді әсер етуші құрал ретінде зерттеуге ұсыныс тастады. Тыңдарманға әсер ету арқылы белгілі бір эмоционалды әрекетке қол жеткізу эмоционалдылықтың күші екендігін алға тартты [3,с. 595].  Бұл тұста эмоция мен экспрессия бір-біріне жақын тұрғанымен, Ш.Балли тілдік таңдау мен прагматикалық әсер жүйесін алға шығарады.
[bookmark: _Hlk187590689]Тілдегі экспрессивтілікті зерттеушілердің пікірлерін 2 топқа топтастыруға болады. Бірінші топ экспрессивтілікті қалыптастыратын бірлік ретінде сөз, сөз тіркесі, синтаксистік құрылымдардағы экспрессивті сыңарларды тануға, атауыштық тетіктерді анықтауға бағытталған. Бұл бағыттың өкілдеріне А.Уфимцева, В.Гак, В.Телия т.б. жатқызуға болады.
[bookmark: _Hlk187590732][bookmark: _Hlk187670793]Екінші бағыт өкілдері – Г.Степанов, К.Долинин, Т.Винокур, Ю.Караулов, И.Гальперин С.Қоянбекова, А.Таткенова, Б.Жонкешов және т.б. экспрессивтілікті лингвостилистикалық бағытта қарастырып, сөйлеу тәсілдері мен прагматикалық факторларға тәуелді функционалды санат ретінде түсіндіреді. Бұл жіктемелердің тоғысатын тұсы экспрессивтілікті бір жағынан мағыналық құрылым ретінде, екінші жағынан сөйлеу актісіндегі қызметін қарастыруларында. Сөйлеу актісіндегі экспрессивтілік пен тілдегі экспрессивтілік – екі бағытта зерттелетін тілдік санат. Тілдің экспрессивтілігі тілде тұрақты тіркес, метафора және морфологиялық құралдар арқылы жүзеге асса, сөйлеу актісіндегі экспрессивтілік тілдік тұлғаның сөйлеу жағдайына, интонациясына, қимыл-қозғалысына, яғни прагматикалық факторларға тәуелді. Т.Қордабаевтың «коммуникативтілік – тілдің қатынас құралы, ал экспрессивтілік – ойды қалыптастыру, жарыққа шығару, адамның психикалық күйді білдіру қызметі» деп тануы, экспрессивтілікті тілдің функционалды қуатымен ұштастыруға жол ашады  [49]. Бұл тезис эмоционалдылықтың «ішкі күйді белгілеуі»,  экспрессивтіліктің «сол күйді әсерлі қылып сыртқа шығаруы деген функционалды межелерін күшейтеді. Д.Оспанова керісінше эмотивтілік пен  эмоционалдылық кей еңбектерде синоним ретінде қатар қолданылатынын айтып, эмотивтілікті эмоцияны сөз бен тілдің алуан құралдары арқылы білдіретін тілдік санат деп сипаттайды [41,б. 27]. Мұнда теориялық айырма сақталуы үшін бір нақтылау қажет. Эмотивтілікті «эмоцияны білдірудің жалпы қабілеті» деп тым кең түсіндірсек, ол эмоционалдылықпен қабаттасып кетеді, ал эмотивтіліктің өзегін бағалау+адресатқа ықпал+қатысымдық мақсат деп алсақ, оның прагматикалық табиғаты айқындала түседі.
[bookmark: _Hlk187590782][bookmark: _Hlk187590804][bookmark: _Hlk187590825][bookmark: _Hlk187591017][bookmark: _Hlk187671115]Экспрессивтіліктің ішкі құрамын да әртүрлі түсіндіру бар. В.Харченко экспрессиялық сипаттағы тілдік құралдар стандарттарға толық бағына бермейді, экспрессияның мәні үлгілерді жеңу, тұрақсыздық арқылы ерекше мәнер тудыру дейді [50]. Н.Гастилене экспрессивтілік өзара әрекеттесетін үш сыңардан  қарқындылық (интенсивность), эмоционалдылық, бейнелік тұрады және олар жеке талдау қажет дейді [51]. В.Цоллер экспрессивтілікті қабылдаушыға логикалық және эмоционалды бағалау ақпаратын жеткізетін ықпал етуші құрал деп таниды [52]. Т.Трипольская сөйлеудің бейнелігі мен көркемдігін жасау үшін экспрессивті лексиканың маңыздылығын аша отырып, оларды талдаудың 5 әдісін ұсынады:  1. Идентификация; 2. Дефинициялық талдау; 3. Контекстік талдау;        4. Компоненттік талдау; 5. Психолингвистикалық талдау  [53]. 
М.Бондаренко [54], Н.Лукьянова [44,с. 230], В.Цоллер [52,с. 62] экспрессивтілікті тіл бірлігінің ішкі мазмұнына кіретін семантикалық санат және коннотацияның құрамдас бөлігі ретінде қарастыру арқылы оны мағына құрылымына жақындатады. Тілдік құралдардың денотативті мағынаны беру кезіндегі бейнелік мәні – экспрессивті функцияны жүзеге асыру қабілеті. Бұған Р.Сыздық талдаған стильдік жүгі бар қолданыстардың (окказионалдар) оқырманға эмоциялық әсер ететін образдық реңдерін жатқызуға болады [55]. Мұнда теориялық тұрғыдан тепе-теңдік керек. Экспрессивтілік те кей жағдайда мағынаға бекіп (лексикаланған экспрессивтер: апыр-топыр үйге кірдік (1),  кей жағдайда тек сөйлеу актісінде (интонация, қайталау, паралингвистикалық көрсеткіш: М-м-мм... Кім деп еді (2)) жасалып, жүзеге аса алады. Сондықтан экспрессивтіліктің табиғаты толық түсіндірілуі үшін оның екі қыры қатар ескеріледі. Бірі тілдік жүйеде орныққан экспрессивті мән/реңк, екіншісі дискурста пайда болатын экспрессивтендіру. Осы екіжақты сипат экспрессивтілікті тек функционалды құбылыс ретінде ғана емес, кейде семантикаға орныққан реңк ретінде де түсіндіруге мүмкіндік береді. Сонымен қатар Р.Сыздықтың көркем мәтіндегі экспрессивтілікті авторлық окказионал қолданыстардың образдық реңкі арқылы көрсетуі де толықтыра түседі. Мысалы, О.Бөкеевтің алқымдау, адағайлау, қаптағайлау, Ә.Кекілбаевтың аңылжу, М.Мағауиннің ошаң ету, Д.Досжанның әңкүстену, Т.Әлімқұловтың салқомсоқтану сынды стильдік жүгі бар қолданыстарының оқырманға эмоциялық әсер етуіндегі образдық реңдері [55,б. 230]. Бұны академик Ә.Қайдардың  сөздің эмоцияны білдіретін  «экспрессивтік элемент» болатынын атап,  экспрессивтілікті семантикалық санат деп тануы да дәлелдейді [56]. Б.Момынова тілдегі экспрессиялық бояуы қою сөздер жазушы стилін айқындайтынын, экспрессиясы бар сөздердің тілдік қорда мол екенін айтады [57].
[bookmark: _Hlk187474845]Р.Әмір эмоционалдық пен экспрессивтіліктің тілдің барлық құрылымдық бөлшектерінде көрінетінін, эмоцияның тілде көрінуі екі коммуникативтік себеппен (әсерді жеткізу және тыңдаушыны әрекетке жұмылдыру) түсіндірілетініне тоқталады [58]. С.Омарбекұлы экспрессивтік-эмоционалдық ұғымына бағалау және эмоцияның қатар кіретінін айтып, ЭЭС-ті екі топқа бөледі, оның біріншісі – кісінің көтеріңкі көңіл күйіне байланысты қолданылатын сөздер: қуаныш, рахат, достық, т.б., екіншісі – кісінің көңіл күйінің кірбіңін танытатын сөздер: қайғы, қасірет, күйініш, реніш, кейіс т.б. [59].
М.Оразов ЭЭС мағынасының екі қабатты құрылымын (эмоциялық және бейнелік-заттық) негіздеп, эмоция денотатпен тікелей байланыспай,  сигнификатпен байланысатынын, бірақ лексикалық мағынаның денотаттық негізден ажырамауы керектігін дәлелдейді [60]. Г.Қосымова  семантика неғұрлым күрделеніп толыққан сайын, соғұрлым олардың тіркесімділік қабілеті мен атқаратын қызметі молайып, ойдың экспрессивілігі артатынын айтады [61]. Н.Уәли: «Қайсыбір көркем сөз шеберлерінің шығармаларында автор арнайы тілдік тәсілдер арқылы оқырмандармен сырласып отырғандай, оқырманның жанында отырғандай әсер қалдырады», – деп ЭЭС-тің таным әрекетіндегі күшіне тоқталады [62]. Бұл қазақ тіл біліміндегі дәлелдер экспрессивтілік-эмоционалдылық қатынасын «тек интонация» не «тек стиль» деңгейіне қалдырмай, мағына мен дискурсқа бірдей телиді. Халықаралық ұстанымдар да мұны толықтай дәлелдейді. 
[bookmark: _Hlk187591085][bookmark: _Hlk187591099][bookmark: _Hlk187591134][bookmark: _Hlk187671492][bookmark: _Hlk200411418]В.Шаховский және М.Блох экспрессивтілік пен эмоционалдылықты ішінара ұқсас, бірақ автономды құбылыстар деп санайды. Эмоционалдылық үнемі  эмоционалды бағалаумен байланысты, ал экспрессивтілік көбінесе адресатты сендіруге бағытталған интеллектуалды ниетпен астасады [63]. Сонымен  қатар В.Шаховский эмоционалдылық мәнерлі болмайды, экспрессивтілік пен эмоционалдылық қатар өмір сүрмейді деген пікір айта отырып,  олардың сөз/сөйлем шеңберіндегі жиі қиылысу фактісін «өзара қарқындылық қатынасы» деп түсіндіріп, олардың арасындағы айырмашылықты мынадай негізгі аргументтер арқылы көрсетеді: 1) адресант-адресат қабылдауының сәйкес келмеуі; 2) эмоционалдылық таңбаланған кескін негізінде өрнек жасауы; 3) экспрессивтілікті қамтымайтын эмоционалдылық пен эмотивтіліктің маркерлерінің болуы [64]. Яғни, адресат пен адресант арасындағы ақпаратты әркім әрқалай қабылдайды, мұнда олардың эмоционалды реакциялары мен жағдаяттың әсері, әлеуметтік, психологиялық МЕНІ басты қызмет атқарады. Ю.Осипов эмоционалдылық пен экспрессивтілік ұғымдарының тең емес, көлемдері бөлек құбылыс деп, екеуі шама мен функция тәрізді байланысатындықтан бірін-бірі толықтырушылар деп есептейді. Эмоционалдылық сөз мағынасының компонентін құрайды. Эмоционалдылық – тілдік жүйенің элементі, ал экспрессивтілік сөздің мағынасына кірмейді, өйткені ол тілдік бірліктерді қолдану нәтижесінде пайда болады, сондықтан функционалды санат дейді [65]. П.Паничев эмоционалдылықты танымдық қызметпен, ал экспрессивтілік белсенділікпен байланыстырады [66]. Н.Павлова: «Эмоционалдылық пен экспрессивтіліктің арақатынасы тіл мен сөйлеудің бойында өтеді. Эмоционалды элементтер – тіл бірліктерінің нақты шамалары, ал экспрессивтілік – осы бірліктерді сөйлеуде қолдану нәтижесінде пайда болатын құбылыс. Экспрессивтілік сөздің семантикалық құрамына кірмейтіндіктен, олар жоқ және өздігінен жасалмайды»,  – дейді [8,с. 51]. Бұл пікірлердің ортақ діңгегі: эмоционалдылық не (ішкі күй/мән), экспрессивтілік қалай (сол мәнді әсерлі беру тәсілі) өлшемі арқылы ажырайды.
Байқағанымыздай,  экспрессивтілікке қатысты ұстанымдар екі түрлі. Бір бағыт (Ә.Қайдар, Р.Әмір, Д.Ботуне)   экспрессивтілікті тілдік жүйеде мағынаға бекіген семантикалық сипат ретінде таныса, ал екінші бағыт (Ю.Осипов, Н.Павлова) оны сөйлеу актісінде интонация, синтаксистік тәсілдер, қайталау арқылы жасалып шығатын функционалды құбылыс деп қарайды. Бұл тұжырымдар бір-біріне қайшы емес, тек экспрессивтіліктің әртүрлі деңгейін сипаттайды. 
[bookmark: _Hlk187591171][bookmark: _Hlk187672503][bookmark: _Hlk187591762][bookmark: _Hlk186104157][bookmark: _Hlk187591811][bookmark: _Hlk187672824][bookmark: _Hlk187672898]Эмотивтіліктің өзегін нақтылауда семиотикалық және прагматикалық мектептердің тұжырымдары маңызды.  Ч.Огден, А.Ричардс экспрессивтіліктің  мәтінде тек эмоционалды әсер беріп қоймай, коммуникативті мақсатта мағына білдіру үшін де қолданылатынын айтып, мағына-ой-нысан қатынасын сипаттайтын семиотикалық үшбұрыш арқылы ұғымның мәдени ортада қалыптасатынын көрсетеді [11,р. 386]. Демек, эмоционалды мағынаның санада қабылдануы тілдік кодпен қатар мәдениетке де тәуелді.  Р.Якобсон экспрессивті реңк адресанттың сезімдерін тікелей жеткізуімен, эмоционалды реңкті  көбіне адресатқа әсер ету бағдарымен байланыстырады [67]. Д.Остин  эмоция мен экспрессияның сөйлеу актісінде қалай қолданылатынын зерттей отырып, эмоционалдылық тілдің тек сезімді емес, сонымен қатар белгілі бір әлеуметтік іс-әрекеттерді орындаудағы орнын көрсетеді дейді [68]. Сондықтан да сезімдердің вербалды және вербалды емес белгілерін, соның ішінде эмоцияның тілде қалай көрініс табатындығын, экспрессивтіліктің эмоцияға қарағанда құрылымдық деңгейде айырмашылығы бар екендігін, оның адамдар арасындағы қарым-қатынасты тереңірек түсінілуін қарастыру да өзекті болып табылады. Француз лингвисті Д.Ботуне  эмоционалды реңктің сөздердің тікелей мағынасында емес, олардың интонациясы мен қолданыс ерекшелігіне қарай өзгеретінін көрсетеді [69]. Бұл ұстаным эмоцияның динамикалық, мәнмәтінге тәуелді табиғатын дәл сипаттайды. Дегенмен, эмоционалды-экспрессивті бірліктердің табиғаты тек интонациялық деңгеймен шектелмейді.  Өйткені сүйкімді, бейшара, қып-қызыл сияқты лексикалық деңгейде бекіген сөздердің эмоциялық реңкі эмоция болмаса да сақталады. Сонымен қатар жазба мәтінде эмоция синтаксистік құрылым, лексикалық таңдау және мәдени коннотациялар арқылы да беріледі. Мысалы, Абайдың «Қалың елім қазағым, қайран жұртым» деген өлең жолында эмоция интонациядан гөрі синтаксистік құрылым мен бағалауыш лексика арқылы берілген. Егер экспрессивтілік тек интонациядан ғана байқалады деп қарастырсақ, жазба мәтіндегі эмоцияны түсіндіре алмас едік. Берілген зерттеулерден эмоция – адамның ішкі психологиялық күйін білдіретін мазмұн, ал экспрессия – сол мазмұнның тілдік құралдар арқылы әсерлі берілу тәсілі екендігін түсіне аламыз.  Мысалы, И.Жирова эмфатия терминін ұсынады. Эмфатияны мәтіннің эмоционалды маркеровкасы деп таниды [70]. В.Шаховский эмотивтілік ұғымын түсіндіруде бірізділік жоқ дейді. Кей шетелдік еңбектерде  эмоция тудыратын жеке лексемаға басымдық берсе, Ресей лингвистері эмотивтілікті бағалаумен байланыстырып, оны эмоцияны білдіретін сөздермен шектеп қоятынын сынайды [71]. 
Қ.Есенованың пікірінше, эмотивтілік – эмоцияның бар екендігін ғана тіркеумен шектелмейді, ол эмоцияның бағалауыш сипат алып, қатысым үдерісінде адресатқа бағытталуы және белгілі бір әсер тудыру мақсатымен жүзеге асуы арқылы айқындалады [72]. Демек, эмоциялық мазмұнның бағалау арқылы прагматикалық арнаға түсуі, яғни эмоцияның қатысымдық жағдаятта мақсатты түрде жүзеге асуы. Осы тұрғыдан алғанда эмотивтілік  эмоционалдылықпен (сезім мазмұнын таныту) және экспрессивтілікпен (әсерлілік) байланыста көрінгенімен, олардан нәтижелі белгісімен ажыратылады. Эмоционалдылық эмоцияның мазмұнын білдірсе, экспрессивтілік оның күшін арттырады, ал эмотивтілік осы мазмұн мен қарқындылықты адресатқа бағыттап, психо-прагматикалық ықпал ету әлеуетін қалыптастырады. Осыдан үш санаттың өзара байланысы Венн диаграммасында былай көрінеді (сурет 1):

Сурет 1 –  Эмоционалды-экспрессивті сөздердің өзара байланысы

Диаграмманың бірінші бөлігі – эмоционалдылық шеңбері. Бұл аймақ сөздің мағыналық құрылымында эмоциялық сыңардың тұрақты түрде орнығуын сипаттайды. Мұнда эмоция сөздің денотаттық немесе сигнификаттық мазмұнымен тығыз байланыста болады және мәнмәтіннен тыс та танылатын сипатқа ие. Мысалы, қайғы, қуаныш, үрей, ұят, бақыт, т.б. адамның ішкі психологиялық күйін тікелей білдіреді. Бұл бірліктер тілдік жүйеде қалыптасқандықтан, эмоционалдылықтың негізгі белгісі – семантикалық тұрақтылық болып табылады. Демек, эмоционалдылық тілдің статикалық қорына тән құбылыс ретінде көрінеді. 
Екінші бөлігі – экспрессивтілік. Бұл аймақ сөйлеу актісінде ойды әсерлі, бейнелі, күшейтілген түрде  жеткізеді. Экспрессивтілікті  көбіне интонация, екпін, синтаксистік құрылымдар, қайталаулар, теңеулер, қос сөздер жүзеге асырады. Мұнда мағына құрамында міндетті түрде тұрақты эмоция болмағанымен, айтылымның әсері басым болады. Сондықтан ол тілдің динамикалық, функционалдық қабатын көрсетіп, көбіне мәтін мен дискурс деңгейінде айқындалады. Тілдік жүйеде лексикаланған экспрессивтер де бар. Әсіресе бойына қарқындылық пен күшейткіш мән үстеп, әрекет\күйдің көлемін, жиілігін не шегін арттыратын үйме-үйме, топ-топ, алқам-салқам, абыр-сабыр, қым-қиғаш сынды қос сөздер  мәнмәтінсіз-ақ экспрессивтілікке ие. 
Үшінші бөлік – эмотивтілік. Бұл аймақ эмоцияның қатысымдық-прагматикалық қызметін білдіреді. Эмотивтілік адресанттың өз сезімін білдірумен қатар, адресатқа психологиялық ықпал етуге, белгілі бір реакция туғызуға, әлеуметтік үйлесімділікті реттеуге бағытталады. Мұнда эмоция бағалауыштық семамен және қатысымдық ниетпен астасып, прагматикалық мазмұнға ие болады. Сондықтан эмотивтілік тек мағыналық не стилистикалық санат емес, ол қарым-қатынасқа ықпал ететін басты тетік. 
Эмоционалдылық пен экспрессивтіліктің қиылысу аймағы – эмоцияның мағынада бар болып, сөйлеуде арнайы әсерлеу тәсілдерімен күшейтіліп берілуін көрсетеді. Бұл аймақтағы бірліктерде эмоция семантикалық тұрғыдан орныққан және экспрессивті амалдар арқылы айқындалады. Мысалы, көркем мәтіндегі эмоциялық бояуы бар сөздер мен интонациялық күшейту қатар қолданылған жағдайлар осы топқа жатады 
Эмоционалдылық пен эмотивтіліктің қиылысуы мағынаның тұрақтылығы мен адресатқа бағытталған бағалауыштық және ықпал ету қызметімен сипатталады. Мұнда эмоция тек ішкі күй емес, белгілі бір қарым-қатынастағы мақсатты жүзеге асыру құралы ретінде қызмет атқарады. Мысалы, жанашырлық, аяушылық, жазалау, кінәлау мәнді сөздерде эмоция мен прагматикалық ықпал қатар жүреді.
Экспрессивтілік пен эмотивтіліктің қиылысу аймағында тұрақты эмоция мағынада болмауы мүмкін, алайда әсерлеу тәсілдері адресатқа ықпал етуге бағытталады. Бұл жағдайда адресант экспрессивті құралдарды пайдаланып, тыңдаушының эмоциялық реакциясын қоздыруға тырысады. Мысалы, риторикалық сұрақтар, лепті сөйлемдер, қайталаулар эмоцияны міндетті түрде атаусыз-ақ, эмотивті әсер туғыза алады 
Диаграмманың орталық бөлігінде эмоционалдылық, экспрессивтілік пен эмотивтілік толық қабаттасқан аймақ орналасқан. Бұл олардың ең жоғары деңгейі. Мұнда эмоция мағынада тұрақты түрде, ол экспрессивті құралдар арқылы күшейеді, әрі адресатқа бағытталған прагматикалық ықпал жүзеге асады. Бұл аймақ көркем дискурста, публицистикада, шешендік сөзде, диалогтық қатысымда жиі байқалады. Мұндай қолданыстар тілдің эмоционалды-прагматикалық әлеуетінің ең жоғары көрінісі болып табылады 
Талдау нәтижесі үш санаттың өзара тығыз байланыста болғанымен, теориялық тұрғыдан дербес санаттар екенін дәлелдейді. Эмоционалдылық – тілдік жүйеде орныққан семантикалық қабат, экспрессивтілік – сол мағынаны әсерлі жеткізудің функционалды тетігі, ал эмотивтілік – эмоцияны қатысымдық ықпалға айналдыратын прагматикалық тетік.
Кез келген ұлт өкілі өз эмоциясын жеткізу барысында қатты өкініштен, қуаныштан болған жағдайға қатысты сөз таба алмай қалып жатады. Сол себептен де халық арасында айтарға сөзім жоқ, айтуға сөз таппай қалдым, тілім байланып қалды, тілімді жұтып қойдым, сөзім жоқ, сөзбен жеткізу мүмкін емес (Бала алдында әкенің де айтарға сөз таппай дәл осылайша қиналатынын Қарекең осы сәтте ғана сезді (3)). сияқты эмоционалды күйді білдіретін тілдік бірліктер кеңінен таралған. Бұл адам эмоциясының күрделілігі мен ұшқырлығын танытады. Сондықтан да тілдегі эмоционалды, экспрессивті, эмотивті сөздер ұлттың, жеке тұлғаның ішкі дүниетанымын толық сипаттайды деп айту да дұрыс емес. Тұлға өз эмоциясын білдіруде паралингвистикалық құралдарды да қолданатынын естен шығармау керек. Осы себептен де эмоционалдылық, экспрессивтілік, эмотивтілік санаттары арасындағы сабақтастық уақыт көшіне сәйкес әр қырынан зерттеліп, даулы мәселелер туа берері ақиқат. 

[bookmark: _Toc224676084]1.2 Эмоцияны тілдік репрезентациялаудың біртұтас моделі
Адам эмоциясы психикада туындағанымен, оның тілдегі көрінісі (кодталуы/репрезентациясы) тілдік жүйенің бірліктері мен үлгілері арқылы құрылымданып, қатысымда прагматикалық мақсатқа бағынады. Сөз таңдау, интонация, дауыс екпіні, дискурстық стратегиялар мен  бейвербалды амалдар эмоцияның таралу арнасын қалыптастырып, сөйлесімнің бағытын айқындайды. Сондықтан да эмоция тілдің семантикалық, грамматикалық және прагматикалық қабаттарымен іштей астасқан жүйелі  құбылыс саналады. Ш.Баллидің тілдегі экспрессивтілік пен субъективтілік туралы қағидалары эмоцияны жеке деңгейдің емес, тілдің тұтас қызметтік жүйесінің құрамдас бөлігі ретінде тануға ықпал етеді [3,с. 595].
Қазақ тіл білімінде эмоцияның тілдік репрезентациясы әртүрлі даму кезеңдерінен өтіп, лексика-семантикалық, фразеологиялық өріс, грамматикалық тұлғалардың экспрессивтілігі, дискурстық прагматика деңгейлерінде зерттеу нысанына айналды. Осыған дейінгі ғылыми тәжірибені теориялық тұрғыдан жүйелеу – зерттеу пәндік аймағын нақтылауға және ғылыми сабақтастық қағидасын сақтауға мүмкіндік береді. Бұл бөлімде қолданыстағы топтастырулардың дескриптивті және функционалдық мүмкіндіктері сарапталып, олардың концептуалды шектеулері айқындалады. Бұл, өз кезегінде, эмоцияның лингвистикалық табиғатын жүйелі түрде ашатын біртұтас (интегративті) модельді қарастырудың теориялық қажеттілігін айғақтайды.  
ЭЭС табиғатын функционалдық тұрғыдан сипаттауда «Эмоционалды сөздер заттың атауын, сынын, қимылын, қимылдың сынын және адамның көңіл-күйіне байланысты тілдік қолданысқа сәйкес өзіне қосымша мағына үстемелейтін сөздер» деген анықтама қолданылды [27,б. 288]. Анықтама эмоцияның тілдегі негізгі көріну арналарын (атау, сапа, әрекет, әрекеттің сипаты) қамти отырып, эмоционалдылықтың мәнмәтіндік сипатын да ескертеді. Яғни эмоция тілде тек «атау» деңгейінде емес, қатысым және бағалау қабаттары арқылы жүзеге асады.  
Б.Жонкешов қазақ тіліндегі эмоционалды сөздердің жасалу жолдарын сипаттап, түбір және туынды эмоционалды сөздер деп екіге бөледі [31,б. 41]. Зерттеуші түбір эмоционалды сөзге одағай сөздермен қатар бүгінде түбір күйінде лексикалық мағынасы солғын, тек етістік тудыратын жұрнақтар арқылы ғана қандай да бір эмоционалды мәнге ие болатын еліктеуіш сөздерді жатқызады  [31,б. 41]. Тілдік қатысымда, мәнмәтінде одағайлар мен еліктеуіштер экспрессивтілікке де ие болады. Мысалы, одағайдың қайталанып келуі сөйлеудің экспрессивтілігін арттырып, интонациялық диапазонды кеңейтеді. Мысалы: Япырым-ау, әттеген-ай, атын сұрамаппын ғой! Сынды қолданыстарда одағай адресанттың эмоциялық күйін тікелей де, әсерлі де жеткізетін прагматикалық маркер қызметін атқарады.  
Туынды эмоционалды сөздерді Б.Жонкешов 1) синтетикалық жолмен эмоционалды  мәнге ие болған сөздер;  2) аналитикалық жолмен эмоционалды  мәнге ие болған сөздер; 3) лексика-семантикалық жолмен эмоционалды  мәнге ие болған сөздер деп үш түрге топтастырады. Оның ішінде синтетикалық жолмен эмоционалды мәнге ие болған сөздерді былайша 4 топқа бөледі: 1) Сөз тудырушы жұрнақтар арқылы жасалған эмоционалды сөздер; 2) Сөзге реңк мәнін үстейтін жұрнақтар арқылы жасалған эмоционалды сөздер; 3) Аффиксоид қосымшасы арқылы жасалған эмоционалды сөздер; 4) Меншік тұлғасы арқылы жасалған эмоционалды сөздер [31,б. 41]. Мұнда эмоцияның сөзжасамдық және морфологиялық базасы нақты топтастырылғаны байқалады. Бұл эмоционалды сөздер тілдік жүйенің басқа қабаттарымен қатар келгенде толық ашылады. 
Қазақ фразеологизмдерінің эмоционалды мағынасын К.Сарышева қарастырып, мәнмәтіннен тыс тұрған жағдайда да өз бойынан эмоциялық мағынасы сақталатын тіркестерді эмоциялық мәнді және эмоциялық реңді деп бөлген [33,б. 192]. Мұндай жіктеу фразеологизмдердің эмоцияны тікелей не мәнмәтін арқылы беру айырмашылығын айқындауға мүмкіндік береді. Мысалы: жүрегі ұшу, жермен жексен болу, іші-бауыры өртенді, ішін ақтарды, ақ түйенің қарны жарылды, жанындай көрді, жанынан артық, т.б. (4) тіркестер эмоцияны соматикалық, кеңістіктік, этномәдени символика арқылы бейнелей отырып, адресатқа дайын эмоциялық сценарий ұсынады.
Грамматикалық деңгейдегі эмоцияны зерттеуде Р.Әмір, Ғ.Иманалиева етістіктердің эмотивтілігін қарастырып, туынды эмотив-етістіктерді  туынды түбір және күрделі құрамды туынды эмотив-етістіктер деп бөліп, оларды өз ішінде есім негізді және етістік негізді деп жіктейді [37,б. 143]. Сонымен қатар эмоцияның синтаксистік құрылымдар (қайталау, риторикалық сұрақ, толымсыз сөйлем) арқылы берілуі, сондай-ақ демеулік шылаулардың эмоциялық реңк тудыруы, модаль сөздердің күмән/сенім, құптау/қарсылық мағыналарының  қабаттасуы [73], бұйрық райдың реңк байлығы (Л.Дүйсембекованың 28 реңкті топтастыруы) [74] секілді бағыттар эмоцияның тілдік құралдары көпқабатты екенін көрсетеді. 
Қазақ лингвистикасында ЭЭС-тің жасалу жолдарын зерттеу эмоцияны білдіретін құралдарды белгілі бір қабатта (лексика, фонетика, фразеология, грамматика, стиль) жеке-жеке жүйеленгенін аңғартады. Алайда эмоцияның тілде тұтас көрінуі көп деңгейдің бір мезетте іске қосылатын қыры назарға алынбаған. Сондықтан жұмыста бұрынғы топтастырулар басшылыққа алынып,  эмоционалды-экспрессивті құралдарды тілдік жүйенің барлық деңгейін қамтитын біртұтас модель арқылы жүйелеу қарастырылмақ. 
Тілдегі эмоция тудыратын сөздердің субъективті болуы адресанттың қандай да бір объектіге субъективті қатынасын білдірумен сипатталады [72,б. 168]. Яғни субъективтілік эмоцияның тілдегі кездейсоқ көрінісі емес, ұлттық дүниетаным мен әлеуметтік нормалар арқылы реттелетін мағыналық құрылым ретінде танылады. Сондықтан да эмоцияны білдіретін тілдік құралдарды толық сипаттау үшін оларды екі өлшемнің қиылысында қарастыру тиімді. Біріншісі тілдік деңгейлер бойынша, екіншісі, коннотативтік табиғаты мен функционалдық қызметі бойынша. Бірінші өлшем эмоцияның фонетикадан дискурсқа дейінгі барлық қабатта жүзеге асатынын көрсетсе, екінші өлшем бірліктің эмоцияны «қалай» беретінін (тікелей атау, бағалау, әсер ету, аралас қабат) айқындайды.  
Эмоцияның тілдік репрезентациясы тіл білімінің негізгі салаларына сәйкес жүйеленеді: 1) фонетика-интонацияда просодикалық амалдар (тон, екпін, кідіріс); 2) морфология-сөзжасамда қосымшалар мен тұлғалар (қосымша, рай, қос сөз); 3) лексика-семантикада эмоционалды бағалауыш сөздер; 4) фразеология (тұрақты тіркестер); 5) синтаксисте шылау, қаратпа, қайталамалар; 6) дискурста (есімдіктер мен модаль сөздер)  мәнмәтіндік прагматика арқылы көрінеді. Әр деңгейде бірліктер коннотативтік табиғаты мен функционалды қызметіне қарай жіктеледі.
Ал коннотативтік табиғаты тұрғысынан эмоцияны білдіретін бірліктер функционалды қызметіне сәйкес:
·  эмоционалды мәнді (адресанттың психикалық-эмоционалды күйін тікелей білдіретін, мәнмәтіннен тыс эмоциялық әсер бере алатын бірліктер);
·  эмотивті бірліктер (мәнмәтінде субъективті бағалау, рефлекция, адресанттың қатынасын арттыратын бірліктер);
·  экспрессивті бірліктер (эстетикалық әсер ету, күшейту, бейнелеу қызметі басым құралдар);
·  эмоционалды-экспрессивті бірліктер (эмоциялық реңк пен стилистикалық әсердің үйлесімінен тұратын күрделі құралдар) болып талданады. 
Бұл модельдің артықшылығы – сөз таптарын да, стилистикалық қолданыстарды да бір жерге «жинақтай» алуында. Мысалы, зат есім, сын есім, етістік, үстеу көбіне лексика-семантика және сөзжасам деңгейінде эмоцияны кодтаса, шылау, модаль сөз, есімдік грамматика мен прагматика аралығында эмоцияны жанама/астарлы жеткізеді; одағай мен еліктеуіш лексикалық бірлік ретінде де, интонациялық-прагматикалық маркер ретінде де қызмет атқарады; қос сөздер морфологиялық-сөзжасамдық деңгейде стилистикалық әсірелеуді береді; қаратпа мен қыстырма, қайталама синтаксистік құрылым ішінде қатысымдық қашықтықты реттейтін эмоциялық өлшемге айналады. Осылайша, тілдік жүйедегі барлық қабаттардың өзара байланысы эмоцияның ұлттық-мәдени бейнесін репрезентациялайтын біртұтас құралдар жүйесін қалыптастырады. Бірліктердің эмотивті\экспрессивтілігі оның деңгейлерімен қатар, қолданыстағы прагматикалық қызметіне қарай белгіленеді. 
Фонетикалық-интонациялық деңгей. Фонетика-интонация эмоцияны сөздің лексикалық мағынасын өзгертпей-ақ, дауыс әуені, екпін, қарқын, кідіріс, созылыңқылық, леп арқылы береді. Бұл деңгейде эмоция көбіне просодикалық қабатқа жақын болғанымен, қазақ тілінде ол тілдік нормада орныққан интонациялық үлгілер арқылы жүйелі түрде іске асады. Адресанттың көңіл күйі мен бағалауы ең алдымен просодикалық қабатта (интонация, екпін, дауыс күші, ырғақ) көрінеді, сондықтан интонация эмоцияның бірінші коды қызметін атқарады. Бұны қазақ және ағылшын тілдеріндегі интонацияның дискурстық сипатын салыстыра зерттеген А.Жалалованың тұжырымы да нақтылайды. Ғалым екі тілдегі бір жанрда, бір тақырыпта берілген тілдік шығармалардың құрылымын семантика-интонациялық сегменттерге мүшелеуде қолданылатын әдіс-тәсілдер бір сипатта болатынын көрсетеді [75]. Бұл пікір екі маңызды қорытындыға жетелейді: 1) эмоцияны интонация арқылы беру – әмбебап құбылыс (көп тілге ортақ); 2) әр тілдің ұлттық сөйлеу мәдениетіне тән интонациялық нормалары бар, сол арқылы эмоцияның мәдени-реңктік көрінісі айқындалады. Демек, фонетикалық-интонациялық деңгей эмоционалды мәнді ғана емес, ұлттық-мәдени сөйлеу дағдысын да танытатын маңызды қабат.
Эмоционалды мәнді интонациялық құралдарға адресанттың психикалық-эмоционалды күйін тікелей білдіретін тонның күрт көтерілуі/түсуі (Сен келдің бе? (таңдану/қуану)), дауыс күшінің артуы, сондай созылыңқылығы (Се-е-е-н бе-е-е? қуану/сенбеу) жатады. Мұндай үлгілер кейде мәнмәтінсіз-ақ эмоциялық әсер бере алады, өйткені эмоцияның өзі дыбыстық формада айқындалып тұрады. Бұл қолданыстарда эмоция көбіне логикалық мазмұннан емес, интонациялық контурдан танылады. Адресат алдымен «не айтылғанын» емес «қалай айтылғанын» қабылдайды. А.Жалалова көрсеткендей, дискурстық талдауда мәтінді семантика-интонациялық сегменттерге бөлу – адресант эмоцияның қай тұста шоғырланғанын да айқындауға мүмкіндік береді [75,б. 192].  Яғни қарқынды интонация көбіне сегменттің шарықтау нүктесінде көрініп, эмоцияның «ядросын» белгілейді. 
Эмотивті интонация эмоция тікелей емес, субъективті қатынас ретінде көрінеді. Күмән, ирония, реніш, кекесін сынды реңктер сөзден гөрі адресанттың ұстанымын танытады. Мұнда интонация бағалауыштық қызмет атқарып, адресанттың оқиғаға, адамға, пікірге көзқарастарын астарлап жеткізеді. Мысалы ... сасық махоркаға жете алмай жүргенде, сендердің халдерің жақсы екен (5) – шын қуануды емес, екі жақтың халін салыстыру арқылы туындаған кекесінді жеткізеді; Олай болса жақсы екен, дей салды (5) – тонның бәсеңдігі амалсыз келісу мен іштей түңілуді білдіреді; Жарайды! Жақсы екен... деп дауыстап жіберді (5) – көп нүкте дауыс ырғағын төмендетіп, денотаттық мағынаны бейтараптандырып, жағымсыз эмотивті реңк үстемелейді. Кідіріс арқылы бағалау (психологиялық пауза): мен... сірә... келісе алмаймын (қарсылықты сыпайы жеткізу). Эмотивті интонацияның дискурстық табиғаты дәл осы жерде айқын: адресант кідіріс, баяулау, тонды төмендету арқылы адресатқа оқиғаға өз көзқарасын білдіреді. Кідірістер көбіне сегменттер арасындағы шегараны айқындап, адресанттың ішкі рефлекциясы мен психологиялық тежеуін көрсететін белгі болып саналғандықтан, эмотивті интонацияны субъективті қатынастың ең нәзік өлшемі деп санауға болады. 
Экспрессивті интонация адресатқа тікелей ықпал етуімен ерекшеленеді. Адресант эмоциясын ғана көрсетпей, әсер ету, сендіру, қысым көрсету, қуаттандыру сынды прагматикалық мақсаттарды көздейді. Экспрессивтіліктің интонациялық белгілері – екпіннің жылжуы, ырғақтың күшеюі, қарқынның үдеуі, дауыс күшінің артуы. Мысалы, Дәл өзің айтқандай  – екпін арқылы сендіру; Жо-жоқ! Жоқ! Тоқта! (6) – қарқынның үдеуі (жылдам айту, үзілді-кесілді қарсылық). Экспрессивті интонация сөйлеудің кездейсоқ қаттылығы емес, дискурсты ұйымдастыруға тікелей қатысушы басты құрал саналады.
Эмоционалды-экспрессивті деңгейде эмоция мен әсер ету қабаттасып, күрделі бірлік түзіледі. Интонация қайталау, ырғақ, леп, кідіріс сынды құралдармен бірігіп келгенде эмоция да, экспрессия да күшейеді. Мұнда интонация тек эмоцияны білдірмейді, мәтіннің көркемдік-әсерлі ұйымдасуын қамтамасыз етеді. 1. Интонация қайталау/ырғақ: Бітті ғой бәрі... бәрі бітті (7) (кідірісті қайталау →қайғы экспрессиясы). 2. Лепті-ырғақты модельдер (ұлттық поэтикалық интонация): Әттеген-ай, дүние-ай! (өкініш+экспрессивті серпін). Бұл талдаулар қазақ тілінің поэтикалық дәстүрімен, ұлттық эмоцияны сыртқа шығарудағы мәдени нормалармен (ұстамдылық, сабыр, астар, ишара) сабақтас келеді. Ал дискурстық құрылымда мұндай ЭЭ шоғырлар көбіне тұтас эмоцияны да, ықпал етуші күшін де жинақтап береді.
Морфологиялық-сөзжасамдық деңгейдегі эмоционалды бірліктер
Морфологиялық деңгейде эмоция лексикалық атау арқылы емес, грамматикалық форма арқылы кодталады. Бұл деңгейде бірліктер адресанттың субъективті бағасын, қатынасын, мінез-құлыққа қатысты әлеуметтік норманы, сондай-ақ эмоцияның қарқындылығы мен созылыңқылығын білдіретін реңк үстейді. 
Эмотивті реңк тудыратын сөзжасамдық жұрнақтар. Эмоцияны білдіретін сөзжасамдық көрсеткіштердің бір тобы адамның/заттың белгілі бір қасиетке бейімділігін, бағалауыш қатынасын білдіреді. Мысалы, -сыз/-сіз (қайырымсыз, тексіз) жұрнақтары моральдық-нормативтік бағалауды күшейтіп, айыптау/жақтырмау реңкін тудырады; -шыл/-шіл (секемшіл/ысырапшыл) тұлғалары адамның мінез-құлқын эмоциялық тұрғыда сипаттап, сын/кекесін немесе сақтану бағасын үстемелейді. Мұндай жұрнақтар эмоцияны тікелей атамай, эмотивті бағалау қызметін атқарады (Енді тым секемшіл, үркек болып кеткеніне ызаланып, денені түршіктірген сүйкімсіз әсерді сілкіп тастап, тез қайратын жиып ширығып алды (8)). 
Жалғаулардың ішінде эмоцияны жасайтын емес, адресанттың бағасын үстемелейтін формалар да бар. Мысалы, көптік жалғауы кейде тұлғаны әлеуметтік тип ретінде жинақтап, кекесін/жақтырмау реңкін күшейтеді. Мысалы, ақжағалылар, шенділер, үлкендер, сатқандар (Әйтпесе, бұл жердің өртең екенін ондағы отырған сіңір шенділер білмеді дейсің бе? (9)). Мұнда көптік тұлға саннан гөрі әлеуметтік қашықтық пен бағалауды білдіреді. 
Рай етістіктің адресанттың әрекетке қатысын, бағалауын ұстанымын білдіретін субъективті санаты болғандықтан, эмоцияның грамматикалық кодталуында маңызды орын алады. Р.Әмір эмоциялық-экспрессивтілік тілдің барлық құрылымдық қабаттарында көрінетінін, грамматикада да эмоциялық тұлғалар қатар жүретінін талдап, эмоциялы баяндауыштардың 22 формасын қарастырады [76].
[bookmark: _Hlk201321778]Р.Әмір: «Шартты рай тұлғалы етістік тілекті, арманды эмоциямен білдіру үшін жұмсалады: Оқуды бітірсек! Ел-жұртымызға қолымыздан келген пайдамызды тигізсек! ... шартты рай етістік -шы, -ші формалы баяндауыштарды осы жағдаяттық байланысын пайдаланып, сөйлеушілер оны болмаған іс-әрекетті экспрессивті түрде білдіру үшін жұмсайды», – деп, етістіктер мен райлардың экспрессивті бояуына сипат береді [76,б. 77]. Шартты рай формасында болмаған, бірақ сөйлеушінің санасында орын алып жатқан гипотетикалық эмоция тұрады. Қайғы мен ренішті тура айтудан гөрі, шартты рай арқылы жеткізу қазақы дискурстың этикалық үлгісі. Мысалы, Атамай-ақ қойсаңшы [10,б. 45] – деген сөйлемде қатаң тыйым жоқ, алайда эмоциялық алаңдаушылық, өтініш, аяушылық тәрізді астарлы мән бар. О, Шіркін далаға бір шықса, тағысын тағы көрер еді де [11,б. 52] сөйлеміндегі шіркін сөзімен тіркесіп келген арман концептісі; Тәңірі қос көріп, төрелердің рақымы түссе, бізді аждаһаның аузына апарсаңыз да, ала кетіңіз, Тұрардың көкесі [11,б.  192] сөйлеміндегі күйзеліс пен қиял поэтикалық формасы; Егер осы жерде Рысқұл жазатайым болса, іздейтін кім бар? [11,б. 18] сөйлеміндегі шартты райдың өкініш формасы – ұлттық танымды сипаттап тұрған тілдік бірлік. Байқағанымыздай, мұнда шартты рай әртүрлі эмоцияны жеткізуге бейім. 
Эмоцияның морфологиялық көрінісі тек синтетикалық формалармен шектелмейді. Семантикалық-грамматикалық деңгейде қалып-сапа көмекші етістіктері (отыр, жатыр, тұр, жүр) эмоциялық күйдің созылыңқылығын, динамикасын, субъективті маңызын білдіреді [77]. Бұл етістіктер өзге етістіктермен тіркесе отырып, адресантқа эмоцияны «бір сәттік реакция» емес, ұзаққа созылатын психоэмоциялық үдеріс ретінде жеткізуге мүмкіндік жасайды. Жылап тұр, уайымдап жүр, ойланып отыр, булығып тұрды, ашуланып жүр сынды қолданыстарда эмоцияның жинақталуы, тереңдеуі, ұзаққа әсер етуі байқалады. Мысалы, ... етпетінен түсіп жылап жатыр екен (12) десек – оның ұзақ уақыттан бері жылағанын әрі танымдық тұрғыдан психоэмоциялық күйін тұрақтандырып жатқандығын, ... басы дал болып ойланып отыр (13) – шарасыздық пен ішкі тежеуді;  Қабыш сөзін аяқтай алмай булығып тұрып қалды (14) – сабыр  мен сілкіністің қабаттасуын; қайта оралсам бұлқан-талқан  ашуланып жүр екен (15) – ашудың іштей тереңдеуін аңғартады. Бұндай құрылымдар ұлттық болмысқа тән эмоцияны тежеу, сабыр, төзім, ішкі арпалыс сынды құндылықтардың тілдік бейнесін де көрсетеді (жүрегі ауырып жүр, қамығып отыр, намыстанып жатыр).
Қос сөздер. Қос сөздер дәстүрлі грамматикада жеке сөз табы ретінде емес, сөзжасамдық өнімді тәсілі нәтижесінде жасалатын құрылым ретінде сипатталады. Бұл жұмыста қос сөздер грамматикалық табиғатына қарай морфологиялық-сөзжасамдық деңгейде, ал эмоцияны күшейту қызметіне қарай экспрессивті және ЭЭ құрал ретінде қарастырылады. Қос сөздер қайталау немесе қосарлану арқылы жасалып, сөйлеуде күшейту, қарқын, эмоциялық баға, әсерлі бейнелі мәндерін үстемелейді. Қос сөздің экспрессивтік әлеуеті әсіресе сапаны, күйді, әрекеттің қарқынын күшейтуде айқын көрінеді: қып-қызыл, қап-қара (қарқын); апыл-ғұпыл, арлы-берлі, быт-шыт, ойран-топан (қимыл, драматизм); мыж-тыж, айдақ-сайдақ, ала-құла (сын, келеке/жақтырмау). Қос сөздер эмоцияны тікелей атамай, образ арқылы әсер ету қызметін күшейтіп, мәтіннің ЭЭ қуатын арттырады. Қос сөздер тілдік жүйеде ең алдымен экспрессивті қабатқа шоғырланады, ал бағалауыш мәнмәтінде олар эмотивті әрі ЭЭ реңкке ұласады.  
Осылайша морфологиялық деңгейде эмоция: 1) жұрнақтар арқылы бағалауыш-эмотивті реңкке; 2) жалғау арқылы әлеуметтік қашықтық пен субъективтілікке; 3) рай категориясы арқылы ниет пен қатынасқа; 4) қалып-сапа көмекші етістіктер арқылы созылыңқылық пен динамикаға; 5) қосарлау /қайталама құрылымдар арқылы күшейту, әсерлендіру, бейнелеу нәтижесінде экспрессивті және ЭЭ кодқа айналып, тілдік қолданыста жүйелі түрде таңбаланады. А қосымшасында зерттеу барысында жинақталған экспрессивті қос сөздердің сөздігі ұсынылған.    
Лексика-семантикалық деңгейдегі эмоционалды бірліктер. Лексика-семантикалық деңгей – эмоцияның тілдік жүйеде ең терең әрі тұрақты кодталатын саласы. Мұнда эмоция тек психологиялық құбылыс емес, ұлттың тарихи тәжірибесін, рухани құндылықтарын, моральдық нормалары мен антинормаларын, дүниетанымдық бағдарларын танытатын мәдени бірліктер болып табылады. Өйткені сөздердің семантикалық құрылымында эмоциялық компонентпен қатар этномәдени код, аксиологиялық өлшем және танымдық сценарий қатар орнығады. Қазақ тіліндегі ЭЭЛ ұлттық болмыстың негізгі концептілерін (ар, ұят, обал, намыс, тектілік, сабыр, қанағат, тәубе, қайырым, дарқандық, т.б.) вербалдаушы басты құралдардың бірі болып саналады. 
Эмоционалды мәнді зат есімдер. Зат есімдер қазақ дүниетанымында эмоцияның атауы ғана емес, оның әлеуметтік және этикалық реттеуші қызметін де атқарады. Бұл есімдердің мәдени кодқа айналуы – эмоцияның тілдегі жинақтаушы (кумулятивтік) және реттеуші (прагматикалық) қызметтеріне байланысты. Тілдік таңба санадағы эмоционалдық толқынысты белгілі бір ұлттық қалыпқа салып, оны әлеуметтік қатынастар жүйесіндегі мәдени мағынамен толықтырады. Қуаныш, қайғы, ыза, үрей, қасірет, т.б. дерексіз зат есімдер адамның ішкі әлемін сипаттайтын әмбебап санаттар болуымен қатар, қазақ мәдениетіндегі сабыр, төзім, шыдам эмоционалды концептілерімен (бұдан әрі – ЭК) астаса отырып, этнопсихологиялық кодты түзеді. Яғни зат есімдер эмоцияны жай ғана таңбалап қоймайды, оны белгілі бір мәдени сценарийге байлайды. Мысалы, қайғы сөзінің семантикалық өрісі көбіне жоқтау, сабыр ету, тағдырға мойынсыну сынды лингвомәдени бірліктерден тұрады. Бұл – эмоцияның қарқынды көрінісі емес, оны тілдік құралдар арқылы іштей реттеу мәдениетін қалыптастырушы жүйеге айналдырудың халықтық ұстанымы. Қайғы зат есімі эмоцияны бейберекет күйден жүйелі мәдени санатқа айналдыратын негізгі жол ретінде қызмет етеді. 
Эмотивті зат есімдер. Қазақ лингвомәдениетіндегі обал, ұят, әруақ, бата, қарғыс, т.б. зат есімдер – адамның мінез құлқын реттейтін эмотивті-нормативтік кодтар. Олардың эмотивтілігі жеке сезімді әлеуметтік жауапкершілік деңгейіне көтеруімен айқындалады. Бұл лексемалар тұлғаның ішкі менмендігі мен болмысын жандандырып, әлеуметтік реніш пен аяушылық сезімдерін тудыратын эмоционалды тежегіш қызметін атқарады. Өйткені ұят болады, обал болады, жаман болады құрылымдары деструктивті әрекетті тоқтататын ең қуатты эмоционалды шектеу болып табылады. Аруақ сөзі кие, тылсым күш алдындағы тағзым мен қорқыныш сезімдерін тудырып, эмоцияны әлеуметтік бақылау құралына айналдырады. Бұлардың барлығы жеке сезімді ұлттық этикалық өлшеммен сәйкестендіреді. 
Экспрессивті зат есімдер. Масқара, бейбақ, бетпақ, сорлы, жексұрын, сұмырай сынды инвективті зат есімдер қоғам тарапынан берілетін эмоционалды шектеудің көрінісі әрі тұлғаның іс-әрекетіне берілген эмоционалды үкім болып саналады. Масқара – адамның абыройы мен қадір-қасиетінің қалмауын таңбалайтын ең ауыр әлеуметтік баға. Ол адамда ұят пен қорлық эмоцияларын туғызады. Жексұрын – жиіркеніш тудыратын адам. Адамды әлеуметтік ортадан аластату, онымен қарым-қатынасты үзу ниетін білдіреді. Мысалы, Аласұра шыңғырып жүр екен көп бейбақ (16). Мұнда адам құндылықтар өлшемі бойынша ең төменгі сатыға орналастырылып, адресаттың не үшінші тұлғаның бойында жиіркеніш пен аяушылық эмоциясын тудырып, оның трагедиялық халін айқындап тұр. Бұл сөздің жай ғана мағынасын түсіну емес, оның астарындағы эмоционалды қуат пен бағалауыштық сыңарды тану. Көп жағдайда мұндай тілдік бірліктер өзге тілге аударылғанда қиындықтар туғызады. 
Эмоционалды-экспрессивті зат есімдер. Қасқыр, қара шаңырақ, ит тірлік,  қара қазан, жер-ана, көк аспан, қара жер, алтын уақыт, т.б. зат есімдердің ассоциациялық өрісінің кеңдігі оларды эмоционалды-экспрессивті деп тануға негіз болып тұр. Бұл сөздер айтылғанда лексеманың тура мағынасы ескерілмей, оның орнына эмоционалды толқыныс тудыратын мәдени бейнелер алға шығады. Мысалы, құдайым тек, қара қазан мен қара шаңырақтың ырзығы мен ынтымағынан айырмағай, – деп көзіне жас алып еді (17). Қара шаңырақ, қара қазан бірліктерінің экспрессивтілігі заттың киелілігінде. Қара шаңырақ – тек үй емес, бұл – ата-баба әруағына деген құрмет, тамырға деген перзенттік борыш пен сүйіспеншілік. Егер қара шаңырақтың шайқалуы не қара қазанның төңкерілуі туралы айтылса, бұл сөздердің экспрессиясы ең жоғары драмалық (қайғы) шегіне жетеді. Мұндағы экспрессия – халықтың барлық үрейі мен қасіретін бір ғана символға сыйғызып жеткізуінде.  Жер ана, қара жер, көк аспан – сакралды-эмпатиялық экспрессия. Өйткені бұл сөздердің бойында тұтас ұлттың эмоционалды тарихы (жеңісі мен жеңілісі) жинақталған. Сөз айтылғанда санада сурет пайда болып, ол бірден сезімге әсер етеді. Адресанттың оқиғаға не нысанға деген ерекше құрметін не қастерлеу/жек көру сезімін экспрессивті түрде жеткізуге арналған. 
[bookmark: _Hlk210754151]Сын есімдер эмоцияны бағалау санаты арқылы мәдени сүзгіден өткізіп, дүниені жақсы/жаман, арлы/арсыз, дұрыс/бұрыс оппозициялары арқылы модельдейді. Д.Әлкебаева сын есімдердің стилистикалық образы да эмотивті қызметті білдіретіндігін алға тартады [78]. Түс атауларының қосарланып келуі (қып-қызыл, қап-қара, сап-сары, қоп-қоңыр, жап-жасыл, т.б.) көңіл күйдің, жағдайдың, сезімнің эмоционалды қарқыны мен күшейту кодын білдіріп, ойдың таңдану мен әсерленуінің экспрессивтілігін арттырады. Мұның бәрі сын есімдердің эмоцияның эстетикалық және бағалауыштық өлшемін білдіретін ұлттық эстетикалық бағалау (ақ/қара, боз, қызыл сынды символдық жүйе) арқылы көрінетінін көрсетеді.  
Эмоционалды мәнді түбір сын есімдер (психологиялық деңгей – адресант реакциясы) нысанға қатысты адресанттың ішкі психологиялық қатынасын тікелей білдіреді. Жақсы, жаман, нашар, тәуір, оң, теріс және т.б. бұлар заттың сапасын ғана емес, сол сапаның адам санасында тудыратын эмоциясын көрсетеді. Жақсы адам, жаман хабар  деген тіркестерде бағалау объективті өлшеммен емес, көбіне субъективті эмоциялық реакцияға негізделеді. Қазақ дүниетанымында жақсы – жаман бинарлығы қуаныш – реніш, ризашылық – налу, үміт – торығу эмоцияларымен тікелей астасады. 
Эмотивті сын есімдер (әлеуметтік-нормативтік деңгей – адресанттың ұстанымы) – моральдық норманы эмоция арқылы бекітетін, мінез-құлықты реттейтін лексемалар. Адал, арам, дұрыс, бұрыс, таза, лас, т.б. бірліктері сипаттамалық емес, этикалық-эмоциялық код ретінде қызмет етеді. Адал еңбек, арам ой, бұрыс жол, таза ниет тіркестерінде әрекеттің дұрыстығын сезім арқылы өлшейді. Адал – арам бинары қазақ мәдениетінде ар – ұят, намыс, обал – сауап, кие ұғымдарымен тығыз байланысты. Жеке эмоцияны қоғамдық жауапкершілік деңгейіне көтереді. 
Экспрессивті сын есімдер нысанға қатысты эмоцияның жоғары қарқынмен берілуін қамтамасыз етеді. Белгілі бір сапаның (сұлулықтың, жақсылықтың, көлемнің) өте жоғары дәрежесін көрсету үшін қолданатын тамаша, керемет, сән, сұмдық сын есімдері сезімді жай ғана атамай, оны күшейтеді. Айдақ-сайдақ, мыж-тыж, ала-құла, кір-қожалақ, қисық-қыңыр сынды экспрессив сипаттағы сындық  қос сөздер эмоцияны тікелей атамай, бейнелік сипатта атап, жоғары бағалауыштық сипатқа ие болғандықтан, адресанттың субъективті көзқарасын (ескерту, сынау, мысқыл, айыптау)  күшейтіп экспрессивті сипатта жұмсалады (...айдақ-сайдақ ақтаңдақ жолдар анық көрінеді (18)). 
Эмоционалды-экспрессивті сын есімдер. Түс атаулары лексикалық жүйеде бейтарап сипатқа ие болғанымен, мәнмәтін аясында  символдық-танымдық мағынада жұмсалып (ақ ниет, қара ниет, ақ бата, боз дала) ойдың эмоционалды-экспрессивті мәнін арттырады. Ащы (запыран,шындық), тәтті қиял, суық (хабар, көзқарас)  бірліктері ерекше эмоционалды соққы беретін күйді экспрессивті түрде жеткізеді. Күшейтпелі  үдерістер (қып-қызыл, сап-сары) эмоционалды-экспрессивті деңгейге көтереді. Ақ: тазалық, адалдық, үміт – ақ ниет, ақ жол, ақ бата; қара: қайғы ауыртпалық, киелілік, қорқыныш – қара жер, қара түн, қара ниет; боз:  мұң, сағыныш, өтпелілік – боз дала.  
Лексикалық жолмен жасалған түбір сын есімдер қазақ тілінде эмоцияны атаумен шектелмейді, оны мәдени сценарийге енгізеді, ұлттық мінез-құлық үлгісін қалыптастырады. Сондай-ақ жеке сезімді қоғамдық санаға бағындырады. 
Сан есімдер дербес лексема ретінде эмоционалды мәнге ие болмайды.  Алайда тұрақты тіркес, фразеологизм және стилистикалық фиксация құрамында сан есімдер нақты сандық мағынасынан ажырап, эмотивті, экспрессивті және ЭЭ қызмет атқарады. Бұл қызмет сан есімнің ұлттық-мәдени символға айналуы нәтижесінде жүзеге асады. Сан есімдердің эмоцияны білдірудегі әлеуеті олардың семантикасында емес, функционалды-прагматикалық қолданысында көрінеді.
Сан есімдер дербес лексема ретінде эмоционалды мағынаға ие болмайды, алайда мәнмәтін мен стилистикалық фиксация құрамында эмоционалды-экспрессивті әлеуеті айқын көрінеді. Әсіресе гипербола мен литота тәсілдері сан есім арқылы жасалғанда адресатқа деген әртүрлі сезім байқалады. Мың рет айттым\көрсеттім, екі дүниеде кешпеймін, жүз рет сұрадым\кешірдім тәрізді құрылымдарда сан нақты мөлшерді емес, эмоция қарқындылығын білдіретін прагматикалық құралға айналған (Мың рет айтылып, мың рет жазылса да ашаршылық тақырыбы – ұлт жүрегіне мәңгі жара болып жармасқан қасірет (19)). Сондай-ақ бір ауыз сөзімен көңілімді қалдырды, бір күлдіріп, бір жылатып алды, бір құлап, бір тұрып келеді тұрақты тіркестердегі абстрактылы ЭК-ні нақтылап беру қызметі  эмоцияны салыстыру мен дүниетанымдық салыстыру жасау құралы болады.
Сан есімдер қолданылу орны мен мақсатына қарай белгілі бір стильде тұрақты қызмет атқарып, эмоционалды реңк береді. Мысалы,   көркем әдебиет стилінде жиі кездесетін  бір ауыз сөз айтпады, төрт бүктетіліп, екі бүктеліп, екі жақты боп өскен бала (...әудемжерде төрт бүктетіліп жатыр (20));  ресми ісқағаздар стиліне тән үш рет ескерту берілді, бірде-бір заң бұзушылық орын алмады, бірде-бір себеп табылмады,  үш тәулік ішінде тапсыру, үш жылға жарамды, он күн ішінде (...толықтыру енгізген күннен бастап (3) үш күн ішінде (21));  ауызекі сөйлеу стиліндегі екі оттың ортасында қалды, бір сәт, бір уақыт; публицистикалық стильдегі жүз жасаған қария сынды тілдік оралымдарды атауға болады. Ресми ісқағаздар стиліне тән стилистикалық фиксациялардан талапты, дәлдікті ғана емес, тараптардың жауапкершілігіне қатысты эмоционалды әрекет нәтижесін, қорқыту, үміт, сенімсіздік сезімдерін байқауға болады. Мұндай стилистикалық фиксациялар мәнмәтінге тәуелді. Ойдың прагматикалық мәнін арттырып, эмоциялық  талапты күшейтіп, ойлануға, әрекетке  итермелейді.
Фразеологизм құрамындағы сан есімдер эмоцияны күшейтуші және бейнелеуші қызмет атқарады: үш ұйықтаса түсіне кірмеу, жерден жеті қоян тапқандай, қырық пышақ болды, алпыс екі тамыры иіді, екі көзі атыздай болды, екі көзі шарасынан шықты, екі иығы салбырады, екі иығын жұлып жеп, екі аяғын бір етікке тығу, екі көзін алмады, екі қолға бір күрек (4). Мұнда сан есімдер эмоция қарқындылығын арттыру (қырық пышақ), физиологиялық күйді соматикалық код арқылы сипаттау (көз, иық, аяқ), ұлттық танымдағы киелі/көптік мәнмен астастыру (жеті – киелі, қырық – көптік, алпыс екі – адам жаратылысы) арқылы эмоцияны астарлап жеткізеді. Сандар адресанттың ішкі күйін, бағасын, әсерін бейнелі түрде жеткізумен қатар, қазақ ұлтына тән киелі сандар жүйесін, физиологиялық, психоэмоционалды бейнелеуді, қоғамдық-этикалық кодтарды білдіреді. 
Сан есім арқылы жасалған эмотивті тіркестердің ерекше тобы – бір сан  есіміне негізделген «аз мөлшер – үлкен құндылық» модельдері бір үзім, бір тілім, бір жұтым, бір жапырақ, бір шөкім, бір тиын, бір көргеннен, бір қуаныш, бір рет, бір тамшы, т.б. тіркестеріндегі бір сан есімі мөлшерден гөрі мәнге, формадан гөрі мазмұнға бағытталып, адресанттың қанағат, ризық, үміт, махаббат, тәубе сынды эмоциялық бағасын күшейтетін эмотивті құрылым түзеді. Осы арқылы қазақ дүниетанымында «аздың өзі» үлкен күш пен құндылыққа айналған мәдени сценарий түзілген. Сан есім арқылы жасалған бұл эмотивті тіркестер – сөйлеушінің субъективті бағасы, рухани күйі мен эмоционалды қатынасын ғана емес, вербалды эмоцияның ұлттық моделін де қалыптастырушы тілдік бірлік. Бұл тіркестер арқылы қазақ дүниетанымында аздың өзі үлкен сезім мен құндылыққа айналатыны байқалады (кесте  1):   

Кесте 1 – «Аз мөлшер – үлкен құндылық» эмоционалды танымдық картасы 

	Тіркес
	Мөлшерлік форма
	Ұлттық-эмоционалды код
	Концептуалды метафора

	Бір үзім, тілім нан\ет. Ең аяныштысы балалардың бір үзім  нан таба алмай қаланы шарлап жүргені (22).
	Нан\еттің  кішкене бөлігі
	Ризық, адалдық, ықылас, 
Қонақжайлылық
	Аз – құнды 

	Бір жұтым\ұрттам су\айран. Бір жұтым су болар ма еді? (23).
	Су\ақтың аз мөлшері 
	Шөліркеу, амандық, тілек, тіршілік
	Аз – өмір

	Бір жапырақ қағаз\бала. Сол бір жапырақ қағазды бүкіл ауыл жиылып оқып, бір жылап, бір қуанып мауқын баспаушы ма еді? (24).
	Заттың бір бөлшегі 
	Қарапайым, табиғатпен үндестік, бәрін шешетін фактор
	Аз – шешуші күш

	Бір көргеннен. Бір көргеннен керемет ұнап қалған  (25).
	Алғашқы ерекше әсер
	Сезім, түйсік махаббат
	Аз – тағдыр

	Бір шөкім бұлт\тау. ... бір шөкім болып шөмиіп аянышты көрінеді (11).
	Аз ғана нәрсе (бұлт)
	Үміт, шарасыздық
	Аз – рухани тазалық, үміт, шарасыздық 

	Бір рет, бір көру. Тұрарды бір рет көрсем! (11).
	Бір ғана мүмкіндік
	Тағдыр шешімі, дер кезіндегі уақыт
	Аз уақыт, шешім



Бұлар сан есімдер дербес күйінде эмоцияны атауға қатыспаса да гипербола/литота, стилистикалық фиксация және фразеологизм құрамында эмотивті және экспрессивті реңк тудыратын, ұлттық-мәдени символикамен астасқан пәрменді құрал ретінде танытады. 
Етістік өзінің жақ, рай, шақ, етіс санаттары арқылы адамның эмоциялық күйіне қатысты сан алуан әрекет пен қозғалысты, үдерісті мүмкіндігінше реалды түрде бере алады [79]. Өзіне ғана тән эмотивті ая қалыптастыра алады. Олардың мағыналық реңктері жағдаятқа, қолданыс ерекшелігіне, сөздермен тіркесуіне байланысты сан қырлы болып келеді. Эмотивті лексика негізінде грамматикалық формалардың атауын зерттеген В.Гак орыс тіліндегі эмотивті лексиканың 35,2% етістік, 30,4% зат есімдер, 24,1% сын есімдер құрайтынын айтады [80]. Демек, кез келген тілдік қатысымның тірегі болып табылатын етістік  формалары – эмоцияны тікелей жеткізуші құрал. Олардың лексикалық деңгейдегі эмотивтілігі түбірлік мағынасына, бейнесемантикалық құрылымына және мәдени-танымдық астарына негізделеді. Бұл деңгейде эмоция грамматикалық форма арқылы емес, етістіктің мағыналық өзегі арқылы беріледі. Дыбыс бейнелеуіш, психоэмоциялық, этикалық-нормативтік, эмпатиялық және сакралды етістіктер ұлттық дүниетанымға тән эмоция үлгісін қалыптастырып, вербалды эмоцияның лексикалық қорын құрайды.
Эмоционалды мәнді етістіктер адамның ішкі психоэмоциялық күйін тікелей атайды, мәнмәтіннен тыс та эмоциялық әсер береді. Жылау, уайымдау, қамығу, булығу, ашулану, шошу, ренжу, өкіну, дірілдеу, үрку, қуану, шаттану, елжіреу  т.б. эмоцияны атап, ішкі күйді ашық көрсетеді. Мұнда бағалауыш сипаттан гөрі сипаттаушы мән басым болады. Олар «адам не сезініп тұр» деген сұраққа тікелей жауап береді.  
Эмотивті етістіктер.  Эмоцияны атаудан гөрі адресанттың/қоғамның бағалауымен, нормасымен, этикалық реттеуімен байланыстырылады. Жеке сезімді әлеуметті жауапкершілік деңгейіне көтереді. Арлану, намыстану, ұялу, қысылу, сасу, имену, жалтақтау, жасқану, қымсыну, сыйыну, жалбарыну, қарғау, даттау және т.б. эмоцияны реттеу, мінез-құлықты нормалау, ұлттық этикалық өлшемді іске қосады. Эмотивті етістіктер – бұл интеллектуалды эмоциялардың көрсеткіші. Мұнда «адам өзін қоғамда қалай сезінеді және өз әрекетін қалай бағалайды?» деген аксиологиялық сұрақ бірінші орында болады. 
Экспрессивті етістіктер. Эмоциядан гөрі әсер ету, күшейту, бейнелеу басым, образ арқылы тыңдаушыға тікелей ықпал жасайды. Шырылдау, шүйіркелесу, қарқылдау, маңырау, қорсылдау, арсылдау, сылқылдау сынды етістіктер заттар мен дыбыстардың біздің санамызға әсер етуінің нәтижесінде пайда болғандықтан, олар санамызда тұрақты эмоциялар мен көңіл күйлерді (жиіркену, ашу, аяу) қалыптастырады.  Бұйрық рай тұлғасындағы әсер етуші етістіктер экспрессивті болып келеді. Мысалы:  Кет былай! деп Таубай старшын... (11,б. 84). Қамшы дәл өз басына тигендей жаны шығып кеткен Күсен: Ұрма аттың басына! – деп ақырып қалды [26,б. 256]. Бұйрықты сөйлемдердің құрылымына тоқталған О.Төлегенов бұйрықты сөйлемдердің мазмұны нақтылы бір талап, тілек, өтініш, ескерту тәрізді мағыналарда айқындалатынын және олар әрдайым эмоциялық-экспрессивті реңкке ұласып жұмсалатынын нақты мысалдармен талдап көрсетеді [81]. «Қой, жасама! Қой, айтпа! Қой, сөйлеме!» – қатарларында -қой тек тыйым емес, әрекет салдарынан туындайтын қорқу, алаңдау және жан күйзелісі сынды эмоциялық қысымды білдіретін экспрессивті маркер ретінде көрінеді. Бұйрықты сөйлемдер адресатқа қандай да болмасын істі істеуі не орындатуы  жөнінде айрықша ықпал ету мақсатымен экспрессивті болып келеді.  Тоқта! Тапжылма!  ... Осы түлкіні алатын бүркіт пе, сен екеуің бе? ... Қал солай! – деді. Абай мен Ербол бір-біріне жымия қарасты да, молдасы ұрысқан шәкірттей, жым болысты [27,б. 128]. Осында бұйыра айтылған «Тоқта! Тапжылма, қал солай» сөйлемдерінің экспрессивті мәні,  біріншіден, етістіктердің екі адамға айтылса да көпше түрде қолданылмай жекеше түрде қолдануынан, екіншіден, сөйлемдердің бірыңғай толымсыз түрде жұмсалуынан анық байқалады. Егер автор Сен екеуің тоқта деп қолданса, эмоциялық  мән солғын тартып, экспрессивтік реңк эмоционалдылықтың астары күйінде қалар еді. Яғни бұйрық рай ерекше  экспрессивтілікті арттыратын лексика болып табылады. Бұдан біз рай санатының  адресанттың субъективті бағалауын; модальдық және психологиялық реңктерін, интонациялық және мәнмәтіндік факторларын; ұлттық-мәдени қарым-қатынас нормаларын танытуға бейім екендігін байқаймыз. Сондықтан да оларды эмоциялық қатынастың мәдени-тілдік индикаторы деп те тануға болады. Сонымен қатар айта-айта, жылай-жылай, ұра-ұра, күйіп-пісіп, айтып-айтып сынды қосарланған етістіктер де экспрессивті болып келеді. 
Эмоционалды-экспрессивті етістіктер. Айта-айта шаршадым, көре-көре жалығу, күйіп-пісіп отыр/жүр, ішіп-жеп барады, ұшып-қонып жүр сынды құрылымдар төзімнің таусылуын, психологиялық шаршаудың, эмоцияның жиналуын білдіреді (...сөздің бәрін айта-айта тауысқан (28)).  Олар эмоция мен экспрессияның бірлігін көрсететін құрылымдық жолмен қалыптасқан.
Үстеу. Үстеулердің ЭЭ әлеуеті олардың түбірлік мағынасына, күшейткіш сипатына және бағалауыштық семантикасына негізделеді. Тілдік жүйе деңгейінде вербалды эмоцияның лексикалық қорын толықтырады.
Эмоционалды мәнді үстеулер. Бұл топқа адресанттың ішкі күйін, эмоциялық қарқындылығын тікелей көрсететін үстеулер жатады. Олар адресанттың  субъективті бағасын ашық білдіріп, көбіне интенсивтілік мән береді. Қатты, өте, аса, тым, ерекше, шектен тыс (Әтем маған қатты ренжіді (29)).
Эмотивті үстеулер. Адресанттың бағасын, қарым-қатынасын, моральдық ұстанымын білдіретін әдейі, бекерге, босқа, бекер, амалсыздан сынды үстеулер жатады (Әдейі іздеп келгенде көркем кестесін .... көрдік (30)). Мұнда адресант  эмоция мен бағалау ұлттық-мәдени нормаға сүйеніп, әдеп пен этикетті сақтауға тырысады. Мысалы, ол бекерге ренжіді сөйлемінде реніштің өзі ғана емес, оған қатысты «орынсыздық» бағасы үстемеленеді; амалсыздан келді құрылымында сезім ерікке қарсы әрекетпен байланысып, шарасыздық реңкін күшейтеді. Эмотивті қабаттың ұлттық-мәдени сипаты әлеуметтік рөлдер мен моральдық нормаларды білдіретін үстеулер арқылы да көрінеді. Аса құрметті, шамадан тыс тәрізді тіркестер әлеуметтік бағалау жүйесін іске қосады (Шала қазақ көбейсе шамадан тыс, Қомақты үлес өзінше қосқаны бар (31)). Мұнда шамадан тыс үстеу тек мөлшердің артуын емес, артықтық / қалыптан тыс бағасын білдіріп, адресанттың сыншыл қатынасын танытады. Сол сияқты Бұйымдарыңды кетерде емес, келген бойда сұрайтын аса қадірлі қонақтарымызсыздар (32), мұндағы  аса үстеуі «қадірлі» сапасын күшейтіп, қазақ халқының қонаққа деген жауапкершілігін, қонақжайлылық дәстүрге тән ерекше ықыласын білдіреді.
Экспрессивті үстеулер. Эмоциядан гөрі ойдың әсерлігі мен бейнелілігін, әсерлілігін арттыратын зулап, апыл-ғұпыл, бастан-аяқ, арлы-берлі, әп-сәтте, жүзбе-жүз, ілгері-кейін, ашықтан-ашық сынды үстеулер жеке тұрып та көркемдік әсер туғызып, қимыл-әрекеттің қалай болғанын образды түрде көз алдыңа алып келеді (... бастан-аяқ қазақ елінің жайы (33)). Мұндай үстеулер сөйлеудің экспрессиясын күшейтіп, адресатқа оқиғаның қарқындылығы мен драматизмін сезіндіреді.  
Эмоционалды-экспрессивті үстеулер. Тым-ақ, зорға, әбден, мүлде, тіпті, әшейін-ақ сынды күшейткіштері мен бағалауыштары басым үстеулерде ішкі күй мен әсер қатар беріледі. Бұл үстеулердің ЭЭ әлеуеті ұлттық дүниетаныммен, дәстүрлі бағалау жүйесімен де тығыз байланысты екендігін көрсетеді. Ендігәрі, ешқашан үстеулері жоқтау, қарғыс, алғыс, бата мәтіндерінде ойға эмоционалды реңк беру қызметін атқарады. Мысалы, жоқтауда Ендігәрі келмеске кетті (34) дегенде ендігәрі үстеуі қайғылы шындықты мойындаудың, болашаққа үмітсіз  қараудың экспрессивті құралы  ретінде танылса, батада жиі кездесетін  ешқашан жамандық көрме оралымындағы ешқашан үстеуі абсолюттік терістеу арқылы жамандықтың алдын-алуға бағытталған. 
Одағайлар. Одағайлар – адресанттың  ішкі сезімін тікелей әрі жедел білдіруге бейім, интонациямен тығыз байланыста жүзеге асатын ерекше тілдік бірліктер. Олар сөйлеу барысында адамның қуану, қайғыру, қорқу, өкіну, ренжу, таңдану, сүйсіну, т.б. эмоционалды реакцияларын вербалды түрде таңбалай отырып, эмоцияның тілдегі бастапқы әрі ядролық көрсеткіштері ретінде қызмет атқарады. Одағайлардың басты ерекшелігі – эмоцияны атауыш лексика деңгейінде де білдіріп, сөйлеуде қайталанып келуі мен ерекше интонация арқылы экспрессивті сигналда жеткізуінде. Мұны  Е.Б. Тяжинаның  «Ә» одағайының      14 түрлі мағынада қолданылатынын талдағанынан байқай аламыз [82].
Эмоционалды мәнді. Көп жағдай мәнмәтінсіз-ақ эмоциялық әсер бере алады. Әттеген-ай! Апырымай! Алақай! Ойбай! Ах! ПаҺ-Паһ, Шіркін! сынды қолданыстар адресанттың ішкі күйін тікелей таныта алады. 
Эмотивті мәнді. Қатысымдық жағдаятқа байланысты одағайлар эмотивті қызмет атқарады. Бұл жағдайда олар адресанттың субъективті бағалауын, әлеуметтік нормаларға қатынасын, моральдық ұстанымын білдіреді. Мысалы, Тәйт! О тоба! Қойшы! Бәлі! Тек! Жә! тәрізді одағайлар тек эмоциялық реакцияны емес, айыптау, тәртіпке шақыру, тежеу, ескерту сынды бағалауыштық мағыналарды да үстемелейді. 
Экспрессивті мәнді. Адресатқа ықпал ету, назар аударту, сөйлеудің әсерлілігін күшейту мақсатында көрінеді. Әй! Пай-пай! Қанекей! Ал, қанекей! Апырым-ау! Жаным-ау! Жарықтық-ау! Шіркін-ау! сынды бірліктер қатысымды жандандырып, сөйлесімнің динамикасын арттырады. Бұл жағдайда одағайлар дискурстық ұйымдастырушы құрал ретінде жұмсалып, сөйлеудің прагматикалық бағытын айқындайды. 
Эмоционалды-экспрессивті мәнді. Одағайлардың қайталанып келуі: Қап, Әттеген-ай! Ойбай-ау, ойбай! Япырым-ау,  Е, тәйірі!  Астапыралла, астапыралла! (Қап, әттеген-ай, қап, әттеген-ай! Иелеріне енді қай бетіммен көрінем? (35)). Эмоция мен әсер етудің қатар келгендігін байқатады. Ішкі күйзелісті, қуаныш пен өкінішті күшейте отырып, эмоцияның жоғары қарқынмен берілуіне мүмкіндік жасайды. Бұлар көркем мәтінде де, ауызекі сөйлеуде де эмоционалдылықтың шарықтау шегін белгілейді.  Мұнда одағай жеке сезімді қоғамдық-әлеуметтік өлшеммен байланыстырады. 
Ұлттық-мәдени тұрғыдан алғанда, одағайлар қазақ халқының дүниетанымын, діни-этикалық құндылықтарын, тәрбие жүйесін бейнелейтін маңызды тілдік маркерлердің қатарына жатады. О тоба, аллаһ, жасаған-ай, астапыралла, а-құдай одағайлары сакралды таныммен сабақтасып, қорғану, тәубеге келу, жауапкершілікті сезіну эмоцияларын білдіреді. Қап, әттеген-ай, ух, ах тәрізді бірліктер сабыр мен төзімді, тағдырға мойынсыну концептілерімен астасып, ұлттық эмоция мәдениетінің ерекшелігін танытады. Одағайлар эмоцияны тікелей репрезентациялайтын ядролық құралдар болып табылады. Функционалды-коннотативтік модель аясында олар негізінен эмоционалды мәнді қабатты құрағанымен, мәнмәтін мен дискурстық мақсатқа байланысты эмотивті, экспрессивті және ЭЭ қызметтерді де атқара алады. Осы ерекшеліктері одағайлардың қазақ тіліндегі эмоцияны білдіру жүйесінде ерекше орын алатынын дәлелдейді.    
Еліктеуіштер мен бейнелеуіштер. Қазақ тіліндегі эмоцияның бейнелік-экспрессивтік кодын қалыптастыратын, дыбыс пен қимыл көрінісі арқылы әсерлілік тудыратын тілдік бірліктердің қатарына жатады. Олар түрлі дыбыстарды (тарс-тұрс, сақ-сұқ, сарт-сұрт, быт-шыт), қозғалыс пен мінез-құлықтың динамикасын (қарқ-қарқ күлу, былқ-сылқ ету) сипаттай отырып, адресанттың эмоциялық күйін тікелей атамай-ақ, оның қарқындылығын, драматизмін, кекесіндік не бағалауыштық реңкін образ арқылы жеткізеді. Бұл тұрғыдан еліктеуіштер мен бейнелеуіштер эмоцияны білдірудің экспрессивті және ЭЭ қабатында жиірек шоғырланады. Олардың семантикалық негізі ұлттың табиғатпен үндестігін, көшпелі тұрмысқа тән дыбыс-бейне символикасымен  әлемді сезіну тәжірибесімен сабақтас. Мысалы, табиғат құбылыстарын дыбыстық бейнелеу (Тарс-тұрс еткен мылтық дауысы оған да естілді (36)) қорқыныш, үрей, таңдану сезімдерін күшейтсе, адамның көңіл-күйін не мінезін дыбыстық-процессуалдық суреттеу (қарқ-қарқ күлді) қуаныш, еркіндік, кейде келемеж реңкін тудырады. Ал былқ-сылқ ету тәрізді бейнелеуіштер көбіне ұнатпау, жирену, мысқылдау сынды бағалауыш эмоциямен қабаттасып, ұлттық тәрбиелік-этикалық өлшемдердің тілдік көрсеткішіне айналады. Олар  эмоцияны бейнелік түрде репрезентациялайтын экспрессивті құрал ретінде танылып, көркем мәтіннің эстетикалық әсерін де күшейтеді.
Фразеологизмдер. Эмоцияның тілдік көрінісі жеке психологиялық күймен ғана шектелмей,  әлеуметтік қатынас пен  мәдени нормалармен анықталатын жағдаяттық сипатқа ие. Тіл мен мәдениет, тіл мен қоғам, тіл мен психика сабақтастығын зерттейтін этнопсихология, этнолингвистика, мәдениеттану және социолингвистика салаларында эмоцияны білдіретін тілдік дерек ретінде көбіне  фразеологизмдер қарастырылады. Олар ұжымдық бағалау, моральдық өлшем, ұлттық символика мен эмоциялық реакция үлгілерін жинақтап, сөз байлығының тұрақты қабатын құрайды.
Қазақ тіліндегі эмоцияны бейнелейтін фразеологизмдерді арнайы зерттеген К.Сарышева «фразеологизмдердің барлығы эмоцияны білдіреді» деген ой туындамау үшін мәнмәтіннен тыс тұрған жағдайда да өз бойынан эмоциялық мағынасы сақталатын тіркестерді эмоциялық мәнді және эмоциялық реңді деп бөлген [33,б. 192]. Мұндай бірліктер эмоцияны соматикалық, кеңістіктік және символдық код арқылы бейнелеп, адресатқа «дайын эмоциялық сценарий» ұсынады.  Мысалы: жермен жексен болу, жүрегі ұшу, іші-бауыры өртенді, ішін ақтарды, ақ түйенің қарны жарылды, жанындай көрді, жанынан артық, т.б. (...іші-бауырын өрттей жалап бара жатқан ыза (37)). Зерттеуші эмоцияны бейнелейтін фразеологизмдердің фразео-семантикалық өрісін олардың құрылымдық ерекшелігі мен интегралды семантикалық белгілеріне қарай ішкі семантикалық топтарға бөледі. Демек, фразеологизмдер эмоцияны жеке сөз деңгейіндей тікелей атаудан гөрі, бейнелік-бағалауыш модаль арқылы тұтас репрезентациялайды. Ол мәдени-танымдық мазмұны терең эмоционалды-экспрессивті құрал болып табылады. 
Синтаксистік деңгей
Шылаулардың синтаксистік деңгейдегі эмоциялық-экспрессивтік қызметі. Шылаулар – қазақ тілінің синтаксистік жүйесінде сөйлем құрамындағы сыңарлардың қатынасын ұйымдастыратын, ойдың логикалық құрылымын нақтылайтын және сөйлесімде прагматикалық реңк үстейтін функционалды бірліктер [73,б. 784]. Олар тек сөздер мен сөйлем мүшелерін байланыстырып қана қоймай, адресанттың субъективті қатынасын, бағалау ұстанымын және эмоциялық күйін астарлы түрде білдіретін синтаксистік-дискурстық маркер қызметін атқарады. Сондықтан шылауларды эмоцияны білдіретін құралдардың лексика-семантикалық жүйесінен гөрі, синтаксистік құрылым ішіндегі қызметі арқылы сипаттау ғылыми тұрғыдан негізді. Д.Әлкебаева  шылауларды ауызекі сөйлеуде стильдік бояуын күшейтіп, көп мағыналы үнмен айтылғанда астарлы ойдың түрлі қатысымдық мақсаттарын айқындайтынын талдайды [78,б. 180]. Бұл пікір шылаулардың эмоцияға қатысын олардың атауыш мағынасынан емес, қолданыстағы сөйлемдік реңк үстемелеу қабілетінен іздеу қажеттігін аңғартады. А.Ысқақов шылауларды грамматикалық сипатына қарай 3 топқа бөліп, олардың ішінде демеулік шылаудың синтагмалық қызметі басым екендігін айтады [83]. Р.Әміров: «Демеуліктердің мағыналары алуан қырлы, ол сөйлеушінің аузындағы сөздің логикалық жағымен де, эмоциялық жағымен де тығыз байланысты. Тіркесіп тұрған сөзінің немесе толық бір сөйлемнің мағыналарын айқындайды, ерекшелейді, экспрессивтік өң береді», – дейді [76,б. 86].
Синтаксистік қызметіне қарай шылаулардың ЭЭ әлеуеті бірнеше бағытта көрінеді. Біріншіден, жалғаулық шылаулар сөйлемде предикативтік бөліктер арасындағы қатынасты (қарсы қою, себеп-салдар, кезектестік, талғау) құра отырып, сол қатынастың прагматикалық реңкін күшейтеді. Мысалы, ауызекі сөйлеу тіліндегі Ал, не дейсің? оралымында ал шылауы дискурсты ұйымдастырушы қызмет атқарып, интонациямен және мәнмәтінмен бірге таң қалу, мазақ ету, ашулану, кейде кекесін реңктерінің берілуіне мүмкіндік жасайды.   Сол сияқты бірақ, бұл қалайша? сөйлемінде бірақ қарсы қою шылауы интонациямен ұштасқанда түсінбеушілік пен таңдануды күшейтіп, адресанттың психологиялық реакциясын айқындайды. Жалғаулықтар эмоцияны өздігінен тікелей білдірмейді, бірақ интонация мен дискурстық мақсатқа тәуелді түрде эмоциялық реңкті күшейтетін синтаксистік-прагматикалық құрал қызметін атқарады. Екіншіден, септеулік шылаулар сөз тіркесі мен сөйлем ішіндегі қатынасты нақтылап, мақсат, себеп, шарт тәрізді мәндерді айқындау арқылы эмоцияның мақсаттық негізін көрсетеді. Мысалы, үшін септеулігі мақсаттық қатынастағы сөз тіркесін жасап, эмотивті етістіктермен қабаттасқанда адресант күткен/болжаған эмоцияның уәжін білдіреді:  Мені мертіктіру үшін осының үстіне әдейі әкеліп тықты-ау (11,б. 92) құрылымында мақсаттық қатынас арқылы наразылық пен ыза реңкі күшейеді. Бұл – шылаудың сөйлемдік мағынаны ғана емес, эмоцияның прагматикалық уәжін айқындайтын синтаксистік қызметін танытады. Үшіншіден, демеулік шылаулар сөйлем ішінде бағалау, шектеу, күшейту, тұспалдау, өкініш, қалау сынды адресанттың субъектілік ұстанымын білдіреді.   Ы.Шақаман демеулік шылаулардың мағыналық құрамын зерттеу барысында сөзге эмоционалды реңк үстемелейтін модальдік қызметіне кеңінен тоқталып, олардың қолданыстағы мәнін даралау, таңданыс, кекесін, кею, аңсау, саралау,  қапы, тездік мәнді деп,  8-топқа топтастырады [84]. Бұл жіктеу демеуліктердің тілдік қатысымда адамның ішкі жан дүниесін «жасырын» түрде білдіруге бейімділігін көрсетеді. Мысалы, -мыс демеулігі болжау/сыбыс мәнінде келіп, сөйлеушінің қарым-қатынастық жауапкершіліктен қашу, сақтану, өзін-өзі арашалау ниетін білдіреді. Сонан соң ше? Ақшаны қалтаға басады (38,с. 28).  Құрылымындағы ше диалогтың өрбуін ұйымдастырып, күмән эмоциясын аңғартады. -ай, -ау демеуліктері – қайғы мен өкіншті, ренішті күшейтуші эмоционалды бөлшек (Қайтейін-ау, қайтейін-ай, қураған қу аяқ, сау болса, орғытып ортекеше секірмес пе ек.... (39,с. 136). Бұл бірліктерді басқа сөз таптары алмастырса, сөйлемнің прагматикалық астары бұзылады. Өйткені демеулік сөйлем мағынасының «жасырын қабатын» беруге қызмет етеді. Төртіншіден, демеуліктер эмоцияны синтаксистік деңгейде интонациямен тұтасып жеткізеді. Мысалы, Сенің арам көңілің енді мәлім болды ғой, – деді ол ызаға булығып деген сөйлемде -ғой демеулігінен жақтырмау эмоциялық мәнін сезсек, Менің бұл қылығымды достарым көрмесе ғой (40,б. 57)  сөйлемінде -ғой қалау, тілек ниетін танытады.  Менің жаураған жанымды қазір тек үзілмес үміт оты ғана жылытады сөйлеміндегі (11,б. 190) ғана шылауы тәубе, шүкірлік, қанағат концептілеріне жақын эмотивті реңк береді. Бесіншіден, сұраулық шылаулар сөйлемді диалогтық/прагматикалық кеңістікте ұйымдастырып, қарсы қою, салыстыру, наз айту, тосу сынды эмоциялық реңктерді іске қосады.  Мысалы, Ал, Асан ше? сөйлемінен жауап күту мен ренжу эмоциясы байқалса, Мен қолымнан келгенін жасадым, ал сендер ше? (41,б. 195) сөйлемінде адресанттың өзгені кінәлау сезімін сезуге болады. -ше, ша, -ма, -ме, -ба, -бе, -па, -пе сұраулық шылауларында жауап беру/тергелу сынды ұлттық-танымдық сценарийлер байқалып, эмоцияның астарлы берілуін күшейтеді. 
Шылаулардың эмоциялық-экспрессивті әлеуеті олардың дербес атауыш мағынасымен қатар емес, сөйлем ішіндегі синтаксистік қызметінен (қатынас ұйымдастыру, модальдік қабат тудыру, интонацияны бағыттау, диалогтық құрылымды реттеу) туындайды. Сондықтан шылаулар эмоцияны білдіретін құралдардың синтаксистік қатарында қарастырылып, адресантқа  эмоцияны ашық айтпай-ақ, оны жанама әрі мәдени-этикалық шектеулермен жеткізуіне мүмкіндік беретін эмотивті-прагматикалық тетіктер ретінде танылады.
Қаратпалардың синтаксистік деңгейдегі ЭЭ қызметі. Қаратпа – сөйлеу актісінде адресатқа бағытталып, адресант пен адресат арасындағы психологиялық, әлеуметтік, мәдени қарым-қатынасты нақтылайтын синтаксистік бірлік. Сөйлем құрылымында дербес тұрып, мағыналық және прагматикалық тұрғыдан адресанттың көңіл күйін, қарым-қатынасын, бағалауын білдіреді. Сондықтан қаратпалар эмоцияны тікелей атаудан гөрі, оны қатынас пен бағалау арқылы іске қосатын, сөйлемнің интонациялық ұйымдасуын күшейтетін эмотивті дискурс маркерлері ретінде танылады. 
Қаратпалардың эмоциялық әлеуеті ең алдымен синтаксистік деңгейде көрінеді. Олар сөйлемге орын тәртібі, оқшаулану және ерекше интонациямен енеді. Қаратпаның нақты эмоциялық мазмұны дискурстық жағдаят, әлеуметтік қашықтық, сөйлесім    мақсаты және адресант ниетімен айқындалады. Сондықтан қызметі синтаксис пен дискурстық прагматиканың түйісінде ашылады. Қаратпа бірліктері дауыс, екпін, кідіріс сынды просодикалық амалдар арқылы эмоциялық әсерді күшейтіп, сөйлеудің бағытын реттейді. Қаратпалардың эмоционалды реңкін төмендегідей мағыналық-қатысымдық топтарға жүйелеуге болады: 
1. Жақындық пен сүйіспеншілік. Қарағым, шырағым, күнім, алтыным, айналайын, қалқам, еркем сынды бірліктер үлкен мен кіші арасындағы мейірім, қамқорлық, ілтипат  эмоциясын білдіреді (Қарағым, Рахила! Сен тірі екенсің ғой! (42)). Бұл қатардағы қаратпалар ұлттық дүниетанымдағы жақынға мейірім көрсету, көңілін табу, жұбату ұлттық кодымен астасады. Мұнда назар аударту қызметімен бірге қамқорлық таныту қызметі қатар жүреді. 
1. Реніш, наразылық, эмоциялық қысым. Қарым-қатынас аясын төмендетіп, ашу, жақтырмау, ескерту, тыйым салу эмоцияларын күшейтеді. Қысымдық тон алға шығады (Әй, шірік томар, ой бастан-ақ осал едің (11)).
1. Әлеуметтік-мәдени этикет пен сыпайылық.   Аға, апа, жәке,  басеке, қадірлі әріптес, құрметті көпшілік, құрметті жамағат, мырза, бірліктері  қатысым мәдениетінің негізгі көрінісі ретінде адресанттың құрмет, ресмилік, әлеуметтік қашықтықты сақтау ұстанымын білдіреді. Мысалы, Құрметті қатысушылар, қонақтар, ұйымдастырушылар шын көңілден сіздерді құттықтаймын (43) – бұл сөйлемде қаратпа сөйлеу актісін ұйымдастыруға бағытталған дискурстық реттеу қызметін атқара отырып, ресми-этикеттік эмоциялық реңк береді.
1. Ойын, кекесін, мазақтау. Патша ағзам, ғалым мырза, біздің сері, білгіш сынды қолданыстарда адресант кекесінді бағалау арқылы эмоциялық реакция туғызады. Сыртқы құрмет формасы ішкі кекесінмен қабаттасып, прагматикалық астарды күшейтеді.  
Қаратпалардың эмоционалды коды ұлттық қатысым дәстүріндегі жақындық пен сыйластыққа негізделеді. Мысалы, эмоциялық тұрғыдан махаббат пен тілек, аяушылық сезімдерінің синтезін білдіретін айналайын қаратпасы «жанымды беруге дайынмен» деген мәдени-танымдық кодпен астасады. Құлыным, ботам, қозым, құлыншағым зоонимді қаратпалар эмоцияны күшейтіп, адамгершілік пен жақындықтың тілдік көрсеткіші қызметін әрі көшпелі шаруашылықтың ұлттық кодын көрсетеді. Ал дискурстық қызметі үш деңгейде байқалады: 1) адресаттың назарын аударту, сөйлесімді бастау; 2) адресанттың көңіл күйін білдіру (Шырағым, саған не болып жүр?); 3) сөйлеу актісін жұмсарту, әлеуметтік қашықты реттеу (Құрметті қатысушылар!) эмоциялық әсер дербес лексикалық мағынасынан емес, интонация мен дискурстық мәнмәтіннен туындайды: Қарағым, айтасың ба, айтпайсың ба? мұнда  эмоциялық қысым күшейген, Қарағым, саған ризамын! ризашылық пен құрмет айқын көрінеді.
Қазақ тілінің мәдени дискурсында қаратпаның әсері антропониммен тіркескенде күшейеді. Кісі атына -еке/-ақа/-өке/оқа (Басеке, Қанеке, Бөке) (Ал, басеке, мені мақтадың, оныңа рақмет (44)) қосымшалары жалғанса, құрмет пен әлеуметтік қашықтық жұмсарады. Ал -жан/-тай формалары мейірім, еркелету, психологиялық қолдау реңкін үстейді. Бұл бірліктер қаратпаның денотаттық мағынасын емес, ұлттық этикетпен эмоцияны реттейтін коннотативтік кодты алға шығарады, сондықтан қаратпа сөйлеуде эмотивті маркер ретінде орнығып, ықпал ету әлеуетін арттырады.
Қайталамалар. Қайталамалар – дыбыстың, сөздің, сөз тіркесінің, сөйлемнің, микромәтіннің, тіпті мәтіннің қайталанып келуі арқылы жан-жақты стильдік қызмет атқаратын, түр-түрге жіктелетін лингвостилистикалық санат [85]. Фонетикалық, лексикалық қайталамалар сөйлеу актісіндегі қатысымдық қарқындылықты нақтылап, адресанттың эмоционалды бағасын тыңдаушы санасында әсерлі әрі мақсатты түрде кодтауға мүмкіндік береді. Қайталама құрылым – тек формальды-композициялық тәсіл ғана емес, сөйлесім барысында эмоциялық мазмұнды прагматикалық тұрғыдан күшейтетін функционалды-семантикалық құрал ретінде қызмет атқарады [86]. Қайталамалар ойдың жұтаңдығынан немесе сөйлеудің орашолақтығынан тумайды, белгілі бір стильдік мақсатты көздейді, шешендік сипат береді: оның үстіне айтылатын лебізді көркемдеуге қызмет етеді [87]. Демек, олар мәтіннің эмоциялық әсерін күшейтіп, сөйлеуге экспрессивті серпін береді. Ұлттық поэтикалық ойлау жүйесін көркем жеткізетіндіктен, әлемнің ұлттық бейнесін тілдік деңгейде репрезентациялайтын синтаксистік құрылым санатына жатады.  Мысалы,
Құздағы қар кетті дейміз,
Ол – көктемнің келгені шығар.
Найзағай жарқ етті дейміз,
Ол – оның өлгені шығар.
Жаңбыр сәл сіркіреді дейміз,
Ол – бұлттың исінгені шығар. 
Күн қатты күркіреді дейміз,
Ол – ол оның күрсінгені шығар.
Жігерім қайнады дейміз,
Ол – жырдың ұнағаны  шығар.  
Бұлбұлды сайрады дейміз,
Ол – оның жылағаны шығар (45).  
Өлеңдегі шығар сөзінің қайталануы ритмикалық үндестік пен интонациялық тұтастықты қалыптастырып, лирикалық кейіпкердің ішкі толғанысын, сағынышын, мұңы мен күрсінісін астарлы жеткізеді. Өмірдің «көктем» бейнесі мен өлімнің «найзағай» бейнесі қатар келіп, эмоциялық контраст жасайды; ал шығар қайталамасы ойдың анық еместігін және ішкі түйсікке сүйенген эмоциялық болжамды, тұншығу мен жасырын күйзеліс реңкін білдіреді. Болжалдық мағына эмоциялық жүктемені бейтараптандырып, ұлттық поэтикалық ойлау жүйесінің көрінісін беріп, өлеңнің құрылымдық тұтастығын қалыптастырып тұр.  Мұнда тілдік қайталаманың Қ.Есенова көрсеткен  нақты бір синтаксистік мәнмәтін ішінде ғана жүзеге асуы мен ақпараттық, бағалауыштық, экспрессивтік, мәтінтүзімдік, назар аударту қызметі нақтыланған [72,б. 345].   
Дискурстық-прагматикалық деңгей. 
Есімдіктердің дискурстық-прагматикалық деңгейі. 
Мағына жалпылығы жоғары, өзге сөз таптарының орнына қолдануға бейім есімдіктер дербес лексикалық мазмұны шектеулі болғанымен, мәнмәтін ішінде адресанттың эмоциясын, ұстанымын және адресатқа қатынасын қалыптастыратын танымдық-прагматикалық құрал болып саналады. Есімдіктер адамның қатысымдық және танымдық әрекетінде семантикалық, семиотикалық және концептуалдық кеңістікті байланыстыратын жалпы құрылымдық элементтер ретінде менталдық санаттарды вербализациялауға негіз болатын тілдік құралдардың қатарына жатқызылып келеді [88,89]. Есімдіктердің тілдік мағыналық құрылымын ұйымдастыру қызметі олардың көптеген шынайы болмыстарды бір уақытта бейнелеп жеткізу қабілетімен байланысты. Бұл қабілет нақты мәнмәтіндегі тілдік оралымдар арқылы айқындалады. 
Есімдіктердің эмоция тудыру қабілеті көбіне дискурстық-прагматикалық деңгейде көрінеді, өйткені олардың эмоциялық мәні сөздік мағынадан емес, сөйлеу жағдаяты, әлеуметтік қашықтық, адресанттың ниеті мен адресатқа бағытталу арқылы жасалды. Сонымен бірге есімдіктер эмоцияны білдіруде екі деңгеймен түйіседі:
·  синтаксистік деңгей. Сөйлем құрылымындағы орны (сұраулы/лепті/ хабарлы), қыстырма позиция, қайталану, бағыныңқылы құрылымдар арқылы эмоцияның грамматикалық-интонациялық ұйымдасуы күшейеді;
·  мәтін синтаксисі/дискурс: Мәтіннің тұтастығын құрып, адресанттың «Менін», аудиториямен байланысын, үндеу, әсер ету стратегиясын  іске қосады.
Осыдан есімдіктер эмоционалды мағынаны көбіне эмотивті қабатта береді, ал экспрессивтілік олардың шылаулармен, интонациямен, қайталамамен ұштасқан қолданысында күшейеді (сен-ақ, мен-ақ, өзім-ақ, сен ғой, өзім ғой). 
Мағыналық дербестігі шектеулі бола тұра, есімдіктер сөйлеу актісінде адресант пен адресат арасындағы қатынасты реттеуге, бағалауға, эмоциялық әсер етуге жиі жұмсалып, эмоция жеткізудің мәнмәтіндік құралы бола алады. Тілдік қарым-қатынаста  есімдіктер көбіне адресанттың эмоциясын бейсаналы түрде жеткізуге көмектеседі. Мысалы, Сен кімсің? Айдалада жатқан физкультура мұғалімісің! (46)  Сен кім едің? – сен есімдігінің менсінбеушілік, үстемдік реңкпен қолданылуы; Өзіңе қара (47)! –  өздік есімдігінің кекесін мен ашу эмоциясын  жеткізуі; Қайдан білейін? – шарасыздық  пен жауапкершіліктен қашу мәнін беруі; Мынау қандай ақылды бала! – таңданыс пен мақтану эмоциясын сипаттауы; ... олардың да осыған сенетініне, Мен нақты сенемін (48) «олар» есімдігінің эмоциялық рух, бірлікті күшейту, сенімді арттыру концепциясы; Менде ешқандай үміт қалған жоқ - эмоциялық тұйықталу мен үмітсіздікті, қорқынышты сипаттауы есімдіктердің эмоцияны дискурстық-прагматикалық жолмен тудыруын байқатады. Есімдіктердің грамматикалық қызметімен  қатар, сөйлеушінің ішкі эмоциялық күйін, мәдени-танымдық дүниетанымын, ұлттық қарым-қатынас нормаларын көрсететін қуатты прагмалингвистикалық құрал екендігін көрсетеді. Г.Мейірманова: «Мәтін синтаксисінде жіктеу есімдіктері нөлдік тұлғаларда қолданылып, сөйлемге стилистикалық өң, экспрессивтілік мән береді, ойды үнемдеп жеткізуге көмектеседі, керек емес қайталаулардан құтылуға мүмкіндік береді», – дейді [89,б. 150].  
Саяси дискурста мен жіктеу есімдігі ЭЭ бояуы және коммуникативті-прагматикалық жүгі жоғары тілдік бірлік ретінде танылады. Президент Жолдауларында мен есімдігі сезім мен эмоцияны беруде, сонымен қатар ерекше экспрессивтік мән тудырушы стильдік құрылым ретінде жұмсалады (Мен қашанда бәрін ашық айтып жүрмін (Қ.Тоқаев 16.03.22); Мен 20 жылдан бері бар күш-жігерім мен білік, тәжірибемді аямай, халқыма қалтқысыз қызмет етіп келемін (Н.Назарбаев 28.01.2011)) [90].  Мұнда мен саяси лидердің тұлғалық Менін айқындап, шынайлығы мен жауапкершілігін паш ететін, аудиториямен эмоционалды байланыс орнататын құрал қызметін атқарады. Кез келген дискурста адресант өзінің психологиялық-ментальды жай-күйін, сенімін немесе сүйіспеншілігін экспрессивті түрде жеткізе алады.  Өйткені мен есімдігі тілдік тұлғаның репрезентациялық болмысын және оның бағалауыштық және эмоционалды-психологиялық портретін айқындайды.
Жалпылау есімдіктері референтті нақтыламай барша, бүкіл, жалпы, әрбір, барлығы, түгел, бәрі арқылы барлық қатысушыны қамтып, мәнмәтінде эмотивті реңкке ие болады. Адресанттың субъективті қатынасы күйініш, ыза, ирония сезімдерін жеткізеді. Мысалы, Бәрі өз қолымызда (49)  – көпшілікке  үндеу; бәрің үймелейтіндей не жазып едім? (50) –  реніш, өкпе; Баршаңызға мың алғыс (51) –  ризашылық;  Бәрі білгіш болып кетті ғой – жалпылық арқылы біреуді әжуалау, не біреуге ренжу.
[bookmark: _Hlk201439506][bookmark: _Hlk201321711][bookmark: _Hlk191757320][bookmark: _Hlk201321740]Сұрау есімдіктері сөйлемнің грамматикалық табиғатымен қатар,  эмоционалды-модальдық реңкін күшейтеді [91].  Б.Омарова сұраулы сөйлем тудыруда сұраулық шылаулар негізгі рөл атқарады да, сұрау есімдіктері сөйлемнің сұраулық мағынасында эмоциялық реңкпен боялған қосымша сұрау мәнін үстейтінін көрсетеді [92]. Г.Көшикбаева сұраулы сөйленімдерде білдірілетін эмоционалды-экспрессивті мағыналардың 9 қатарын талдайды [93]. Сұраулы қыстырмалар мен тұрақтанған сұрау оралымдарына  не, немене, қалай, қане, қанеки, қайсы, қайдағы, қайда, қанша дегенмен, қайдан білейін, не істей аламын, не де болса, кім болса да, қалай десек те, қалай болғанда да, неге екенін білмеймін, амал қанша, амал не, амал бар ма, не шара, несін айтасың, кім біледі, не қылар дейсің, не істей аласың, кім жасай алады, неге десеңіз, кім біліпті, кім білген және т.б. жатқызылады. Бұлардың  мағыналық аясы өкініш, шарасыздық, белгісіздік, ашу, ыза, кек сияқты жағымсыз эмоцияны жеткізуге бейім. Сұрау есімдіктер мен одағай, қаратпалар қатар келгенде экспрессивтілік күшейеді. Мысалы, Е, немене, сенде әкесінің құны кетіп пе, сонша неге қадалады? (52)  О, не дегенің, Жықа  (53).  Берілген сөйлемдердің эмотивті мәні қанық, мағыналық аясы кең, экспрессивтілік мәні жоғары.  Б.Омарова сұрау есімдіктерін мағыналық сипаты мен жалпы сұрақтың мазмұнына қарай мынадай төрт топқа (ашық, модальдық, альтернативтік, риторикалық) топтастырған, соңғы үшеуінде эмоциялық сарынның басымдығын айтады [92,б. 120]. Сұрау есімдіктері лепті сөйлем құрамында келгенде ерекше эмоционалды мағынаға ие болады. Мысалы, Не деген керемет! Неткен ғажап! Мысалы, шаттану, мақтану, қуану мағынасында жұмсалатын қандай, қалай, қанша, не, не қылған, не деген, неткен сұрау есімдіктері қандай да бір сөздермен тіркесе келіп, ерекше сезімді жеткізуге ықпал етеді. Мысалы, қандай жақсы десек  қандай сұрау есімдігі мен эмоционалды мәні анық жақсы сөзінің тіркесуі қуану мағынасында жұмсалады.
Сұрау есімдіктері хабарлы сөйлемнің ішінде де қолданылып, эмоционалды мәнге ие болады. Олар төмендегі грамматикалық құрылымдар арқылы жасалады:  
·  қайталау арқылы екпінді күшейту: Қаншама сұңғыла қол басшы, қаншама ержүрек батыр болсаң да, жүйесізден жүйе табу, мағынасыздықтан мағына табу қолдан келмейтін шаруа екен (54); 
·  са, -се тұлғасымен қарсылықты бағыныңқылы сабақтас сөйлем жасап, шарасыздық пен мүмкін еместік мағынасында жұмсалады: Қанша айтса да ұқыпты шаруа табыссыз қалмайды (55); 
·  сұрақ-жауап қатынасына негізделген хабарлы сөйлемдерде болжау/үміт/күмән эмоциясын береді: Кім біліп, ер еңбегін сезіп жатыр  (56);
·  баяндауыштың сұрау есімдіктері (аяушылық, қорқыныш, үрей, белгісіздік):  Бізді тосып, пәле ойлап тұрмаса неғылсын (57). ... байқатпай көпшікті қойып жіберетіндерді қайтерсің?! (58); 
·  объектілік қолданыс: Неден шошынғанымды білмеймін, тұла бойым дір ете түскендей (59);
·  анықтауыштық қолданыс (менсінбеу/өкіну): Қайдағы бір жұғымсыз, күмәнді адамдарыңды менің алдыма әкеп тосасың (60);  
·  кім де болса, не де болса күрделі сұраулы есімдіктерден жасалған хабарлы сөйлемдер: Не де болса бірге көрейік деп кірісіп кеттік (61).... бұған қарағанда  кім де болса үлкен қылмыс жасауға бет бұрған (62); 
Поэтикалық дискурста сұрау формалары – ұлттық танымның қайнар көзі. Мысалы, М.Мақатаевтың «Қанеки нелерің бар салтқа жарар? Қанеки нелерің бар аталарым?» (63) альтернативті сұраудың құрылымдық-семантикалық ерекшелігі арқылы салттың, ата дәстүрдің құндылық басымдығы ашылады. Есімдіктердің танымдық қызметін зерттеуде  М.Оразовтың «есімдіктер де денотатта та, сигнификат та өзгермелі болады» деген пікірі маңызды [60,б. 106]. 
Осылайша есімдіктер негізінен дискурстық-прагматикалық деңгейде (қатынас, адресаттылық, үндеу, әлеуметтік қашықтық, жауапкершілік стратегиясы) эмоция тудырады; синтаксистік деңгейде (сұраулы/лепті, қыстырма, қайталау, бағыныңқылы құрылымдар) эмоцияның грамматикалық-интонациялық ұйымдасуын күшейтеді; мәтін синтаксисі деңгейінде (нөлдік тұлға, үндемеу, стильдік өң) экспрессивтілік пен әсер ету қуатын арттырады. Сондықтан есімдіктер дискурстық-прагматикалық деңгейдің өзегінде орналасқан, ал синтаксиспен түйіскен тұстарда ЭЭ реңкті күшейтетін көпқабатты құрал ретінде сипатталады.
Модаль сөздер жеке тұрғанда нақтылы лексикалық мағынасы толық ашылмайтын, бірақ сөйлемде адресанттың ақиқат болмысқа қатысты танымдық деңгейін, ойын, сенім дәрежесін, ықтималдық пен міндеттілік қатынасын білдіруде сенім мен күмән, құптау мен қарсылық, міндеттілік пен ықтималдылық тудырып, эмотивті модальділік  қалыптастырады. Олар: керек, қажет, рас, бар, жоқ, мүмкін, бәлкім, шығар, тиіс, т.б..  Сөйлемде айтылған хабардың ақиқат шындыққа қатынасы – модальдік қатынас, ал сөйлеушінің өз хабарын түсінуі, өз тарапынан оған сипаттама беруі, ақиқат шындыққа қалай қарауы – модальдік қатынастың мәні  болады [73,б. 567]. Яғни, олар хабардың мазмұнынан гөрі адресанттың ұстанымын айқындайтындықтан, эмоцияны тікелей атамай, эмотивті реңк арқылы жеткізеді. Модаль сөздердің  эмотивті реңкі көбіне интонациямен (кідіріс, екпін, тон) және мәтін синтаксисімен (қыстырма позиция, үндемеу, композициялық екпін) қабаттасқанда айқындалады. Адресанттың ішкі бағасын «сенім шкаласы» түрінде береді: мүмкін, бәлкім, шығар – ықтималдық, күмән, сақтық; әрине, сірә, әлбетте – сенім/сенімсіздік және субъективті тұжырым; бәсе, әйтеуір, расында, жоқ, ия, рас –  құптау, мойындау, кекету  эмоциясын жеткізеді. Мысалы: Батырлық, мүмкін,  туады биік санадан  (64), мұнда мүмкін модаль сөзі адресанттың пайымын дәлелденген ақиқат түрінде емес, күмән мен үміт арасындағы ықтимал тұжырым ретінде беріп, эмотивті модальділікті күшейтеді. Осы тұрғыдан мүмкін – үміт пен күмәннің аражігінде тұрған эмоцияны, ал бәсе көбіне ризашылық, таңдану, кейде айыптау сынды реңктерді интонация арқылы айқындайды. Бұл құбылыс ұлттық дүниетаныммен, сенім жүйесімен, этикалық нормалармен және дәстүрлі ойлау жүйесімен сабақтас. Жалпы модаль сөздердің негізгі қабаты  эмотивтілік, ал экспрессивтілік көбіне интонациялық-прагматикалық тәсіл арқылы не қайталама сияқты құрылымдар қабаттасқанда байқалады. Мысалы, Табынбаймын мен сірә, тау ұлына... (65). Егер сөйлем мен табынбаймын... түрінде бейтарап берілсе, ол жай ғана факт ретінде қабылданар еді. Ал «Табынбаймын, мен сірә» құрылымындағы  сірә қыстырмасы кідіріс пен екпінге себеп болып, ішкі қарсылық пен психологиялық қатаңдықты айқындайды. Өйткені модаль сөздер ойға екпін беруі әлеуметтік қашықтықты реттеу, екі жақты келісімді қамтамасыз ету, эстетикалық ұстанымды жеткізу және болжамдық қорытындыны жұмсарту сынды прагматикалық қызметтер арқылы эмотивті мән тудырады.
Эмоция тілдің семантикалық, грамматикалық және прагматикалық деңгейлерімен астасқан күрделі жүйе болғандықтан, ЭЭС-ті тек лексикалық бірлік емес, фонетикадан дискурсқа дейінгі барлық қабаттарды қамтитын біртұтас модель арасында жүйелеу оның лингвистикалық табиғатын толық ашуға мүмкіндік береді.Ұсынылған біртұтас модель интонацияның эмоцияны танудағы бастапқы кодтардың бірі ретінде танытады. Сөйлемдегі тонның өзгеруі, кідіріс пен логикалық мазмұнмен қатар, адресанттың субъективті көзқарасын (кекесін, күмән, қуаныш) денотаттық мағынаны өзгертпей-ақ жеткізе алатын дербес ЭЭ құрал ретінде танытты. 
Қазақ тіліндегі рай санаттарының, көптік жалғауы мен қалып-сапа көмекші етістіктерінің прагматикалық қызметі ашылды. Бұл формалар эмоцияның созылыңқылығын, динамикасын және әлеуметтік қашықтықты реттеуші тетік ретінде қызмет атқарады.Эмоцияның ұлттық-мәдени бейнесі зат есімдер мен сын есімдер деңгейіне айқын көрінеді. Обал, сауап, ұят, қара шаңырақ сынды лексемалар жеке эмоцияны әлеуметтік-этикалық нормалармен ұштастырып, олардың қазақ дүниетанымында «эмоционалды тежегіш» не «сакралды эмпатия» қызметін атқаратыны жүйеленді.
Сан есімдердің символдық табиғаты мен стилистикалық фиксациясы ұлттық дүниетанымдағы қанағат, тәуекел және қысым эмоционалды сценарийлерін кодтаушы прагматикалық құрал екендігі негізделді. Әсіресе «аз мөлшер – үлкен құндылық» моделі сан есімді бейтарап ұғымнан адресанттың ішкі күйі мен бағасын астарлы жеткізетін ЭЭ символдар деңгейіне көтеретіні дәлелденді.
Есімдіктер мен модаль сөздердің эмоционалды мағынасы тек мәнмәтін мен сөйлеу жағдаятында толық ашылып, адресанттың «Менін» айқындап, аудиториямен эмоционалды байланыс орнатудың негізгі прагмалингвистикалық тетігі саналады.Қайталамалар мен қаратпалар сөйлеудің стилистикалық реңкін арттырып, ойды эмоционалды шарықтау шегіне жеткізеді. Бұл құралдардың поэтикалық және ауызекі дискурстағы жиілігі ұлттық сөйлеу мәдениетіне тән сезімді бейнелі жеткізу дәстүрімен сабақтас. Тілдік деңгейлердің өзара байланысы нәтижесінде ЭЭС-тер ұлттың эмоционалды тәжірибесін сақтаушы және тасымалдаушы құрал деп танылды. Бұл лингвомәдени бірліктер жеке тұлғаның сезімін ұлттық ұжымдық сананың үлгілеріне бағындырады. 

[bookmark: _Toc224676085]1.3 Эмоционалды-экспрессивті сөздердің лингвомәдени табиғаты
Эмоционалды-экспрессивті лексика (ЭЭЛ) – тілде эмоцияны жай ғана «әсерлеу» немесе «күшейту» үшін қолданылатын құрал емес. Олар белгілі бір этностың эмоцияны қалай сезінетінін, қалай бағалайтынын, қандай нормамен реттейтінін, қандай символдық жүйеге сүйенетінін танытатын ұлттық-мәдени ақпараттың жинақталған қабаты ретінде қызмет етеді [94,95]. ЭЭЛ табиғатын түсіндіру үшін эмоцияны тек жеке психологиялық реакция түрінде сипаттау жеткіліксіз. Керісінше эмоцияның ұлттық дүниетанымда орныққан бағалау үлгілерімен, құндылық өлшемдерімен және мәдени сценарийлерімен байланысын ашу қажет. ЭЭЛ-дің танымдық-мәдени әлеуеті оның көпқабатты семантикасы мен дискурстық сипатынан көрінеді. Мұнда эмоция (ішкі күй), бағалау (аксиология), қатысымдық мақсат (прагматика), ұжымдық жад (мәдени жады), әлеуметтік норма (әдеп, мораль) бір мезетте іске қосылып, тілдік бірліктің мәнін дискурста тереңдетеді. 
Зерттеуде ЭЭС-тердің қатысымдық ықпал ету қызметін айқындау мақсатында прагматикалық талдау ұстанымдары қолданылады. Бұл тұрғыда тілдік бірліктердің адресант ниетін жүзеге асырудағы иллокутивтік күші және адресат санасында туындайтын перлокутивтік әсері сөйлеу актісі теориясы мен прагматикалық ықпал мәселелерін қарастырған Қ.Есенова [72,б. 345], Д.Әлкебаева [78,б. 255], З.Ерназарова [96], Дж.Остин [68,р. 170], Ю.Апресян [97], Н.Арутюнова [98], т.б. сынды ғалымдардың тұжырымдары негізінде талданады. 
ЭЭС-тің ұлттық-мәдени сипатын жүйелі ашудың басты ұстанымы – эмоцияны жеке күй шеңберінде қалдырмай, оны мәдениет қалыптастырған бағалау үлгілеріне, ұлттық дүниетанымның кодтарына және әлемнің ұлттық бейнесіне сүйене отырып талдау. Мұнда әлемнің ұлттық бейнесі (ӘҰБ) ұғымын әлемнің тілдік бейнесі және әлемнің концептуалды бейнесі ұғымдарымен шендестіре түсіндіру маңызды. Әлемнің тілдік бейнесі – тілдік таңба арқылы көрінетін мазмұн (атау, тіркес, формула, мәтін) [99], әлемнің концептуалды бейнесі санадағы санаттау мен концептуалданудың жүйесі (ұғымдар, сценарийлер, метафоралар) [100], ал әлемнің ұлттық бейнесі – ұлттық-мәдени тәжірибеде қалыптасқан құндылықтық, символдық, нормативтік өлшемдер арқылы дүниені түсінудің этностық үлгісі [101]. Үш деңгей өзара сабақтас болғанымен, ӘҰБ-ның ерекшелігі – ол дүниені қабылдаудың ұлтқа тән тәсілдерін (нені қасиет тұтады, нені ұят санайды, нені құт/ырыс тұтады, нені жаманшылық деп санайды, нені құрметтейді/нені дәріптейді) тілдік санада тұрақтанған модель түрінде танытады. ЭЭС дәл осы ұлттық бейненің эмоциялық-бағалау қабатын айқындап, оны дискурста репрезентациялайды. Эмоция жеке күйден әлеуметтік-нормативтік мазмұнға ауысып, мәдени тәжірибенің реттеу құралы ретінде танылады.  Ендеше осы міндеттерді нақтылау үшін алдымен мынадай алғышарттарға сүйену тиімді болады: 
·  ұлттық код пен мәдени кодтың аражігі;
·  мәдени кодтарды жүйелеуде қандай ғылыми бағыттар басшылыққа алынады;
·  кодтарды топтастырғанда қандай принциптер ескерілуі керек;
·  қазақ мәдениетінде ЭЭС арқылы қандай мәдени кодтар айқындалады және олар әлемнің ұлттық бейнесін қалай құрайды;
·  кодтардың дискурста іске асуы қалай көрінеді. 
Ұлттық код этностың тарихи жадына, дүниетанымына, эмоцияны сезіну мен бағалау үлгілеріне, моральдық-этикалық бағдарларына негізделген менталдық жүйе болып табылады [102]. Ұлттық код дүниені қалай көреміз, қалай сезінеміз, қалай бағалаймыз? деген ішкі танымдық-эмоциялық модельді сипаттайды. Ал мәдени код – осы ішкі модельдің әлеуметтік тәжірибеде тұрақтанған, символдарда, жөн-жоралғыларда, тілдік формулаларда және дискурстық үлгілерде  тұрақтанған көрінісі. Ұлттық код – мәдени кодтың іргелі негізі, мәдени код – ұлттық кодтың вербалданған және институционалданған формасы. Бұл айырманы ЭЭС талдауына негізгі қағида деп ұстану тиімді болып саналды. Егер ЭЭС-ті тек «эмоция» білдіреді деп сипаттасақ, ол тілдік факт деңгейінде қалып қояды. Ал ұлттық код-мәдени код шеңберінде қарастырсақ, ЭЭС арқылы эмоцияның қандай ұлттық бағалау шкаласына байланғанын, қандай әлеуметтік-нормативтік реттеу механизмін жүзеге асыратынын,  қандай символдармен, кеңістік модельдермен, жөн-жоралғы формулаларымен байланысатынын, адресатқа қалай әсер ететінін ашуға мүмкіндік туады. Мысалы, ұят-ай, ел не дейді? масқара, О-тоба бірліктері ұялу сезімін жеке күй ретінде емес, қоғамдық бақылаудың мәдени механизмі ретінде іске қосса, обал, сауап, ар, иман эмоцияға моральдық өлшем береді. Айналайын, қарағым, шырағым қаратпалары  эмоцияның туыстық моделі ретінде жақындықтың, қамқорлықтың ұлттық сценарийін құрайды. Демек, ЭЭС ұлттық код пен мәдени кодтың түйісу нүктесінде тұрған лингвомәдени реттеуші қызметін атқарады.
Мәдени код ұғымы гуманитарлық ғылымдардың бірнеше бағыттарымен сабақтас. Кодтарды түсіндіру мен жүйелеуде семиотикалық, антропологиялық, лингвомәдени, прагматикалық және танымдық мектептердің тұжырымдары ерекше маңызды. 
Ю.М.Лотман мәдениетті таңбалар арқылы ұйымдасқан кеңістік деп қарастырады. Мәдени ақпараттың сақталуы мен таралуы кодтар арқылы жүзеге асатынын көрсетеді [103]. Бұл ЭЭС-ті ұлттық семиотикалық жүйенің элементі ретінде қарастыруға мүмкіндік береді. Яғни ЭЭС – ұлттық-мәдени мағынаны қозғалысқа түсіретін таңбалық бірлік, ал оның дискурстағы қызметі ұлттық мағынаның жаңғыруымен, жандануымен өлшенеді.  
К.Гирц мәдениетті адамдар өздері өрген «мағыналар торы» деп, символдарды мәдени тәжірибені түсіндірудің кілті екенін алға тартады [104]. Қазақ танымындағы «төр», «босаға», «дастарқан», «шаңырақ» сынды кеңістік-заттық символдар ЭЭС құрамында эмоциямен ұштасқанда мәдени код ретінде танылады. Мысалы, «төрге шығару» – орын ауыстыру емес, құрмет эмоциясының мәдени формуласы әрі әлеуметтік мәртебені кеңістік арқылы белгілейтін ұлттық үлгі (...ұлтымыздың бай мәдени құндылықтарын төрге шығару қажет... (66)).
А.Вежбицкая эмоция мен бағалау әр мәдениетте тілдік «сценарийлер» түрінде берілетіндігін айтады [10,с. 416]. Қазақ тіліндегі «ұялды», «қолпаштады», «есіркеді», «шүкіршілік етті», «арланды», сынды тұрақты формулалар – эмоцияны атаумен шектелмей, адамның мінез-құлқын бағыттайтын мәдени сценарий (Бұл жұмыстан босат деп өтініш айтып, Нартайға баруға арландым (67)).  Бұл бірлікте бастапқыда жеке тұлғаның жағдаяттық сезімін білдіретін ЭЭ бірліктер ретінде көрінгенімен, ұлттық танымда қайталана келе этностық мінез-құлықты реттеуші мәдени кодтарға айналған. Осылайша, эмоционалды күй экспрессия деңгейінен асып ұлттық құндылықтарды сақтаушы концептуалды құрал деңгейіне көтеріледі. Нәтижесінде, ЭЭС семантикасы тереңдеп, олар тіл иесінің іс-әрекетін автоматты түрде бағыттайтын лингвомәдени бағдаршам қызметін атқарады.
Е.Холлдың high-context/low-context ұстанымы қазақ қатысымындағы астарлау, ишара, үнсіздік, жұмсартып айту секілді тәсілдердің мәдени қалып екенін түсіндіруге мүмкіндік береді [94,р. 298]. Астарлау коды – стилистикалық құбылыс ғана емес, ұлттық қатысым нормасы. Мысалы, келген қонаққа ешқашан «кет» не «кеш батып қалды», «қашан кетесіз?» деп айтпайды, сұрамайды.   Мысалы, «тамаққа қалыңыз» не «қонып кетіңіз», «мал сояйын», «асықпай отырыңыз» деп ұсынуы – сөздің тура мағынасында емес, «уақыт кеш болды, аттануға ниетіңіз қалай?» деген астарлы мәнмәтінді мәдени жолмен жеткізудің және қонақ күтудің жоралғысының үлгісі. Сонымен қатар көңіл айту кезіндегі «бақилық болды», «сапарға аттанды», «келмеске кетті» эвфемизмдері – өлімнің суық хабарын эмоционалды-психологиялық тұрғыдан жеңілдетіп жеткізудің мәдени коды.
Г.Хофстеде мәдени өлшемдері қазақ тіліндегі ЭЭС-тердің аксиологиялық мазмұнын тереңірек ұғынуға мүмкіндік береді [105]. Қазақ дискурсында ұжымшылдық, дәстүршілдік, үлкен-кіші иерархиясы, «ел сөзі» арқылы қоғамдық бақылау – құндылықтардың тілде бекіген көрінісі. Ал «Басеке», «Сөзіңізге құлдық», «Айтқаныңыз болсын» бірліктері билік арақашықтығының тілдік өлшемі болса, «Жаман ырым бастама», «Жолдарыңыз ақ болсын», «Тәңір жарылқасын» тілегі сапардың сәтін болуын тілеуден туған, қоғамдағы психологиялық тұрақтылықты сақтауға бағытталған әлеуметтік-моральдық бағдарды көрсетеді. 
Дж.Лакофф пен М.Джонсонның концептуалдық метафора теориясы бойынша, адам сезімдері мен бағалау санаттары дерексіз ұғымдар болғандықтан, олар адам санасында физикалық нысандар, қозғалыс немесе кеңістік арқылы бейнеленеді [106]. Тілдік қорда қалыптасқан мұндай метафоралар әлемнің ұлттық бейнесінің эмоционалды-бағалау қабатын қалыптастырып, дерексіз аксиологиялық ұғымдарды (ар, намыс, обал, ұят) нақты танымдық бейнелерге айналдырады. Сонымен қатар Дж.Лакофф тұжырымдамасының «Оқиға – бұл қозғалыс» метафорасына сәйкес, ішкі сезімдер мен бағалау актілері етістіктер арқылы физикалық әрекет ретінде концептуалданады. Яғни  етістіктер эмоцияның санадағы онтологиялық бейнесін (оның салмағын, бағытын, кеңістігін) танудың өзегі болып табылады. Өйткені эмоцияның табиғаты –  статикалық ұғым емес, ол динамикалық үдеріс. Мысалы «Қайғы» (зат есім) – дерексіз ұғымы «қабырғаны қайыстыру» метафорасы арқылы бейнеленгенде оның жүгінің ауыр жүк екенін түсінеміз (Бес бірдей бүлдіршіннің қапыда қаза болуы тұтас халықтың қабырғасын қайыстырды (68)).
Осы теориялық бағыттарды біріктіріп қолдану ЭЭС-ті тек лексикалық санат ретінде емес, ұлттық мағынаны іске қосатын, дискурста әлеуметтік әсер тудыратын және әлемнің ұлттық бейнесін репрезентациялайтын кешенді жүйе деп сипаттауға мүмкіндік береді. 
Мәдени кодтардың базалық жүйесін талдаған В.В.Красных оны «мәдениеттің әлемге тастайтын торы/сеткасы» деп сипаттайды [107]. Яғни мәдениет әлемді бөледі, санаттайды, құрылымдайды және бағалайды. Ол кодтардың көптүрлілігін мойындай отырып, зерттеу үшін архетиптік әрі базалық кодтарды аз топқа жинақтауды ұсынады және негізгі алты кодты бөліп көрсетеді: 1) соматикалық (тәндік/денелік); 2) уақыттық; 3) кеңістіктік; 4) заттық; 5)  рухани /аксиологиялық, 6) биоморфтық; 
Бұл модель қазақ ЭЭС жүйелеуде өнімді теориялық тірек бола алады, себебі қазақ дүниетанымында «дене-рух», «кеңістіктік-әлеуметтік мәртебе», «табиғат-мінез», «береке-құт» сынды жұптық модельдер белсенді. Сонымен бірге базалық кодтардың әмбебап құрылымын сақтай отырып, оларды ұлттық тәжірибеге тән субкодтар арқылы нақтылауға мүмкіндік береді. Яғни кодтар тілдік деректе көбіне «таза күйде» [107,с. 5] кездеспейді. Бір тілдік бірліктің бойында бірнеше код қабаттаса жүреді. Мысалы, соматикалық бейне рухани бағалаумен, кеңістік образы әлеуметтік иерархиямен ұштасады. Осыны ескере отырып, кодтарды топтастыруда төмендегі әдіснамалық қағидалар басшылыққа алынады: 
1) Функционалды өлшем. Код әлемді қалай құрылымдайды? Кодтың басты белгісі – мәдени тәжірибені белгілі бір іргелі сала арқылы реттеуі: дене /кеңістік/уақыт/зат/тірі табиғат/құндылық өрісі;
2) Архетиптік негіз. Кодтар танымның ең көне қабаттарымен сабақтас болуы тиіс. Сондықтан кодтарды тым көбейтпей, базалық топтарға жинақтау ғылыми тұрғыдан тиімді;
3) Кодтардың қабаттасуы. Кодтар оқшау не жеке дара жүрмейді. Осы себепті доминант код + ілеспе код қағидасы қолданылады;
4) Ұлттық-мәдени детерминация. Әмбебап кодтар әр мәдениетте әртүрлі үлес салмақпен іске асады. Қазақ дискурсында кей кодтар жоғары жиілікпен, кейбіреуі шектеулі қолданыспен көрінуі мүмкін; 
5) Дискурстық тұрақтану. Мәдени код тілде қандай тұрақты формулалар арқылы орнығады? Кодтың барын жеке сөз емес, оның тұрақты қолданысы (салт-дәстүр мәтіндері, мақал-мәтел, тыйым сөздер, қаратпалар, дәстүрлі бағалау тіркестері) дәлелдейді.
ЭЭС-терді В.В.Красных ұсынған 6 базалық мәдени код бойынша талдау олардың ұлттық-мәдени мазмұнын таксономиялық әрі түсіндірмелі түрде ашуға мүмкіндік береді. Өйткені бұл тәсілде ЭЭС әрдайым «эмоция атау» ретінде ғана емес, мәдени тәжірибені құрылымдайтын іргелі салаларға (дене, кеңістік, уақыт, зат, тірі табиғат, құндылық) сүйеніп, таңбаланатын лингвомәдени белгі ретінде қарастырылады. 
Соматикалық код. Қазақ тілінде эмоция тәннің бөлшегі ретінде көрінеді. Жүрек, жан, бауыр, өзек, қан, бет, тамыр сынды соматизмдер эмоцияны ұлттық тәжірибеге жақындатады. Мысалы, жаны ашыды, өзегі өртенді, жүрегі елжіреді, бетінің оты шықты, қан жұтты, алпыс екі тамыры иіді, басына қара бұлт үйірілді, көз жұмды, үні өшті (4). Мұнда эмоция – абстракт күй емес, физиологиялық-символдық тәжірибе. 
Кеңістіктік код. Көшпелі тәжірибе кеңістікті ұлттық ойлаудың өзегіне айналдырған. Кеңістік бірліктері әлеуметтік қатынас пен мінез моделін береді. Мысалы, даладай дархан, кең пейіл, шет қалу, төріне шығарды, төбесіне көтерді, босағасына байлану (...өз тілінен алыстау, қол үзу, шет қалу, қалыс қалу тәрізді мәселелер осындайда басталары анық (69)).  Төр-босаға оппозициясы – құрмет пен мәртебені кеңістік арқылы реттейтін механизм.
Уақыттық код.  Қазақ мәдениетінде эмоция табиғатын тәуліктік межелер (таң бозынан, ертелі-кеш, түн баласы көз ілмеді, түнімен сарыла тосты, күні-түні, қысы-жазы (...сол қарадомалақтың келешегін ойлап, түн баласына көз ілмеді, отқа да, суға да түсті жанбады, батпады (70)), жоралғы-күнтізбелік айналым (жетісі, қырқы, жүзі, жылы, асы) арқылы эмоцияны кодтайды.
Заттық код. Зат тек тұрмыстық қажеттілікті өтейтін материалдық нысан емес, ол – әлеуметтік қатынастарды, эмоциялық күйді және рухани құндылықтарды бейнелейтін мәдени символ. Сондықтан заттық бірліктер ЭЭС құрамында адамның ішкі күйін, отбасылық жағдайын, қоғамдық мәртебесін және өмірлік тұрақтылығын білдіретін лингвомәдени маркер қызметін атқарады (қазаны оттан түспейді, ақ дастарқаны жайылулы, босағасы берік: (...қашанда жайдары амандасып, ақ дастарқанын жая қарсы алады) (71)). Мысалы, шаңырақ ұғымы қазақ мәдениетінде отбасының, әулеттің, рухани тұтастықтың символы ретінде орныққан. Осыған сәйкес: Шаңырақ көтерді (жаңа өмірдің басталуы, үміт пен қуаныш эмоциясы); Шаңырағы шайқалды (отбасылық тұрақсыздық, алаң мен күйзеліс); Шаңырағы ортасына түсті (трагедия, рухани күйреу, әлеуметтік күйзеліс); Шаңыраққа қара – ағайынның үйінде не бөтен әулетте өзін дұрыс ұстау, үй иесінің беделін, әулеттің тарихи тәртібін, аруаққа деген құрметті сақтау, әлеуметтік шегараны сезіну; Шаңырақты сыйла – өзге әулеттің қасиетті кеңістігін құрметтеу, туыстық иерархияны мойындау, отбасылық және рухани құндылықтарды аяқасты етпеу, (Қайда отырғанын, кім аулына Байшора қызы басымен келін боп отырғанын біле ме? Шаңыраққа қарасын! (27,б. 76)). Заттық код ЭЭС семантикасының  әлеуметтік тұрақтану мен мәдени сабақтастықты бейнелеудегі маңызды сыңарына айналған.
Рухани-аксиологиялық код ЭЭС-тердің бағалау мазмұнын қалыптастырып, эмоцияны этноэмоционалды-этикалық концептілермен (ар-ұят, намыс, обал болады, жаман болады, тектілік, қайырымдылық) байланыстыра танытады. Мысалы, ар-намыс – ұят болады, масқара болды, ел бетіне қарай алмады, қара бет, ардан кешкен, арын аяққа таптады және т.б.; діни-этикалық өлшем – не деген имансыз, құдайдан безген, құдайсыз, имансыз, аруақтан қорықпайды; адалдық – ниеті таза, өз ісіне адал, арам ниетті, пиғылы жаман (Өзіне деген мысқылдай арам ниетім жоқ екенін біледі екен ғой (72). Мұндай аксиологиялық кодтар этикалық концептілерді талдауда өнімді болғандықтан, ЭЭС-тің реттеуші-бағалауыш қызметін айқындайды. Мәдени кодтар тілдік деректерде көбіне жеке түрінде емес, ұлттық тәжірибенің тарихи-әлеуметтік мазмұнына сай нақтыланып, субкодтар түрінде де көрінеді. Субкод ұғымы базалық мәдени кодтың қазақ дүниетанымындағы нақты іске асу формасын көрсетеді: бір жағынан, ол әмбебап кодтық өрісті сақтайды, екінші жағынан, сол өрісті ұлттық-мәдени тәжірибеге тән белгілермен толықтырады. Субкодтарды айқындау ЭЭС-тердің лингвомәдени табиғатын жүйелі сипаттауға және мәдени мағынаның тілде тұрақтану жолын ғылыми тұрғыдан негіздейді. 
Натуроморфты код. Зерттеуді В.В.Красных ұсынған биоморфтық код қазақ тіліндегі ЭЭЛ-дің семантикалық табиғаты мен бейнелік құрылымына сай кеңейтілген түрде қарастырылды. Өйткені қазақ тілінде эмоция тек жануарлар әлемі арқылы ғана емес, өсімдіктер мен табиғат құбылыстары арқылы да нақтыланып, көрнекі модельге айналады [108]. Бұл кодта бейнелік салыстырулар тұрақты тіркес деңгейінде жиі ұшырап, бағалауыш оң/теріс мағынаны күшейтеді. Осыған байланысты талдауда қазақ дүниетанымындағы табиғат нысандарының тұтастығы мен метафоралық сабақтастығы негізге алынып, жануар, өсімдік, табиғат құбылыстарына қатысты бірліктер ортақ натуроморфты код аясына біріктірілді. Бұл тәсіл зоонимдер мен флоронимдерді ғана емес, олармен функционалды-прагматикалық тұрғыдан тығыз байланысқан метеонимдерді де біртұтас лингвомәдени жүйе ретінде кешенді талдауға мүмкіндік береді. Зерттеу материалы ретінде Т.Қоңыровтың «Тұрақты тіркестер сөздігінен» іріктелген натуроморфты сипаттағы бейнелі тұрақты тіркестер мен қаратпалар алынды (73). Натуроморфты кодқа қатысты материалдар 2-тараудың «эмотивті валенттілік» тараушасында қарастырылып, бірліктер зоонимдік, метеонимдік және фитонимдік санаттар бойынша жүйеленді. Әрбір бірліктің репрезентациялайтын жетекші эмоциясы белгіленіп, эмотивті валенттілігі (жағымды, жағымсыз, бейтарап) айқындалды. Ал бұл бөлімде сол талдаудың сандық есебі жүргізіліп, алынған көрсеткіштер диаграммалар арқылы көрнекі түрде ұсынылды. Мұндай тәсіл бір кодты үлгі ретінде жан-жақты сипаттау арқылы ЭЭС-тің лингвомәдени табиғатын нақты деректер негізінде көрсетуге және жалпы кодтық жүйенің жұмыс істеу тетігін түсіндіруге жағдай жасайды. Нәтижесінде натуроморфты кодтың ЭЭС жүйесіндегі үлес салмағы, ішкі құрылымы және бағалауыш-прагматикалық жүктемесі дәлелді түрде айқындалды (сурет 2): 



Сурет 2 – Натуроморфты кодтағы эмоциялардың бағалау сипаты
Жағымсыз эмоциялардың басымдығы (49 бірлік) натуроморфты кодтың көбіне сын, айыптау, қауіптену, күйзеліс, т.б. бағалауыш қызмет атқаратынын танытады. 
Натуроморфты кодқа жататын ЭЭБ құрылымдық құрамы зоонимдік, метеонимдік және фитонимдік санаттар сандық тұрғыдан топтастырылып, олардың сөздік қордағы үлес салмағы анықталды (сурет 3):  



Сурет 3 – Натуроморфты санаттар

ЭЭС жүйесінде жануар бейнесі (52) эмоцияны репрезентациялауда жетекші орын алады,  метеонимдік (15) және фитонимдік (16) модельдердің салыстырмалы түрде төмен үлесі натуроморфты кодтың құрылымында қосалқы бейнелеу қабатын құрайтынын аңғартады. Әрбір тұрақты тіркестің бейнелейтін жетекші эмоциясына сай олардың жиілік көрсеткіштері анықталды. Осы арқылы натуроморфты модельдердің қандай эмоцияны басым түрде жеткізетіні айқындалды (сурет 4):   



Сурет 4 – Натуроморфты кодтағы негізгі эмоциялар

Талдау нәтижесі мазақтау (20) мен ашу (19) эмоцияларының жетекші орында тұрғанын көрсетті. Бұлар көбіне сын айту, кемсіту және бағалауыш және ықпал ету қызметін атқаратынын дәлелдейді. Сонымен қатар сүйсіну (16) эмоциясының салыстырмалы түрде жоғары үлесі натуроморфты кодтың жағымды бағалау қызметін де орындайтынын аңғартады. Ал мазасыздық (3), қайғы (6) эмоцияларының төмен көрсеткіші бұл модельдердің эмоцияны таңдап, белгілі бір прагматикалық мақсатқа сай жеткізетінін көрсетеді. Бұл натуроморфты кодтың эмоциялық сипаты негізінен әлеуметтік бағалау мен мінез-құлықты реттеуге бағытталғанын дәлелдейді. 
Натуроморфты код қазақ тіліндегі ЭЭБ жүйесінде жоғары өнімділік танытып, қазақ халқына тән эмоцияны зооним, метеоним және фитоним бейнелері арқылы көрнекі түрде концептуалдандырады. Зоонимдік модельдердің басымдығы натуроморфты кодтың құрылымдық өзегін зооним бейнесі құрайтынын, ал метеонимдік және фитонимдік бірліктердің толықтырушы қабат ретінде қызмет ететінін көрсетеді. Эмотивті валенттілік пен эмоция түрлері бойынша жүргізілген диаграммалық талдау натуроморфты бірліктердің бағалауыш-прагматикалық жүктемесін нақтылап, олардың көбіне әлеуметтік бағалау, сын айту және мінез-құлықты реттеу қызметтерімен байланысатынын дәлелдеді. Мұндай сапалық және сандық тәсілдерді ұштастыра талдау ЭЭС-тің лингвомәдени табиғатын дерекке сүйене отырып негіздеуге мүмкіндік береді.
Зерттеу аясында жинақталған ЭЭС-тер негізінде базалық кодтардың ұлттық нақтылануы ретіндегі төмендегі субкодтар жүйесі айқындалады (көп жағдайда субкодтар бір-бірімен қабаттаса жүреді): 
1. Этикалық субкод (рухани кодтың өзегі): ұят, ар, обал, сауап, адал-арам; 
2. Туыстық қатынас субкоды: айналайын, қарағым, қарындасым, шырағым, шуағым; 
3. Құрмет пен әдеп субкоды: төрге шығару, жол беру, кесе көлденең өтпеу, бас ию;
4. Астарлау субкоды: (мәнмәтіндік мәдениет) тұспалдау, көз жұмды, атұстар келді, тұлпардың тұяғы,  асылдың сынығы, кесте тігер;
5. Қонақжайлылық субкоды (заттық-аксиологиялық) дастарқан жаю, қолы ашық, жоқ демеу;
6. Табиғи-экологиялық субкоды: бұлттай түнеру, дауылдай, найзағайдай, салы суға кету;
7. Көшпелі кеңістік субкоды: сайын дала, өрісі кең, дара жол, алқалы көш;
8. Кеңістік-бағыттық субкод: төрге шығу, шет қалу, босағасына телміру;
9. Діни-танымдық субкод: тәубе, шүкір, құдай сақтасын, жазмыш, тағдыр талқысы;
10. Мал шаруашылығына негізделген субкод: құлыным, ботадай боздау, нар, тұлпардың тұяғы. 
Аталған субкодтарды айқындау мәдени кодтардың ЭЭС семантикасында нақты қалай іске асатынын дәлелдеп, тілдік деректерді жүйелеудің теориялық негізін күшейтеді. Субкодтардың бір-бірімен қабаттаса қолданылуы қазақ тіліндегі ЭЭС көпқабатты семантикалық құрылымын және дискурстық икемділігін танытады. 
Зерттеу материалдарын талдау барысында субкодтарды жіктеудің негізгі өлшемдері ретінде: 
· аксиологиялық өлшем (жағымды/жағымсыз/бейтарап, амбивалентті); 
· прагматикалық өлшем (тыю/мақтау, айыптау, жұбату, ынталандыру); 
· танымдық-метафоралық өлшем (символ/метафора/сценарий);
· дискурстық тұрақтану өлшемі (фразеологизм, мақал-мәтел, жөн-жоралғы) алынды.
ЭЭС пен кодтық мағынаны тану тек түйсікпен емес, маркер-мәнмәтін-қызмет сәйкестігі арқылы дәлелденді. Ұсынылған жіктеуді жүзеге асыру барысында ЭЭС-тің бағалауыш сипаты тілдік бірліктердің мәнмәтіндегі аксиологиялық мағынасы арқылы анықталады. Әрбір ЭЭС-ке жақсы/жаман, дұрыс/бұрыс аксиологиялық сұрағы қойылып, олардың жағымды, жағымсыз, амбивалентті түрлері ажыратылды. Ал әлеуметтік-нормативтік қызмет прагматикалық-дискурсивтік талдау негізінде айқындалады: ЭЭС-тің сөйлеу актісіндегі перлокутивтік әсері (тыю, ынталандыру, айыптау, мақтау, т.б.) «мәнмәтін →сөйлеуші мақсаты →адресат реакциясы» байланысы арқылы сипатталды, символдық модельдер танымдық-мәдени талдау арқылы реконструкцияланып, ЭЭС астарындағы мәдени метафоралар мен ұлттық дүниетанымға тән бейнелер (адал/арам, жарық/қараңғы, мейірімділік /жауыздық, тектілік/тексіздік, т.б.) негізінде түсіндірілді. Тұрақты формулалар корпустық және дискурстық талдау арқылы белгіленіп, ЭЭС мәтіндерде қалыптасқан тілдік үлгілері (обал болады, ұят емес пе? сауап болады, қайыр қылсаң бүтін қыл) жиілік пен құрылымдық тұрақтылық критерийлері бойынша іріктелді (дискурстық тұрақтану, жанрлық беку). Алынған нәтижелер ЭЭС-тің семантикасы мен прагматикасын, танымдық бейнеленуін және дискурстық тұрақтануын біртұтас жүйелі қарастыруға мүмкіндік беріп, қазақ тіл білімінде эмоция, бағалау және мәдени код мәселелерін талдаудың жаңа кешенді моделін құрастыруға жол ашты.
Келтірілген теориялық және әдістемелік ұстанымдардың негізділігі жұмыстың екінші және үшінші тарауларында жүргізілген кешенді талдаулар арқылы дәлелденеді. Атап айтқанда, қоршаған ортаның эмотивті валенттілігі, этноэмоционалды-этикалық концептілер, салт-дәстүр дискурсы және бағалау теориясы аясындағы зерттеулер барысында ұсынылған жіктеу үлгісі нақты тілдік деректер негізінде жүйелі түрде талданады. Талдаулар нәтижесі ЭЭС құрамындағы бірліктердің мәдени кодпен байланысын, олардың қазақ халқының дүниені қабылдау тәсілін, құндылықтар жүйесін және әлеуметтік бағдарларын бейнелейтін әлемнің ұлттық бейнесін қалыптастырудағы рөлі анықтайды. Мәдени кодтардың функционалдық, семантикалық және мәдени ерекшеліктері мәтіндік материалдар арқылы сараланып, олардың дискурста әлемнің ұлттық бейнесін құраушы және ұлттық таным мен мәдени тәжірибені репрезентациялаушы тетік екендігі келесі кейстік талдауда анық байқалады. Кейс-талдау: «Абай жолы» романынан үзіндісіндегі кодтар қабаттасуы мен әлемнің ұлттық бейнесі. 
[bookmark: _Hlk219564902]Ешкім бұйырмаса да бүгінгі кеште Абай достары «е» дескендей тек Абай сөздері мен әндерін айтты. Базаралыға анық үлкен, соны сый. Ел жаңғырып, елдің өнері түлеп өсіп кеткендей. Ол енді Абайға қарап: - Япырай, қалай өзгерген? Ән мен сөз қалай өзгерген! Сондай сырлы, соншалық жан тамырды солқылдатқан қандай сөздер! Түу! – деп, бас шұлғып, үндемей тамашалап барып: – Өлең мен ән ырысын тауыпты-ау, Абай! Өнеріңнен айналайын, – деді (27,б. 64).
Мұндағы доминант код – эстетикалық-рухани код (өнердің құндылық ретінде танылуы). Үзіндідегі семантикалық өзек – өнердің әсері ғана емес, оның құндылыққа, ырысқа айналуы. Өлең мен ән ырысын тауыпты-ау тіркесі өлең мен ән шығармашылық туындыларын ең басты құндылық береке/құт/ырыс санаттарына теліп бағалайды. Бұл қазақ дүниетанымындағы рухани-аксиологиялық кодтың айқын көрінісі; өнердің мәні материалдық өлшеммен емес, рухани «ырыс» түрінде танылады. Сырлы, соншалық, қандай сөздер? Ырысын тауыпты-ау, Япырай, жан тамырды солқылдатқан, Туу ЭЭС-тері  бағалау мен эмоцияның жоғары қарқындылығын сипаттайды. Қазақ әлемінде «өнер» – эстетикалық-рухани ұлттық бейне әрі халықтың рухани жаңғыруын танытатын, «ырыс» сынды киелі мәнге ие әлеуметтік құндылық. 
«Жан тамырды солқылдатқан» тіркесі күшті эмоционалды-эмотивті құрылым болғандықтан, эмоциялық әсерді денелік бейнемен жеткізіп, В.Красных жүйесіндегі соматикалық кодтың типтік көрінісін танытады. Эмоция іштей емес, тәннің терең қабатында сезіледі деп модельденеді. Өнердің әсері «ұнады» деңгейінде қалмай, адамның болмысын түгел қозғаған күш болып қабылданады, яғни эмоцияның тән арқылы концептуалдануы жүзеге асырылған. Эмоция жан соматикалық коды арқылы жеткізіліп, философиялық-рухани астары күшейтілген соматикалық-биологиялық ұлттық бейнені танытады. Өйткені бұл модельде психоэмоциялық күй тірі ағзаның құрылымымен (тамырды солқылдатқан) және өмір энергиясымен ұштастырылған.
Туу, Япырай – эмоцияның тікелей репрезентациялары жай леп емес.  Олар таңдануды, сүйсінуді, ішкі толғанысты мәдени тұрғыда қалыптастыратын әсердің үлгісі болып тұр. Басты прагматикалық қызметтері – әсердің шынайылығын дәлелдеу, тыңдаушыны ортақ сезімге тарту, Абайға құрмет пен қолдау көрсету, өнерді бағалау. Бұл қазақ дүниетанымының қатысымдық-прагматикалық ұлттық бейнесін сипаттайды. Өйткені олардың әлеуметтік-нормативтік және психоэмоциялық астары сөйлеу мәдениетінде «табиғи» және «қабылданған» үлгі ретінде орныққан.
Ешкім бұйырмаса да іс-әрекеттің сыртқы міндеттен емес, ішкі құрметтен, сыйластықтан туатынын көрсетіп, қазақ дүниетанымындағы әдеп, парыз, сыйластық сценарийін аңғартады. Ол Базаралыға анық үлкен, соны сый тіркесімен дәлелденіп, құлазыған көңілді көтеру үшін ұйымдастырылатын  мұндай өнер кештерінің әлеуметтік қатынастағы құрметтің жолын қалыптастырған ұлттық/дара жол екенін дәріптейді. Өнеріңнен айналайын – жай мақтау емес, қазақ қатысымындағы жоғары бағалау мен ілтипат формуласы. Бұл формула эмоцияны жақындық + құрмет мәдени  нормасымен бекітіп, әлеуметтік-моральдық ұлттық бейнені алға шығарады. Іс-әрекеттің сыртқы міндеттен емес, ішкі парыз, әдеп, сыйластық, кісі ақысы нормаларымен туындауы қазақ дүниетанымындағы этикалық реттеу жүйесін көрсетеді. Мұны соны сый, үлкен сый, өнеріңнен айналайын ЭЭС-тері – дәлелдеп, өнерге қатысты мадақтың эстетикалық-рухани мазмұны мен үлкен-кіші қатынасына негізделген әлеуметтік рухани бағдар. Бұл бейненің көпқабатты сипатын танытады.
Ел жаңғырып, елдің өнері түлеп өсіп кеткендей құрылымы жеке әсерді халықтық деңгейге жеткізеді. Өнердің құдіреті бір адамды толқытумен шектелмей, ұлттық жаңғыру идеясын жасайды. Бұл эстетикалық код пен тарихи-әлеуметтік кодтың тоғысуы. Өнердің құдіретіне сүйсінген жеке эмоциялық әсер өнердің ұлттық санадағы міндетін айқындайтын идеологиялық-аксиологиялық бағдар мен эстетикалық-рухани мазмұнын ашып, сол кезеңдегі (ХІХ ғасырдың аяғы) халықтың ұлттық жаңғыру мен рухани серпілісті аңсап жүргендіктерін жеткізіп, тарихи-әлеуметтік ұлттық бейнені алға шығарады. 
Кейс талдау Код → ЭЭС→ Әлемнің ұлттық бейнесі формуласының мынадай нәтижесін көрсетті:  
1. Эстетикалық-рухани код → өлең мен ән ырысын тауыпты-ау → Эстетикалық-рухани ұлттық бейне;
2.  Соматикалық код →  жан тамырды солқылдатқан → Соматикалық-биологиялық ұлттық бейне;
3. Қатысымдық код → туу, япырай → Қатысымдық-прагматикалық ұлттық бейне;
4.  Сыйластық, құрмет коды → ешкім бұйырмаса да, анық үлкен, соны сый, өнеріңнен айналайын → Әлеуметтік-моральдық ұлттық бейне;
5. Тарихи-эстетикалық код → ел жаңғырып, елдің өнері түлеп өсіп кеткендей → Тарихи-әлеуметтік ұлттық бейне. 
Кейс ЭЭС-тің ұлттық бейне жасаудағы әлеуетін дискурстық деңгейде дәлелдейді. Мұнда бірнеше код қабаттасып, эмоцияны ұлттық мәдени үлгіге айналдырады. Кейс талдау ЭЭС-тің ұлттық бейне құрастырудағы нақты дискурстық әлеуетін көрсетті. Эстетикалық-рухани өнерді ырыс/құт санатымен бағаласа, соматикалық код тән арқылы тереңдетеді, одағайлар таңданудың мәдени реакциясын береді. Құндылықтар ұлттық әдеп сценарийін жүзеге асырады. Ал «ел жаңғыруы, өнердің түлеуі» өнердің қоғамдық міндетін ұлттық идея деңгейіне көтереді. Демек, ЭЭС – әлемнің ұлттық бейнесін тілде жүйелеудің негізі мәдени-танымдық көзі.  
ЭЭС-тер ұлттық санада эмоцияны ғана емес, оны ұлттық нормамен, құндылық өлшемімен, символдық жүйемен және мәдени сценарийлермен байланыстыратын кешенді лингвомәдени жүйе болып табылады. Ұлттық код – халықтың қалай сезінеді/қалай бағалайды/ нені ұят көреді/нені құрметтейді/нені дәріптейді деген ішкі өлшемі болса, мәдени код – сол өлшемнің тілде, дискурста және әлеуметтік тәжірибеде тұрақтанған формасы. ЭЭС осы екі деңгейдің түйісуінде ұлттық мағынаны іске қосып, эмоцияны жеке күйден әлеуметтік-нормативтік мазмұнға көшіреді. Сонымен бірге бағалау, образ, формула және жөн-жоралғы үлгілері арқылы дүниені қабылдаудың ұлтқа тән тәсілдерін тілде айқындап, әлемнің ұлттық бейнесін дискурста жаңғыртатын әрі көрсететін репрезентациялық құрал қызметін атқарады.   
Қазақ дүниетанымы В.В.Красных ұсынған алты базалық мәдени кодты ұлттық тәжірибе негізінде кеңейтіп, оны туыстық қатынас, әдеп, астарлау, қонақжайлылық, тектілік, экологиялық таным сынды субкодтармен нақтылайды. Бұл үдерісте ЭЭС-тердің де прагматикалық қызметі маңызды рөл атқарады.

[bookmark: _Toc224676086]Бірінші  бөлім бойынша тұжырым
Қазақ лингвистикасында ЭЭС-тердің лексикалық құрылымы, стилистикалық қызметі, мәнмәтіндегі көрінісі біршама зерттелгенімен, бұл бірліктерді  онтолингвистика, нейролингвистика, әлеуметтік лингвистика, машиналық оқыту, психолингвистика бағыттары тоғысында кешенді қарастырудың теориялық қажеттігі айқындалды. Әсіресе олардың тілдік мәдениеттегі орны, әлеуметтік мәнмәтінде іске асу тетіктері мен психолингвистикалық уәждері арнайы тереңдетілген сипаттауды талап етеді.
Эмоцияны білдіретін тілдік құралдарды толық сипаттау үшін оларды екі өлшемнің қиылысында қарастыру тиімді. Біріншісі, тілдік деңгейлер бойынша, екіншісі, коннотативтік табиғаты мен функционалдық қызметі бойынша. Бірінші өлшем эмоцияның фонетикадан дискурсқа дейінгі барлық қабатта жүзеге асатынын көрсетсе, екінші өлшем тілдік бірліктің эмоцияны тікелей атау, бағалау, әсер ету немесе бірнеше қабатты тоғыстыру арқылы жүзеге асыратынын нақтылайды. 
Талдау нәтижесінде лексика-семантикалық деңгей эмоцияның мағыналық өзегін тұрақтандыруға бейім екені айқындалды.  Эмоция атаулары (қайғы, қуаныш, үрей, ұят, ашу, т.б.) психоэмоциялық күйді семантикалық ядро ретінде бекітеді. Алайда экспрессивтілік және эмотивтік реңк бұл лексемалардың өзінен емес, көбіне мәнмәтінде және басқа деңгейлермен (интонация, күшейткіштер, синтаксистік құрылымдар, дискурстық стратегиялар) тоғысқанда күшейеді. Демек, лексикалық ядро эмоцияның «нені» білдіретінін айқындаса, экспрессивтілік мен эмотивтілік оның «қалай» әрі «не мақсатпен» берілетінін нақтылайды.  Ал фонетика-интонация және көркем бейнелеу амалдары (еліктеуіш, қос сөздер, экспрессивті үстеу, қайталама құрылымдар) экспрессияны күшейтуге бейім. Бұл қабатта эмоция көбіне «не айтылдыдан» гөрі «қалай айтылды» арқылы танылады. Синтаксис және әсіресе дискурстық-прагматикалық деңгей эмотивтілікке ең бейім, өйткені бұл қабатта эмоция «атау» ретінде емес, бағалау, адресатқа ықпал ету, стратегия арқылы іске қосылады (қаратпа, демеулік, модаль сөз, сұраулық құрылым, риторикалық өңдеу, біз/мен стратегиясы). Осылайша эмоцияның тілдік коды тек сөз мағынасында емес, интонациялық контурда, морфологиялық тұлғаларда және синтаксистік құрылымдарда қабаттаса орнығады. 
ЭЭС-тің ұлттық-мәдени сипатын айқындауда лексика-фразеологиялық деңгей мәдени мазмұнды жинақтап, мәдени кодтарды репрезентациялайтын негізгі тілдік деңгей болса, синтаксистік және дискурстық деңгейлер әлеуметтік-этикеттік нормаларды жүзеге асыратын прагматикалық деңгей ретінде жетекші қызмет атқарады. Осы деңгейлердің өзара байланысы жеке тұлғаның сезімін ұлттық ұжымдық санамен ұштастырып, ЭЭС-ті ұлттың эмоционалды тәжірибесін тасымалдаушы құралға айналдырады. 
Эмотивтіліктің өзегін бағалау →адресатқа ықпал →қатысымдық мақсат деп алғанда, оның прагматикалық табиғаты айқындала түседі. 
ЭЭС-тің ұлттық-мәдени мазмұнын түсіну үшін ұлттық код (қалай сезінеді/қалай бағалайды деген менталдық өлшем) пен мәдени кодтың (сол өлшемнің тілде формула, дискурс, әлеуметтік тәжірибе арқылы  институциаланған көрінісі) арақатынасы негізгі әдіснамалық тірек ретінде белгіленді. Тарауда эмоция-бағалау-символ-дискурс байланысын ашатын біртұтас жүйе қолданылып, ЭЭС-тің лингвомәдени табиғатын тануда семиотикалық, символдық-антропологиялық, сценарийлік, танымдық ұстанымдар негіз болып табылды. Алынған нәтижелер ЭЭС-тің семантикасы мен прагматикасын, танымдық бейнеленуін және дискурстық тұрақтануын біртұтас жүйелі қарастыруға мүмкіндік беріп, қазақ тіл білімінде эмоция, бағалау және мәдени код мәселелерін талдаудың жаңа кешенді моделін құрастыруға жол ашты 
Қазақ танымындағы ұлттық-мәдени кодтарды тануда  ЭЭС рөлін айқындау үшін мына кешенді өлшемдер ұсынылды: бағалау семантикасы (жағымды, жағымсыз, амбивалентті); әлеуметтік-нормативтік қызмет (тыю, қолдау, айыптау, жұбату т.б.); символдық модельдер және метафоралар; дискурстық тұрақтану (тұрақты формула, салт-дәстүр мәтіндері, мақал-мәтел, тыйым).  Бұл өлшемдер ЭЭС-тің ұлттық-мәдени мазмұнын жүйелі анықтауға мүмкіндік береді.  
Кейс-талдауда әдістемелік өзекке «Код →Эмоционалды-экспрессивті сөз →Әлемнің ұлттық бейнесі» байланысы алынып, ЭЭС-тердің  ұлттық дүниетанымның эмоциялық-бағалау қырын кодтарды дискурста қабаттастыра отырып, репрезентациялайтыны және мәдени мағынаны нақты қарым-қатынаста іске қосатыны анықталды.
ЭЭС табиғаты эмоцияны «әсерлеу» құралы ғана емес, ұлттық-мәдени ақпаратты жинақтайтын және құндылық пен норманы реттейтін, дискурста ықпал тудыратын лингвомәдени жүйе екені теориялық және талдамалық тұрғыдан негізделді.

[bookmark: _Toc224676088]2.1 Этноэмоционалды-этикалық концептілер: қайырым, дарқандық, ұят, қайғы 
Бодуэн де Куртененің: «Тілдік ойлау арқылы бүкіл болмыстың және болмыстан тыс әлемнің барлық көріністерінің, соның ішінде материалдық әлемнің де тұтас ілімін анықтауға болады», – деген пікірі тілдің танымдық әлеуетін, яғни адамның әлемді тіл арқылы ұғынатынын көрсететін әдіснамалық бағдар ретінде құнды [108,р. 456]. Өйткені адам санасында құндылық болып қалыптасқан дүниелер сөйлеу тілінде концептелінеді, ойға тек сөздің құдіреті арқылы ғана жетеді. Мұнда танымдық үдерістердің функциясы мен танымдық жүйенің өнімі ретінде қарастыралатын эмоцияның орны ерекше.
Қазақ дүниетанымында эмоцияны әлеуметтік-этикалық қалыпқа түсіріп, мінез-құлық нормасын реттеу түрлі дәстүрлер, тыйымдар, жоралғылар сынды мәдени сценарийлер арқылы жүзеге асқан. Мысалы, баланың бойындағы қорқыныш сезімін батылдық пен жігерге бағыттау мақсатында баласын 5 жастан атқа мінгізген. Өзін қорғап, ел алдындағы жауапкершілікті  сезіндіру үшін 13 жастан жауға қарсы қойып, дауға салып, өзін эмоционалды басқарудың ұлттық үлгісін қалыптастырған. Сол сияқты қыз баласының ұяты мен намысын жоғары деңгейде сақтау үшін сыңғырлатып шашбау таққызып, эмоцияның этикалық нормамен үйлескен ұлттық-мәдени кодын бекіткен. Осылайша қазақ дүниетанымында дәстүр арқылы эмоцияны қалыптастыру – тек ішкі күйді білдіру емес, мінез-құлық нормасын реттеп қалыптастыратын, тұлға тәрбиелейтін ұлттық-педагогикалық тетік саналатын нормативтік дискурс. Мұндай көріністерді сипаттауда ЭЭС жай ғана эмоционалды реңк беруші құрал емес, олар – ЭК-ні тілдік жүйеде вербалдайтын және этностың құндылықтар иерархиясын бекітетін негізгі лингвотанымдық репрезенттер болып табылады.  
Тарауда эмоцияның ұлттық санада қалайша танымдық тірлікке айналатыны ЭЭС-тердің қатысымдағы прагматикалық әсер ету құралы ретіндегі қызметіне қарай ашылады. ЭЭС-ті эмоцияны күшейтетін экспрессивті тәсіл деп сипаттау жеткіліксіз, өйткені олар ұлттық мәдениетке тән бағалау логикасын іске қосып, құбылысты норма/антинорма деп тануға бағдарлайтын тілдік-аксиологиялық тетік қызметін атқарады. Мұнда ЭЭС эмоцияны тілде таңбалап қана қоймай,  оны ұлттық-мәдени кодтармен ұштастырып, концептуалдық құрылымға айналдырады және дискурста құндылықтық-нормативтік өлшем ретінде орнықтырады. Бұл арада адресант ЭЭС-ті белгілі бір мақсатпен жұмсап, адресатқа әлеуметтік-нормативтік бағдар береді. Демек ЭЭС-тің прагматикалық қызметі мәтінде реттеу (тыйым/норма), ықпал ету (үндеу/көндіру) және бағалау (мақтау/айыптау) актілері арқылы нақты көрініс береді. Сондықтан да тарауда ЭЭС-тердің эмотивті валенттілігі, этноэмоционалды-этикалық концептілер және салт-дәстүр дискурсы бірін-бірі толықтыратын талдау өлшемдері ретінде қарастырылмақ. 
М.Мусатаева концептінің табиғатын көпқабатты әрі құрылымды танымдық бірлік ретінде сипаттап, оның ішкі сегменттерге бөлінетінін және әр сегменттің «мазмұн жоспары» мен «өрнектелу жоспары» арқылы лексика, фразеология, паремиология және мәтіндерде жүйелі түрде репрезентацияланатынын  келтіреді [109]. Аталған тұжырым ЭЭС-тердің танымдық қызметін теориялық деңгейлеуге негіз болады: Перцептивтік деңгейде (эмотивті өзектелу деңгейі) эмоция тілдік таңба ретінде тікелей өзектеліп, психоэмоциялық реакцияның бастапқы ядросын қалыптастырады. Концептуалдық деңгейде эмоция мазмұны мен ұлттық-мәдени кодтар ұштасып, бағалауыштық және этикалық-нормативтік мазмұнмен бекітілетін эмоционалды концептіге айналады. Дискурстық деңгейде бұл мазмұн салт-дәстүр, көркем мәтін, БАҚ және ауызша қатысым кеңістігінде прагматикалық мақсатта жұмсалып, адресатқа ықпал ететін құндылықтық-нормативтік өлшем ретінде орнығады.
[bookmark: _Hlk206764468][bookmark: _Hlk201440476]А.Әмірбекова концептілердің санада танылу деңгейіне қарай, ақиқат дүниенің болмысы мен өзіндік ерекшеліктеріне қарай метафизикалық, ұлттық-мәдени, эмоционалды концептілер деп шартты түрде бөліп, эмоционалды концептілерге  қуаныш, қайғы, бақыт, мұңды жатқызып, олар адам санасындағы  эмоционалды, аффективті көңіл күйі арқылы, ішкі сезімі арқылы танылады деп көрсетеді [110]. Ал, орыс ғалымы С.Фесенко: «Интегративті ойлау құрылым ретінде жеке тұлғаның тілдік санасындағы бейнелерді бекітеді, сондықтан ол этникалық сипаттағы белгілі бір мағыналық ерекшеліктерге ие», – деп ЭК ұлттық дүниетанымда өзіне тән мәдени шартталған орны бар екендігін, олар адамның санасы арқылы әлемнің бейнелерін менталды игеру кезінде бағалау қызметін атқаратындығын айтады [111]. Мұның барлығы мәдени шартталуға, этномәдени спецификаға, бағалауыштық санаға тәуелді. Базалық эмоционалды концептілерді талдау И.Котлярова, С.Фесенко Л.Кузнецова, И.Заяц, С.Малахова, Н.Дорофеева, Е.Облецова секілді орыс ғалымдарының еңбектерінде жүйелі қарастырылғанымен, отандық лингвистикалық парадигмада эмоцияның тілдік репрезентациясы көбіне эмоционалдылық/экспрессивтілік санаттары не жекелеген концептілердің   Ә.Бияздықова (Бақыт) [112],  М.Испандиярова (Мұң, қуаныш) [113], Г.Қожабекованың (Сағыныш) [114] талдау шеңберінде сипатталады. Ал базалық эмоцияларды ЭК-нің тұтас жүйесі ретінде қарастыру, олардың құрылымын, деңгейлерін және ұлттық-мәдени шартталуын бірізді әдіснама арқылы кешенді сипаттау бағыты әлі де іргелі зерттеуді қажет етеді. Әлемнің тілдік бейнесіндегі этикалық-моральдық ұғымдар (ұят, қайырым, дарқандық, т.б.) мен эмоционалды концептілер (қайғы, ашу, қуаныш, реніш, т.б.) көбіне аксиологиялық санаттар шеңберінде сипатталып, олардың ішкі-психо-эмоционалды әлеуеті мен прагматикалық ықпалының ЭЭС жүйесі арқылы іске асу тетіктері лингвотанымдық тұрғыдан қарастыруды қажет етеді. Сондықтан бұл жұмыста аталған ұғымдарды эмоционалды-этикалық концептілер ретінде қарастыру, олардың ұлттық-мәдени кодтармен сабақтастығын ЭЭС жүйесі арқылы айқындау қазақ тілі біліміндегі эмоционалды-танымдық парадигманы тереңдетуге бағытталған жаңа қадам болып табылады.   Өйткені эмоционалды концепт – бұл тек мәдени емес, сонымен бірге этникалық тұрғыдан да шартталған менталды құрылым [115]. Мұндай этникалық шарттылық белгілі бір этникалық қауымға тән әлеуметтік-психологиялық нормалармен және мәдени тәжірибемен айқындалып,  оның іргелі тіректері ретінде дәстүр, әдет-ғұрып, моральдық ұстанымдар, тұрмыс-салт үлгілері саналады [116].  Сондықтан  эмоционалды концептілерді ұлттық ойлау жүйесінің ерекшеліктерін танытатын, адам санасында орныққан идеялар жүйесіне енетін және тілдік-таңбалық формалар арқылы мәдени-танымдық мазмұнды репрезентациялайтын танымдық бірлік деп тануға болады. 
Эмоциялар санада таңбалану арқылы белгілі бір мазмұнға ие болып, эмоционалды түсініктер мен бағалауыштық-танымдық бейнелер түрінде жеткізіледі. Осы бейнелер субъектінің ішкі күйін ғана емес, құбылыстың тұлға және ұжым үшін маңыздылық дәрежесін (құндылық, норма) білдіреді. Қазақтың дүниетанымына сай қалыптасқан эмоциялар да тілдік атауларға ие болып, қуаныш, махаббат, қайғы, ыза, ашу, қорқыныш, т.б. базалық эмоциялар өрісін қалыптастырып, ЭК жүйесін құрайды. Дегенмен қазақ тіл білімінде базалық эмоцияларды ЭК концептосферасы ретінде модельдеу, олардың ұлттық-мәдени шартталуын және мәтіндегі прагматикалық іске асуын бірізді лингвотанымдық әдіснама (кешенді лингвоэмотологиялық тәсіл)  арқылы сипаттау бағыты жеткілікті деңгейде жүйеленбеген. Осыған байланысты зерттеуде ЭК этикалық-моральдық құндылықтармен сабақтастықта қарастырылып, олардың дискурстағы прагматикалық қызметі ЭЭС репрезенттері негізінде талданады; жинақталған тілдік бірліктер веб қосымшаның дерекқорына енгізіліп, қолданбалы лингвомәдени база ретінде жүйеленді. 
Эмоцияларды жүйелеу мәселесі психология мен когнитивтік лингвистикада әртүрлі ғылыми модельдер негізінде қарастырылған. Атап айтқанда, Р.Экман эмоцияның биологиялық табиғатын негізге алып, қуаныш, қайғы, қорқыныш, ашу, жирену, таңдану деп алты базалық эмоциялар жүйесін ұсынады (зерттеулер осы топтастыруға сәйкес жасалады) [117]. Р.Плутчик эмоциялардың құрылымдық және динамикалық сипатын ашатын «Эмоциялар дөңгелегі» моделін жасап, олардың қарқындылық деңгейлері (мұң-қайғы-қасірет) мен қарама-қарсылық қатынастарын сипаттаған [118]. Ал А.Вежбицкая эмоцияларды мәдени-семантикалық код ретінде қарастырып, олардың ұлттық дүниетаныммен тығыз байланысын және әр тілдегі мәдени сценарийлермен негіздеді [10,с. 416]. А.Рассель эмоцияларды бағалауыштық өлшемдер (жағымды, жағымсыз, белсенді, бәсең) арқылы жүйелесе [14,р. 1161], Р.Шавер иерархиялық концептуалдық өріс ретінде модельдеді [119]. Бұл еңбектердегі тұжырымдар эмоцияның әмбебап негізін, құрылымдық-динамикалық сипатын және мәдени шартталу арнасын түсіндіруде теориялық негіз қызметін атқарады. 
Аталған теориялық модельдер эмоцияның әмбебап және психологиялық табиғатын сипаттағанымен, олардың ұлттық-мәдени кеңістіктегі этикалық-нормативтік мазмұны мен тілде жүйеленуін толық ашпайды. Осыған байланысты зерттеуде осы тұжырымдамаларды синтездеу негізінде ЭК-ні қазақ дүниетанымындағы құндылықтар жүйесімен сабақтастыра талдаудың біртұтас лингво-эмотологиялық моделін қалыптастыруға ықпал етеді. Мұндай модель, біріншіден, эмоцияның валенттілігі мен қарқындылығына, екіншіден, ұлттық-этикалық нормамен байланысына (ұят, обал, сауап, т.б), үшіншіден, дискурстағы прагматикалық қызметіне  (бағалау-норма-ықпал) негізделеді. Модель аясында эмоция мен эмоционалды концепт ұғымдарының аражігі нақтыланды: эмоция – әмбебап психологиялық реакция; ал эмоционалды концепт – сол реакцияның ұлттық тілдік санадағы бағалауыштық-нормативтік мазмұнмен бекіген мәдени-семантикалық белгісі.
Зерттеуде ЭК-лер «тілдік репрезентация (ЭЭС) →эмоция →этикалық құндылық →прагматикалық әсер» тізбегі негізінде жүйеленіп, түрлі дискурстардағы жанрлық-прагматикалық қызметі ескерілді. Мысалы, «Қайғы» концептісі қазақ танымында базалық эмоция шеңберінен шығып, ар қайғысы, ел қайғысы тіркестері арқылы этно-аксиологиялық мазмұнға да ұласады. Ал «Ұят» концептісі қоғамдық мінез-құлықты реттейтін нормативтік өлшем ретінде ұят болады, бетке салық, бетке шіркеу ЭЭС-тері арқылы орнығады. Осындай ұлттық ерекшеліктерді ескере отырып, ЭК мынадай екі топқа жіктелді (сурет 5): 

Сурет 5 – Эмоционалды концепт жіктелуі

Психоэмоционалды концепт – ЭЭС-тердің семантикалық ядросын құрайды және қарқындылық тұрғысынан сатыланады (қуаныш – шаттану, қуанышқа бөленді, төбесі көкке жету; қорқыныш – қалтырап кетті, зәресі ұшты; таңдану – аң-таң болды, көзі аларды).
Этноэмоционалды-этикалық концепт – қазақ мәдениетіне тән моральдық өлшемдер мен эмоционалды бағалаудың бірлігін танытып, норма/антинорма шегарасын айқындайды (обал – обалына қалу, обалынан қорқу, обалсыну, обалсынды; тектілік – тегіне тартқан, тектінің көзі, тексіз). 
Тараудың келесі бөлігінде қайырым, дарқандық, ұят, қайғы этно-эмоционалды-этикалық концептілері ЭЭС-тер арқылы  «тілдік репрезентация (ЭЭС) →эмоция →этикалық құндылық →прагматикалық әсер» тізбегімен талданып, ал бұл тізбектің іске асуы перцептивтік – концептуалдық – дискурстық деңгейлер арқылы түсіндіріледі. Мұндай талдаулар этноэмоционалды-этикалық концептілердің ұлттық-мәдени кодтармен сабақтастығын ЭЭС жүйесі арқылы айқындауға мүмкіндік береді және қазақ тіл біліміндегі эмоционалды-танымдық парадигманы тереңдетуге бағытталған. Сонымен қатар ҚР тіл саясатын дамытудың 2023–2029 жылдарға арналған тұжырымдамасында ұлттық дүниетаным мен мәдени құндылықтардың тіл арқылы сақталуына басымдық берілген [120]. Яғни мұндай ұлттың рухымен үндес тіл байлығын жан-жақты қарастыру зерттеудің мемлекеттік тіл саясатының мақсатымен де үндеседі.
Қайырым. Қайырым – әлемнің тілдік бейнесіндегі рухани-моральдық иерархияның ең жоғары сатыларында тұрған, таза этикалық норманы терең эмоционалды сезіммен тоғыстыратын күрделі менталды құрылым. М.Твеннің «мылқау түсінетін, керең еститін, соқыр көретін тіл – қайырым» [121]  деген  даналығындағы қайырым концептін – тек жеке әрекет емес, әмбебап, концептуалдық деңгейде ұлттық-мәдени кодтар арқылы репрезентацияланатын этноэмоционалды-этикалық концепт деп тануға болады. М.Твеннің қанатты сөзі жалпыадамзаттық құндылыққа меңзейтін иллюстрациялық тірек қызметін атқарады. Қайырымның қазақ дүниетанымындағы этноэмоционалды-этикалық концепт ретінде орнығуы, керісінше, оның ұлттық-мәдени институттармен және бағалау жүйесімен  (обал-сауап өлшемі, жетім-жесірді жебеу қағидасы, бата-алғыс дискурсы, қонақжайлылық нормалары) сабақтас тілдік формулалар мен тұрақты қолданыстар арқылы айқындалады. Дискурстық деңгейде  обал болады, сауап болады, жетім көрсең жебей жүр, жаны ашыды, қол ұшын созды, бауыры елжіреді, бүйрегі бұрды, айналайын, қарағым, шырағым, батаңды бер, алғыс ал сынды ЭЭС-пен танылады. Қайырым тек әрекеттің көрінісі ғана емес, ол – ұлттық норманы алға тартатын эмоционалды бағдар, яғни әрекетті эмоцияға айналдыратын мәдени сценарий. Сондықтан қайырым этноэмоционалды-этикалық концептісінің өзегінде тілдік репрезентация (жаны ашыды, жүрегі елжіреді, қол ұшын созды) →эмоция (жанашырлық, аяныш, эмпатия) →құндылық (кісілік, мейірімділік, сауап/обал) →прагматикалық әсер (көмектесу, қолдау, қорғау) бірліктері жатады. Мұнда иллокутивтік мақсат көбіне жұбату, үндеу, ұсыну, ал перлокутивтік нәтиже көмек көрсетуге итермелеу, қолдау,  жауапкершілікке шақыру түрінде көрінеді.  
Егер концептің түбірін лексикалық уәждеме тұрғысынан қайыр, қайыру сөздеріне жақын деп алсақ, бұл – біреудің бетін өзіне қарату, көңілін жақсылыққа бұру, яғни «сырт айналмай, мейірім төгу» деген тарихи-танымдық уәжді сақтайды. Қайырымның ұғымдық қабаты тек материалдық көмекті білдірмейді, ол рухани тұрғыдан «қайырылу» (назар аудару, жаны ашу) мағыналық өрісін қамтиды. Ұлттық танымда қайырым ұғымының мағыналық ауқымы өте кең және ол дискурстық деңгейде екіжақты прагматикалық сипатқа ие: 1) Қайыр қылу – ізгілік пен тұтастық белгісі. Қайыр қылсаң, бүтін қыл (74) деген қағида қайырымдылықтың толығымен жасалу керектігін, адресаттың мұқтаждығын толық өтейтіндей сапалы әрі шынайы болуын талап етеді. Сонымен қатар, әр істің қайыры бар (Әр істің қайыры болады дейді ғой қазағым (75)) немесе қайырын берсін деген тілектер қайырымды тек нақты әрекет емес, кез келген оқиғаның  соңы ізгілікпен аяқталуын тілейтін философиялық-тағдырлық нәтиже ретінде таңбалайды. 2) Қайыр сұрау – концептің иерархиялық иірімін ашатын, әлеуметтік дәрменсіздік пен жалбарыну мағынасын білдіретін қыры (...Олар қайыр сұрау арқылы «бизнес» жасап жүрген топ (76)). Мұнда қайырым сұраушы тарапынан өзгенің мейіріміне тәуелділікті, психологиялық тығырықты білдіреді. Қазақтың тілдік санасында қайыр сұрау – адам намысына ауыр тиетін, тек шарасыздықтан туатын әрекет болып табылады. Бұл – қайырымның өзегі емес, дискурстық деңгейдегі әлеуметтік-сценарийлік перифериясы. Осыдан қайырымның этимологиялық өзегі қайырылу (ниет) →қайыр қылу (әрекет) →қайырын көру (нәтиже) тізбегін құрайды. Бұл бинарлық ұстаным қазақтың жақсы, жаман, мейірімді, қатыгез оппозициялары арқылы орныққан. Демек, қайырымның денотаттық мазмұны бір жағынан асыл адамгершілік мұратын танытса, екінші жағынан әлеуметтік дәрменсіздік пен оған деген аяушылық реакциясын (ЭВ) тудыратын күрделі лингвотанымдық құрылым болып саналады.
Қазақ танымында қайырым этноэмоционалды-этикалық концептісі мифопоэтикалық әрі зоонимдік бейнелермен тығыз байланысты. Алда айналайын-ай! Тұмсығымен шымшып әкеп су тасыған қарлығаштай, қасіретті ағаңа кешеден бері шерепетіңді тигізумен жүрсің-ау! Ал, айналайын сау бол. Жамандық көрме, мұңсыз өс! – деп қызды маңдайынан сүйді (77) сөйлеміндегі Еламанның қызға айтқан разылық эмоциясында қайырымның жанашырлық коды қарлығаш бейнесі арқылы ашылған. Оның тұмсығымен шымшып әкеп су тасығаны – қайырымдылықтың «тамшыдан болса да таудай ниет» қағидасын бейнелейтін ЭЭ образ. Мұнда қайырымның концептуалдық деңгейдегі бейнелі қабаты қамқорлық →қорғау →араша түсу мәндерін жинақтайды және ұлттық санадағы әлсізге сүйеу болу ұстанымын эстетикалық код арқылы бекітеді. Айналайын бірлігі дискурстық деңгейде бейнелі қабаттың өзегіне айналады. Оның бойындағы сенің жолыңда жаным құрбан, саған келген бәле маған келсін семантикалық жүгі қайырымның құрбандық/өзгені қорғау кодын ашады. Демек, айналайын – жай қаратпа емес, ұлттық дүниетанымдағы эмпатияның ең жоғары формасын таңбалайтын этноэмоционалды маркер.
Қайырымның құндылықтық мазмұны обал, сауап, кие ұғымдарымен сабақтасады (концептуалдық деңгей). Қазақ үшін қайырымдылық – сауапты іс істеу емес, адамдықтың өлшемі, кісілік пен имандылықтың белгісі. Этноэмоционалды-этикалық концептінің бұл қыры паремиологиялық қордағы ЭЭС-тер арқылы айқындалады: Кең болсаң, кем болмайсың; Адамның ұяты бетінде, адамгершілігі ниетінде; Жақсы сөз – жарым ырыс; жетім көрсең жебей жүр; жақсының жақсылығын айт нұры тасысын; бір кісі қазған құдықтан мың кісі су ішеді; мейірімділік жүректен, мейрімсіздік білектен. Мұндай паремиялар қайырымды моральдық бағдар ретінде орнықтырып, жақсылық ұғымын эмоциялық серпіліспен бекітеді. Сондай-ақ қайырым – эмоционалды күй ғана емес, адам болмысының ұлттық моделі ретінде қабылданады. Кең пейіл, жомарт жүрек, мейірімді жан, қайырымды әке, ақкөңіл жан сынды тұрақты тіркестер тұлғаның рухани болмысын бағалаудың ұлттық өлшемі қызметін атқарады. Мұнда жүрек, қол, бүйрек, бауыр соматикалық коды арқылы қайырымның эмоциялық өзегі этностық құндылыққа айналған. Берілген аксиологиялық қабатта қайырымның бағалауыштық аясы кең ... алтын адам ғой шіркін, жүрегі кең-ақ, қашанда күлімсіреп тұрады (78))  – бағалауыш интенция; жаным-ау, сен қандай мейірімді жансың! – эмоциядан құрылған қатысым; Қайырымдылықтың артында қайырымсыз адамдар тұр ма? (79) – нормативтік пайым. Бұл мысалдар қайырым концептісінің ұлттық-мәдени сәйкестігін бекітетін вербалды сәйкестендіргіштер болып табылады.
Қайырым этноэмоционалды-этикалық концептісінің перцептивтік деңгейдегі эмоционалдық ядросын өзгенің мұқтаждығына жауап беретін эмпатиялық физиологиялық реакция құрайды. Қазақ тілінде мұндай реакция көбіне соматикалық код арқылы беріледі:  жаны ашыды, қол ұшын созды, жүрегі елжіреді, жанын беруге әзір болды, көз жасына шыдай алмады, жүрегі жұмсақ, жүзі жылы, жаны таза, мейірімді, сөзі жақсы, қолы ашық, бүйрегі бұрып тұрады, бауырына басты, қанатының астына алды. Бұл бірліктер эмоцияны жан, жүрек, бүйрек, бауыр, қол арқылы жеткізіп, эмпатияны ұлттық санада нақты әрі әсерлі етеді.
Көркем мәтіндегі Мөңкенің кемсеңдеп: «Білем ғой... Жалмұрат сорлы... артында шиеттей бала-шағасы қалды (77,б. 61)» деген сөзіндегі сорлы және шиеттей ЭЭС-тері –  қайырым концептісінің перцептивтік деңгейдегі қарқындылық өлшемін көрсететін бағалауыштық эпитеттер. Сорлы – кімнен болса да рахым күтетін, мейірімділікке зәру адам бейнесінің лингвомәдени символы; шиеттей – баланың әлсіздігін, қамқорлыққа зәрулігін білдіретін метафоралық-экспрессивті сипаттағы көптік-экспрессивті код. Мұнда қарқындылық «жай аяныштан» «терең жанашырлыққа»  ауысатын эмоциялық динамикамен қатар жүреді. Сөйлем құрылымындағы үзіліс (элипсис) психологиялық ширығуды, эмоция әсерінен ойдың үзілуін жеткізеді. Қайырым этноэмоционалды-этикалық концептісі үзіндіде  сезім ретінде көрінбейді, ол дискурста адресатқа әсер ететін реттеуші күшке айналады. Оқиғаның дискурстық-прагматикалық сценарийін төмендегідей тізбекпен көрсетуге болады:
· Жағдаят: Жалмұраттың өлімі, балаларының дәрменсіздігі (әлеуметтік әлсіздік). 
· Эмоциялық реакция: кемсеңдеу (вербалды емес эмотивті белгі), жанашырлық/аяныш.
· Этикалық шешім: көмектесу, сүйеу болу, жақсылық жасау, аруақты жерлеу қағидасын іске қосу.
· Прагматикалық ықпал: адресатты қайырымдылыққа, сабырға, жауапкершілікке үндеу.
Берілген тізбек сөйлеу актісінің мынадай прагматикалық құрылымын көрсетеді. Айтылымның иллокутивтік мақсаты (жұбату, үндеу/ескерту) адресатта перлокутивтік реакция (көмектесу, сабырға келу, жауапкершілік сезіну) тудырады. Осылай концепт дискурста тек сипатталмай, әрекетке бағдарлайтын ықпал ету факторы ретінде жүзеге асады.  
Келесі ықпал ету тетігі жылы сөзбен жөнге салу дискурсында да ерекше байқалады: Жә, шырақ, – деді Мөңке, – қазандағы балық қайда қашар дейсің. Сен кәне ендігі тірлігіңнің жөнін ұқтыршы. Қатын-балаңды қалай асырайсың (77)?  Мысалда жә одағайы ашуды тежеу, сабырға шақыру қызметін атқарады. Шырақ қаратпасы жанашырлық пен жақындықты білдіреді; ал қалай асырайсың? сұрағы – әлеуметтік жағдайды еске салу арқылы жауапкершілікке жетелейтін суггестивті құрал. Демек, қайырым этноэмоционалды-этикалық концептісі мұнда қамқорлық қана емес, тәрбиелік реттеу қызметін атқарады: перцептивтік деңгейде эмоция норманы іске қосады, концептуалдық деңгейде норма әрекетті бағдарлайды, ал дискурстық деңгейде ықпал ету жүзеге асады. 
Қайырым этноэмоционалды-этикалық концептісінің ассоциативті өрісі ұлттық тілдік санада бірқатар қаратпа, эпитет, тұрақты тіркестермен нығайды. Олардың деңгейлік жіктелімі төмендегідей: лексикалық деңгей: қарағым, шырағым, алтыным, қуатым, асылым, еркем, ақылшым, жаным, айналайын, мейірімді, қайырымды, қамқоршым және т.б.; фразеологиялық деңгей: жетімін жылатпаған, қанатының астына алу, ет-бауыры елжіреу, көз қырын салу, қол ұшын созу және т.б.; моральдық-этикалық деңгей: жақсылық жасауды парыз санау, алладан тілеу, бата мен алғыс.
Қайырым этноэмоционалды-этикалық концептісінің ассоциативті өрісінен тілдік бірліктердің ұлттық тәрбие құралдарын тануға болады. Ал оның эмоциялық спектрі жағымды әрі рухани эмоциялармен толыққан: рақым, жанашырлық, сабыр, риза болу, тілекші болу, сенім, ізге ниет, тыныштық, имани қайырым: ал экспрессивті реңктері тілектестік, ризашылық қамқорлық үстем.
Адамгершілік, ішкі жылылық ұғымын білмейтін не ұмытқан, жетім мен жесірге көмектеспейтін  мейірімсіз, әдейі зиян келтіруге бейім, ешкімді аямайтын жауыз\зұлым; іші тар, көреалмаушылық қасиеті басым, іштей реніші мен жек көрушілігі бар қара ниетті адамдар қайырымдылық ұғымының антонимдік қатарларын түзеді. Бұлар әлеуметтік деструктивтілік, эмоционалды бейтараптық және қоғамнан оқшаулану үдерістерін білдіреді. Мысалы, Бәйбіше насатты жүзбен жайнаңдап келді де, ана бауырынан баланы шырылдатып жұлып әкетті. – Жыртқыш... (Жауыз-да-р-р!). Екі жігіт Ақбаланың қолын артына қайырып ұстаған күйі сыртқа алып шықты (77.б, 333). Мұндағы қайырым этноэмоционалды-этикалық концептісінің антонимдік қатары көркем мәтінде жыртқыш, жауыз лексемалары арқылы жүзеге асып тұр. Лепті-интонациялық тәсіл, дыбыстық экспрессия (-р-р созылыңқы қайталау), зорлық әрекетінің баяндалуы – бәрі бірге қайырымдылыққа қарама-қарсы қатыгездік концептісін құрайды. Қайырым бар жерде адамдық пен кісілік орын алып, ал қайырым жоқ жерде  рухани құлдырау күшейетінін айғақтайды. 
Қайырым – қазақ халқының ұлттық болмысын танытатын мейірім мен ізгіліктің лингвотанымдық бейнесі. Оның концептуалды картасындағы ЭЭС репрезентанттары эмпатиялық қамқорлықты, этнос психологиясындағы бауырмалдылық (жақындық) субкодын және сауап құндылығын біріктіріп, әлемнің эмоционалды бейнесінің ең жағымды арнасын қалыптастырады. Осылайша қайырым этноэмоционалды-этикалық концептісі зерттеуде ұсынылған ЭЭС →эмоция →құндылық →прагматикалық әсер моделінің барлық құрылымын толық репрезентациялайды.  
Талдау қайырымның мынадай фреймдік моделін қалыптастырды:
·  эмоция слоты: өзгенің мұқтаждығына жауап беретін реакциялар жиынтығы. Ол ұлттық танымда  соматикалық кодтар арқылы таңбаланады (жаны ашу, жүрегі елжіреу, бүйрегі бұру, бауырына басу); 
·  танымдық-бейнелік қыры (слоты): концептің мифопоэтикалық, зоонимдік репрезентациясы. Қамқорлық пен араша түсу мәндері қарлығаш бейнесі және «айналайын» қаратпасы арқылы концептуалданады;
·  аксиологиялық қыры (слоты): қайырымдылықты адамдықтың өлшемі мен имандылық белгісі ретінде заңдастыратын деңгей. Бұл сала обал, кие ұғымдары мен паремиялық тұрақтану арқылы моральдық бағдар береді;
·  прагматикалық қыры (слоты): эмоцияны нақты әрекетке бағыттайтын сценарий. Иллокутивтік жұбату/үндеу актілері арқылы адресатты жауапкершілікке шақырып, нәтижеде көмек көрсетуге итермелейді; 
·  антинормалық қыры (слоты): мейірімсіздік пен қатыгездікті айыптайтын қабат. Жауыз, жыртқыш, қара ниетті лексемалары арқылы қайырымның ұлттық-этикалық өлшем ретіндегі маңызын бинарлық оппозиция мейірім/жауыздық оппозициясы негізінде айқындайды.  
Дарқандық – қазақ дүниетанымындағы кеңпейілділік, қонақжайлылық, мәрттік және кешірімділік, жомарттық феномендерін тоғыстыратын, ұлттық мінездің эталоны ретінде танылатын этноэмоционалды-этикалық концепт. Ол – тек материалдық жомарттықты ғана емес, рухани байлықты, эмоциялық ашықтықты, көңіл кеңдігін, өзгенің көңілін қалдырмауға ұмтылатын эмоциялық бағдарын және сол бағдардың дәстүрлік ортада әрекетке айналу механизмдерін қамтитын кешенді ұғым. Осы тұрғыдан дарқандықты  жомарттықпен толық теңестіру шартты: жомарттық көбіне беру/бөлісу әрекетінің атауы ретінде жұмсалса, дарқандық – кең пейіл, түсіністік, кешірім, елдік мәміле, ұятқа қалдырмау сынды тұлғалық-әлеуметтік бағдардың жиынтығы; ал мәрттік – сол кеңдіктің абырой, бедел, ерлік-кісілік реңкі күшейген әлеуметтік-моральдық өлшемі. Демек, жомарттық белгілі бір әрекеттің (берудің) көрінісі болса, дарқандық сол әрекетті тудыратын ішкі қатысымдық-этикалық бағдарды (кеңдік, кісілік, келісім, кешірім) қамтитын жоғары деңгейлі ұлттық құндылық өлшемі ретінде танылады. Егер жомарттық нақты бір тұлғаның нысанға (қонаққа, мұқтажға) бағытталған жеке мінез-құлқы мен беру/бөлісу әрекетін сипаттаса, дарқандық – жеке мінез шеңберінен шығып, бүкіл этикалық қауымдастықтың рухани болмысын танытатын ұлттық-мәдени эталон қызметін атқарады. Дарқандық – жеке адамның таңдауы ғана емес, бүкіл халықтың «кісілігі» мен рухани кеңдігі таразыға түсетін ұлттық сын болып табылады. Қазақта дарқандық көбіне кеңістік-ландшафттық кодпен бейнеленеді: даладай дарқан, көңілі кең, дүниеге кең, тірлігің – теңіз сынды тіркестермен адамның эмоциялық кеңдігін, мінездің ашықтығын және ұлт болмысының табиғатпен үндестігін таңбалайды. Мұндай бейнелер дарқандықты беру әрекетімен шектемей, әлемге ашық болу, өзгені жатсынбау, келгенді төрге шығару сынды әлеуметтік-психологиялық бағдарды да қамтитынын көрсетеді. Дарқандықтың ішкі мазмұнында рухани еркіндік коды жатыр. Оның бейнелі-танымдық өзегі қазақтың өле жегенше бөле жеу қағидасымен тікелей сабақтас. Бұл қағида – үлестіру, бөлісу, ортақтықты жоғары қою арқылы ұжымшылдықты орнықтыратын мәдени сценарий. 
Келесі паремиялар  дарқандық феноменінің прагматикалық мазмұнын аша отырып, оны жеке адамның мінез-құлық шеңберінен жалпыұлттық этикалық эталон деңгейіне көтереді: Жомарттық қолын жоқтық байлайды, жомарттық сұратпай сыйлау; жомарттыққа не жетсін, жүйріктен құтылып не кетсін? береген қолым алаған; жомарт бергенін айтпас; берген жомарт емес, алған – жомарт; ердің атын бергені шығарады, пейілінің кеңдігін келгені шығарады; байлық – мұрат емес, жомарттық – мұрат; пейілі тардан түңіл; жомарт бергенін айтпас, ер айтқанынан қайтпас; ердің мырзасы – елдің олжасы; қолы ашықтың – жолы ашық. Мұндағы берегендік пен мырзалық мотивтері берген сайын береке артады деген аксиологиялық ұстанымға негізделген. Өйткені    дархан адам – материалдық дүниенің құлы емес, оған үстемдік етуші тұлға. Мұнда несібе (құдайдың үлесі), сауап (моральдық пайда), абырой (әлеуметтік капитал) үштағаны концепттің құндылық өзегін құрайды (концептуалдық деңгей). Аталған үштаған дарқандықтың жай «беру» әрекеті емес, әлеуметтік бедел мен рухани мәртебені бекітетін мәдени өлшем екенін негіздейді. Дархандығы арқылы тұлға «адамдық өлшемін» жинайды, қоғам алдында беделге ие болады (жомарт жан), әрі өз әрекетін діни-этикалық сеніммен (несібе\сауап) заңдастырады. Бұл қағида мынадай паремиологиялық және бағалауыш ЭЭС арқылы танылады: пейілі кең, барымен бөлісу, кедей жомарт, жомарт жан, «жоқ» деп айтпайды (Жоқ деп айтпа, жоқшылықты шақырып (80)), «жоқ» деуді білмейді (...ол ешқашан ешкімнің өтінішіне жоқ деуді білмейді (81)), ешкімнің көңілін қалдырғысы келмейді (Шешеміз нәзік жанды адам, ешкімнің көңілін қалдырмайды, өте кең, өте мейірімді, қазір 92 жаста (82)). Осы бірліктердің ішкі мазмұнында байлық жинау емес, бөлісу арқылы береке, бедел, кісілік өлшем жинау, адам болып қалу идеясы тұр. Осыдан бұлардың дискурстық қуаты да көрінеді. Адресатқа бер, кең бол татулықты сақта деген норманы тікелей атпай-ақ, эмоциялық-бағалауыш реңк арқылы ықпал етеді. Сондықтан да дарқандық этноэмоционалды-этикалық концептінің өзегінде ЭЭС репрезентанттары (қолы ашық, барымен бөлісу, лақ еткізу, дастарқан жаю, қазан асу) →эмоция (кеңдік риза болу, көңілін табу, ұялу, сыйлау (перцептивтік деңгей)) →құндылық (қонақжайлылық, мәрттік, береке, кеңпейілдік, абырой (концептуалдық деңгей)) →прагматикалық әсер (үндеу/өтініш/ кеңес мәні арқылы) риза болу/ренжу, реакциясын туғызып, бөлісуге итермелеу, келісімге келтіру (дискурстық деңгей) сынды әрекеттік нәтижеге бағдарлайды.
Дарқандықтың эмоциялық ядросы күрделі моральдық-эмоциялық жүйелерінен құралған. Эмоция көбіне базалық сезімдер тәрізді (қуаныш/қайғы) тікелей көрінбейді; ол көбіне әлеуметтік эмоциялар арқылы (ұяттан сақтану, келісімге келу, көңіл қалдырмау, құрметтеу, ізет (перцептивтік деңгей)) жанама түрде байқалады. Сондықтан дарқандық этноэмоционалды-этикалық концептісінде эмотивтілік пен бағалауыштық қабат айрықша көрінеді: 
·  құрмет, ізет (қонаққа, үлкенге): төрге шығару, дастарқан жаю, қазан көтеру;
·  мұқтаж жанға аяушылық/жанашырлық: жоқ болса да тауып беру, қолындағысын аямау;
·  риза болу/қанағат (берудің нәтижесі): жақсылық жасаудың ішкі рухани әсер мен ортақ қуанышқа ұласуы;
·  ұялу (қарым-қатынасты реттеуші эмоция): қонаққа жоқ деп айта алмау, көңілін қалдырғысы келмеу, дұрыс күте/қарай алмағанына намыстану;
·  ішкі қайшылық: дарқандықтың «қымбатқа түсуі» салдарынан туатын отбасы ішіндегі реніш/қарсылық; алайда беделді тұлғаның нормалық позициясы даудың алдын алып, мәселені реттейді. 
Тілдік репрезентация деңгейлері келесідей: 
·  лексикалық деңгей: дархан, кеңпейіл, жомарт, мәрт, ниеті таза, ақкөңіл, қолы ашық, т.б.;
·  фразеологиялық деңгей: өле жегенше бөле жеу, барымен бөлісу, көңілін қалдырмау, үйіп-төгіп берді, арқа-жарқа болды, ақ түйенің қарны жарылды, лақ еткізу; қолындағысын аямайды, жоқтан бар жасау, ат мінгізу, төрінен орын беру, даладай дархан; «өзім» дегенге өзегін суырып беру, жалғыз атын сою;
·  синтаксистік-сөйлеу актісі деңгейі: құдай берген ырзық несібе болғасын, барымызды бөле-жара көрейік, кейде кісінің кісілігі сыналатын жерде, қолымнан келгенін аямаймын, әйтеуір бір амалын табармыз, құдай өлтірмес, ел-жұрт не дейді? көңілі қалып қалмасын, сауабы тиер, өзімізге де жетер. ағайынның аты озғанша, ауылдастың тайы озсын құрылымдары адресатты келісімге, ортақтыққа, норманы ұстануға шақырады. Бұл қолданыстардың иллокутивтік күші – жұмсақ түрде итермелеу/үндеу (сөйлесу, бөлісу, көңілін табу) болса, перлокутивтік нәтиже – адресаттың келісуі, риза болуы, қарым-қатынасты сақтауы сынды әлеуметтік әрекетке ұласуымен көрінеді. Осы деңгейлер дарқандықтың прагматикалық қызметін айқындайды. ЭЭС-тер бір жағынан мінезді сипаттайды (бағалау), екінші жағынан әлеуметтік норманы бекітеді (нормалау), үшінші жағынан адресаттың әрекетіне әсер етеді (ықпал ету). Мысалы, Біздің қайбір бақ-дәулетіміз тасып тұр. Тірлігің – теңіз. Тек әйтеуір қара жерге қолдан егіп шығарып жатқан жоқпыз. Құдай берген ырзық несібе болғасын, барымызды бөле-жара көрейік деген ғой біздікі (77,б. 275). Кейде дәл, осылай кісінің кісілігі сыналатын жерде қолы ашылып кететіні бар. Ондайда анасы қолда барын аямай, тістесіп ұстап отырған азғана дәулетті лақ еткізіп төге салатын жомарт  (77,б. 78). Үзіндіден адресаттың да әлеуметтік жағдайы төмен екендігін, Алланың берген несібесімен өзге мұқтаж жандармен бөліскендігін, қолындағы қазынасын/тамағын өзін қоршаған ортадан алып, енді оны өзін қоршаған адамдармен бөліспек болғандығын байқаймыз. Табиғат пен адамның арасындағы қатынасты ұғынған тұлғаның бейнесі көз алдымызға келеді.  Мұндағы лақ еткізіп төге салатын жомарт ЭЭ құрылымы дарқандықтың эмоциялық қарқындылығын, ерік-жігердің мәрттікке ұласуын бейнелейді.   Академик Ә. Қайдар: «Қазақ – мәрт халық». «Өзім» дегенге өзегін суырып беретін, сыйлы қонағына астындағы мінген атын жайратып, сойып тастайтын, не тамырына сыйға тартатын ... «Ағайынның аты озғанша, ауылдастың тайы озсын» дейтін көңілі дархан, кең пейіл, – деп тегін жазып қалдырмаса керек [122].
Дарқандыққа қарсы ұғымдардың жиынтығына сараң, сараңдық, тарлық, іштарлық, көреалмаушылық, көрсеқызарлық, қара қазан (тамақ бермейтін), шық бермес Шығайбай, т.б. жатқызуға болады. Сараң да бір, сасық су да бір, күншіл сорлы көре алмай өледі, сараң сорлы бере алмай өледі, сараңның қолы қалтырауық, сараңдық пен арамдық ағайындас, бай барын бермес, жоқ қарап тұрмас, т.б. антонимдік өрісі қазақ дүниетанымындағы «кеңдік-тарлық» бинарлық оппозициясын бекітіп, дарқандықтың әлеуметтік-этикалық өлшем ретіндегі маңызын нақтылайды. Дарқандық бар жерде – сыйластық пен үйлесім, сараңдық үстем болған жерде – қоғамнан оқшаулану мен рухани кедейлік сценарийі іске қосылады.
Талдау нәтижесінде дарқандық әлемнің тілдік бейнесінде тек жекелік мінез-құлық сипатындағы «жомарттық» әрекетімен шектелмейтін, керісінше кеңпейілдік – кісілік – қонақжайлылық – кешірім – ұятқа қалдырмау сынды ұлттық нормалармен сабақтасқан этноэмоционалды-этикалық концепт екенін көрсетті. Дарқандықтың концептуалды мазмұны табиғи-ландшафттық метафоралар, паремиологиялық формулалар, бағалауыш эмотивті құрылымдар және көркем мәтіндегі уәжді жағдаяттар арқылы жүйелі түрде дәлелденді. Ол дарқандық ұлттық дүниетанымдағы рухани еркіндік, береке, абырой ұстанымдарын біріктіретін мәдени-танымдық өлшем екендігін анықтады.  
Дарқандық модельге сай: 1) эмоциялық ядроны (ізет, риза болу, марқаю, ұялмау/ұятқа қалдырмау) эмоцияларымен; 2) құндылық өзегін паремиология мен бағалауыш құрылымдармен (жомарт бергенін айтпас; берген жомарт емес, алған – жомарт; ердің атын бергені шығарады) 3) прагматикалық әсерді адресатты нақты әрекетпен (беру, күту, татуласу, кешіру) сипатталады.
Талдау дарқандықтың мынадай фреймдік моделін қалыптастырды: 
· эмоция (слот): ізет, жанашырлық, марқаю, ұялу эмоциялардың жиынтығы; 
· танымдық-бейнелік қыры (слоты): адам мінезінің кеңдігін ұлттық кеңістіктік код (дала, теңіз, тау метафоралары) арқылы репрезентациялау; 
· аксиологиялық қыры (слоты): материалдық бөлісуді рухани абырой, сауап және  кісілік өлшемі ретінде заңдастыратын құндылықтар жүйесі; 
· прагматикалық қыры (слоты): паремиялар мен ЭЭС-тер арқылы адресатты нақты әрекетке (беру, күту, кешіру) бағыттайтын сценарий;
· антинормалық қыры (слоты): «сараңдық-тарлық» оппозициясы арқылы дарқандықтың ұлттық эталон ретіндегі шегарасы айқындалады.  
Қайғы. Қайғы – қазақ дүниетанымында тек жағымсыз эмоцияны білдіретін психологиялық күй емес, ұлттық-рухани адамгершілік өлшеммен астасқан, тарихи жадымен үндескен менталды құрылым [123]. Өйткені қазақ қоғамының тарихындағы қайталанған зұлмат оқиғалар (жұт, соғыс, ашаршылық, босқындық, әлеуметтік әділетсіздік, басып-жаншулар) қайғыны жеке бастың мұңынан ұжымдық жадтың және этикалық бағдардың іргелі коды ретінде орнықтырған. Сондықтан қайғы этноэмоционалды-этикалық концептісі  тілдік репрезентация (ащы запыран, шерлі жүрек, өзегі өртенді, аза тұту) →эмоция (күйзеліс, торығу, шер, үрей, мұң (перцептивтік деңгей)) → құндылық (сабыр, тәубе, ар, ортақтасу (концептуалдық деңгей)) →прагматикалық әсер (сабырға шақыру, жұбату, әлеуметтік қолдау, тағдырға мойынсыну (дискурстық деңгей)) бірлігінде танылады. Прагматикалық тұрғыдан қайғыға қатысты ЭЭБ-лар сөйлеушінің ниетін (жұбату, сабырға шақыру, ортақтасуға үндеу) жүзеге асыратын иллокутивтік құрал ретінде көрінеді де, перлокутивтік деңгейде адресаттың эмоциялық күйін жеңілдету, әлеуметтік қолдауды күшейту, тағдырды қабылдауға бейімдеу сынды нәтижеге ұласады. Бұл ұстаным жыраулар поэтикасындағы қайғының тілдік табиғатын  ашатын зерттеу бағыттарымен де сабақтас. Онда ішкі күйзелістен туған қайғыру әрекеті жырдың тууына түрткі болатын күш ретінде сипатталады [124]. Демек, қайғы жеке тұлғаның жан күйзелісін білдіретін субъективті эмоция шеңберінен шығып, ұлттық дискурста мағына тудыратын, мәдени-танымдық қызмет атқаратын концептуалдық құралға айналған. 
Қайғының көркем мәтіндерде эмоция, тілдік бейне, бағалау және дискурстық ықпал бірлігінде жүзеге асуы оның ұлттық әлем бейнесін қалыптастырудағы маңызды рөлін айқындайды. Мысалы, Әлиза аңырап кеп, өзгелерден оқшауырақ жатқан он қабырдың басына тоқтады:
·  О, боталарым, жатырсыңдар ма? ... басқа жұртқа мына жатқан он  қабыр топырақ үйген он төмпешік боп көрінсе де, ал өзі үшін бұның бірі – Әділ, бірі – Лағыл, бірі – Жаңыл. Еншісін беріп өз алдына бөлек шығарған бір ауыл. Ана жүрегінің тап қазіргідей у жұтқан шерлі кезінде іздеп табар өрісі. ... Әлиза күн ұясына қонғасын ғана басын көтерді. Кеудесін кернеген іштегі ащы күйікті сыртқа шығарып, сарқып алғаннан кейін бойы біраз жеңілдеді. Кеудесі кеңіп, жүрегінің басын шалған ащы запыраннан айығыпты. Дүние азабынан көңілі алыстап, өңі салқын тартқан. Бұл пәнидің баянды ештеңесі жоғына көңілі жеткен... (77,б. 289). Мұндағы Әлиза бейнесі арқылы берілетін ана қайғысы қайғының ең терең қабатын танытады. Ең алдымен, мәтіндегі  О, боталарым қаратпасы – ана қайғысының эмотивті өзегін ашатын прагматикалық маркер. Оның иллокутивтік күші жоқтаудың үн қату/мұң шағу актісін қалыптастыру болса, перлокутивтік әсері – оқырманда эмпатия тудырып, қайғыны «жеке мұң» емес ортақтасатын әлеуметтік күй ретінде қабылдату. 
[bookmark: _Hlk201329043]Бұл жерде қатысымдық нысан (өлген балалары) – нақты қарым-қатынас субъектісі емес, ана санасындағы «жоғалған өмірдің жалғасы» қайта туған рухани объект. Боталарым эмоционалды бірлігі қазақтың тілдік санасында мейірім, жанашырлық, жақындық, аяныш семаларын жинақтайтын ұлттық-мәдени код болып табылады. Аналық сезімнің ең нәзік формасы оқырманның эмпатиялық қабылдауын күшейтеді. Өз алдына бөлек шығарған бір ауыл құрылымы өлім кеңістігін тіршілік логикасымен қайта құрылымдайды. Тірілерге тән «енші беру» дәстүрін өлілерге телу өлімнен кейін де өмірлік байланыс үзілмейді деген антропоөзектік түсініктен туындаған. Демек, қайғы – жоғалтуды мойындау ғана емес, жоғалғанды мәдени сана арқылы қайта тірілту. Үзіндінің концептуалдық өзегін құрайтын «қабір – өріс» ауысуы қайғының мәдени-философиялық мазмұнын ашады. Қазақ танымында қабір – ажал мен жоғалтуға байланған аза кеңістігі. Ал өріс – тіршілік кеңістігі, қозғалыс, үміт, өмірдің жалғасу семаларына ие ұғым.  Бұл теңеуде қабір қайғы жұтқан ана үшін балаларымен кездесудің мекеніне, ащы запыранын басудың өрісіне айналып тұр. Автордың «ана жүрегінің ... у жұтқан шерлі кезінде іздеп табар өрісі» оралымындағы қабір кеңістігі ана санасында «өріс» ретінде метафоралық тұрғыдан қайта мағыналанып, жоғалтумен беттесу орны ғана емес, балалармен рухани кездесетін, шерін тарқатып тыныстайтын ішкі қорғаны әрі уақытша тыныштық мекеніне айналады. Басқалар үшін он төмпешік болып көрінетін қабірлер Әлиза үшін жеке есімдермен (Әділ, Лағыл, Жаңыл) аталып, тұлғаланады, бұл – қайғының заттануы емес, адамның жоғалтқанын тіл арқылы жеке әлемге қайта көшіруі, қайғының танымдық қызметі. Мәтіндегі ЭЭБ-тер қайғының психосоматикалық сипатын күшейтіп, эмоцияны «тәндік азап» деңгейіне шығарады. Ащы запыран, у жұтқан шерлі жүрек, ащы күйік, дүние азабы (перцептивтік деңгей) тіркестері қайғыны денеге орныққан, уытты, күйдіргі күш ретінде концептуалдайды. Бұл – қазақтың тілдік әлеміне тән соматикалық кодтың (жүрек, өзек, іш, көз) қайғыны бейнелеудегі тұрақты моделі. Сонымен қатар  ащы күйікті сыртқа шығарып, сарқып алғаннан кейін бойы біраз жеңілдеді құрылымы қайғының дискурстық-мәдени сценарийін айқындайды. Қайғыны ішке жұту, сыртқа шығармау өте қиын, қауіпті (қайғының тұншығуы),  ал оны сөзбен (жоқтау) жылаумен/өзін-өзі қамшылаумен шығару – психологиялық жеңілдеуге жеткізетін шер тарқатудың жолы (дискурстық деңгей). Осылай қайғы эмоция деңгейінен дискурс деңгейіне өтеді. Ол айтылу, шығарылу, жылату арқылы реттелетін мәдени тәжірибеге айналады. Сондықтан да жоқтау ғасырлар бойы қазақ қоғамында қайғыны жария етіп, ортақтасу арқылы жеңілдететін және іштен тынуды тежеуге бағытталған дәстүрлі дискурстық форма қызметін атқарып келеді. Үзіндінің соңғы бөлігі қайғының философиялық мазмұнын көрсетеді. «Дүние азабынан көңілі алыстап, өңі салқын тартқан. Бұл пәнидің баянды ештеңесі жоғына көңілі жеткен» сөйлемдері қайғының нәтижелік сатысын – тәубе, фәнилік сананың орнығуы, өмірдің өтпелілігін ұғыну арқылы рухани сабырға келуді жеткізеді. Мұндағы көңілі алыстау, өңі салқын тарту ЭЭС екі қызмет атқарады. Біріншіден, қайғының психофизиологиялық салдарын (жанның құлазуы, ішкі қуаттың бәсеңдеуі, үміттің өшуі) білдіреді. Екіншіден, эмоционалды қарқынның бәсеңдеуі арқылы адамның дүниені қайта бағалау сәтін көрсетеді. Осылайша, қайғы тек жарақат емес, ұлттық дүниетанымда адамды «мәнге» алып баратын рухани сынақ ретінде көрінеді.
Талданған мәнмәтін қайғы этноэмоциялық-этикалық концептісінің өзегін толық ашады: 1) Тілдік репрезентация мәдени кодтармен (боталарым, енші, ауыл, қабір-өріс) астасып, әлемнің ұлттық бейнесін толықтырады. 2) Эмоциялық ядро соматикалық және бағалауыш ЭЭС арқылы (ащы запыран, у жұтқан,  шерлі жүрек, ащы күйік, дүние азабы, өңі салқын) таңбаланады. 3) Құндылықтық қабатты қайғыны сабыр мен тәубеге бағыттайтын философиялық қорытындысы көрсетеді. 4) Дискурстық деңгейде қайғы ішкі күйді сыртқа шығару арқылы реттелетін шер тарқатудың көрінісін жеткізеді. Мәтінде өмір мен өлім ананың ішкі әлемінде бір-біріне қарсы қойылмай, «қабір-өріс» концептуалдық ауысуы арқылы мәдени-танымдық көпірге айналып, қазақ дүниетанымындағы қайғының экзистенциалдық тереңдігін ұғындырады.  
«Қызыл жебе» романындағы «Бір қайғыға тағы бір қайғы – ар қайғысы, адамгершілік қайғысы жамалғандай, батагөй қауым қалжырап, қаусап қалған секілді (11)» деген сөйлем қайғы этноэмоционалды-этикалық концептісінің жеке психологиялық деңгейден асып, қоғамдық-моральдық кеңістікке көтерілуін айқын көрсететін концептуалды мәнмәтін болып табылады. Үзіндіде қайғы тұлғаның ішкі күйзелісінен бөлек тұтас қауымның рухани ахуалын айқындайтын әлеуметтік-интеллектуалды сәйкестендіргіш қызметін де атқарады.   Бір қайғыға тағы бір қайғы құрылымы – эмоциялық ауыртпалықтың жинақталуын, қайғының қабаттаса тереңдеуін білдіретін сәйкестендіргіш. Қайғы статикалық күйден динамикалық түрде үдей түскен психоәлеуметтік жүк суреттелген. Тіркес субъективті мұңнан гөрі ұжымдық санада орныққан ұзақ мерзімді күйзелісті сипаттайды. Демек, қайғы жеке адамның уайымы деңгейінде қалмай, қоғамдық рухтың әлсіреуіне әкелетін кешенді эмоциялық-интеллектуалды құбылысқа айналады. 
Қайғының аксиологиялық табиғатын ар қайғысы, адамгершілік қайғысы ЭЭЛ-лар ашады (концептуалдық деңгей). Қазақ дүниетанымында «ар» ұғымы – адам болмысының ең жоғары моральдық өлшемі, кісіліктің, намыстың, жауапкершіліктің өзегі [125]. Сондықтан «ар/адамгершілік қайғысы» өлімге, материалдық шығынға не жеке трагедияға байланысты қайғыдан да жоғары тұратын қоғамдық-этикалық күйзелісті білдіреді. Шығармада қайғы биологиялық, тұрмыстық деңгейден шығып, моральдық сана кеңістігіне ауысқан. Адамгершілік нормаларының бұзылуы, әділеттің әлсіреуі, рухани құндылықтардың күйреуі – қайғының негізгі себебі. Қайғы концептісі «эмоция – мораль – қоғамдық сана» тізбегі бойынша дамыған. 
Үзіндідегі «батагөй қауым қалжырап, қаусап қалған секілді» бейнесі қайғының әлеуметтік салдарын тереңдете түседі. Қазақ дүниетанымында батагөй қауым: ақсақалдар, қариялар – рухани сабақтастықтың, қоғамдық тұрақтылықтың, дәстүрлі құндылықтардың символы. Олардың қалжырап, қаусап қалуы – тек физикалық әлсіздікпен бірге  моральдық тіректің шайқалуын білдіретін метафоралық бейне. Демек, қайғы бұл мәнмәтінде жеке адамның ғана емес, бүкіл қауымның рухани иммунитетін әлсірететін күш ретінде жеткізілген. Мұндағы ЭЭС-тер (қалжырап, қаусап қалған, ар қайғысы, адамгершілік қайғысы, бір қайғыға тағы бір қайғы) қайғының бағалауыштық және нормативтік қызметін танытады. Олар адресатқа эмоциямен қатар қоғамдағы дұрыс/бұрыс, адал/арам, адамгершілік/жауыздық қағидаларының шегін айқындауға бағдар береді. Осы арқылы қайғы айыптау мен нормалау дискурсының негізгі жүйесіне айналады. Қоғам өз моральдық күйін таниды және бағалайды. Үзіндіде қайғы үш деңгейде қатар жүзеге асқан:
1) Жеке деңгей – адамның ішкі күйзелісі, рухани жан жарасы;
2) Моральдық деңгей – ар алдындағы жауапкершілік пен адамгершілік нормаларының бұзылуынан туған қайғы; 
3) Қоғамдық деңгей – рухани тіректердің әлсіреуі, ұжымдық жад пен құндылықтар жүйесінің дағдарысы. 
Осылайша қайғы әлеуметтік өзін-өзі танудың, рухани бағалаудың құралына айналған. Ар/адамгершілік қайғы бейнесі қайғы этноэмоционалды-этикалық концептісінің қоғамдық-философиялық қырын ашады. Мәнмәтіндегі «қайғы – моральдық жарақат – қоғамдық әлсіреу – құндылық дағдарысы» тізбегі эмоцияның құндылықты арттырып, ал құндылықтың дискурс арқылы қоғамдық санаға ықпал ететіндігін көрсетеді.
Зерттеуде Ғ.Жайлыбай поэзиясындағы «мұқым қайғы – таяз бақыт» оппозициясы қайғы этноэмоционалды-этикалық концептісінің әлеуметтік-тарихи және аксиологиялық қырын айқындайтын аса маңызды концептуалдық үлгі ретінде алынды. Мұнда қайғы жеке тұлғаның ішкі сезімі деңгейінде шектелмей, тұтас дәуірдің рухани-психологиялық ахуалын бейнелейтін әмбебап эмоциялық кодқа айналған. «Мұқым» эмоционалды сөзі – қайғының кеңістік және әлеуметтік ауқымын кеңейтетін сәйкестендіргіш. Қайғы жеке субъектіден шығып, ұлттық ұжымдық кеңістікке көшкен. Жеке бастың мұңы ортақ қасірет деңгейіне жеткен. Бұл – қайғының қоғамдық санада жинақталған тарихи тәжірибенің көрінісі екенін дәлелдейтін тілдік маркер. 
Ал таяз бақыт – ЭЭ тіркесі жағымды құндылықтың аксиологиялық құлдырауын білдіреді. Бақыт ұғымы әдетте  береке, тыныштық, ризашылық, үйлесім семаларымен сабақтасады. Алайда таяз эпитеті бұл ұғымды құнсыздандырып, оны жалған, уақытша, мәнсіз күйге түсіреді. Семантикалық жағынан пейоративтеніп, эмоциялық қуатынан айырылып тұр. Мұнда бақыттың өзі адамды қуантпайтын, рухани тірек бола алмайтын жағдайға жеткені аңғарылады. Поэтикалық мәтіндегі:
Мұқым қайғы.
Таяз бақыт.  
Күз.
Қала. 
Сықырлайды аяз-уақыт сыздана...
Жын-ғасырдың жүгін жеңілдетем деп, 
Қап арқалап бара жатыр қыз бала (83,б. 65).
Атауыш қатарлар қайғының хронотоптық үлгісін қалыптастырады. Күз – солу мен аяқталудың, қала – әлеуметтік жалғыздық пен рухани оқшауланудың, аяз-уақыт – мейірімсіз, қиын тарихи кезеңнің, жын-ғасыр – адамға қарсы тұрған парасатсыздық кезеңінің символы. Кеңістік пен уақытқа телінген эмоция қайғыны жеке күйден әлеуметтік-философиялық санатқа айналдырады. Өлеңдегі «жын-ғасырдың жүгін жеңілдетем деп, қап арқалап бара жатыр қыз бала» бейнесі қайғының антропоөзектік символына айналады. Қыз бала – ұлттық санада нәзіктік, үміт, болашақтың бейнесі. Ал оның қап арқалауы – дәуірдің ауыр салмағының нәзік жандының иығына түскенін білдіретін метафора. Қап арқалаған қыз баланың тағдыры өзі үшін ғана қайғылы/ауыр емес, ол – қазіргі қоғам үшін үлкен қайғы, қауіп-қатер мен сынның, ал келешек ұрпақ үшін мұқым қайғының, яғни әлеуметтік-моральдық жауапкершіліктің бейнесі.  Тұрмыстық «қап» бейнесі – жоқшылықтың, әлеуметтік теңсіздіктің, қыз баласының рухани бағаланбауын, ұрпаққа төнген қауіпті сипаттаған символ. Өлеңдегі концептуалдық тізбек: қайғы →таяз бақыт →күз →аяз-уақыт →жын-ғасыр →қап арқалаған қыз қайғының танымдық эволюциясын бейнелейді. Бұл тізбек арқылы автор эмоциясының табиғи сезімнен әлеуметтік-тарихи ахуалға дейінгі даму жолын көрсетеді.  Қайғы концептісінің әлеуметтік-психологиялық себептерінің тереңдеуі мәнмәтіндегі бақыт, уақыт, ғасыр, қала, күз лексемалары қалыптастырған жағымсыз эмотивті аяға байланысты. Олар мәнмәтінде кейіпкердің торығуын, үмітсіздігін, рухани шаршауын коннотативтік тұрғыда білдіреді. 
Талдау нәтижесі Ғ.Жайлыбай поэзиясындағы «таяз бақыт – мұқым қайғы» оппозициясы қайғы этноэмоционалды-этикалық концептісінің мынадай әлеуметтік-аксиологиялық моделін қалыптастыруға мүмкіндік берді: эмоция (мұқым қайғы) – құндылық (таяз бақыт) – әлеуметтік қиындық (аяз-уақыт, жын-ғасыр) – ұжымдық жауапкершілік (қап арқалаған қыз). Мұнда эмоция – мұқым қайғы мен эмотивті ая түзетін метафоралар арқылы астарлы берілген күйзеліс.  Осы арқылы қайғы ұлттық әлеуметтік-рухани дағдарысты бейнелейтін концептуалды құралға айналған.
Қарастырылған үш мәнмәтін (ана қайғысы; ар қайғысы; мұқым қайғы) қайғының үш ірі деңгейін сипаттады: 
·  жеке-экзистенциалдық деңгей –  балаларынан айырылу, жан жарасы, тәндік күйзеліс, шарасыздық; 
·  моральдық-қоғамдық деңгей – ар, адамгершілік өлшемі, нормалау; 
·  әлеуметтік-тарихи деңгей – заманның қиындығы, ұжымдық жауапкершіліктің әлсіреуі, рухани құлазу.
Осы деңгейлерді сипаттаған ЭЭЛ-дар қайғы концептісін танымдық тұрғыда құрылымдап, оның ұлттық-мәдени мазмұнын кодтар жүйесі арқылы айқындап, мынадай ұлттық кодтарды байқатады: 
1. Соматикалық код (тәнге түскен ауыртпалық). Қайғы жүрек/өзек/іш/қан/у семалары  арқылы тәнге тартқан азабы концептуалданады: у жұтқан шерлі жүрек, ащы запыран, іші күю, қан жұту, жүрегі қан жылау, өзегі өртену. Бұлар ана қайғысында басымдыққа ие.
2. Әлеуметтік жөн-жоралғы коды. Қайғы жеке адамның ішкі күйі әрі әлеуметтік қолдауға ие болатын тәжірибе ретінде байқалады (аза тұту, қара жамылу, жоқтау айту). Бұл –  қайғыны бірге көтеруге сол арқылы эмоцияны басқаруды қадағалайтын мәдени жол.
3. Кеңістіктік-ландшафттық код (тарылу, тұңғиық, қараңғылық). Уайым – түбі тұңғиық, қайғының қара бұлты, базары тарқау, тауы шағылу, сең соққан балықтай сынды бірліктер қайғының адамның өмір кеңістігін «тарылтатын» күш екенін сипаттайды.    
4. Аксиологиялық код (моральдық өлшем). Ар, адамгершілік, сабыр, тәубе, ортақтық – қайғыны бағалайтын әрі бағыттайтын құндылықтың өлшемі (арулап көму, ақтық сапарға шығару, ар/адамгершілік қайғысы). Ар қайғысы – қайғының ең жоғары моральдық деңгейге көтерілуін білдіретін өзекті маркер.
5. Тарихи-тағдыр коды (хронотоптық). Күз қала, аяз уақыт, жын-ғасыр сынды хронотоптық метафоралар эмоцияны дәуір ауыртпалығының қайғысын «зар заман» деңгейіне жеткізеді.  Бұл кодтар қайғының мынадай ұлттық бейнесін береді: Қайғы →уыт/күйік/ауырлық →қараңғылық/тұңғиық →жоралғы /ортақтасу →ар/сабыр/тәубе →замана тауқыметі. Аталған кодтар қайғының әмбебап психоэмоционалды табиғатын емес, оның қазақ мәдени кеңістігіндегі ұлттық-танымдық интерпретациясын айқындайды. 
Талдау нәтижесінде қайғының репрезентациялайтын тілдік құралдар жүйесі төменгі деңгейлерде көрінді: 
·  лексикалық деңгей: қайғы, мұң, шер, уайым, торығу, өксік, дерт, қасірет;
·  фразеологиялық деңгей: у жұту, қан жұту, жүрегі қан жылау, өзегі өртену, іші удай ашу, өңі солғын тарту, көңілі қалу, тауы шағылу, базары тарқау және т.б.;
·  метафоралық-символдық деңгей: қабір-өріс, аяз-уақыт, жын-ғасыр, мұқым қайғы, таяз бақыт және т.б;
·  синтаксистік деңгей: О, боталарым, үн қату, жоқтау/жылау/жұбату, ортақтасу, сабырға шақыру; леп, үзіліс, қайталамалар. 
Осылайша қайғы концептісі эмоциялық ядроны соматикалық кодпен (жүрек, өзек, қан) таңбалайды; құндылық өзегін сабыр-тәубе арқылы бекітеді; перлокутивтік әсерді адресаттың психологиялық күйін жеңілдетіп, оны ұлттық дүниетанымдағы (қайғыны көтеру-қабылдау-тоқтау) сценарийіне қайта бағдарлайтын  суггестивті эмотивті құралдар арқылы жүзеге асырады (өлмектің артынан өлмек жоқ, басқа түссе баспақшыл).
Талдау қайғының мынадай фреймдік моделін қалыптастырды:
·  эмоция (слот): қайғының тән мен жанға түсетін ауыртпалығы ретіндегі психофизикалық күй (у жұту, шерлі жүрек, өзегі өртену);
·  танымдық-бейнелік қыры (слоты): концептің кеңістіктік және табиғи репрезентациясы (қабір-өріс метафорасы, күз, аяз – уақыт хронотоптары);
·  аксиологиялық-этикалық қыры (слоты): эмоцияны моральдық сүзгілеу деңгейі (ар қайғысы, адамгершілік қайғысы, сабыр, тәубе); 
·  прагматикалық қыры (слоты): қайғыны басқарудың ұлттық сценарийі (жоқтау, мұң шығару, жұбату, шер тарқату нәтижесі);
·  әлеуметтік-тарихи қыры (слоты): жеке мұңның ұжымдық қасіретке ұласуы және тарихи жадтағы таңбасы (мұқым қайғы). 
·  антонимдік қыры (слоты): немқұрайлық/тасбауырлық/селқостық қайғыға ортақтаспау және қуаныш/шаттық (эмоциялық қарама-қарсылық).
Фреймдік модель қайғы концептісінің көпқабатты құрылымын ЭЭБ-нің концептуалдаушы қызметі танытады. Ядролық эмоциялық күй соматикалық семалармен таңбаланып, ЭЭБ негізіндегі бейнелік-кеңістіктік метафоралар арқылы концептуалданып, әрі қарай аксиологиялық сүзгіден өтіп, ұлттық рәсімдік сценарийлерде прагматикалық реттеуші болып, әлеуметтік-тарихи деңгейде ұжымдық жадқа ұласады.  
Ұят. Қазақ баласының оңы мен солын тануда, үлгі мен өнегені, жөнді мен жөнсізді танып, үйренуде «ұят болады», «жаман болады», «обал болады» тыйымдары эмотивті сезім тудыратын экологиялық мақал-мәтелдер концептосферасы арқылы вербалданады [126], онда ұлттық мәдениет көріністерінің жиынтығы бейнеленеді [127]. Осы үштаған құрылымында ұят санаты – ерекше мәнге ие, өйткені ол моральдық бағалауды сыртқы нормамен ғана шектемей, тұлғаның ішкі рефлексиясын, өзін-өзі бақылауын және ар-иман өлшемін сәйкестендіретін концептуалдық өзек. Ұят мінез-құлықтың дұрыстығын/бұрыстығын тек әлеуметтік пікірмен емес, қазақтың қанына сіңген абырой, намыс, әдеп, иман сынды құндылықтар арқылы іштен реттейтін ұлттық норма ретінде көрінеді. Сондықтан зерттеуде үштағанның өзегі саналатын ұят концептісінің лингвомәдени және танымдық табиғатын ашуға бағытталды. Ал «обал», «жаман» ұстанымдарының концептуалдық өрісі, олардың тілдік репрезентанттары мен мәнмәтіндік қолданыстары зерттеудің қолданбалы бөлігінде әзірленген веб-қосымшада арнайы модуль ретінде жүйеленіп, дерекқорға енгізілді.
Ұяттың ұлттық сипаты оның ұжымдық санаға (ел-жұрт, отбасы, әруақ) тәуелділігімен күшейеді. Тұлға ұятты өзі үшін емес, орта алдындағы мәртебе, абырой, ар-иман өлшемі ретінде сезінеді. Сондықтан да ұят концептісі тілдік репрезентация (ұят болады, бетінің оты шығу, кірерге тесік таппау) + эмоция (ұялу, қысылу (перцептивтік деңгей)) + құндылық (абырой, ар-иман, мәртебе (концептуалдық деңгей)) + прагматикалық әсер (тоқтату, түзету, өзін бақылауды күшейту, әлеуметтік шегараны сақтау (дискурстық деңгей)) тізбегінен тұрады. Прагматикалық тұрғыдан бұл тізбек ниет – сөйлеу актісі – перлокутивтік нәтиже желісімен іске асады. Адресант «ұят болады/ұят емес пе?» тыйым-ескерту актілері арқылы норманы бекітеді, ал адресат деңгейінде мінез-құлықты тежеу, өзін-өзі бақылауды күшейту, әлеуметтік шегараны сақтау сынды реттеуші нәтиже туғызады (перлокутивтік). Ұят ұғымы тілде тек атауыштық мағынада ғана емес, эмоционалды, эмотивті, экспрессивті мәнде  қолданылып, ұжымдық сананың, ұлттық ар-иманның, моральдық ұстанымдардың, рухани тәртіп пен тәрбиенің мазмұнын танытады. Ұят/ар концептісі адамның әлеуметтік нормаларды бұзуына берілген рефлекциялық  бағасымен астасатындықтан, когнитивтік лингвистикада күрделі танымдық  фрейм ретінде сараланады [125,б. 132]. Оның танымдық сценарийі әлеуметтік норма бұзылумен (себеп), өз әрекетінен қысылу, өзін кінәлі сезіну (ішкі күй), әрекеттен бас тарту немесе өзін-өзі моральдық тұрғыда бағалаудан (нәтиже) тұрады. 
Ұяттың эмоциялық ядросын қысылу, ыңғайсыздану, намыстану, өзін кінәлі сезіну, қорқу, абыржу, сасқалақтау сынды эмоциялық күйлер құрайды. Бұл сезімдер көбіне ішкі күйзеліс ретінде басталып, кейін әлеуметтік кеңістікке (орта, ел, қоғам пікіріне) проекцияланады. Сондықтан ұят – жеке субъектінің «ішкі реакциясы» ғана емес, қоғамдық өлшеммен өлшенетін эмоциялық бақылау  негізі. Ұят эмоциясы тұлғаның «Менінен» асып, әлеуметтік тепе-теңдікті сақтауға бағытталған ішкі бақылау құралына айналады.
Ұят этноэмоциялық-этикалық концептісінің аксиологиялық өзегін ар, абырой, намыс, иман, тәртіп, әдеп ұғымдары құрайды. Өйткені қазақ мәдени ойлау, қабылдау логикасында ұят көбіне не дұрыс/не бұрыс деген сұраққа жауап беретін этикалық бағдар қызметін жүзеге асырады. Мұны қазақ санасындағы тұлғаның моральдық сапасын өлшейтін «ұяты бар», «ұят болады» бағалаулары дәлелдейді. Олар – жеке сезімді емес, айналаңа ортақ норманы іске қосатын ұлттық-мәдени сигнал және моральдық сәйкестендіру құралдары. Сондай-ақ ұяттың аксиологиялық мазмұны жеке тұлға шеңберінен шығып, «әруақ-ел-жұрт-орта» тізбегі арқылы метафизикалық сипат алғандығын  әруақтан аттамады, әруақтан аса алмау, әруақтан ұялу, әруақтан қорқу (Апыр-ау, құдайдан қорқып, аруақтан ұялмағандарың ба? (84)); ұят кімде болса, иман сонда, ұят – иман белгісі (85)) ЭЭ құрылымдары анық көрсетеді. Бұл – қазақ танымындағы ұжымдық жауапкершілік кодын танытатын әлеуметтік бақылау мен өзін-өзі бағалаудың бірегей үлгісі. Қызға қырық үйден тыйым және  «ар мен ұят» аксиомалары ұяттың ұлттық тәрбие парадигмасындағы іргелі рөлін бекітеді. Өйткені ұят – қоғамдық норманың сақталуын қамтамасыз ететін, тұлғаны рухани азғындаудан қорғайтын негізі аксиологиялық қалқан. Ұяттың аксиологиялық қабаты эмоционалдық шиеленісті этикалық кемелдікке сүйрейтін, әлемнің тілдік бейнесіндегі ар-иман институтының тілдік және менталды кепілі болып табылды. 
Ұятқа қалу, ұяттан кірерге тесік таппау, бетінің оты шығу, масқара болды, абыройы айрандай төгілді, басын төмен салбырату, көзіне қарай алмау, бет моншағы төгілу, бет моншағы үзілу, бет көрсе, жүз ұялады сынды ЭЭБ-лар ұяттың танымдық репрезентациясын құрайды. Бұлар – ұяттың әлеуметтік беделге соққы екенін, адамның орта алдындағы мәртебесінің төмендеуін білдіретін бағалауыш құрылымдар. Мұндағы көз, бас, бет дене мүшелерінің атауының қолданылуы ұяттың ішкі қысымнан сыртқы белгіге айналуын көрсететін соматикалық кодтар болады (Ұялып бетінен оты шықты (86).  Ал ұят емес пе?! (Азамат бізге, Ағайын, ұят емес пе, Таза ауа іздеп Табиғат өзі тұншықса?! (87)), Ұят болады, қой! Қыз балаға жат қылық! сынды тыйым мәнді бұйрықтар, риторикалық сұрақ, экспрессивті интонация адамның мінез-құлқына, сөйлеуіне және әрекетіне әсер ететін прагматикалық құрал қызметін атқарады. Мұндай құрылымдардың иллокутивтік күші – айыптау/тыю/ескерту арқылы норманы жеткізу болса, перлокутивтік әсері – ұялу сезімін қозғап, әрекетті тоқтатуға, түзетуге және қоғам талабына бейімделуге итермелеу. 
Ұят эмоциясының вербалды және прагматикалық сипаты көркем мәтінде анық байқалады. Мысалы, Әй, Демесін-ай, не істегеніңді білесің бе сен? Аудан алдында бізді ұятқа қадырдың ғой, –  деді (88)) сөйлемінде одағай мен интонация таңданыс пен ашу, өкініш эмоциясын күшейтеді, ал аудан алдында тіркесі ұяттың ұжымдық бағалау кеңістігіне тәуелді екенін нақтылайды. Ол – жеке адамның қысылуымен ғана өлшенбейтін қоғамдық бедел мен орта алдындағы мәртебе.  Қазақ күнделікті тіршілік әрекетінде  (жоқшылық кезеңде де) тұтынатын тұрмыстық заттарының  ұлттық құндылық ретінде бағасының жоғарылығын тұлғаның қоғамдық санада қабылданған ҰЯТ нормасымен  сәйкестендірген. Мысалы, Ең барып тұрған қара жаяу кедей қазақтың аты болмаса да, ер-тұрман болады. Ат сұрау ұят емес, ал ер-тұрман сұрап жүру ыңғайсыз-ақ (40). Мұндағы ер-тұрман сұрап жүру ыңғайсыз бірлігі – адресанттың «біз қандай адамбыз? мен қандай адаммын?» деген өзіндік сұрағын қозғап, тұлғаның өзін ұлттық норма өлшемімен моральдық тұрғыда сәйкестендіруін іске қосатын эмотивті маркер ретінде ұяттың танымдық сипатын ашады. 
Дискурстық парадигмада ұят эмоциясы адресанттың ниетін және адресатқа әсер ету мақсатына бағытталған тілдік құрал қызметін атқарады. Оның басты ерекшелігі – басқару, тыйым салу, қысым жасау, бақылау қызметтерін атқаруы. Мысалы, ұят емес пе? – қоғамдық тыйым белгісі; Ұят болады, қой! Қыз балаға жат қылық!» – нормативтік дискурс; ұяты бар – моральдық мінез өлшемі. Үлкеннің алдында қатты сөйлеме, үлкеннің сөзіне араласпа, қыз балаға жараспайды, әбес қылық көрсетпе сынды құрылымдар арқылы адресант әлеуметтік және гендерлік шегараны вербалды тұрғыда айқындайды. Мысалы, үлкендердің алдында қатты сөйлесу не сөзге араласу үлкендерді эмоционалды тұрғыдан алаңдатып, әңгіменің арнасын бұзатынын білдіреді. Ал, бойжеткен қыз баланың ер адам алдында керілуі нәпсіқұмарлығын оятуы мүмкін деген түсінік «қызға қырық үйден тыйым» моделін күшейтеді. Осылайша ұят қазақ дүниетанымында әлеуметтік келеңсіздіктердің алдын алатын ұлттық-мәдени ұстаным болып қалыптасқан. Талданған тілдік деректер  ұяттың эмоционалды аясын құрайтын ЭЭС-тердің мынадай субкодтарды сипаттайтынын көрсетті: 
·  соматикалық код: беті от болды, бетінің оты жанды, басын төмен салбыратты, бетіне\көзіне тура қарай алмады, ұяттан басын көтере алмады, бір орында отыра алмады, ұяттан күйіп-жанды, т.б.;
·  әлеуметтік бақылау коды: ұят болады, ұятқа қалу, масқара болу, ұяты жоқ, ел не дейді, ел/жұрт/аудан алдында ұятқа қалу/масқара болу, т.б;
·  гендерлік-тәрбиелік код: қызға үйден тыйым; қаз балаға жат қылық, ер мойнында қыл арқан шірімейді; ер жігітке өлімнен ұят күшті, т.б;
·  аксиологиялық код: ар, абырой, намыс, иман, тәртіп, әдеп, т.б;
·  қатысымдық код: тыйым салу, тоқтату, түзету, т.б;    
Зерттеу барысында ұятқа қатысты 192 бірлік корпус материалы негізінде алынды. Аталған бірліктер семантикалық және прагматикалық тұрғыдан жіктеліп, ұяттың бағалауыштық және нормативтік қызметін танытатын тілдік көрсеткіштер ретінде қарастырылды. Және олардың деңгейлері былай топтастырылды: 
·  лексикалық: ұят, абырой, намыс, ар, масқара, әбес, ыңғайсыз, ұятсыз, арсыз, намыссыз, көкбет, көкдолы және т.б.;
·  фразеологиялық: ұят болды, ұятқа қалу, масқара болу, ұяты жоқ, ұяттан қызару, ұяттан кірерге тесік таппау, ұяттан өліп кетті, беті от болды, жер болды және т.б.;
·  дискурстық: басын төмен салбыратты (паралингвистика), басын көтере алмады; бетіне/көзіне тура қарай алмады,  ел бетіне қарай алмады, бет моншағы үзілді, ұялғаннан қызарып кетті/сөйлей алмады және т.б.;
·  синтаксистік-прагматикалық: ұят емес пе? ұят болады, қой! қыз балаға жат қылық, қыз балаға жараспайды, үлкеннің алдында қатты сөйлеме, үлкеннің сөзіне араласпа, әбес қылық көрсетпе және т.б.. 
Ұятсыздық, арсыздық, тексіздік, бетпақ, көкбет, намыссыз, арсыз, ұятсыз, тексіз сынды антонимдік бірліктер ұяттың ұлттық-мәдени салмағын арттырып, қоғамдағы шегараларды нақтылайды. Ұят концептісі эмоциялық ядроны тәндік белгілер арқылы (бет, көз, бас), құндылық өзегін ар-иман өлшемдерімен, перлокутивтік әсерді тыйым салу, қоғамдық пікірге сүйену, мінез-құлықты реттеу актілері арқылы танытады. Сондықтан ұят – қазақ үшін адамилықтың ең жоғары көрсеткіші, ал оны таңбалайтын ЭЭС ұлттық-мәдени кодты, әлеуметтік норманы және моральдық бағдарды танытатын лингвомәдени сәйкестендіргіш ретінде танылады.
Талдау ұяттың мынадай фреймдік моделін қалыптастырды
·  эмоция (слот): тұлғаның ішкі рефлекциясы мен тәндік белгілердің жиынтығы (бетінің оты шығу, қысылу, намыстану). Ұят – ішкі қысымның соматикалық кодтар арқылы сыртқа шығуы;
·  аксиологиялық қыры (слот): концептің моральдық негізі (ар, иман, абырой, иман). Ұят – адамды рухани азғындаудан қорғайтын және мінез-құлықты «иман белгісі» тұрғысынан реттейтін басты этикалық ұстаным;
·  әлеуметтік-бақылау қыры (слоты): тұлғаның ұжымдық санаға тәуелділігі мен орта алдындағы жауапкершілігі (ел не дейді? әруақтан ұялу), гендерлік қарым-қатынас нормаларын заңдастырады;
·  прагматикалық қыр (слот): ұяттың қатысымдағы реттеуші қызметі (ұят емес пе? ұят болады). Иллокутивтік тыйым салу актілері арқылы адресаттың мінез-құлқын тежеуге бағытталған сценарий. 
Эмоционалды-эксперссивті сөздер сілтемесінде зерттеу аясында жинақталған ЭЭС берілген.  
Талдау нәтижелері этноэмоционалды-этикалық концептілердің тілдік репрезентациясы эмоцияның тек ішкі психологиялық күй ретінде ғана емес, ұлттық мәдениеттегі құндылықтық және нормативтік мазмұнмен сабақтасқан көпқабатты менталды құрылым ретінде танылатынын көрсетті. Зерттеуде ұсынылған психоэмоционалды және этноэмоционалды-этикалық концепт жіктеуі эмоцияның екі қырын тұтастықта қарастыруға мүмкіндік береді: біріншісі аффективті-сезімдік табиғатын танытса, екіншісі оның ұлттық дүниетанымдағы моральдық, аксиологиялық және прагматикалық қызметін ашады. Бұл тұста В.И.Карасик мәдени концептінің құндылықтық, бейнелік, ұғымдық құрамын ажыратып, оның құндылықтық жағын концептіні айқындаушы негізгі белгі ретінде қарастырады. Сонымен бірге концептіні құндылықтық тұрғыдан сипаттауда оның аффективті қырын да ескеруді қажет екендігін алға тартады [128].  Демек, этноэмоционалды-этикалық концептілерді тілдік репрезентация,  эмоция, құндылық және прагматикалық әсер бірлігінде талдау оның ұлттық-мәдени болмысын неғұрлым толық айқындауға мүмкіндік береді. 

[bookmark: _Toc224676089][bookmark: _Hlk193195390][bookmark: _Hlk193195676][bookmark: _Hlk201329697]2.2 Қоршаған орта атауларының эмоционалды валенттілігі 
Адам баласы өз эмоциясын сөз байлығы мен ойлау қабілетінің ұшқырлығымен байланыстыра отырып жеткізгенде тілдік құзыреттілігін арттырып қана қоймайды, сондай-ақ ана тілі мен ұлтының өзіндік ерекшелігін көрсетеді [129]. Ұлттық-мәдени дүниетанымның эмоционалды валенттілігін (бұдан әрі – ЭВ) зерттеу халықтың құндылықтар иерархиясын айқындауда, тілдегі эмотивті-бағалауыштық бірліктердің қызметін жүйелеуде, когнитивтік лингвистика мен лингвомәдениеттанудың тоғысқан тұсында ұлттық концептосфераны модельдеуде, мәдениетаралық қарым-қатынаста ұлттық ерекшеліктерді түсіндіруге мүмкіндік береді.
[bookmark: _Hlk201329799]Ұлттық-мәдени дүниетаным – белгілі бір ұлттың сыртқы ортамен байланысын, құндылықтар жүйесін, тарихи тәжірибесін, тілдік бейнесін көрсететін жиынтық. Әрі ұжымдық сананың құрамдас бөлігі ретінде  адамның өзін қоршаған ортаға деген эмоционалды қатынасын, оны қабылдауы мен бағалауын анықтайды. Ғалым Ж.Манкеева ұлттық этнос психологиясын тіл білімінің методологиясы ретінде зерттеп, онда этносты тану үшін күрделі интеллектуалдық әрекеттер, мінез-құлық, көңіл күй, сезім сияқты иірімдерді басқа құрылымда қарау керек деп есептеп, мұндай психологиялық әрекеттер адамзат өмірінде, ең алдымен, тілінде, кейіннен әдет-ғұрпында, дінінде, ауыз әдебиет үлгілері мен мифтік аңыздарында сақталатынын айтады [130]. Мұндай халық даналығының әрбір деңгейінде, бірлігінде халықтың мәдениеті мен тарихынан, жалпы өткен өмірі мен болмысын сипаттайтын ұлттық кодтар орнығады. Олар тілдік қатысым барысында эмоционалды-бағалауыш мәнде жұмсалып, сөйлеудің эмотивті әлеуетін күшейте отырып, ЭВ түзеді.  Қатысым жағдаятында кейбір бірліктердің иллокутивтік күші – адресанттың бағасын (мақұлдау/айыптау, қолдау/тыю) норма ретінде бекітіп айту болса, перлокутивті әсері – адресаттың эмоциясын қозғап, келісу, тежелу, сақтану не әрекетін қайта бағдарлау сынды жауап реакциясын туғызу. Эмоция – ұлттық дүниетаныммен тығыз байланыстағы мағына қозғаушы күш әрі эмотивті валенттіліктің негізгі тетігі [130,б. 272].  Әлеуметтенген қабылдау негізінде таң қалу, қуану, жақсы көру, өкіну, жек көру, ашулану және т.б. эмоциялар түрлі мәдениетке сәйкес әлемнің тілдік бейнесінде қалыптасқан. Сондықтан эмоцияның ұлттық реңкі мен бағалау жүйесі тілдегі ЭВ арқылы анық көрінеді. ЭВ – тілдік бірліктің өзге бірліктермен айқын және айқын емес эмосемалар негізінде эмотивті байланысқа (жымдаса) түсіп, өзінің эмотивті қызметін жүзеге асыру қабілеті [41,б. 164]. Демек, эмотивті валенттілік – тілдік бірліктің эмоциялық коннотациясы мен дискурстағы қолданысы арқылы адресатта белгілі бір эмоциялық-бағалау әсерін туғызып, сөйлеу мақсатына қызмет ету қабілеті. Х.Нұрмұқанов: «Тіл, тек коммуникативті ғана емес, эмотивті, валентативті және өзге де қызметтерімен ерекшеленетін құдіретті қазына», – деп көрсеткен [28,б. 12]. Демек, ұлттық мәдениетті сипаттау, түсіндіру барысында эмотивті валенттіліктер санамыздағы ұлттық рух пен танымымызды оятуға ықпал етуге бағытталады. Осы үдерісте эмоцияның тілдік репрезентациясы ЭЭС арқылы ерекшеленеді. Бастапқыда атауыш, бейтарап лексика болған қоршаған орта атаулары белгілі бір мәдени, прагматикалық, дискурстық мәнмәтінде коннотативті-бағалауыш мәнге ие болып, эмоционалды-экспрессивті қызмет атқара алады. Мұндай қолданыс жағдайында аталған бірліктер адресанттың субъективті бағасын, эмоциялық күйін және экспрессивті әсерін жинақтайтын тілдік құрал қызметін атқарады. 
Эмоцияның жағымды/жағымсыз валенттілігі қазақ дүниетанымында тек психологиялық емес, аксиологиялық бағдар қызметін атқарады [28,б. 12]. Жағымды валентті құрылымдарда адресант көбіне қолдау/жұбату/ынталандыру иллокутивтік күшін жүзеге асырады, ал оның перлокутивтік нәтижесі – адресатта сенім, жақындасу, ортақтасу реакциясын күшейтеді. Жағымсыз валенттілікте адресант ескерту/тыю/айыптау арқылы норманы бекітеді (иллокутив). Бұл адресатта ұялу, қысылу, сескену сынды эмоциялық реакция тудырып, нәтижесінде мінез-құлықты тежеу не әрекеттен бас тарту байқалады; ақырында өзін-өзі бақылау күшейіп, нормаға бейімделу жүзеге асады (перлокутив). 
Сондықтан да зерттеуде қоршаған орта атауларының ұлттық-мәдени дүниетанымдағы эмотивті валенттілігін айқындау көзделді. Мұнда ЭВ тілдік бірліктің эмоция тудыру, бағалау қалыптастыру, қатысымдық ықпал жасау әлеуетін білдіретін прагмасемантикалық санат ретінде қарастырылады. Тілдік бірліктердің ЭВ деңгейі (жоғары/төмен) коннотация тұрақтылығы, бағалау полярлығы, дискурстық жиілік және прагматикалық әсер сынды кешенді өлшемдер негізінде айқындалады. Бұл өлшемдер тілдік бірліктің денотативті мағынадан коннотативті-бағалауыш өріске өту қарқынын және ұлттық санадағы орнығу деңгейін кешенді түрде сипаттауға мүмкіндік береді. Зерттеу дереккөздерін көркем әдебиет үлгілері, баспасөз материалдары, ұлттық корпус, тұрақты тіркестер мен фразеологиялық сөздіктер құрайды. 
Зерттеу нысаны ретінде қоршаған орта атауларының алынуы (түр-түс атаулары, зоонимдер, флоронимдер, метеонимдер мен топонимдер) олардың ұлттық дүниетанымдағы символдық, бағалауыш және мәдени-ақпараттық әлеуетінің жоғары болуымен негізделеді. Аталған лексикалық топтар қазақ тілінде табиғат, кеңістік және тіршілік әлемімен тікелей байланысты базалық концептілерді репрезентациялап, этностың тарихи тәжірибесі мен мәдени жадысын жинақтайды. Сонымен қатар бұл бірліктер эмоция мен бағалауды кодтауда әмбебап әрі тұрақты мәдени маркерлер ретінде қызмет атқарып, түрлі дискурстарда жоғары эмотивті белсенділіктерімен ерекшеленеді.  
Түр-түс атауларының эмотивті валенттілігі. Психология, лингвистика, физиология салаларында адамдардың түсті қабылдау мәселесіне ерекше назар аударылады. Әлемде қанша ұлт болса, әр ұлттың түстерді қабылдауы және оларды атауы да әртүрлі болып келеді. Кей деректерде адамның көзі орта есеппен 20 000 – 200 000 аралығындағы түстерді ажырата алатыны көрсетіледі [131]. Алайда, тілдік сана мұнша реңкке дербес атау беруге бейім емес болғандықтан, түстер көбіне ассоциативті атаулармен (күн түстес, сирень түстес, көмір сияқты, қызылдау) не сипаттамалық тіркестермен (қою көк, ашық қызыл) аталады. Осы үдеріс нәтижесінде әрбір түс белгілі бір мәдени кодпен байланысып, адам санасында эмоциялық реңк пен бағалауыштық мағына тудырады [132]. 
Қазақ лингвистикасында түр-түс атауларының тілдегі көрінісін, лексика-семантикалық өрісін, ұлттық ерекшелігін, когнитивтік семантикасын, танымдық сипатын зерттеулер түркі әлемін зерттеген Л.Гумилевтан бастау алып, Ә.Қайдар, Т.Қоңыров, Н.Аитова, Р.Лауланбекова, Ш.Жарқынбекова және т.б. ғалымдардың еңбектерінде ұшырасады. Ж.Нәжімеденовтің «Жеті бояу» жинағында (89) қазақ дүниетанымында мәдени салмағы жоғары жеті түс (ақ, қара, қызыл, сұр, көк, сары, қоңыр) поэтикалық бейнелеу арқылы айқындалады. Сонымен бірге түс-эмоция байланысының гендерлік аспектісін А.Калжанова әлеуметтік сауалнама арқылы сипаттап, түс атауларының эмоциялық ассоциациялармен байланысу қарқындылығын дәлелдейді [38,с. 136].  Ж.Пансат «Көк» түсінің эмоционалды-концептуалдық қырын талдайды [133]. Бұл еңбектер түстердің тілдегі қызметі тек атауыштық деңгеймен шектелмей, ұлттық дүниетанымдағы символдық код, эмоция тудырушы және мәдени бағалау жүйесінің өлшемі ретінде жүзеге асатындығын көрсетеді.
Түр-түс атауларының ЭВ-сін талдау ұлттық-мәдени дүниетанымды сипаттауда айрықша маңызды. Өйткені түс атаулары тілде жай ғана денотативті белгі емес, ұжымдық санада орныққан символдық код ретінде қызмет етеді. Ол моральдық-этикалық ұстанымдарды (ақ – адал, қара – қайғы/қасірет); әлеуметтік бағалауды, тыйым мен құндылық өлшемдерін жинақтап, адресат санасында белгілі бір эмоциялық күйді іске асырады. Психолингвистикалық тұрғыдан да түс – эмоцияны тудыратын не күшейтетін ынталандырушы фактор: белгілі бір реңк адамның қабылдау тәжірибесімен, мәдени жады және ассоциациялық өріспен қабаттасып жағымды/жағымсыз әсерді тез белсендіреді. Сондықтан түстердің ЭВ-сін зерттеу ұлттық мәдениеттегі бағалау жүйесінің (жақсы/жаман, киелі, құтты/құтсыз, ұят/обал) тілдік репрезентациясын нақтылауға мүмкіндік береді. Осы тарауда қазақ дүниетанымындағы кең қолданыстағы әрі мәдени семантикасы қанық сегіз түс қарастырылады: ақ, қара, көк, қызыл, сары, қоңыр, жасыл, сұр. Талдау нысаны ретінде түстердің жеке атауы ғана емес, олардың қатысуымен жасалған тұрақты тіркестер, фразеологизмдер, дискурстық формулалар, көркем мәтіндегі бейнелі қолданыстары алынады. Бұл бірліктерде түс компонентті адресанттың бағалауыш қатынасын жинақтап, эмоциялық реңкті дайын күйінде жеткізетін мәдени маркерге айналады. Түс атауларының эмотивті валенттілігі мынадай үрдіс арқылы іске асады: денотат → коннотация →эмоционалды бағалау →прагматикалық әсер. Талданатын түстер осы модельге сүйенетіндіктен, негізгі назар тілдік дерек пен ұлттық-мәдени сценарийлерге аударылады.    Біріншіден, түс атауы бастапқыда нақты нысанның реңкін білдіретін денотативті мағынаға сүйенеді (ақ қар, қара түн, көк аспан). Екіншіден, ұлттық тәжірибе мен мәдени жады ықпалымен бұл денотат коннотативті өріске көшеді: түс «табиғи белгі» ғана емес, «әлеуметтік-рухани өлшемге» айналып, этникалық және дүниетанымдық мән үстейді (ақ – тазалық/адалдық; қара – қасірет/қаталдық, кейде бастапқылық-қасиет; көк – тәңірлік/мәңгілік; қоңыр – табиғилық/жаймашуақтық; сұр – солғындық /күмән;). Үшіншіден, осы коннотация адресатта белгілі бір эмоцияны (қуаныш, үміт, сағыныш, үрей, ашу, өкініш, жиіркеніш) және соған сәйкес бағалауды (оң/теріс) туғызады. Төртіншіден, эмоция мен бағалау сөйлеу жағдаятында прагматикалық әсерге ұласады: адресатты жұбату/келісімге шақыру/ынталандыру/ айыптау/қорқыту/ тежеу, дәріптеу/кемсіту сынды перлокутивтік мақсаттарды жүзеге асыруға қызмет етеді. Осылай, түстердің ЭВ-сі тілдік деңгейде тек «сипаттау» емес, ұлттық мәдениеттегі символдық кодты қозғайтын, эмоцияны бағыттайтын және қатысымдық ықпал жасайтын прагмасемантикалық тетік ретінде танылады. Мұнда прагматикалық әсер сөйлеу актісінің екі қабатында көрінеді. Түс атауларының ЭВ-сі иллокутивтік деңгейде эмоциялық-бағалау ниетін білдіру құралы болса, перлокутивтік деңгейде адресатқа нақты эмоциялық әсер етіп, оның психологиялық күйіне және қабылдауына ықпал етеді. 
Ақ. Қазақ мәдени-танымдық кеңістігінде ақ түс айрықша белгілік мәнге ие болып, рухани-әлеуметтік код ретінде қалыптасқан. Ұлттық дүниетанымда тұрақтанған құндылықтар жүйесімен (құт, береке, адалдық, киелілік, үміт, татулық) сабақтаса отырып, тілде ЭВ түзеді. Ж.Жампейісова адам концептісіндегі ақ тілдік бірлігі жекелік, мінез-құлықтық, ақыл-ойлылық, тұрақтылық семалары негізінде анықталатынын және ақ  тілдік бірлігінің концептуалдануы бейненің ұлттық мәдениет ықпалымен түзілген ұлттық дүниетанымынан хабар беріп, белгілі бір ұлттық-мәдени ұжымда қабылданған, құндылықтар жүйесінде ұлт өкілдеріне ортақ және мәні бар бейнелер негізінде жүзеге асатындығын айтады [134]. Демек, ақ түс тілімізде ұлттық болмысымыз бен мінезімізден хабар беріп, тұлғаның эмоциялық күйін сипаттауда жиі қолданылатын моральдық тазалық, адалдық, шындық, ізгілік, қасиеттілік ұғымдарының жинақталған бейнесін білдіреді. Ақ түсінің ұлттық-мәдени ЭВ-сі мынадай тетік арқылы іске қосылады: ақ →құт/тазалық/киелілік → сенім, үміт, ризашылық, сүйсіну → тілеулестік орнату, бірлікті бекіту, моральдық норманы реттеу. Осы тұрғыдан алғанда, «ақ» тек сипаттаушы белгі емес, адресант пен адресат арасындағы қатынасты үйлестіретін прагматикалық құралға айналады.  «Аққа құдай жақ» мәтелі арқылы халық өзін рухани тазалықпен сәйкестендіріп, құдай жолынан айнымай өмір сүру идеясын насихаттайды. Ал ақ ниет, ақ тілек, ақ жол тұрақты тіркестері үміттендіру, дем беру, жақсылыққа бағыттау қызметін атқарып, жағымды аксиологиялық реңкті күшейтеді. Ақ түсінің семантикалық астарында махаббат (ақ адал сезімін білдірді), қуаныш (ақ түйенің қарны жарылған күн), нәзіктік (ақ мақтадай үлбіреп), сыйластық (ақ дастарқанын жайып), бақыт (ақжаулықты ана атанды) сияқты эмоционалды мәндер жүйеленген. Жаңа күнмен таласа жеткен жақсылығын ағарып таң атқанда тіркесі жеткізеді. Ортасына риза болғанда ақсақалдары ақ батамды берейін деп ризашылық эмоциясын білдіреді. Сондықтан ақ сыңары бар тіркестер адресант көбіне тілек айту/бата беру/қолдау көрсету иллокутивін атқарады, ал перлокутивтік деңгейде адресатта рухани демеу, сенім, жақындасу, ортақтық сезімін күшейтіп, қауымдық келісімді бекітеді. Мұнда ақ түсінің ЭВ-сі этика-моральдық және құт-берекелік кодтар арқылы уәжделіп, адресатта рухани қуаттану, ризашылық, сенім эмоцияларын тудырады. Мысалы, ақ бата, ақ тілек бірліктері салт-жоралғы дискурсында адресанттың ізгі ниетін таңбалай отырып, адресатқа психологиялық демеу береді. Ақ дастарқан тіркесі қонақжайлылықтың мәдени сценарийін іске қосып, ортақтық пен жақындықты арттырады. Бұл жерде ақ түсі киелілік ЭВ-ін күшейтетін репрезенттер ретінде танылады. Бағалауыштық мағына тікелей көрінеді де, экспрессивтілік адресатқа иллокутивтік күш – жақсылыққа бағдарлау, құт тілеу, құрметтеу болса, перлокутивтік нәтиже – адресатты жігерлендіру, көңілін орнықтыру және әлеуметтік қатынасты арттыру. Поэтикалық дискурста «ақ» түсі экспрессивті әсерді арттырумен қатар, ұлттық кеңістік пен руханияттың символдық бейнесін қалыптастырады. Төмендегі өлең жолдарында «ақ» түсінің қайталанып келуі семантикалық шоғырлануды күшейтіп, ұлттық дүниетанымдағы «кеңдік→ мөлдірлік →тазалық →береке» ассоциациялық өрісін жандандырады.  
Басында Балқаш көлдің бақ қонақтар,
Ақ Айдын,
Ақ өлең,
Ақпан,
Ақ қар,
Ақ көлік,
Ақ әлем, ақыныңда ақ қанат бар,
Ағатай, қалсын біздер жаққан оттар (89,б. 67). 
Мұнда ақ Айдын – табиғаттың сұлу кеңістігін,  Ақ өлең – шынайы сезім мен рухани пәктікті, Ақ әлем – береке-бірлікке толы жақсы кезеңді елестетеді. Сондықтан адресатта қуаныш, рухани ләззат, мақтаныш, үміт эмоциялары күшейеді. Яғни поэтикалық мәнмәтінде денотаттық белгі (ақ) ұлттық-мәдени коннотация арқылы эстетикалық-эмотивті әсерге айналып, ЭВ тетігі толық іске қосылады. Ақпандағы ақ қар, ақ көлік сияқты  табиғат пен тұрмыстық нысандардың мәнмәтінде  жағымды бағалауыштық реңкке ие бола алады. Өлеңдегі ақ түсінің ЭВ тетігі ақынның табиғат сұлулығына сүйсіну, рухани еркіндік (ақ қанат), өміріне деген жағымды көзқарасы, ризашылық эмоцияларын суреттейді.
«Ақ» түсінің ұлттық-мәдени табиғаты әсіресе дәстүрлік-әлеуметтік жөн-жоралғыларда айқын байқалады. Қазақ салтындағы тұсаукесер, үйлену тойындағы жерге төселетін ақ мата, келіннің шымылдығы, сондай-ақ өлікті аққа орау, қасиетті жерлерге ақ байлау сынды тәжірибелерде ақ сакралды мәнге ие болып, қоғам ішіндегі бірлікті, келісім, аманат пен ар-ұят нормасын бекітуге қызмет етеді. Мұнда «ақ» түс әлеуметтік-эмоциялық бірлікті нығайтатын реттеуші код ретінде көрінеді. Жағымды эмоцияларды тұрақтандырады. Қауымдық қолдауды күшейтеді, «жақсылыққа бастау» сценарийін іске қосады. Осы тұрғыдан алғанда «ақ» түсінің ЭВ-сі ұлттық мәдениетте тек эстетикалық таңба болмайды, әлеуметтік қатынастың моральдық шегін белгілейтін мәдени өлшем саналады. Қазақтың ұлттық дүниетанымында қалыптасқан ақ сүт, ақ бата, ақ дастарқан, ақ боз ат  секілді ұғымдарында киелілік, аманат, әділдік түсініктері бар. Мұндағы ақ түсінің ЭВ сенім, ризашылық, рухани жақындық, сыйластық сезімдерін қалыптастырады. Бұнда ақ түс әлеуметтік-эмоциялық бірлікті нығайтып, жағымды эмоцияларды реттеуші, жақсылыққа жол бастар құрал қызметін атқарады.
«Ақ» түсінің ЭВ-сі тек біржақты жағымды реңкпен шектелмей, амбивалентті сипатта да көріне алады. Әлеуметтік-сыни дискурста (баспасөз) ақ жағалылар тіркесі белгілі бір топтың мәртебелік артықшылығын кекесінмен көрсету арқылы менсінбеу, әжуа сияқты бағалауыштық эмоция арқылы стереотип-прагмема қалыптасқан [135]: Алайда маршрутты өзгертіп, жұрттың жағдайын жақсартуға биліктегі ақ жағалылар асығар емес (90). Бұл қолданыста ақ денотаттан алыстап, әлеуметтік қашықтықты белгілеуші таңбаға айналып, мәртебелік-бағалау эмотивті валенттілікті қалыптастырады. Екіншіден,  қардай боп әбден шашы ағарыпты (91), Мұқтардың түсі бір ағарып, бір сұрланып отырған (92) мысалдарындағы ағарып, бозарып, қуарып бірліктері психофизиологиялық күйді визуалды белгі арқылы жеткізетіндіктен, олардың ЭВ-сі жоғары болады. Қорқу, абыржу, үрей эмоциялары тікелей байқалады. Мұнда ЭВ тетігі «ақ» түсінің мәдени кодынан гөрі, қорқу басым, прагматикалық әсері – адресатқа оқиғаның күйзелткіш, қауіпті екенін ұғындыру.
«Ақ» түсінің ЭВ – қазақ тіліндегі гендерлік кодтар мен отбасылық құндылықтар жүйесін айқындайтын негізгі тетік.  Ана еңбегін сакралдандыратын ақ сүт тіркесі аналық мейірім мен перзенттік борыштың эмоционалды символы адресат санасында жауапкершілік, құрмет, ұятқа қалмау сынды эмоциялық-этикалық шешімдерді танытады. Ал ақ жаулықты тіркесі –  рухани кемелдік пен моральдық биіктіктің өлшемі қоғамдық санада анаға қатысты бағалау жүйесін тұрақтандырып, адресатта жылылық, ризашылық, ілтипат эмоцияларын күшейтеді.   Ақ босаға метафорасы жас отбасының мәдени сценарийі (үй-ошақ-береке-үміт) жас жұбайлардың болашағына қатысты оң сенімді бекітіп, қоғамдық мақұлдаудың жағымды көрінісі ретінде қызмет етеді, прагматикалық әсері қолдауды, дұрыс жолға бағыттауды білдіреді. Мұндағы «ақ» түсінің гендерлік валенттілігі әйел затына деген сыйластық этикасын нығайтып, отбасы институтының киелілігін тілдік деңгейде суггестиялық жолмен иландыратын ерекше эмотивті қуатқа ие екені байқалады. Бұл «ақ» түсінің ұлттық-мәдени ЭВ-сі гендерлік және отбасылық қатынастарды реттейтін мәдени өлшем ретінде де қызмет атқарады. 
Экзистенциялық кеңістікте «ақ» түсі өлім семантикасында да жанасады: ақтық сапар, ақтық дем, ақ өлім сынды бірліктер өлімді мәдени тұрғыдан қабылдататын эвфемистік код қызметін атқарады. Қазақ танымында «ақ өлім» тіркесінің «жақсылыққа балау» сипатында жұмсалуы – өлімді үрейлендіргіш шындық ретінде емес, тағдыр заңдылығы ретінде жұмсартуға бағытталған ұлттық-психологиялық тәсілдің көрінісі. «Ақ» бір жағынан тазалық /жақсылық /береке өрісін құраса, екінші жағынан өтпелілік/қоштасу/сабыр сценарийінде мәдени реттеуші құралға айналады. Демек, амбиваленттілік «ақ» таңбасының өзінен емес, оның қатысатын ұлттық-мәдени сценарийлерінен туындайды. «Ақ» – қазақ дүниетанымында жай ғана түс емес, құт-береке мен моральдық тазалықты бекітетін сакралды-әлеуметтік код. Осы код мәнмәтіндік қолданыста жан-жағынан танылып, ақ тілек, ақ бата, ақ жол, ақ дастарқан, ақ босаға сынды бірліктерде денотаттық мағынадан жоғары деңгейде эмоционалды-бағалауыштық реңк үстеп, эмотивті-бағалауыш бірлік ретінде жұмсалады. Яғни «ақ» түстің эмотивті валенттілігі сөйлеу актісінде адресанттың құндылықтық ұстанымын (ізгі тілек, ризашылық, сенім, үміт) танытып адресатқа прагматикалық әсер (жұбату, дем беру, ынталандыру, бірлікке шақыру) ету арқылы жүзеге асады.  
Қара. Қазақ мәдени-танымдық кеңістігінде «қара» түсі – біржақты түстік атау шегінде қалмайтын, тарихи жады, әлеуметтік құрылым, моральдық норма мен салттық жоралғылармен ұштасқан көпқабатты символдық кодқа айналған семиотикалық таңба. Қатысымда қара сыңары көбіне иллокутивтік деңгейде қауіп-қатерді ескерту, қайғыны жариялау, моральдық бағаны бекіту сынды сигналдық қызмет атқарады. Перлокутивтік әсер адресатта сақтану, ішкі ширығу, ортақтасу не мінез-құлықты тежеу тәрізді жауап реакцияларын туғызады. Оның ұлттық дүниетанымдағы айрықша орны ең алдымен амбиваленттілігімен сипатталады. Қара – қараңғылық, қауіп, қайғы, масқаралық сияқты теріс эмоциялық өрісті және бастапқы, ілкі, қауымдық, тұрақтылық, киелілік ұғымдарын жинақтайтын жағымды мәдени кодты білдіреді. Бұл амбиваленттілік «қара» түсінің өзінен емес, оның қатысатын ұлттық-мәдени сценарийлерінің әртүрлілігінен туындайды. Өйткені қазақ үшін қара шаңырақтың оты өшпесе, қара қазан оттан түспесе, қара домалақтың қарны тоқ, басы аман болса, қараөткелдер бұзылмаса, қасиетті қара жері орнында болса, қара халқы мен қаракөз қыздары аман болса, жастары қара сөздің парқын түсінсе, қара малы өрісті болса, қара нардай жігіттері елін қорғаса, қара шаңыраққа қара ту ілінбесе  қалған келеңсіздіктер шешімін таба береді. Бұл қатардың иллокутивтік күші – береке сақталса, тіршілік түзіледі деген нормативтік тұжырымды ишаралап бекіту. Перлокутивтік деңгейде ол адресатта үмітті орнықтырып, қауымдық тұтастық пен жауапкершілікті күшейтуге ықпал етеді. Қара сыңары бар тілдік бірліктердің эмотивті валенттілігі талданады, олардың бір бөлігі түстік мағынаға, бір бөлігі түпкілік/ілкілік семантикаға сүйенеді.  
«Қара» сөзінің ұлттық-мәдени кеңістікте ерекше қызмет атқаруы оның барлық қолданысы бірдей «түс» санатына теліне бермейтіндігін көрсетеді. С.Қондыбай «қара» сөзінің түпкі мағынасы «бастапқы», «ілкі», «түпкі» семаларын білдіретінін дәлелдеп, қара шаңырақ, қара қазан, қара сөз ұғымдарындағы қара компоненті мәдени-танымдық «түпнегіз» мәнін білдіретінін  айтады [136]. Демек, «қара» түсінің ЭВ-сін талдауда  ең алдымен оның түстік, түпкілік мағынасын ажыратып алу қажет. Мұнда адресанттың мақсаты – «қараны» біржақты теріс бағалаудан сақтандырып, оның ұлттық сценарийін дұрыс ұғындыру. Нәтижесінде адресаттың автоматты теріс реакциясы бәсеңдейді.
Р.Лауланбекова қараға қатысты атауларды мағынасында қарай  жамандық, жауыздық, бастапқылық, қайғы-мұң, қасиеттілік, қарапайымдылық тәрізді алты топқа жіктейді [137]. Бұл жіктеу «қара» түсінің коннотативті өрісі тек эмоцияны сипаттап қоймай, бағалау жүйесін, әлеуметтік жіктелімді, моральдық норманы және жөн-жоралғылық тәртіпті қатар таңбалай алатынын байқатады. Яғни, «қара» түсінің ЭВ-і жоғары болуының себебі – оның коннотацияларының әлеуметтік және этикалық салмағы күшті әрі көптеген дискурста дабыл белгісі не тұрақтандырушы өзек ретінде тез іске қосылатындығында. Мысалы,  қара сыңары әр дискурста әртүрлі доменде жұмсалады. Қара →қаралы →қараңғы →қаражаяу →қарабет  денотаттық мағынадан гөрі эмоционалды-бағалауыштық қосымша мағына алдыңғы орынға шығып, адамның күйін (қаралы), әлеуметтік мәртебесін (қаражаяу), моральдық абыройын (қарабет) бейнелейді.
«Қара» түсінің ЭВ-сі жоқтау, қауіп-белгісіздік, моральдық-этикалық, қарғыс, тұрақтылық өрісін қамтиды. 
Жоқтау салтындағы (қайғы, ашу, қоштасу) қаралы хабар, қара жамылу, қаралы күн, қара ту тіркестері аза тұтуды сипаттайды. Мұнда қара – эмоционалды аяны күшейтетін белгі ғана емес, қауымдық тәртіпті реттеуші ретінде ортақ қайғыны жариялау, әлеуметтік үнсіздік/құрмет нормасын бекіту қызметін атқарады. Иллокутивтік күші – қазаны жариялап, аза дискурсын (құрмет/үнсіздік/көңіл айту тәртібі) алға шығару. Перлокутивтік әсері адресаттың мінез-құлқын салттық-этикалық нормаға икемдеуінен (аза тұту, жоқтау айту, сабыр сақтау) байқалады. 
Қап-қара түн, қара түнек, қара дуа, тіркестері «қараңғылық» бейнесі арқылы қауіп пен белгісіздіктің эмоциялық ассоциациясын арттырады (Адам, сен оны іздеме, қара түнек қайдан қопарылып кетті, соны ізде (93)). Адресатқа ақпаратты жай баяндамайды, иллокутивтік тұрғыда сақтандыру/ескерту мақсаты орындалып, перлокутивтік деңгейде қорқыныш пен қырағылықты күшейту арқылы қауіптік жақындығын/ауырлығын анық сезіндіреді. 
Қарабет, қара жерге отырды, қара дақ, қара таңба тіркестері адамның моральдық беделін төмендететін қатаң бағалау тетігін жүзеге асырады. Мысалы, ... өтірік күлкі – жаны кіршең, пейілі пәс адамдарға құдай өзі басып қойған қара таңба (94,б. 120)  деген қолданыста қара таңба адамның ішкі сапасын (пейіл, ниет) қоғам өлшемімен айыптайтын аксиологиялық белгіге айналған. Мұндағы ЭВ ұялу/жазалану/жиіркену эмоцияларын қозғайды. Иллокутивтік – айыптау, беделді түсіру, моральдық шегараны белгілеу, перлокутивтік деңгейде олар ұят, өзін ақтау/түзелуге ұмтылу не әлеуметтік шектелу қаупін сезіну сынды реттеуші әсер қалдырады. 
Қараң өшсін, қараң қалсын, жүзі қара, қара бассын, қара жамылғыр тіркестерінде қара сын есімі заттанып, қайғы эмоциясының экспрессивті өзегіне айналған. Қарғыс дискурсында иллокутивтік – жазалау/қорғау актісін орындау, адресатқа символдық қысым көрсету; перлокутивтік – қорқыту, психологиялық соққы, қарсы тараптың әрекетін тоқтату әсерін туғызу.  
Қара шаңырақ – әулет сабақтастығы/ынтымақтастығы,  қара қазан – ырыс пен берекенің (бұлар түс ретінде қарастырылмайды),  қара жер – тіршілік негізі, қара домалақ – ұрпақ жалғастығының символы. Бұл сценарийде иллокутивтік – сабақтастықты бекіту, бірлікке шақыру, «түптен ажырамау» нормасын бекітеді, ал перлокутивтік – адресатта құрмет, жауапкершілік, қауымдық тұтастық сезімін күшейтіп, нақты мінез-құлыққа (қара шаңыраққа ие болу, берекені сақтау) бағдарын береді. Ж.Жампейісова «ақ-қара» тілдік бірліктерінің кумулятивті қызметіне тоқталып, олардың сан ғасырлық тәжірибені жинақтап, ұрпаққа жеткізетін тілдік код екенін көрсетеді [134,б. 15]. Бұл тұста қара түсінің ЭВ-сі жеке эмоцияның көрінісі ғана емес, ұлттық жадының сан ғасырлық келбеті. Мысалы, Айшадан да көп бұрын әулие анамыз өзінің күндесінен туған балаға:  Ағарып алдыма түспе, қарайып артымда қалма, – деген екен. Кодекстің көкесі осы (94,б. 192) сөйлеміндегі түстердің оппозициялық қолданыстарда қара/ақ тек түстік айырма болып тұрған жоқ, ол – әлеуметтік шегараны, қарым-қатынас этикасын, иерархиялық тәртіптің  мәдени мәнін іске қосатын белгі.  
Жалпы алғанда, «қара» түсінің ЭВ қазақ дүниетанымында амбиваленттілігі мен көпсценарийлі қызметімен ерекшеленеді. Бір сценарийде қара – қайғы, үрей, ұят, айыптау эмоцияларын күшейтетін бағалауыштық маркер болса, екінші сценарийде қара – ілкілік, киелілік, тұрақтылық, қауымдастықты, сабақтастық мәндерін бекітетін жағымды мәдени кодқа айналады (қара домалақ, қара жер). Бұл тікелей мәнмәтіндік дискурсқа тәуелді және сол дискурста іске қосылатын бағалауыштық тетік болады.   
Көк. Қазақ тарихы мен болмысының көнелігін білдіретін түстердің бірі – көк түсі. «Көк» сыңары бар тілдік бірліктердің эмотивті валенттілігі оның денотаттық мағынасы мен ұлттық мәдениетте орныққан аспан – тәңір – мәңгілік, көктем – көгеру өсім және қарғыс – айыптау сценарийлерімен уәжделетін коннотациялық өріс арқылы айқындалады. Тәңірлік, аспан, мәңгілік ұғымдарымен астасып, қазақ танымында сакралды-бағалауыш мәнге ие болады; ал кейбір дискурстарда (көкбет, көк желкең қиылғыр) теріс бағалауыштық реңк қалыптастырып, амбивалентті сипатта көрінеді.  
Ж.Пансат «көк» концептісінің экспрессивтілік қыры ұлттық менталитет пен психологияны тіл арқылы өрнектейтін концептуалдық мәнге ие екенін көрсетіп,  көк сөзі арқылы берілетін ашу-ыза эмоциясын жеткізудегі  психофизиологиялық әрі лингвистикалық негіздерді, сонымен қатар гендерлік  ерекшеліктердің  көрінісін сипаттайды [133,б. 135]. Бұл «көк» түсінің тек номинативтік емес, аффективті-бағалауыштық қабаты барын дәлелдейді. А.Вежвицкаяның «көк» түсінің әр мәдениетте аспан/су/жасыл өсімдік өрістерімен қабаттасып келуі, сондай-ақ нақты бір реңкке бекімей қабылдау аппараты мен референциалдыққа тәуелді болуы туралы пікірі [10,с. 261-267] «көк» таңбасының семантикалық өрісі табиғи нысандардың тұтастығын (аспан-су-жер-ауа) білдіретін кешенді танымдық модельмен ұштасатынын аңғартады [138]. Демек, қазақ дүниетанымында «көк» арқылы табиғаттың жаратылыстық бірлігі ғана емес, сол бірліктің адам санасындағы эмоциялық бағасы да таңбаланады.
«Көк» түсінің ең архаикалық қабаты – тәңірлік-аспандық код. Бұл қабатта көк сөзінің эмоциялық қуаты биіктік, асқақтық, құдірет, мәңгілік бағалауыш семаларымен күшейіп, адресатта сүйсіну, сенім, рухани көтеріңкі көңіл-күй тудырады.
Көкбөрі
Көк түріктің бесігі – 
Көк аспаннан құшқан нұр (89,б. 50), – деген жолдарда көк қайталануы поэтикалық өрісте семантикалық шоғырлану жасап, көк аспан бейнесін құттандырушы таңбаға айналдырады. Көк аспан – жалаң табиғи нысан емес, тарихи жадыдағы тәңірлік бастау мен рухани тіректің символы. Нәтижесінде өлең көк арқылы ұлттық мақтаныш, рухани қуат, асқақтық эмоциялары таңбаланып, ЭВ-нің жағымды түрін дәлелдеп тұр. Көк сөзі аспанмен қуатталатын тыныштық/береке, өрлік/үстемдік, мықтылық/құдірет сынды ұлттық бағалау жүйесін білдіреді. Көк бірлігінің иллокутивтік күші  сакралды кеңістікті асқақтату, киелілендіру арқылы құндылықты бекіту болса, перлокутивтік әсер адресатта сенім, сүйсіну, рухани көтеріңкі күйді қлыптастырып, оны рухтандыруға ықпал етеді. 
Көк түсінің екінші ірі арнасы – табиғи жаңару мен өсім. Қазақ тіліндегі көк-көгер-көкте-көктем сөздеріне өміршеңдік, жаңару, өркендеу семасы тұрақтанып, бірліктің оң валенттілігін күшейтеді (Көктемді көріп көк белдер көгереді (89)). Мысалы, көктің табиғи-эмоциялық кодын жағымды ЭВ-мен ашып тұр. Көктемнің келуі – тек маусымдық өзгеріс емес, ұлттық танымда үміт пен жаңғырудың сигналдық белгісі. Басты прагматикалық қызмет, иллокутивтік бағдар – үміт пен жаңаруды «құндылық» ретінде ұсынып, өмірдің жалғасу логикасын бекіту, перлокутивтік нәтиже – адресатты үміттендіру, жігерлендіру әрі тіршіліктің үздіксіздігін мәдени түрде мойындату. Кейде ақындар шығармаларында көк қайталама ретінде жұмсалып, поэтикалық-экспрессивтік валенттілікті арттырады, мысалы:
Көктемде көкек құсап көк, көк деп, 
Көк уыңды, сөйлер болдың, төпектеп.
Күте-күте, қуа-қуа көк түсті,
Кеттің білем, ақырында, көк бет боп (89,б. 81). Мұндағы көктің дыбыстық қайталануы поэтикалық ырғақ пен эмоциялық динамиканы күшейтеді, мәтіннің экспрессиясы күшейген сайын көк сыңары бар тілдік бірліктердің ЭВ артады. Алайда шумақта жағымды көктемдік «көгеру» семасы бір сәтте әлеуметтік-этикалық бағалауға ауысып, кейін   ақырында, көк бет боп финалында теріс моральдық бағаны береді. Яғни көк түбірі мәнмәтіндік жылжымалық арқылы оң – теріс бағытта валенттілік ауыстырады. Иллокутивтік күш айыптау/кекесін арқылы мінез-құлықты бағалау болса, перлокутивті әсер – ұялту, әшкерелеу, моральдық қысым жасау (әлеуметтік беделді төмендету) қалыбында көрінеді. Осында ерекше назар салатын тілдік оралым – қуа-қуа көк түсті. Мұны түсіндіруде көк түстің ауызекі тілдегі лексикаланған мағынасы да ескеріледі. Камзолының қалтасына қол салып еді, сытырлатып екі-үш көк қағаз ілікті (95) қолданысында көк қағаз – ақша атауының эвфемистік нұсқасы. Бұл қолданыста көк қағаз бірлігі түстік мағынадан алыстап, ақша мәніндегі эвфемистік атауға айналған. Мұндай коннотация материалдық құндылықпен байланысқан бағалауыш өрісті іске қосып, кейіпкердің әрекетіне қатысты кекесін реңк тудырады. Денотаттық түстен гөрі материалдық игілік коннотациясын айқындайды. Мұндағы ЭВ тетігі былай қалыптасқан: көк (таңба) – ақша – кекесін (иллокутив) – ұялту, әшкерелеу (перлокутив).
Бата-қарғыс дискурстарында көгеру коды бір мәдени негізге сүйенгенімен, ЭВ сөйлеу актісінің мақсатына қарай қарама-қарсы бағытта жұмсалады. Бата мәтініндегі көсегең көгерсін, көгеріп көкте тіркестері (Көсегең көгерсін, көрмегенің көп, көргенің аз болсын (96))  өсім-береке-үміт сценарийін жүзеге асырып, адресатта жағымды эмоция (қуаныш, сенім, жігер) тудырады; иллокутивтік күші тілеу/бата беру арқылы қолдау көрсету, перлокутивті әсері – дем беру, үміт пен жігерді күшейту,  Ал қарғыс үлгілерінде  көсегең көгермегір, көктемегір, көктей солғыр, көк желкең қиылғыр (Көктемегір Омар, Көгермегір Омар (97) сияқты формаларда сол код болымсыз/аффективті тұлғамен келіп, теріс эмоцияны (ашу, үрей, жазалау) шақырады; иллокутивтік күш қарғау\жаза тілеу арқылы қатаң айыптау, перлокутивтік әсер – үркіту, жазалау, әлсірету, ызаландыру. Демек, көк сыңары бар тілдік бірліктердің  ЭВ-сі түстің өзінен ғана емес, оның қатысатын дискурстық мақсатынан туындайды.  
Қызыл. Қазақ тілінің әлем бейнесінде қызыл түсі – динамикалық қуаты жоғары, мағыналық ауқымы кең және прагматикалық әсері ерекше лингвомәдени код. Қызыл сыңары бар тілдік бірліктердің көбі эмоционалды валенттілігі көбіне қарқындылыққа негізделеді: қызыл сыңары көптеген қолданыста эмоцияның қарқынын/шегін көрсетеді (мейлі ол шаттық, мейлі ашу болсын). Сондықтан қызыл сыңары сөйлеу актісінде эмоцияның «шегін» көрсететін аффективті көрсеткіші болып табылады. Мұнда иллокутивтік күш – әсерлі бағалау/сипаттау арқылы күйді қарқынды ету, ал перлокутивтік әсер – адресатта эмоциялық серпіліс (сүйсіну не үрей) тудыру. Зерттеу барысында қызыл түстің ЭВ-і келесі үш функционалдық топ бойынша анықталды:
Эстетикалық код (сұлулық пен жастық). Қызыл түс өмірлік энергияның, болғандық пен табиғи сұлулықтың символы болғандықтан, оң валенттілікке ие. Ол қызыл алтай, қызыл шырайлы, ал қызыл ерін тіркестері арқылы таңбаланады (Түлкі қыз қызыл алтай, кер марал қыз (98). Мұндағы қызыл сыңары эстетикалық мақтаныш пен сүйіспеншілік эмоцияларын таңбалайды. Бұл – түстің биологиялық реңкпен әлеуметтік-эстетикалық бағалау деңгейінде тасымалданған көрінісі. Иллокутивтік күш – әсемдікті асқақтату, сүйсіну бағасын жариялау (мадақтау актісі), ал перлокутивтік әсер – оқырманда/тыңдаушыда сүйсіну, жылы қабылдау, этикалық ләззат эмоцияларын күшейту. 
Табиғи-стихиялық код (энергия мен от культі). Қазақ дүниетанымында қызыл түстің ЭВ-і от (жалын) концептісімен тығыз байланысты. Ол бір мезетте өмір сыйлаушы жылуды да, жоюшы күшті де бейнелейтін амбивалентті сипатқа ие.
Қызылда қыстың күні шұнақ қаққан,
Аязда түкірігің түспей қатқан (98,б. 384).
Жер, көкті аяз бүріп, қызыл жалап
Бұрқ-сарқ боран құсып, шашып, төгіп (98,б, 45).
Сарқанның қып-қызыл боп суы тасып,
Не болды, біле алмағам, шалдың ауылы (98). Ақын І.Жансүгіровтің қолданысындағы қызыл аяз, қызыл бет, қызыл шұнақ, қызыл жалап тіркестері табиғаттың қаталдығы мен агрессиясын жеткізеді. Мұндағы ЭВ – экзистенциалды қорқыныш пен үрейді тудыратын сәйкестендіргіш.  Бұл қолданыстарда иллокутивтік күш қауіп-қатердің күшін әсірелеу, «қауіп жақын» деген дабылды айқындаса, ал перлокутивтік әсер – адресатта үрей, сақтану, қауіп сезімін күшейтуді жеткізеді.  Қызыл от боп күн шыққандай қолданысындағы ЭВ күн мен күйді (өнерді) теңестіру арқылы адресатқа рухани серпіліс пен үміт сезімін сыйлайтын прагматикалық жүк арқалап тұр. Мұнда иллокутивтік күш – асқақтату/рухтандыру (жігер беру) болса, перлокутивтік әсер – үміттендіру, рухани көтеру, эмоциялық қуатты арттыру. 
Әлеуметтік-қауіп коды (Қауіп пен жоқшылық). Тұрмыстық және әлеуметтік мәнмәтінде қызыл түсінің валенттілігі жағымсыз аксиологиялық бағаға ие болып, деструктивті құбылыстарды таңбалайды. Мысалы, Бүрсеңдеп қызыл сирақ дір-дір  (98,б. 515) жолындағы қызыл сирақ тіркесі – аштық пен жоқшылықтың, шарасыздықтың эмотивті коды. Мұндағы ЭВ адресатта аяушылық не әлеуметтік наразылық сезімдерін оятады.  Қызыл жалын, қызыл су, қызыл  кеңірдек, қып-қызыл бәле, қызылша (ауру) сынды тіркестер –  аффективті қолданыстар. Бұл тіркестерде қызыл компонентті даудың не кеселдің асқынған шегін көрсететін аффективті сигналға айналады. Бұл қолданыстардың прагматикалық қызметі – сақтандыру, ескерту, қауіп сезімін күшейту. Яғни иллокутивтік күш – ескерту/сақтандыру актісін күшейту, перлокутивтік әсер – адресатта қауіптену, шошыну, сақ жүру тәрізді реттеуші реакция тудыру. 
Қызыл сыңарының ЭВ-сі әлемнің ұлттық бейнесінде «аффективті қарқындылық» көрсеткіші ретінде танылады. Оның семантикалық дамуы денотаттық түстен (қызыл көйлек) басталып, коннотаттық эмоциялық мәнге (қызыл аяз, қызыл жалын) ұласып, соңында нақты прагматикалық әрекеттерді (сақтандыру, айыптау мен сүйсіну) жүзеге асырады. Қызыл түс – көркем мәтінде де, ауызекі тілде де бейнелі-экспрессивтілікті арттырудың ең тиімді құралы.   
Сұр. Қазақ дүниетанымында ерекше эмоционалды болып келетін түс атауы – сұр. Ол тілдік танымымызда суықтық пен салқындықты, келер күннің солғындығын бейнелейтін мәдени-символдық код. Көп жағдайда жағымсыз аксиологиялық реңкке бейімділігімен және эмоцияны жанама түрде (суггестиялық жолмен) тудыруымен ерекшеленеді. Сондықтан сұр сыңары сөйлеу актісінде көбіне күйді – суыту, үмітті – бәсеңдету қызметін атқарып, иллокутивтік күш ретінде салқын баға /күдік сигналын береді, ал перлокутивтік әсер ретінде адресатта күмән, үрей, торығу сезімін ұлғайтады. Эмотивті валенттілігі келесідей функционалдық-семантикалық өрістер бойынша айқындалды:
Деструктивті-психологиялық ЭВ (түңілу мен жатсыну коды). Сұр түсі адамның ішкі жан дүниесіндегі шарасыздық пен психологиялық дағдарыс күйлерін кодтаудың басты құралы. Төмендегі өлең жолындағы сұрқай жазалаушылар, сұр жұдырық, сұрғылт бұйрық, сұр темір, сұр төсек тіркестері – тұрақты қысым түсіретін суггестивті әсер. Сұр сыңары – үміттің үзілуі мен жүйенің қаталдығын білдіретін деструктивті метафора. Адресатта үрей, күмән және тағдырға мойынсыну эмоцияларын тудырады. 
Темір қақпа, темір төсек – сұр бәрі,
Ертеңді-кеш сұстанып кеп тұрғаны...
Сұп-сұр ұшқын төгіп қалды сұр жанар,
Сұр жұдырық түйіледі ұрғалы
Сұрғылт бұйрық, сұр айыптау, сұр сүңгі
Шың етіп сұр сәуле алдында бір сынды.
Сұрғылт сұрақ, сұрқай жазалаушылар
Сұрқай ой жеп сұрғылт тұтқын күрсінді.
Сұр есіктің мың тұтқыны – бір төбе,
Мына есіктің тұтқыны – бір төбе.
Еден де сұр, қабырға сұр, сұр төбе, 
Сұр шыңдарды сұрқай бұлттар бүркеген.... (89,б. 7)
Мұнда иллокутивтік күш – қыспақ/қаталдықты айыптай көрсету, қысым фактісін «дабыл» ретінде таныту болса, перлокутивтік әсер – үрейлендіру, күшейту, шарасыздық сезімін орнықтыру. 
	Метеорологиялық-бейнелі ЭВ (Табиғат пен адамның үндестігі).  Әлемнің ұлттық бейнесінде күздің салқындығы мен аспанның түнеріп тұруы адамның ашу-ызасы не көңіл-күйінің бұзылуымен ассоциативті байланыстырылады. Тіршілік белгісінің болмауы, сұрықсыз, жүдеу тірлікті суреттеуде сұр сөзі әрбір көркем шығарманың өзегі бола алады. Мысалы, 
Қап-қара сұр мұнартып, 
Бұлт аспанда ойнақтап (жауын)
Өткел берер өткен күн өкінішке – 
Көктем келер ұқсайтын қыз балаға.
Сұрғылт аспан сұрланып сыздана ма? (89,б.27)
Біздің мекен жапан түзде
Өлік сұр дала (98,б. 248).
Иллокутивтік күш – солғындық/түнеру арқылы көңіл күйдің бұзылуын меңзеу (күйді төмендету), ал перлокутивті әсер – мұң, түңілу, жабырқау әсерін күшейту. Жауын алдындағы сұр мұнар мысалында сұр сөзі заттанып, сол мезеттегі жауынды алып келе жатқан белгі ретінде жұмсалса, сұрғыл аспанда  аспанды сипаттайды, өлік сұр дала оралымында жансыз, тақыр дала бейнеленген. Сұр түсінің бейнелік сипаты арқылы сұрқай өмірдің түсі кеткен тыныс-тіршілігі сипатталған Ж.Нәжімеденовтің өлең жолдары қазақы дүниетанымдағы сұр түсінің жағымсыз бейнелік сипатын анық көрсетеді. «Сұр» сөзінің семантикалық құрылымындағы метафоралық көшу үдерісі оның адам соматикасына телінуінен көрінеді. Мысалы, Жасырам деп ізіңді, Асырам деп айлаңды, сұрың неге бұзылды, тілің неге байланды (99) немесе Аз-ақ күн көрмегелі өтті, Шани, Қалайша жүзің солып, сұрың қашқан (100) деген мысалдарда сұр бірлігі түр, әлпет, кескін» мағынасында жұмсалып тұр. Бұл жерде түс атауы адамның ішкі абыржуының, қорқынышының немесе рухының жасуының сыртқы көрінісін экспрессивті түрде концептуалдандырады. Бұл қазақ дүниетанымындағы адамның ішкі тебіренісі мен оның бетіндегі қанның қашуы (түссізденуі) арасында берік ассоциативті байланысын көрсетеді. Сондықтан  «Сұр кетіп жұрттың жүзінен, сары қымыз көзінен (101)» деген поэтикалық қолданыстарда адам мен табиғаттың біртұтас сұрлануы арқылы өмірлік энергияның азаюы, өтпелілік пен мәнсіздік мағынасы беріледі. Біздіңше бұл –  құбылыс омонимия емес, көпмағыналық. «Түр-әлпет» мағынасы бастапқы түс мағынасынан үзілмеген, керісінше, физиологиялық реакция нәтижесіндегі түстік өзгеруі арқылы күйдің өзгеруін бейнелеуден туындаған семантикалық мағына болып табылады. Бұл бірлік әлемнің ұлттық бейнесіндегі қалыптан ауытқуды, психологиялық тығырықты және экзистенциалдық тұрақсыздықты репрезентациялайтын бірегей лингвомәдени код қызметін атқарады.   Яғни, сұр түсінің ЭВ – өтпелі, тұрақсыз және мәнсіз күйдің өлшемі. 
Әлеуметтік-этикалық ЭВ (Моральдық айыптау коды). Тілдік  қатысымда сұр түбірінен туындаған бірліктер адамның адамгершілік бейнесін төмендететін кемсіту/қорлау  мағынасында жұмсалады.  Мысалы, жексұрын, сұрқия бірліктері ұят пен зұлымдық эмоционалды концептілерінің ұлттық-мәдени өрісін кеңейтіп, адамдық кейіптен айырылу, екіжүзділік, қатыгездік семаларын жетілдіреді. Сұрқия тірлік, сұрқия күлкі, сұрқия қылық, сұрқия хабар, сұрқия түн  тіркестері сын айту мен бағалаудың тиімді құралы ретінде баспасөз, көркем әдебиетте жиі қолданылады (Бұл сұрқия саясаттың арты адамзат тарихында болмаған алапат аштыққа алып келді (102)). Сонымен қатар сұры қашты, сұрың неге бұзылды? тұрақты тіркестер иллокутивтік күш  ретінде ұялту/кінәлау ниетін  тікелей білдіреді, ал перлокутивтік әсер ретінде адресатта қысылу, өзін ақтауға ұмтылу немесе әлеуметтік тұрғыдан күдікті күйге түсу реакциясын туғызады.  Талданған мысалдар сұр түсінің ЭВ негізін мынадай тетік арқылы іске қосады: сұр (денотат) →суықтық/солғындық/жансыздық/ (коннотация) →күмән/үрей/үмітсіздік (эмоция) →иллокутивтік күш (әшкерелеу /кінәлау/дабыл) → перлокутивтік әсер (психологиялық қысым/аяныш сезімін ояту/әлеуметтік күйді әшкерелеу). Сұр түсінің қазақ дүниетанымында басым түрде  жағымсыз ЭВ-ға ие болуы оның белгісіздік пен көмескілік, психологиялық әлсіздік кодтарымен уәжделуінен туындайды. ЭВ эмоцияны әлсіз, жанама түрде білдіруімен, теріс аксиологиялық реңкке бейімділігімен ерекшеленеді. Сондықтан ұлттық мәдениетте жағымды эмоцияны емес, әлсіздік пен белгісіздік семиотикалық таңбасы ретінде орныққан.  
Қоңыр. Қоңыр түс – қазақ лингвомәдени кеңістігінде  табиғилық, қарапайымдылық, үйлесімділік, жылылық құндылықтарын жинақтайтын мәдени код болып орныққан.  Қоңыр сыңарымен келген тілдік бірліктердің  ЭВ-і көбіне жоғарғы қарқынды эмоцияларды емес, керісінше сағыныш, сабыр, мұң, байсалдылық сынды бәсең эмоциялық күйлерді мәнмәтін арқылы танытады. Сонымен қатар өзге түстерден өзінің сыртқы агрессиясының жоқтығымен және ішкі тебіреніске бейімділігімен ерекшеленеді.  Сондықтан қоңыр сыңары сөйлеу актісінде эмоцияны «қатты білдірмей», жұмсартып жеткізетін мәдени реттеуші ретінде қызмет етеді; мұнда иллокутивтік күш көбіне жұбату/жылыту/жақындату (қатынасты үйлестіру) болса, перлокутивті әсер адресатта ішкі тыныштық, сағыныш, мейірім сынды бәсең, бірақ тұрақты эмоцияларды орнықтырады. Қоңыр түстің эмоционалды мәні көптеген ақын-жазушылардың  шығармаларында ерекше мәдени сипатқа ие. Мысалы, 
Қоңыр шешем қоңыр кешті жамылып,
Көзін сулап, қалып еді қамығып.
Қоңыр жолға түсіп едім пен өстіп – 
Қоңырқай ой маза берер емес түк. 
Қоңырайып жатыр жол әлі – 
Кеудем кейде қоңыр күйге толады.
Қоңыр әнмен қазақ бесік тербетіп,
Өргізіпті-ау қоңыр-қоңыр баланы.
Қоңыр күпі, қоңыр дала, қоңыр үн...
Қоңыр күймен өтіп жатыр өмірім.
Қоңыр күзде қоңыр шаруа күйбеңмен
Қоңсы қонған қоңыр қызға үйленгем.
Қоңыр-қоңыр күй тыңдап едім жасымда – 
Шешем қалды қоңыр төбе басында.
Қоянжонға қоңыр ымырт  түскенде
Қоңырайып отырамын үстелге.... (89,б. 35).
Ж.Нәжімеденов поэзиясындағы қоңыр түбірлі қолданыстардың (қоңыр, қоңырқай, қоңырайып) шоғырланып келуі мәтіннің семантикалық тұтастығын күшейтіп, қоңырдың ұлттық дүниетанымдағы «күнделікті өмір-табиғат-тағдыр» желісімен астасқан эмоциялық аясын қалыптастырады. Өлеңдегі қоңыр шеше –қоңыр қыз,  қоңыр үн, қоңыр ән  тіркестері тұрмыстық-отбасылық жылы кеңістік сценарийіне сәйкес адресатта жақындық, сағыныш, ішкі тыныштық эмоцияларын тудырады. Қоңыр лексемасының бірнеше рет қайталануы – оқырманды қоңыр тірліктің киелілігіне иландыруға бағытталған иллокутивтік күш, яғни адресант жылы ұя, жайлы тірлік құндылығын бекітіп, оны қабылдатуға ұмтылады,  ал оның перлокутивтік әсері – оқырманның эмоционалды қабылдауын жұмсартып, өз өмірлік тәжірибесін үндестіру, еске түсіру, жұбану сынды реакцияларды күшейту. Бұл жерде ЭВ тетігі қысқаша былай көрінеді: қоңыр (денотат) →табиғилық/жылы үн/жылы ұя/ (коннотация)→ сағыныш /сабыр (эмоция) →иллокутивтік күш (жұбату, жақындату, үйлестіру) → перлокутивтік әсер (ішкі тыныштық, рухани бірлік, еске түсіру).  Н.Аитова қоңыр концептісін 7 радиальды құрылымда модельдеуі  қоңырдың мағыналық тарамдануы ұлттық мәдениетімізбен уәжделетінін көрсетеді [139]. 
Қоңыр ымырт, қоңыр кеш тіркестерінің уақыттың өтуі мен көңілдің бәсеңдеуін қатар кодтайтын өтпелілік семасы алға шығып, рефлексия (өкініш/толғаныс) эмоциясын күшейтеді. Мұны І.Жансүгіров өлеңіндегі (Бір салып атты бұтқа Ақан сері, Жамылып жүріп берді қоңыр кешті (98,б. 452) өтпелі күйдің бейнеленуі  кейіпкер әрекетін ішкі психологиялық жай-күймен (ойлану, толғану) ұштастырады. Бұл тұста қоңыр тіркестері иллокутивтік тұрғыдан «иландыру», «сабырлы күйге шақыру» ниетін білдірсе, перлокутивтік тұрғыдан оқырманды баяу ырғаққа түсіріп, мұңды сабырға айналдыратын эмоциялық әсер тудырады. Демек, «қоңыр» түс қазақ дүниетанымында эмоцияны күшейту емес, жұмсарту арқылы реттейтін мәдени таңба ретінде көрініп, мәнмәтінде эмоционалды-бағалауыштық реңк үстеп, эмотивті валенттілігі тұрақты бірлік ретінде көріне алады. 
Талдау нәтижелері көрсеткендей, қоңыр түсінің ЭВ-сі қазақ дүниетанымында эмоционалды жұмсақтық пен рухани тұрақтылық парадигмасы бойынша құрылымдалып, мынадай ЭВ тетігі жүйеленеді:
·  эстетикалық деңгейде шаршатпайтын, жанды жадырататын табиғи үйлесім;
·  аксиологиялық деңгейде қарапайымдылықты ең жоғары құндылық ретінде бағалау;
·  прагматикалық деңгейде (иллокутив – жылыту, жұбату, үйлестіру; перлокутив – тыныштандыру, сағыныш арқылы жақындату) адресатты агрессиядан арылтып, ішкі жан тыныштығына бағыттау. Қоңыр сыңары – қазақ тілінің әлемнің бейнесіндегі ең жайлы және эмоционалды тұрғыдан ең тұрақты мәдени маркерлердің бірі. 
Сары. Қазақ дүниетанымында «сары түс» біржақты семантикамен шектелмей, коннотациялық өрісі кең, эмоциялық реңк тудыру әлеуеті жоғары лингвомәдени бірлік болып табылады.  Р.Сыздық сары түсінің көп жерде түске қатысты қолданылмайтынын, тарихи-мәдени қабатпен, кірме семантикамен ұштасып кететінін айтады. Мысалы, сары алтын тіркесінде «таза, қоспасыз алтын» мәні алға шықса, сары уайым тіркесінде сары сыңарының  парсы тіліндегі «қайғы» мағынасына телінетін қабаты танылып, тіркестің эмоциялық салмағын арттырады [140].   Демек, қазақтың тілдік санасында сары түсінің бір мағынасы материалдық құндылық, екінші бөлігі күйзеліс/мұң семасымен уәжделіп, амбивалентті жүйе құрайды. Бұл амбиваленттілік түстің өз табиғатынан емес, оның қатысатын мәдени сценарийлерінен туындайды: бір мәнмәтінде сабыр мен төзімге кіріктірсе, келесінде күйзелісті күшейтеді. Бұл жерде сарының иллокутивтік күші – сабырға шақыру не ескерту ниетін білдіру, ал перлокутивтік әсері – адресатта сағыныш, уайым, төзім, күту сынды ұзаққа созылатын күйді орнықтырады. Сарының жағымсыз валенттілікке бейім қабаты көбіне табиғаттың маусымдық өзгерісімен және солғын тарту символикасымен сабақтасады. Көктемде көгеріп, жанданған әлемнің сарғаюы – тіршіліктің үзілу, уақыттың өту, күштің қайту ассоциацияларын оятып, тілде   сары уайым, сарылу, сарғаю, сағыныштан сарғаю, аурудан сарғаю, сарылып тосу бірліктерінің орнығуына негіз болады. Мұндай қолданыстарда денотаттық сары түс емес, сол түстің коннотациясы – солғындық/әлсіздік/күту өзекке айналып, адресатта уайым, сағыныш, өкіну эмоцияларын туғызады. Келесі  сары ауыз балапан, сары үрпек бала тіркестері жетілмеген, толыспаған мәнін берсе,  сары тісті, сары қарын бірліктері жас ерекшеліктеріне байланысты кәрілік/ тәжірибелік реңкі байқалады. Ал  сары бас жылан, сары бүйе, сары ала жолбарыс, сары ара атауларының эмоциялық аясы көбіне қорғану инстинктімен сабақтасып, қорқыныш/сақтану реакциясын күшейтетін мәдени-ассоциативтік өріс құрайды. Бұл атауларда «сары» визуалды айырым белгі ретінде қауіпті нысанды тез танытатын сигнал қызметін атқарады. 
Сары түс тек жағымсыз эмоциялардың коды ғана болып қалмайды. Қазақ мәдениетінде төзім мен сабыр құндылығын бекітетін жағымды валенттілік қабаты да тұрақты. Сабыр түбі сары алтын, сарғайған жетер мұратқа мәтеліндегі сарғаю күту мен шыдаудың символына айналып, өмірлік тәжірибені моральдық норма деңгейіне көтереді. Уақытша қиындыққа төзу, тосу, сену сақтап қою жоғары құндылық ретінде бағаланады. Мұнда «сары» сыңары қайғы семасында емес, шыдам-берік, сенім, нәтижеге жету мәдени сценарийін белсендіреді. Сол себепті   сары алтындай сағыныш, сары майдай сақтап, сары алтындай сақтап тіркестерінің эмотивті валенттілігі жағымды қастерлеу, жылылық, бағалау эмоцияларын қалыптастырады.  
С. Мәуленовтің Сарғайып атқан таңдай сәуле беріп, сақтаған сары алтындай сағынышың (103) деген өлең жолдарында «сары» түс қазақ мәдениетіндегі ең бағалы асыл металл атауымен тіркесе келіп,  құндылық ассоциациясын күшейтеді де, оны сағыныш сезімімен теңестіре отырып, эмоцияның рөлін көтереді.  Мұнда «сары» түс күйзеліс емес, керісінше қымбат, сақталуға тиіс қазына ретінде концептуалданады. Сағыныштың адам өміріндегі орны, туыстық-адамгершілік байланыстың құны жоғары екені адресатқа әсерлі түрде жеткізіледі. Прагматикалық тұрғыдан бұл қолданыс оқырманды сағынышты әлсіздік емес, адамдық құндылық деп қабылдауға, туыстық қатынасты жақындатуға бағыттайды.   
Сағыныш – сары уайым тіркесінде сағыныштың жағымды сипаты бәсеңдеп, адамды қажытатын, ішкі күйзелісті қоюлататын салмағы алға шығады. Мұндағы «сары» сыңары адамды энергиясы төмен, мұңды, ауыр көңіл-күйге түсіріп, валенттілік бағытын жағымсыз етеді. Демек, сары түсінің амбиваленттілігі нақты бір «түс табиғатына» байланысты болмайды, ол мәнмәтіндік коннотация мен мәдени сценарийдің түріне тәуелді: сары алтындай сағыныш – жағымды, сары уайым – жағымсыз. Бұл ерекшелік төмендегі өлең жолдарынан да байқалады. 
Сары жел есті – сары бұта дір етті,
Сары күзің сары қырман күр етті...
Қас суретші бақытсызды салса егер
Сап-сары ғып қойса керек жүректі
... Сары жұртқа сары күйді шерте кеп,
Қарызымнан құтылмақ ем тер төлеп (89,б. 10).
Өлеңдегі сары жел, сары бұтақ, сары күз, сары қырман тіркестері бір жағынан уақыттың өтіп бара жатқанына қатысты адамның ішкі реакциясын – мұң, сағыныш, толқу эмоцияларын күшейтеді. Сап-сары ғып қойса керек жүректі жолындағы бояудың шектен тыс қолданылуы экспрессияны арттырып, бақытсыздықтың эмоционалды салмағын визуалды-образдық тәсілмен көрінетін етеді. Ал сары жұрт, сары күй тіркестері – ұлттық-мәдени жадпен сабақтас иесіз қоныс/жадау кеңістік/өткенді жоқтау сценарийі әрі адресатта мұң мен естеліктерін еске түсіретін иллокутивтік күш. Перлокутивті әсері  эмотивті және экспрессивті реңктердің үйлесімі арқылы өлеңнің эмоциялық аясын ұйымдастырып, мұң күйін күшейтеді.  
Қорыта келгенде, сары түсінің ЭВ тетігі түстің денотативті қызметінен гөрі, ұлттық санадағы ассоциациялық өрістерге көбірек тәуелді. Бұл ассоциациялық өрісті мынадай үш топқа топтастыруға болады: экзистенциялық-драмалық ЭВ (уайым-қайғы коды); аксиологиялық ЭВ (сабыр мен төзім); индикативті-бағалауыштық ЭВ (дәреже және қауіп коды). ЭВ қазақ тілінің әлем бейнесінде сағыныш-сарғаю-құндылық парадигмасы бойынша құрылымдалған. Олар: лингво-танымдық деңгей: (денотат – коннотат); аффективті деңгей (сағыныш/уайым күшеюі); прагматикалық деңгей (ескерту/қастерлеу – сақтану /сабырға келу. Бұл прагматикалық деңгейде иллокутивтік күш (норманы бекіту/ескерту/қастерлеу) пен перлоктутивтік әсер (төзімге келу/сағыныштың күшеюі/сақтану реакциясы) қатар көрінеді. 
Жасыл. Жаңарудың, мәңгілік тіршіліктің және рухани берекенің символдық коды саналатын жасыл сыңарының ЭВ-сі тұрақты жағымды аксиологиялық реңкімен ерекшеленеді. Ислам мәдениетімен сабақтасатын жасыл түс қазақ танымында жұмақтың, мәңгілік өмірдің, рухани берекенің белгісі саналады. Прагматикалық сипаты адресат санасында тыныштық, сенім мен діни-рухани қанағаттану эмоцияларын қалыптастырады. Қатысымда жасыл сыңары бар бірліктер жақсылық пен береке мәнін білдіретін иллокутивтік маркер қызметін атқарады. Перлокутивтік деңгейде адресатта үміт, тыныштық, сенім, алға ұмтылу күйін қалыптастырады.   
Жасыл айдын, 
Жасымнан ғашық айдын,
Мөлдірейді жанары Жасыбайдың.
Жерің анау,
Жасыл жолақ кілемдей.
Жасыл қыр. Жапан-жырақ,
Көбелек шыбын өрді. 
Жасыл көктем,
Жасыл бақ,
Жасыл көше, 
Жапырағын жайды екен асыл неше (83,б. 13). Келтірілген поэтикалық дискурста жасыл түс кеңістік өлшемін бағалау және табиғат әсемдігіне сүйсіну эмоцияларын жеткізеді. Мұндағы жайқалған жасыл орман, жасыл жайлау, жасыл жер, жасыл алқап, жасыл айдын тіркестері табиғаттың жандануы мен табиғат жомарттығын бейнелейді. Жасыл сыңарының коннотациясы адресатта қуаныш, рухани ләззат және туған жерге деген ғашықтық сезімін тудырады. Ол жастықтың жігерін, өмірдің жалғасын және болашаққа деген оптимизмді тудыратын негізгі бояу қызметін атқарады. Жасыл сыңарының  ЭВ-сі қазақ дүниетанымында жаңару-үміт-береке парадигмасы бойынша құрылымдалған. Оның ЭВ тетігі эмоцияны тікелей тудыратын жағымды стимулынан (психологиялық деңгей), табиғат пен өмірді ең жоғары құндылық ретінде мақұлдауынан (аксиологиялық деңгей), тілде көбіне оң эмотивті қызмет атқаруынан (функционалды деңгей) көрінеді. 
[bookmark: _Hlk201332027]Қорыта келгенде, түр-түс атаулары тілдік санада жай ғана визуалды сипаттама емес, мәнмәтін ішінде толыққанды ЭЭ сыңарлар ретінде қызмет етіп, ұлттық дүниетанымның терең қабаттарын таңбалайды. Зерттеу барысында анықталғандай, түстердің эмоционалды валенттілігінің тетігі олардың атауыштық мағынадан ажырап, символдық кодқа ұласуы арқылы іске асады, бұл өз кезегінде адресатқа бағытталған прагматикалық әсерді күшейтеді. Ақ, қара, көк, қызыл, сары, қоңыр, сұр, жасыл түстері тілдік қатысымда жай ғана анықтауыш емес, адресанттың жағымды/жағымсыз аксиологиялық бағасын (қуаныш, сағыныш, үрей сенім) дайын күйінде жеткізетін экспрессивті маркерлерге айналған. Бұл бірліктердің амбивалентті табиғаты олардың қатысатын мәдени сценарийлеріне байланысты өзгере отырып, әлеуметтік, этикалық, психологиялық күйлерді бейнелеуде жоғары аффективті қуат танытады. Түр-түс атаулары кездескен тілдік бірліктердің эмоционалды валенттілігін ЭЭС тұрғысынан талдау ұлттық мәдениеттегі құндылықтар иерархиясы мен эмоцияларды тілдік репрезентациялаудың ерекше прагмасемантикалық жүйесін айқындауға  мүмкіндік береді. Түстер ойды нақтылаушы, сезімді иландырушы және қатысымдық ықпал жасаушы лексикалық құралдардың бірі болып табылады.   Мұны Е.Касеновтің: «Түр-түс поэзия тілін жай әшекейлеу емес, ойды қысқаша жеткізу, айтайын дегенін нақты, дәл беру, оқырман ой сезіміне әсер етіп, көркемдік сипатпен жеткізудің негізгі  бір тәсілі ретінде қолданылған әрі олар ұлттық болуымен де ерекшеленеді», – деген пікірі де нақтылайды [141]. 
Зоонимдердің эмотивті валенттілігі. Әлемнің тілдік бейнесіндегі түстер сияқты адамның ішкі сезімі мен бағалауыштық қатынасын ең айқын жеткізетін келесі үлкен топ – зоонимдер. Олар тілдік қатысымды адресанттың көңіл-күйін нысанаға дәл жеткізуші ЭЭ сыңарлар ретінде өзіндік семантикалық қарқындылығымен сипатталады. Прагматикалық тұрғыдан зоонимдік ЭЭС-тердің иллокутивтік күші – бағалау/айыптау/дәріптеу ниетін жүзеге асыру болса, адресаттың өзін-өзі бағалауына ықпал ету, мінез-құлықты түзету не қолдауға итермелеуден перлокутивтік ықпал көрінеді. Қазақ дүниетанымында жануарлар мен адамның ұқсас жақтарын салыстыру негізінде жасалған зоонимдік метафоралар жай ғана атау емес, ұлттық құндылықтар мен этикалық нормаларды бейнелейтін мәдени таңбалар болып табылады. Прагмалингвистикалық тұрғыдан бұл бірліктер адресанттың субъективті көзқарасын білдіріп, адамның іс-әрекеті мен болмысына оң (арыстан, қара нәр) не теріс (есек, ит) аксиологиялық баға берудің өнімді тәсілі қызметін атқарады. Отандық лингвистикалық зерттеулерде (Ә.Қайдар, Ш.Нургожина, Т.Қоңыров,  С.Бектемірова) зоонимдік сыңары бар ЭЭС-тердің қалыптасуына этно-мәдени факторлардың әсері басым екендігі дәлелденген. Ш.Нургожина қазақ ауызекі сөйлеу тіліндегі ЭЭ зат есімдерді уәжделген және уәжделмеген деп екі топқа бөліп, тілдік танымымызда уәжделген эмотивті лексика басым дей келіп, оларға адамның сырт келбеті, мінезі, қылығын, жүріс-тұрыстарын сипаттауда қолданылатын зоонимдерді жатқызады [29,б. 54].  Мұндай бірліктер лексика-семантикалық өрісте денотативті мағынадан гөрі эмоционалды-бағалауыштық коннотацияға ие болып, ауызекі сөйлеу тілінің экспрессивтілігін арттырады. Зерттеуші Д.Оспанованың эксперименттік талдаулары қазақ танымында жылқы, қасқыр, қой зоонимдерінің эмотивті валенттілігі ұлттық дүниетаныммен тығыз ұштасатынын нақтылайды [142].  Осы орайда, зоонимдердің ЭВ тетігі адамның физикалық, интеллектуалдық және психикалық қасиеттерін жануардың табиғи жаратылысымен ассоциациялау арқылы жүзеге асады. 
Сөйлеудегі эмоционалдық формалардың функциясын – адресанттың объективті шындықты белгілі бір фактіге қатысты эмоциялық қабылдауын және көзқарасын білдіру деп танимыз [143]. Яғни жеке тұлғаның әртүрлі жағдаяттағы кез келген қарым-қатынас барысындағы екінші бір адамның іс-әрекеті мен мінезіне қатысты бағалауында қолданылған зоонимдер эмоционалды формалар  болып табылады. Осы ретте теңеулердің ЭЭ сапасын қарастырған Т.Қоңыров оларды функциялық ЭЭ теңеулер және атрибуттық  ЭЭ теңеулер деп бөледі [144]. Ал хайуан аттарының эмотивті мәнін ЭЭ мағынаны беруінің жолдарын М.Оразов қарастырады [60,б. 215]. 
Ұлттық танымда жеті қазынаның бірі саналатын ит зоонимі амбивалентті мәдени маркер ретінде жағымды (адал серік, қорғаушы) және жағымсыз (қорлау, кемсіту) бағалауыш мәндерді қатар кодтайды. Бұл оның тілдегі прагматикалық белсенділігін күшейтіп, итке қатысты атрибуттық ЭЭ теңеулердің мол болуына негіз болады. Зерттеуші Т.Қоңыров ит зоонимі арқылы жасалған 70 теңеуді ұсынып, олардың басым бөлігін атрибутты ЭЭ теңеулерге жатқызады (74), бұл ит бейнесінің бағалауыш әлеуеті жоғары екенін дәледейді. Ауызекі тілдік тәжірибеде ит, төбет атауларының ер адамдарға, ал қаншық  зоонимінің әйелдерге қатысты жиірек қолданылуы гендерлік нормалардың тілдік деңгейге бекітілуін аңғартады. Ит-шошқа зоонимінің қосарланып қолданылуы жағымсыз экспрессияны күшейтетін сәйкестендіру тәсілі ретінде көрінеді. Ғалым Т.Жанұзақов халқымыз итті тотем ретінде қабылдағанын атап өтеді [145]. Бұл ит бейнесінің сакралдылық және қорғаушы күш туралы архайкалық түсініктермен сабақтас екенін көрсетеді. Сондықтан итке қатысты жағымды формулалар (адалдық, серіктестік) мен жағымсыз қолданыстар (айыптау, кемсіту) мәнмәтінге қарай алмасып отырады. Прагмалингвистикалық тұрғыдан валенттіліктің ауысуына қолданыс түрі (қаратпа/балағат), адресаттың әлеуметтік мәртебесі, дискурс (тәрбие/дау/әзіл) және интонация сынды триггерлер ықпал етеді. Зерттеуші С.Бектемірова қазақ тілінде ит семасымен байланысқан 40-қа жуық фразеологизмдерді және 700-ге жуық тілдік бірлікті көрсетеді [146], бұл ит зоонимінің қазақ лексика-фразеологиялық жүйесіндегі дериваттық әрі прагматикалық өнімділігін айқындайды.  
Зоонимдік бірліктер қазақ тіліндегі эмотивті-бағалауыш қолданыста әртүрлі құрылымдық деңгейде ұшырасады. Бірде зоонимнің атауыш лексемасы (ит, төбет, ешкі, түйе, қасқыр, шошқа, түлкі) (Сөйтсем, әлгі ит нағыз жансыздың өзі екен (40,б. 255)), бірде зооним қатысқан теңеу, фразеологизм, метафоралық тіркестер (иттей, бұқадай, ат құлағында ойнау) (Көбейту кестесін айта алмай, түйедей боп, шатып-бұтып тұрады (40,б. 149)), бірде қаратпа-еркелету формалары (ботам, құлыным, қозым, қошақаным («Құлыным, неғып келдің? Тоңып кетіпсің-ау» деп, жеңгем үстіме төніп түспеді (40,б. 207) болып көрінеді. Осы қабаттардың бәрінде де эмоция мен бағалау денотаттан коннотатқа өту арқылы күшейіп, адресанттың мақсаты мен адресатқа ықпал ету әсерін айқындайды.  
Қазақ тіліндегі зоонимдердің эмотивті валенттілігін кешенді түрде ашуда төрт түлік атауларының орны ерекше. Өйткені түйе, жылқы, сиыр, қой, ешкі тек шаруашылық-экономикалық маңызы бар нысандар ретінде ғана емес, ұлттық сананың, тұрмыстық тәжірибенің және моральдық-этикалық бағалау жүйесінің өзегіне айналған биоморфты кодтар болып табылады. Аталған зоонимдер арқылы адамның мінез-құлқы, әлеуметтік мәртебесі, психологиялық жай-күйі мен құндылықтың бағдарлары жүйелі түрде бейнеленеді. 
Зерттеуде төрт түлікке қатысты зоонимдердің валенттілігі түстерді талдау жүйесіндегі ЭВ тетігі сақтала отырып талданады (денотат-коннотат-эмоция-прагматикалық әсер). Осы үлгі бойынша алынған нәтижелер кесте түрінде ұсынылады (кесте 2). Дереккөздер зерттеуші Т.Қоңыровтың «Теңеулер сөздігінен» алынды (74). 

Кесте 2 – Түйе зоонимінің эмотивті валенттілігінің жүйесі

	Тілдік бірлік Коннотация
	Эмоция/
бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	Қара нар (Төзім, тірек)
	Құрмет, сүйсіну
	Дәріптеу үлгі ету 
	Мақтаныш, қуаныш
	Оң

	Түйедей (Ірілік, салмақ).
	Таңдану 
	Әсерлеу, ерекше мән беру 
	Таңдану, өзін маңызды сезіну
	Оң 

	Түйе (Икемсіздік)
	Менсінбеу
	Кемсіту
	Қорлану
	Теріс 

	Ботадай боздап (Әлсіздік, аяныш).
	Жаны ашу
	Қолдау 
	Тынышталу 
	Теріс

	Бурадай ақырып (Ашулану)
	Үрей/реніш
	Тәртіпке шақыру 
	Қорқу, сақтану, мінезін бақылау
	Теріс 

	Ботам (Мейірім)
	Жылылық 
	Еркелету 
	Қуану 
	Оң

	Ботадай көздері (Сұлулық)
	Сүйсіну 
	Жақын тарту 
	Ұяңдық, сену  
	Оң



Түйе зоонимдері қазақ мәдениетінде әлемнің ұлттық тілдік бейнесін құраушы семиотикалық бірлік ретінде төзім, тірек, киелілік кодтарын репрезентациялап, икемсіздік пен дөрекілікке қатысты кекесінді бағалауды жүзеге асырады. Түйе бейнесі құт-береке, сакралдылық, қауымдық қолдау мәдени кодын және төзімге табыну, ауырлыққа мойымау, еразаматты тірек деп тану ұлттық кодтарды іске қосады. Мәнмәтінге қарай оң/теріс валенттілікті ауыстыратын амбивалентті мәдени маркер болады (кесте  3): 


Кесте  3 – Жылқы зоонимінің эмотивті валенттілігінің жүйесі
  
	Тілдік бірлік 
Коннотация
	Эмоция/
бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	Асау тайдай (Еркіндік).
	Жігер 
	Жігерлендіру 
	Сенімділік, белсенділік
	Оң

	Асау аттай (Қайсарлық)
	Серпіліс 
	Рухтандыру
	Батылдық 
	Оң 

	Құлыным, құлыншағым 
(Мейірім, жақындық)
	Қамқорлық, жылылық 
	Еркелету, дем беру
	Қуану, қолдауды сезу
	Оң 

	Тай-құлындай бірге (Етене жақындық өскен)
	Сүйіспеншілік 
	Бірлікті нығайту
	Сенім, байланыс
	Оң 

	Тай-құлындай ойнақтаған (Жастық, сергектік)
	Сүйсіну 
	Қуану, 
	Керек екенін сезіну 
	Оң 

	Ат құлағында ойнайды (Ептілік)
	Таңдану 
	Құрмет көрсету 
	Риза болу 
	Оң 



Мұнда жылқы зоонимдері еркіндік, тектілік, ұлттық рух, батырлық кодтарын тұрақтандырып, адамның ішкі қуатын арттыруға бағытталған жағымды эмоционалды маркерлерді беруге бейім. Сиыр зоонимдері де тәрбие құралына айналған (кесте  4): 

Кесте 4 – Сиыр зоонимінің эмотивті валенттілігінің жүйесі

	Тілдік бірлік 
Коннотация
	Эмоция/
бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	Аузын буған өгіздей. 
(Тұйықтық)
	Кекесін 
	Мінеу, сынға алу
	Өзін ақтау, белсенді болуға ұмтылу 
	Теріс 

	Бұқадай бажыраңдап  (Тұрпайылық)
	Жиіркену 
	Айыптау, дөрекілікті тоқтату
	Қысылу, мінезін тежеу
	Теріс 

	Сиыр құсап (Ебедейсіздік)
	Менсінбеу  
	Келемеж жасау
	Намыстану, қорлану
	Теріс 

	Байлаулы бұзаудай  (Кіріптарлық)
	Аяныш 
	Әшкерелеу, тәуелділікті көрсету
	Аяныш сезімі, жағдайды өзгерту
	Теріс 

	Сүзеген бұқадай (Агрессия)
	Үрей 
	Сақтандыру
	Қорқыныш, мінезін тежеу
	Теріс 

	Ойнақтаған бұзаудай (Балалық)
	Жымию 
	Жұмсарту
	Еркіндік, жайлылық 
	Оң 



Сиыр зоонимі қазақ тілінде жағымсыз валенттілікке ие болуы ұлттық құндылықтар жүйесімен тығыз байланысты. Көшпелі дүниетанымда батылдық, шапшаңдық, дербестік жоғары бағаланса, баяулық, ебедейсіздік, енжарлық құпталмаған. Тұрмыстық тәжірибеде сиырдың жуастық, баяулық (үй маңындағы) тыныстіршілікке жақын бейнесі адамның әрекетсіздігі, шешім шығара алмауы, жалтақтығы сыншыл түрде ыңғайлы таңбалау моделіне айналған. Мұндай бірліктер арқылы қоғам жеке тұлғаның мінез-құлқына бақылау жасап, оны белсенділікке, жауапкершілікке, дербестікке бағдарлауға ұмтылады. Қазақ мәдениетінде ер адамнан батылдық, бастамашылдық, қайрат күтілетіндіктен, оған сиыр мінезін телу әлеуметтік үмітке сәйкес келмеуді, «нормаға сай емес» мінезді білдіретін айыптау формасы гендерлік норманы бекітудің тілдік құралы ретінде танылған. Мұндай теңеулер тек келемеж құралы емес, әлеуметтік реттеудің жанама тетігі болады. Қой керісінше жуастық пен төзімді, сабырды танытатын эмотивті бірлік болып табылады (кесте  5):

Кесте 5 – Қой зоонимінің эмотивті валенттілігінің жүйесі

	Тілдік бірлік
 Коннотация
	Эмоция/бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	Қоңыр қозым 
(Момындық)
	Мейірім 
	Жұбату, еркелету
	Тынышталу, тіректі сезіну
	Оң 

	Қошақаным   (Еркелік)
	Жылылық
	Еркелету/сағыну
	Қуану 
	Оң

	Қой аузынан шөп алмас (Зияны жоқ)
	Разылық  
	Ақтау, жақындастыру,   
	Сенім, өзін қауіпсіз сезіну
	Оң 

	Қойдай жуас (Жуастық, тыныштық)
	Разылық\кейде мысқылдау
	Мінезді жұмсарту, қақтығысты бәсеңдету 
	Тынышталу, өзін бақылауға алу  
	Оң 



Қой зоонимі қазақ тілінің әлемнің ұлттық бейнесінде қой шаруашылығының жетекші кәсіп ретіндегі орнына сүйеніп, тұрмыстық тұрақтылық, береке, сабырлық, момындық және отбасылық үйлесім құндылықтарын кешенді түрде кодтайтын мәдени-танымдық маркер ретінде халықтың шаруашылық тәжірибесі, рухани-этикалық дүниетанымының сабақтастығының тілдік репрезентациясын айқындайды. Қазақ тілінде ешкі зоонимі белсенді қолданылады: (кесте  6): 

Кесте 6 – Ешкі зоонимінің эмотивті валенттілігінің жүйесі

	Тілдік бірлік
 Коннотация
	Эмоция/
бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	1
	2
	3
	4
	5

	Қойға келген ешкідей (Оғаш қылық)
	Ыңғайсыздану/кекету
	Тәртіпке шақыру
	Өзін түзету/ұялу
	Теріс  

	Ешкідей секіріп (Мақтаншақтық)
	Мысқылдау 
	Тоқтату, сынау
	Өзін түзету/ұялу
	Теріс 

	Тоқал ешкідей қылды (Реніш)
	Ашу  
	Беделін төмендету 
	Реніш, қорғану
	Теріс 

	Кәрі теке (Қыңырлық)
	Менсінбеу 
	Беделін түсіру
	Қарсылық білдіру/
намыстану 
	Теріс 

	Ит қуған ешкідей (Сабырсыздық)
	Жақтырмау 
	Сынау, тәртіпке шақыру 
	Өзін бақылау/ұялу
	Теріс 




6 – кестенің жалғасы

	1
	2
	3
	4
	5

	Текені жезде, ешкіні әпке етіп отыр (Жалған туыстық)
	Мазақтау 
	Әшкерелеу 
	Әлеуметтік қысым сезіну  
	Теріс 

	Арқасынан күн өткен ешкі құсап (Әлсіздік)
	Аяу 
	Әрекетті тежеу
	Өзгеріске ұмтылу 
	Теріс 


 
Мұндағы зоонимдер әлемнің ұлттық бейнесінде сабырсыздық, қыңырлық, үйлеспеушілік, әлсіздіктің ұлттық кодтарын белсендіретін теріс бағалауыш маркер ретінде жұмсалып, көбіне айыптау, келемеждеу, мінез-құлықты реттеу прагматикасын жүзеге асырады. 
Жабайы аңдар мен құстарға қатысты метафоралар да (Олар – бізге өлім тілеген құзғын қарғалар (94), (Сауысқандай сақ келін (104)) адамның психологиялық портретін жасауда ерекше орын алады. Адамның психологиялық портреттерін, сезімталдық қасиеттерін және әлеуметтік арақатынастарын айқындау үшін қолданылады. Олардың семантикалық құрылымдарындағы эмоционалды-бағалауыштық сыңарлары халықтық фольклор мен мифологиялық танымынан бастау алады. Денотаттық мағынасынан коннотативті мағынаға көшу тетіктері, олардың адресатқа прагматикалық әсері және оң/теріс валенттілік көрсеткіштері жүйеленіп толық ұсынылды.
Жүргізілген талдау нәтижесінде төрт түлік зоонимдерінің эмотивті валенттілігі денотаттық негізден коннотативті-бағалауыш мәнге өту арқылы қалыптасып, эмоция мен прагматикалық ықпалдың тізбекті жүйесін құрайтыны анықталды. Түйе, жылқы, қой, сиыр және ешкі зоонимдері ұлттық дүниетанымда төзім, еркіндік, момындық, енжарлық, қыңырлық сынды мәдени кодтарды репрезентациялап, оң, теріс және амбивалентті бағалауыш мәндерді белсендіреді. Бұл бірліктер арқылы дәріптеу, еркелету/жұбату және айыптау/тәртіпке шақыру сынды негізгі прагматикалық стартегиялар жүзеге асып, адресатта сенім, тынышталу, ұялу сақтану тәрізді перлокутивтік әсерлер қалыптасатыны айқындалады. 
[bookmark: _Hlk201332609]Тілімізде флоронимдер де эмотивті мәнге ие бола алады. Олар фольклорда, тұрмыс-салт жырларында, көркем мәтіндерде эмоцияны білдірудің мәдени сәйкестендіру құралы ретінде қызмет атқарады. Тікенек, тікен, кәрі қыз, ошаған (лексема), қызғалдағым, гүлім, жапырағым, бәйтерегім (қаратпа формасында), тарыдай, тікенше қадалу, тарыдай шашырау, жуадай солғыр, итмұрындай (теңеулер) тәрізді бірліктер қазақ дүниетанымындағы сұлулық, беріктік, қаталдық, сынды мәдени кодтарды репрезентациялайды. Мысалы,  нәзіктік, сүйіспеншілік, сұлулықтың бейнесі болған, қамқорлық пен мейірімнің мәнін беретін  қызғалдағым, гүлім, жапырағым сөздері адамның сезімін тікелей қозғайтындықтан эмотивтілігі басым. Мысалы, Сағындық: «Құдай бар екен, о, Аллам, мың да бір шүкір... шыр еткен шарана даусын ести алмай кетем бе деп құсалықтан ішім түгел түтінденген-ді... Рақмет, рақмет, Гүлім, жаным, Қызғалдағым» деді де, сыртқа ата жөнелген (105). Сағындық жүректен шыққан шынайы ықыласын нәзіктік пен әдеміліктің символы болған қызғалдаққа тәуелдік жалғауының -ым тұлғасын қосу арқылы Гүліммен қатынасын нығайтатын, ішкі сезімін шынайы жеткізетін қызғалдағым флоронимін қолданған. Ал, осы нәзіктіктің символы кейде қорғансыздық сипатына да ие болады. 
Қалтырап гүл...
Қалады ма қырмызы,
Жарқырап бір жанады ма жұлдызы.
Қап арқалап бара жатыр көшеде
Арыс туар алашымның бір қызы (83,б. 64)
Әр сөздің эмоционалды мағынасы ата-баба танымында нәзік гүлге теңеліп, кез келген қиындықтан қызғыштай қорғалған гүлдерінің, халқына қорған болатын арысын дүниеге алып келетін қырмызысының қазіргі  жаһандық дәуірде қорғалмай, ұлттың рухани-биологиялық жалғастырушысы ретіндегі миссиясының ұмытылып бара жатқандығын  еске салады. Автордың қырмызының жайқалып өсуі мен жұлдызының жарқырап жануына деген күдігі мен үмітінің қақтығысы эмоция тудырушы ма сұраулық шылауы арқылы жеткізілген. Шылаудың ЭЭ құрал ретіндегі қызметі лирикалық кейіпкердің өкініш, күмән, шарасыздық сезімін күшейтіп, поэтикалық дискурсқа нәзік эмоционалды интонация мен эмоционалды тереңдік береді.
Ұлттың дүниетанымында терең орныққан тіршіліктің мәңгілігі мен ұрпақ жалғастығының нышаны болған бәйтерегім, шынарым ұғымдарының эмоционалдылығы адресанттың ішкі танымы мен өмір жолының айнасы болып табылады. Мысалы, сақылдаған сары аязда арыстай бес еркек, бес бәйтерегімізді көзімізше өлімге шығарып салып, құр сүлдеріміз ғана үйге оралдық (106). Гүл атаулары қыз балаға қаратыла жақсы көру, құрметтеу, аяу сезімдерін жеткізу үшін қолданылса, ағаш атаулары еразаматтарға қаратыла отбасылық тірекке деген сүйіспеншілік пен ел тізгінін ұстап, көпті жақсылыққа жетелеген ұлт көсемдеріне деген құрмет пен алғыс сезімін көрсету үшін қолданылған. Екеуі де жағымды мәнде жұмсалады. Сондықтан да қызғалдағым, гүлім, шынарым, бәйтерегім, алып еменім, шынарым, раушаным сынды эмотивті бірліктерді отбасылық биоморфты-сыйластық субкоды ретінде тануға болады.
Эмотивтілігі жағымсыз коннотация арқылы байқалатын    тікенек, тікен, итмұрындай, ошаған, кәрі қыз, шырмауықша оратылу, кәрі қыздай жабысу, тікенше қадалу, тікенше жабысу, өрт шарпыған бұтадай деген ЭЭС-тер биоморфтық негізінде қалыптасып, өсімдік әлемінің «тікенді, жабысқақ, күйдіргіш» бейнелері арқылы адам мінезінің жағымсыз қырларын репрезентациялайды. Жағымсыз аксиологиялық бағалауды жүзеге асырып, қарсылық-терістеуіш прагматикалық кодты және психоэмоциялық жайсыздықты білдіретін эмотивті субкод болып табылады. Мысалы, Тәңірбергеннің әр ісі ішінде қадалған тікендей боп жүрегін сыздатып келеді (77). Сол көк жұлын өшпенділік тиген жерін түйрей кетер тікен боп есіп, ошаған боп балағына жармасып жатқандай (107). 
Құдай берген бұл достық – кәннің бірі, 
Мұңдасқанда қалмайды көңіл кірі. 
Қолдан достық жасап ем болар-болмас, 
Итмұрындай наданның жыртты бірі деген Абай өлеңіндегі (108) Итмұрындай надан, болар-болмас,  қолдан достық  жасау ЭЭС-тері өлеңнің эмотивті аясы ретінде қоғамда кең тараған  надандық пен тұрақсыздықтың, шынайылықтың жоғалуын жеткізіп тұрса, итмұрынның бейнелік сипаты алдау мен әділетсіздікке қарсы тұрған Абайдың ішкі әлемінің талас-тартысының қуатын сипаттайды. Өсімдіктің физикалық сипаты мен адам бойындағы жағымсыз әрекет пен ауыртпалықты теңестіру арқылы эмотивті валенттілік түзген О, жуадай солғыр, жүгермек, күшәла жеп алғансың ба, әлде жын ұрды ма? (94) сөйлеміндегі жуадай солғыр тіркесінің  парадигмалық байланысы адамзат баласының туған жермен, табиғатпен, отбасымен қатынасын ғана көрсетіп қоймайды, сонымен қатар қоғамның адамға деген моральдық талаптарын да айқындай түседі. Ал бетегеден биік жусаннан аласа, тарыдай ғана түсініктерінен қазақ мәдениетіндегі рухани кішіпейілділік коды байқалады. Талдау нәтижесі флоронимдердің ЭВ-сін құрылымдық тұрғыдан жинақтауға мүмкіндік берді. Ол денотат-коннотат-эмоция-прагматикалық әсер параметрлері бойынша жүйеленді (кесте  7):
 
Кесте 7 – Флоронимдердің эмотивті валенттілігінің жүйесі

	Тілдік бірлік
Коннотация
	Эмоция/
бағалау
	Прагматикалық қызмет
	Валент-
тілік

	
	
	Иллокутивтік күш
	Перлокутивтік
әсер
	

	Қызғалдағым, гүлім, жапырағым (Нәзіктік, сұлулық қамқорлық).
	Мейірім, сүйіспеншілік
	Еркелету, сүйіспеншілік 
	Жалғыз еместігін сезіну
	Оң

	Қырмызы (Қорғансыз, үміт-күдік қақтығысы) .
	Өкініш, күмән, үміт 
	Алаңдау, әлеуметтік сынау
	Ойландыру, жаны ашу, аяу
	Теріс 

	Бәйтерегім, шынарым (Тірек, беріктік, ұрпақ жалғастығы).
	Құрмет, алғыс 
	Дәріптеу, құрметтеу 
	Құрмет сезімін қалыптастыру, қуанту
	Оң 

	Тікендей қадалу, ошағандай жармасу (Кедергі, жанға батарлық). 
	Жек көру, күйіну 
	Айыптау, жағымсыз 
	Қысым не қорғаныс реакциясы 
	Теріс 

	Итмұрындай (Кемсіту).  
	Мысқыл  
	Кемсіту, теріс бағалау
	Ренжу, қорлану, қарсыласу  
	Теріс 

	Жуадай солғыр (Қарғыс).
	Жек көру 
	Айыптау, ренжу
	Қорлану, намыс, жайсыздық
	Теріс 

	Тарыдай шашырап (Бірліктің ыдырауы).
	Қынжылу, алаңдау 
	Бірлікке шақыру, сынау
	Бірігу,  жауапкершілік 
	Теріс  


	Тарыдай ғана (Аздық).
	Менсінбеу/
өкіну/ мысқылдау
	Бағалау, кемшілікті көрсету
	Өзгеріске ұмтылу, өзін төмен сезіну
	Бейтарап 



Флоронимдердің ЭВ-сі иллокутивтік және перлокутивтік қызметінің бірлігінде көрінеді. Иллокутивтік деңгейде олар сөйлеушінің эмоциялық-бағалау ниетін (сүйіспеншілік, дәріптеу, айыптау, кемсіту) білдірсе, перлокутивтік деңгейде адресаттың эмоциялық күйіне ықпал етіп (жылылық, қуаныш, мақтаныш, реніш, психологиялық қысым) нақты реакция туғызады. Сондықтан флоронимдер эмоцияны жеткізумен қатар, адресат қабылдауын реттейтін эмотивті-прагматикалық бірліктер жүйесін құрайды. Гүлдің нәзіктігі мен ағаштың беріктігі, тікен тектес өсімдіктердің символдық сипаты арқылы тілімізде қалыптасқан осындай ЭЭС-тердің бейнелік, метафоралық, бағалауыштық сипаты тілімізде жағымды, жағымсыз валенттілікке ие болады.
Метеонимдердің эмотивті валенттілігі. Функциялық эмоцияның ықпалынан адам жан дүниесі кейде күндей жарқырап, өзінен күн сияқты жылу бөледі, кейде жай отындай жарқылдап, қуаты тасып, әсерлі күйге енеді.  Адамның табиғат құбылыстарын танып-білуі мен қабылдауындағы жағымды-жағымсыз, оң-теріс эмоциялық реакциялар метеорологиялық лексикалардың ЭВ қалыптастырады. Метеонимдердің ЭВ негізінен, тура мағынадан ауыспалы, жалпылама-логикалық, жағдаяттық прагматикалық мәндердің дамуынан кеңейетін  семантикалық өріс аясында жүзеге асады. Бұлар – ұлттың табиғат құбылыстары жайлы тұжырымдамалық білімі және сол білімге сүйенген бағалау жүйесін жинақтайтын танымдық база. 
Түркілік танымда табиғат құбылыстары көк тәңірімен, құдіретті күштермен, рухтармен байланысты қабылданғандықтан, метеонимдердегі эмоция тек сезім емес, дүниетанымдық код ретінде де көрініс береді: күн – жылылық, өмірдің жалғасы, қуаныш, жақсылық; жел – өзгеріс, қозғалыс, жылдамдық, сенімсіздік; бұлт, тұман – қайғы, күмән; боран, дауыл, найзағай – ашу, қауіп, дүрбелең. Табиғи құбылыстардың қозғалыс, жарық, дыбыс, қарқын, температура сынды физикалық белгілері адамның психикалық күйімен ассоциативті түрде байланысқа түсіп, мәтінде бейнелі-бағалауыш мағынаға ұласады. Мысалы, жылуы жоғары от/күн қуаныш пен шабыт, сүйіспеншілік сынды көтеріңкі эмоцияларды таңбаласа,  аяз/мұз/ызғар қорқыныш, жалғыздық, қаталдық сынды теріс күйді күшейтеді. Мысалы,  Сыртта түнек тұрса да біздің оқшау, жалғыз үйге Алланың ақ нұры жауғандай, үйдің іші, тіпті түкпірдегі ұраға дейін жарқырап кеткендей болды (94) сөйлемінде нұр сенім мен өміршеңдікті белсендіріп, күмәнді сейілтетін жағымды әсер тудырады. Демек, метеонимдердің валенттілігі мәнмәтінге тәуелді:  теріс – жауар бұлттай түнеру (менсінбеу, реніш), борандатып кетті (ашулану, үрей туғызу); оң – күндей жарқырап, нұрын шашып (бақыт, қуаныш). Жел лексемасының бейнелі-аналогиялық мағыналары көбіне тұрақсыз, жеңілтектік, даңғойлық, бос сөз, өтірік, өсек сынды бағалауыш семаларды қамтып, эмоция мен экспрессивтіліктің қатар іске қосылатынын көрсетеді. Осы теориялық тұжырымдарды нақты тілдік деректер негізінде айқындау мақсатында табиғат құбылыстары атауларының эмотивті валенттілігі денотат-коннотат-эмоция-прагматикалық әсер үлгісі бойынша жүйеленді (кесте  8): 

Кесте 8 – Метеонимдердің эмотивті валенттілігінің жүйесі

	Тілдік бірлік
 Коннотация 
	Эмоция/
бағалау
	Прагматикалық қызмет
	Валент-
тілік

	
	
	Иллокутив-тік күш
	Перлоку-тивтік әсер
	

	Тәкежан осы қыс бойы асыққандай, ақ түтек борандай боп, сойқанды бір сала түссе керек (77)  Қатаңдық. Тегеурін, дүлейлік.
	Ашу, ызалану
	Қорқыту, 
	Сақтандыру,  
	Теріс 

	Жүріс-тұрысы, сөз саптасы ала құйын, арсы-күрсі... (109). Тұрақсыздық.   
	Жақтырмау сенбеу  
	Сынау, айыптау
	Ұялту
	Теріс 

	Аслан жауар бұлттай қабағы қарс жабылып  (110). Салқындық.
	Ашулану 
	Ұрсу, жеку 
	Тежелу/
сақтандыру
	Теріс 

	 Қара бұлттай қайғы бар деп қалай ұқсын басыңды  (111,б. 92). Қайғы, ауырлық.
	Жабырқау/ қорқу 
	Күйзелісті таныту
	Алаңдау/
қорқу
	Теріс 

	Қаратал бауырында зар илеген әйелдер үні қара дауылдай шулап тұр еді (112). Қайғы.
	Шулау 
	Қайғыны күшейту
	Үрей/
есеңгіреу
	Теріс 

	Дауылым емес, жауыным, бар, балам. Мені олай жаудырмауға тырыс, жалғызым! (113). Реніш.
	Кею 
	Шектеу қою 
	Ыңғайсыз-дану
	Теріс 

	Жауар күндей қабағын түсіруін  (114). Қысым.
	Ызалану 
	Қысым көрсету 
	Үрку
	Теріс 

	Отқа май тамызды, от жақты (4) Арандату, өршіту.
	Ашу, наразылық 
	Айыптау/
жек көру 
	Шиеліністі сезу\ тежеу
	Теріс 

	...көзінде көктемдегі найзағайдай жарқ-жұрқ жалт ойнап мошқай қарады (115). Мазасыздық.
	Қорқу 
	Қауіптің белгісі 
	Мазасыздану
	Бей-п 

	Сол шапақтай қызарып, қызу сөйлеп келе жатты (116).  Еркіндік, серпін.
	Толқу\ қызбалану  
	Бағалау
	Толқу\қуану
	Бей-п 

	Көп біледі. Қазақшаға, орысшаға  судай (117). Білім, мақтаныш.
	Риза болу 
	Мақтау 
	Ынталану
	Оң 

	Кейде бұлттан шыққан күндей жымиып қана күлетіні бар (118).   Жылулық.
	Қуану 
	Жұмсарту\
құрметтеу 
	Жайлану\
қуану
	Оң 

	Жылытады әйел сыздарды, Шуағын шашып төбеңнен (119). Жақсылық.
	Сүйсіну 
	Қолдау
	Үміттену
	Оң 


 
Талдау нәтижесі метеонимдердің ЭВ табиғи құбылыстардың физикалық өлшемдері мен адамның психо-эмоционалдық рефлекциясының танымдық деңгейде өзара ықпалдасуынан қалыптасатынын көрсетті. Осылай метеонимдер де өздерінің денотативті мағынасынан алшақтап, сөйлеу актісінде адресанттың бағалауыш ұстанымын жинақтап жеткізетін ЭЭС қатарында қызмет атқарады. Яғни, олар мәтінде эмоцияны атаушы бірлік әрі эмоцияны іске қосушы, әрі күшейтуші экспрессивті маркер ретінде танылады. Күн өрісіне қатысты лексемалар жарық-жылу-өмір метафоралық моделі ризашылық пен үміт эмоцияларын тұрақтандырып, мақтау мен жақындастыру прагматикасын жүзеге асырады. Керісінше, табиғи апаттар (қатты боран, дауыл, найзағай) қатер-тұрақсыздық сценарийін іске қосып, адам бойындағы ашу-ыза мен үрей күйлерін аксиологиялық тұрғыдан теріс бағалауға бағыттайды. Оттың амбивалентті табиғаты мәнмәтіндік детерминация арқылы деструктивті сипат алып, әлеуметтік қақтығыстарды таңбалаудың негізгі құралына айналған.
Қазақ тілдік санасында от бейнесі табиғи-стихиялық код негізінде қалыптасқан әмбебап әрі амбивалентті мәдени маркер ретінде көрінеді. Ол бір жағынан өмірлік энергияны, жігерді, табандылықты және рухани жылулықты бейнелесе, екінші жағынан шамадан тыс эмоциялық күйзелісті, ішкі жануды, моральдық қысымды білдіреді От болып жану, өзегін өртеді, ұяттан өртену, беті қызару, т.б.. ЭЭС-тер арқылы адамның психоэмоциялық жай-күйі от феномені негізінде концептуалданады (Он жеті толған кезде оттай жанып, Қалды оны Қадишаның көзі шалып (120), Ал мен ше? Ұққандықтан соның бәрін, Отырам оттай жанып-өшіп жаным (121). Оттың амбивалентті табиғаты мәнмәтіндік детерминация арқылы деструктивті сипат алып, әлеуметтік қақтығыстарды таңбалаудың негізгі құралына айналған. Бұл бірліктер табиғи-стихиялық кодпен қатар, құндылықтық-реттеуші аксиологиялық кодты және амбивалентті эмотивті субкодты білдіріп, тұлғаның ішкі энергиясын мәдени нормалар аясында реттеу қызметін атқарады. Метеонимдердің валенттілік әлеуеті табиғи болмысы ұлттық дүниетанымдық сценарийлер негізінде адамның психикалық күйімен ассоциацияланудан туындайтын кешенді лингвомәдени феномен болып табылады. 
Топонимдердің эмотивті валенттілігі. Мифологиялық менталды-топонимикалық стереотипте топонимдер таңбалау, атау, бағыт-бағдар көрсету, мифологиялық дүниені қабылдауды сақтау,  кумулятивтік қызметтерді, этностың этикалық нормалары мен эстетикалық мұраттарын таныту, коммуникативтік және мәдениетаралық трансляцияны жүзеге асыру секілді көпқырлы әрі синкретті қызмет атқарады [147]. Топонимдердің мұндай семантикалық табиғаты оларды тек географиялық атау емес, халықтың эмоциялық тәжірибесін, бағалау жүйесін, қасиет тұту/қорқу, үміт/сағыныш сынды  эмоциялық-менталды күйлерін сақтайтын ұлттық-мәдени код ретінде қарастыруды талап етеді. Кез келген топоним белгілі бір кеңістік туралы ақпарат берумен қатар, сол кеңістікке қатысты қалыптасқан мәдени бағалау арқылы адресант пен адресат санасында эмоция тудырады: мысалы, Жезқазған (кен байлығы), Бетегелі (өсімдік), Қаратау (жер бедері), Қарабұлақ (су қоры), Жылысай (ауа райы ерекшелігі) атауларынан халықтың табиғатты сипаттау ғана емес, оны бағалау және тәжірибелік сүзгіден өткізу дағдысы байқалады. 
[bookmark: _Hlk183343315][bookmark: _Hlk210411254]Көркем мәтінде топонимнің тілдік және аялық семантикасы қосымша семантикалық-стилистикалық белгілермен және коннотациямен ерекшеленеді, әдеби шығарманың белгілі бір көркемдік сипатын арттырады [141,б. 51]. Бұл заңдылықтың әлеуметтік-прагматикалық негізі де бар:  көпшілік арасында жиі қойылатын Қай жерденсің? Қай елдің баласысың, Қай елдің тумасысың? деген сұрақтар астарында кеңістікті сұрау ғана емес, туған жерге қатысты тағзым, мақтаныш, эмоционалды бағалау жатыр. Мұнда иллокутивтік күш – әлеуметтік сәйкестендіру/беделді айқындау болса, перлокутивтік әсер – мақтаныш, жақындасу не әлеуметтік қашықтықты сезіну түрінде көрінуі мүмкін.  Сондықтан да қазақ әдебиетінде топонимдердің эмоционалды аясы жоғары. Ақын-жазушылардың туған жер тақырыбын топоним арқылы нақтылауы ұлттық кеңістікті «жанды» бейнеге айналдырады. Мәселен, Е.Касенов дерегі бойынша  І.Жансүгіров поэзиясында Арқа топонимін – 80 рет, Алатау – 45 рет, Жетісу – 20 рет, Гималай – 19 рет, Еділ – 15 рет, Жайық – 9 рет қолданғанын және бұдан басқа ақын 80-нен астам басқа топонимді өлең өрнегіне енгізгенін санамалайды [141,б. 122].  Бұл ақынның кеңістік арқылы оқырманға тарихи-географиялық ақпаратпен бірге туған жерге сүйіспеншілік, ішкі тебіреніс сынды эмоциялық мазмұнды жеткізгендігін аңғартады.  Мұны Батыс Қазақстан облысы топонимдерінің этнолингвистикалық сипатын зерттеген Ұ.Ержанова: «Этнос пен табиғатты біртұтас ұғым деп қарау, әсіресе көшпелілер мәдениетін, психологиясын түсіну үшін ерекше маңызды. Олардың қоршаған табиғи объектілерге тапқырлықпен қойған атаулары да, көбінесе, осы екі ұғымның нәтижелік көрінісі», – деп толықтыра түседі [148].Көркем мәтіндегі топонимнің эмоциялық-прагматикалық әлеуеті төмендегі мысалдан көрінеді:  
Көксудан кеше үріккен ел күн батарда,
Біреуді біреу білмей лықсып шаңға.
Шұбырып жаяужалпы, арып, талып,
Жығылған Ақешкіге таң атқанда (98,б. 425). Бұл шумақта Көксу, Ақешкі топонимдері кеңістік бағдарды ғана емес, оқиғаның динамикасын және қауымдық психологиялық күйді (үрку, қашу, шаршау, босу) жинақтап, адресатта үрей, алаң, жабырқау эмоцияларын оятады. Демек, топонимдер мұнда оқиғаның координаттары емес, автордың тарихи кеңістікке қатысты бағалау ұстанымын іске қосатын ЭЭС қызметін атқарып тұр. А.Арысбаевтың: «Эпикалық мәтіндегі қазақтың фольклорлық топонимі – ұлттық таңбаланған сөздік бейнелеу құралы, сонымен бірге кеңістікті бағдарлау қызметін атқарып қана қоймай, өтіп жатқан жағдайдың кеңістіктік параметрлерін анықтайды», – деген пікірі бұл ойды нақтылай түседі [149]. Өйткені көркем шығармаларда қолданылатын топонимдер – көркемдік әлемде жасалатын тілдік ұлттық-тарихи бейне жасай отырып, кеңістікті бағдарлап, эстетикалық қызмет атқара отырып, ұлттық лексикаға айналған [141,б. 155].
Топонимнің ЭВ-сі көркем әдебиет пен баспасөз дискурстарында теңеу модельдері арқылы күшейеді: Хантәңірдей биік, Жетісудай берекелі, Каспийдей асау, Аралдай тартылмай (Асқақтығым Хантәңірдей ұл едім! (122)) сынды қолданыстарда кеңістіктің табиғи белгісі адам болмысымен теңестіріліп, мақтаныш, сүйсіну, тілек, серпін эмоциялары тұрақталады. Бұл жерде кеңістік – ұлттық өзін-өзі танудың бағалау өлшемі. Сонымен қатар тұлға бағалауында да топонимдер ұлттық кеңістік коды арқылы «бедел» қалыптастырады: Шоқан – шығыстың жарық жұлдызы, Сахараның Лермонтовы; Сүйінбай – Жетісу ақындарының діңгегі,  Сара Тастанбекқызы – Жетісудың жезтаңдайы, Мұқағали – Қарасаздық Гамлет, Хантәңірінің мұзбалағы, қазақ поэзиясының Хантәңірі,  Балғынбек Имашев – Жетісудың жүйрігі сынды теңеулер кеңістік пен тұлға өрлігін теңестіру арқылы эмоционалды әсерді күшейтеді. Бұл құрылымдарда топоним кеңістік кодының маркері ретінде қатысым, тұлғаны бағалау (бедел қалыптастыру) стратегиясын күшейтеді. Сондай-ақ ұлттың эмоционалды ойлау қабілеті мен эмоционалды бағалау да негізгі рөл атқарып тұрғандығын айтқымыз келеді. Демек, топонимдер тілдік қатысым барысында адресант адресаттың эмоциясына әсер етіп, қандай бір психологиялық күйге түсіреді. 
[bookmark: _Hlk200814932]Топонимнің теріс валенттілігі этимология мен халықтық бағалаудан да, сондай-ақ мәнмәтіндегі оқиға сценарийінен де туындауы мүмкін. Қазаққа танымал «Бетпақдала» атауының өзінде «қолайсыз, құтсыз кеңістік» бағасы бар.  Г.Қосымова «Бетпақ»  сыңарын «жаман, нашар», «балшық,/сортаң», «тіршілікке қолайсыз» мағыналарын күшейтіп жеткізетінін айтады [150].  Сондықтан Бетпақдала атауы – этностың экологиялық сауаттылығын, кеңістікті прагматикалық бағалауын және қауіп туралы ұжымдық жадын сақтайтын ұлттық-мәдени концепт. Поэтикалық мәтіндерде бұл атау эмотивті бірлік ретінде эмоционалды-семантикалық, мәдени-бағалауыш, көркемдік бейне жасау функциясын атқарады. Бұдан біз қазақтың табиғатқа қатынасын, кеңістікпен эмоционалдық байланысын, поэтикалық дискурстағы эмоцияның тілдік репрезентациясын көреміз. Жердің қолайсыздығы мен табиғаттың тосын мінезін өмірдің келеңсіздіктерімен салыстыра отырып жырлау қазақ поэзиясында жиі кездесетін құбылыс. Бетпақдала атауы арқылы өмірдегі түрлі оқиғалар жырланған. Бұны төмендегі өлең жолдары толық дәлелдейді (кесте  9): 

Кесте 9 – Бетпақдала бейнесі ақындар тілінде

	Сол бір ана сықылды,
Бедірейген Бетпақ шөл.
Бүгінгі күн ұл туды,
Бетпақ шөлді басты сел.
Сұлап жатқан сұр дала,
Сорлы еді ғой бетпақ шөл (123) 
	Қапырық шөл, ызың шулы,
Күн аптаған жалын ұрып.
Көрген талай жүргінші,
Жабырқатып, жалындырып  (125)  

	Миллиард тонна құмы бар және дағы,
Миллиард тонна мұңы бар тақыр аймақ.
Табиғаттың өзінде негізгі ілік,
Құм мен мұңды жаратқан егіз қылып (124,б. 68). 
	Сонда үйір зымырады күнді бетке ап,
«Құтыл» деп күбірлейді мұңды Бетпақ (124,б.122). 



Бетпақдала топонимінің эмоциялық-бағалауыш әлеуеті мен ЭВ денотат-коннотат-эмоция-прагматикалық әсері (кесте  10):   
	


Кесте 10 – Бетпақдала топонимінің эмотивті валенттілігінің жүйесі

	Тілдік бірлік

	Эмоция/
бағалау
	Прагматикалық қызмет
	Валент-
тілік

	
	
	Иллокутив-тік күш
	Перлокутив-тік әсер
	

	Бедірейген Бетпақ шөл.
Құтсыз кеңістік, қатал кеңістік.
	Үрей, имену
	Сақтандыру 
	Күйзелісті сезіндіру, үрейлендіру
	Теріс 

	Миллиард тонна мұңы бар тақыр аймақ. 
Құм – мұң. 
	Жабырқау   
	Ғаламдық қасіретті күшейту
	Ойландыру\
жабырқау
	Теріс 

	«Құтыл» деп күбірлейді мұңды Бетпақ.
Қауіпті аймақ.
	Жалғыздық, үрей 
	Қатерді белгілеу
	Жалғыздықты күшейту
	Теріс 

	Сорлы еді ғой бетпақ шөл.
 Ауыртпалық, қатаң табиғат
	Аяныш, жаны ашу
	Тарихи-әлеуметтік күйзелісті сезіндіру
	Аяушылық туғызу 
	Теріс 



Жүргізілген лингво-поэтикалық талдау Бетпақдала топонимінің  көркем дискурста жай ғана географиялық мекен емес,  оқырманның психоэмоционалды қабылдауын басқаратын семиотикалық триггер екенін дәлелдейді. Ақындар поэзиясындағы   антропоморфизациялау (шөлдің күбірлеуі, бедіреюі) мен экзистенциалды гиперболалау (миллиард тонна құм) амалдары топонимнің теріс валенттілігін шегіне жеткізеді. Бұл өз кезегінде мынадай  ұлттық-мәдени субкодтарды анықтауға мүмкіндік берді:  
1. Экологиялық-тәжірибелік код: шөл, қуаңдық, аптап, ызғар сынды табиғи белгілер арқылы «қолайсыз кеңістік» моделін қалыптастырып, ұлттық жадыдағы тіршілікке қауіпті орта туралы тәжірибені қалыптастырады. 
2. Экзистенциялық-драмалық код: мұң, сорлы, құтыл эмоционалды бірліктері кеңістікті адамның тағдырымен теңестіріп, жалғыздық, торығу, шарасыздық эмоцияларын күшейтеді.
3. Аксиологиялық-дуалистік код: құтты/құтсыз жер бинарлы бағалау жүйесін іске қосады.
4. Мифопоэтикалық код: табиғатты сөйлету, күбірлету, анаға теңеу арқылы кеңістік тұлғаланып, ол адаммен қатынасқа түсетін субъект кейпіне енеді; бұл қазақ поэзиясына тән табиғатты жанды әлем ретінде қабылдау дәстүрімен сабақтас.
Қазақ тілінде бетпақ лексемасының денотатты мағынасы «сорлы, бақытсыз» (126) мағынасында жағымсыз эмоцияның тұрақты маркері ретінде жұмсалады. Осы семантикалық өзек Бетпақдала топонимінде де сақталып, атаудың денотативті мазмұны коннотативті түрде «құтсыз, қатал, қауіпті орта» сценарийімен қабаттасып, теріс эмотивті валенттілікті тұрақтандырады. Демек, «бетпақ адам» және «Бетпақдала» қолданыстары бір мәдени-аксиологиялық өрісте тоғысып, қазақ танымындағы құтты/құтсыз бағалау бинарын және кеңістікті эмоция арқылы танудың тілдік тетігін айқындайды.
Топонимдер де екі түрде эмотивті белсенділік көрсететіні ескеріледі: 1) дербес атау ретінде (Көксу, Бетпақдала, Қаратау); 2) теңеу құрамында (Хантәңірдей биік, Жетісудай берекелі). Сондықтан ЭВ олардың қолданылу түріне қарай айқындалады. Топонимнің ЭВ-сі көбіне этимологиялық/халықтық бағалау, оқиға мәнмәтіні (соғыс, жұт, көшу, қашу), поэтикалық троптар (антропоморфизация, гипербола), модаль сөздер мен бағалауыш эпитеттер арқылы күшейеді.  
Ұлттық-мәдени дүниетанымның ЭВ-сі – ұлт өкілінің әлемді қалай бағалайтынын, қандай құндылықты киелі, қандай құбылысты қауіпсіз/қауіпті, киелі, қандай мінезді жақсы/жаман деп танып, соны тілде эмоция арқылы бекітетін тетік. Талдау барысында қоршаған орта атаулары денотативті сипаттау деңгейінен шығып, ұлттық-мәдени сценарийлермен ұштасқанда коннотативті-бағалауыш семалары күшейетінін көрсетті.  Нәтижесінде тілдік бірліктердің қосымша ЭВ-сі қалыптасып, олар адресанттың аксиологиялық ұстанымын (құт/береке, обал/ұят, киелі, жақсы/жаман, ар/намыс) және прагматикалық әсерді (жұбату, ынталандыру, айыптау, жеку, ренжу, мақтау)    іске қосатын мәдени маркерлерге айналатыны байқалды. 
А.Қасымбекова ғаламның ұлттық тілдік бейнесі тілдік ұжым санасында тарихи түрде қалыптасып, ақиқат болмысты концептуалдау және категориялау тәсілдері арқылы сақталатынын, ал адресанттың бағалау, модальдылық, уақыт-пен кеңістікке қатысты танымы тіл семантикасында көрініс табатынын атап көрсетеді [151]. Демек,  эмоционалды-экспрессивті лексика ұлттық дүниетаным мен құндылықтардың эмоция-бағалау сипатын репрезентациялайтын әрі мәтіндегі ұлттық бейненің интерпретациялық қабаттарын айқындауға мүмкіндік беретін тілдік құрал ретінде танылады. Қоршаған орта атауларының эмотивті валенттілігін талдау аясында алынған нәтижелер әлемнің ұлттық бейнесінің эмоционалды-бағалауыштық мазмұнын ашып, оны бірнеше интерпретациялық қабаттар арқылы сипаттауға мүмкіндік берді. Бұл қабаттар бір-бірінен оқшау емес, өзара сабақтасып, кей жағдайда қатар жүзеге асатын мағыналық деңгейлер жүйесін құрайды. Осыған сәйкес қоршаған орта атауларының эмотивті валенттілігі негізінде әлемнің ұлттық бейнесін мынадай интрепретациялық қабаттарға топтастыруға болады.    
1. Әлемнің тілдік бейнесі. Талдау барысында қоршаған орта атауларының денотаттық мағынадан коннотаттық, одан әрі эмоциялық-бағалауыштық және  прагматикалық деңгейге өтетіні анықталды. Соның негізінде олар тек атауыштық қызметпен шектелмей, эмоция тудыру мен реттеудің тілдік құралына айналады. Мысалы, ақ тілек/ақ бата бірліктері тілеулестік пен демеу прагматикасын іске қосса, қаралы күн/қара ту ортақ қайғыны білдіретін салттық-этикалық реттеуші қызмет атқарады. Жер-су атаулары қауіп/қаталдық, кеңдік/еркіндік/биіктік, тұрақ/құт, т.б. коннотацияларды белсендіріп, адресаттың эмоциялық бағдарын танытады. Дауыл, боран, ызғар, тұнық, лай, т.б. үрей/мазасыздық, қарсылық, қысым эмоцияларын қоздырып, ескерту, сақтандыру, тыйым салу, тоқтату сынды прагматикалық әсерін тудырады (тұнық – тыныштық, лай – күдік, тасқын – бақылаудан шығу не энергияның артуы). Тікен, ошаған, итмұрын бірліктері кедергі, тітіркену, жабысқақтық, жағымсыздық мағыналарын күшейтіп, қарым-қатынаста терістеу не алшақтау прагматикасын іске қосады. Қасқыр, жылан, ит мәнмәтінге қарай қорқыныш/батырлық, қауіп/кекесін/жек көру эмоцияларын тудырып, айыптау, қорқыту, қоғамнан алыстату прагматикалық әсерін қалыптастырады. Демек, әлемнің тілдік бейнесі деңгейінде қоршаған орта атауларының эмоциялық және бағалауыштық әлеуеті олардың тілдік семантикасы мен қолданыстық қызметі арқылы айқындалады. 
2. Әлемнің концептуалды бейнесі. Қоршаған орта атаулары ұлттық танымдық деңгейде  жақсы/жаман, киелі, ұят, қайырым, ар/намыс парадигмасы бойынша концептуалданады. Мысалы, ақ – тазалық пен адалдық; қара  – қайғы мен бастапқы; жылқы – тектілік, дауыл – қауіп-қатер, жыра, құз – шет пен тығырықты, тау – асқақтықты, бұлақ – тазалықты, гүл – нәзіктік сынды эмоция мен бағалауды жинақтайтын концептілік түйіндер.   
3. Әлемнің философиялық бейнесі. Тілдік бірліктердегі амбивалентті таңбалардың (қара мен сары) әртүрлі мәдени сценарийлерге сай оң/теріс  валенттілікке ауысуы өмірдің күрделілігін (қайғы, киелілік, жоғалту, сабыр) философиялық тұрғыда бейнеленетінін аңғартады. Адам болмысындағы түңілу, жатсыну сезімдерінің философиялық рефлекцияға (сұрқай өмір, сұрлану, сұр темір) айналдыру; тағдыр заңдылығы ретінде қабылданатын (ақ өлім, ақтық дем) философиялық мораль; жалғыздық, торығу эмоцияларын тереңдететін адам тағдырымен теңескен Бетпақдала кеңістігі ұлттық дүниетанымдағы өмірлік мағына мен адамдық өлшемнің философиялық бейнесін қалыптастырады. Яғни қоршаған орта атаулары тек сезімдік деңгейде қалып қоймай, адам болмысының мағынасын (өмір, өлім, жатсыну, кие) анықтайтын аксиологиялық өлшемдерге айналады.
4. Әлемнің діни және мифологиялық бейнесі. Тілдегі ЭВ тетіктері көне түркілік және исламдық таныммен астасып жатыр. Көк түсінің тәңірлік-аспандық коды, жасыл түстің	 жұмақ пен рухани береке нышаны ретінде бағалануы, сондай-ақ жануарларды (ит, көк бөрі, түйе) тотемдік тұрғыдан қабылдау әлемнің мифологиялық және діни бейнесін түзеді. Аққа құдай жақ мәтелі – моральдық тазалық пен құдай жолы байланысын көрсетіп, ақ таңбасын діни-этикалық өлшемге көтереді. Эмоция сенім арқылы реттелетін қабат болып көрінеді. Мифологиялық қабатта табиғат пен кеңістік тұлғаланып, «жансыз әлем» адаммен қатынасқа түсетін субъект ретінде  қабылданады.
5. Әлемнің эстетикалық бейнесі.  Эстетикалық бейне – сұлулық, үйлесім, әсерлілікпен эмоцияны ұйымдастыру. Қызғалдағым, қырмызы гүл, арайлым арқылы сұлулық идеалдары қалыптасқан. Поэтикалық дискурстағы ақ Айдын, қоңыр үн тәрізді бейнелі оралымдар ұлттық эстетикалық талғамның эмоционалды бояуын ашса, шапақтай қызарып, күн шыққандай бейнелі құрылымдар рухани серпіліс берсе,  ботам, құлыным, қошақаным қаратпалары туыстық қатысымның нәзік байланысын қалыптастырады.
6. Әлемнің тарихи бейнесі. Топонимдер (Бетпақдала, Қаратау, Алакөл сұлама) мен тарихи жадыға негізделген (қара ту, қаралы көш), ұрпақ сабақтастығының тарихи жадысы (алып бәйтерегім, шынарым, асқар тауым, мөлдір бұлағым) маңызды оқиғалардың эмоционалды ізін сақтап, тарихи кеңістіктің эмоционалды картасын жасайды. 
7. Әлемнің гендерлік бейнесі. Зоонимдер мен түстердің қолданысында гендерлік айырмашылық анық байқалады. Ер адамдарға қатысты қара нар, көкжал, бұқа қайрат пен жігерді білдірсе, әйел затына қатысты ақ жаулық, ақ келін, қызғалдағым, гүлім бірліктері нәзіктік пен мейірім, тағзым (ерадамдарға – бәйтерегім, шынарым) кодтарын тасымалдайды. Сондай-ақ, жан жылуын берді (әйел мейірімі), қара бұлттай түнеріп (агрессия) – гендерлік стереотипті эмоциямен күшейтетін модельдер. 
8. Әлемнің күнтізбелік-жөн-жоралғы бейнесі. Көсегең көгерсін, ақ бата, ақ жол, қара жамылу фразеологизмдері мен салттық сценарийлер арқылы күнтізбелік және жөн-жоралғының эмотивті валенттілігі  бекітілген.
9. Әлемнің әлеуметтік бейнесі. Отқа май тамызды, от жақты, тікенектей жабысты, ақ жағалылар, қара халық, қара домалақ, көкбет, көкдолы тұрақты тіркестері қоғамдық қатынастардың эмотивті-бағалауыштық сипатын білдіреді.   
Бұл қабаттар – бір-бірін жоққа шығармайтын, бір мәтінде қабаттаса іске қосылатын интерпретациялық деңгейлер. Олар қоршаған орта атауларының атауыштық сипатпен шектелмей, мәдени-прагматикалық мәнмәтінде эмоция-бағалау мазмұнына ие болып, ЭЭ қызмет атқаратынын көрсетеді. 

[bookmark: _Toc224676090]2.3 Қазақ салт-дәстүріндегі эмоционалды-экспрессивті санаттардың ұлттық-мәдени мазмұны 
[bookmark: _Hlk210771016]Қазақтың дәстүрлі мәдениетінде салт-дәстүр мәтіндері ұлттың дүниетанымдық моделін, әлеуметтік қатынастары мен этикалық ұстанымдарын тілдік формада бекітетін ерекше дискурсивтік кеңістік (институтционалдық және жөн-жоралғы дискурсы) болып табылады. Салт-дәстүр тілі – бұл жай ғана қарым-қатынас құралы емес, иллокутивтік мақсаттары айқын,  перлокутивтік әсері күшті сөйлеу актілері арқылы адресаттың санасына, сезіміне және іс-әрекеттеріне тікелей әсер ететін эмоционалды-прагматикалық жүйе. Зерттеуші А.Айтмұқашова: «Тұтас қазақ тілінің идиоэтникалық семантикасын неғұрлым толық, терең танып білуде әсіресе ғұрыптық фольклор лексикасының  орны айрықша», – деп ғұрыптық лексиканың  эмоционалды мәнін атап өтеді [152]. Қазіргі лингвистика антропологиясы мен прагмалингвистикасында  салт-дәстүр дискурстары (мадақтау, бата беру, жоқтау, қошамет, қарғыс, естірту, көңіл айту, тұсау кесер, беташар, ат тергеу) ұлттық ерекшелікті танытатын танымдық санаттар  ретінде зерделенеді, әрі мұндай дискурстар  ұлттық санада орныққан құндылықтар жүйесін тіл арқылы қайта жандандырады. Салт-дәстүр дискурсында қолданылатын ЭЭ санаттар стилистикалық құрал ғана емес, адресаттың бейсаналық деңгейіне ықпал ететін суггестия (сендіру) тетігі арқылы қоғамдық құндылықтарды жүйелеп, ұрпақтан-ұрпаққа берілетін этномәдени мәндер қабатын қалыптастыратын семиотикалық  тетіктер болып табылады.    Олар адресанттың ішкі ниетін адресаттың психо-эмоциялық жағдайы мен іс-әрекетіне аударатын прагматикалық құрал қызметін атқарады. Мысалы, беташар дәстүріндегі «көтеріңкі-қуанышты» эмоционалды ая ирониялық ишаралар мен дәстүрлі формулалар жаңа түскен келінді жаңа ортаға бейімдесе, сыңсу жырларындағы «қоштасу-мұң» концептісі туыстық қатынастың құндылығын эмоционалды деңгейде таңбалап, адам жанын тазарту рөлін атқарады. Сөздің «киелілік» қасиетіне негізделген бұл суггестивтік қуат ЭЭС-тердің иллокутивтік (әрекет жасау) күшін арттырып, оларды жеке түйсік пен тәртіп арасындағы тіреуішке айналдырады.   Бұл А.Машимбаева көрсеткендей,  бата-тілектер қазақтың ұлттық дүниетанымында сенімді реттейтін басым ұғымдар екенін көрсетеді [153].
Біздіңше, салт-дәстүр дискурсының суггестиялық қуаты мен қызметі тілдік бірліктердің терең эмотивті мәніне негізделгендіктен, ғасырлар бойы ұрпақтар сабақтастығында мызғымас ұлттық код болып сақталған. Салт-дәстүрлік дискурстағы бұл суггестиялық әлеует тек тілдік қатысым құралы ғана емес, адресаттық мінез-құлқы мен дүниетанымын рухани деңгейде танытатын эмотивті-прагматикалық қызмет атқарады. Осы тұрғыда алғанда, салт-дәстүр дискурсындағы әрбір ЭЭ құрылымдар – ұлттық ділді бекітуші және әлеуметтік қатынастарды реттеуші мәнмәтіндік элемент ретінде маңызды рөл атқарады.     
Бата – қазақ мәдениетіндегі суггестияның ең жоғары деңгейі және ұлттық қарым-қатынастың ең маңызды феномені. Ұлттық мәдениеттің көш басында тұратын бата беру дәстүрі – талай ұрпақтың рухани болмысын қалыптастырып, батасыз іс бастамаған халық үшін экзистенциалды маңызы бар құбылыс. Күлтегін мен Қорқыт ата мұраларынан бастау алып, бүгінгі күнге дейін өзінің прагматикалық қуатын жоғалтпаған бата дәстүрі ұлттың рухани кодтарын тасымалдаушы негізгі тетік болып табылады. «Қорқыт ата» кітабындағы Қорқыт батасы адам мен табиғаттың бөлінбес тұтастығын пайымдауға, ескертуге негізделген. Бұл түркілердің экологиялық саналарының тереңдігін дәлелдейді [154]. Мұнда ЭЭС-тер интенциялық-эмотивті формант қызметін атқарып тұр.
Қарлы Қаратауларың жығылмасын!
Көлеңкелі зәулім ағашың кесілмесін!
Сарқырап аққан мөлдір суың құрғамасын!
Қадір Тәңірі мені арамзаға мұқтаж етпесін!
Шапқан кезде ақбоз атың сүрінбесін (127,б. 127).
Мұндағы қарлы, көлеңкелі, зәулім, сарқыраған сынды жағымды  ЭЭС-тер батаның бағалауыш және тілек мәнін күшейтетін лексикалық өзекті құрайды. Осы эмотивті әсер бұйрық райдың -сын, -сін және болымсыздықтың -ма, -ме тұлғалары арқылы модальдық-экспрессивтік тұрғыдан күшейіп, тіршіліктің жалғастығын, әлемдік тепе-теңдіктің бұзылмауын тілейтін прагматикалық ниетті айқын көрсетеді. Бұл формалар батаның иллокутивтік күшін арттырып, адресат санасында сақтандыру, үміттендіру және рухани тұрақтылықты бекітуге бағытталған перлокутивтік әсер қалыптастырады. 
Қорқыт ата батасының суггестиялық қуаты адресатты психологиялық тұрғыдан тыныштандыруға және табиғатпен адам арасындағы байланысты сакралды деңгейде бекітуге, адам санасына табиғат аман болса, адам адам болады деген экосауаттылықты эмоционалды түрде бекітуге бағытталған. Ал қазіргі баталарда материалдық құндылықтарға басымдық берілген. Дегенмен, кез келген бата – адресант пен адресаттың эмоционалды қабылдауы мен дүниетанымдық көзқарастары аясында туындаған ізгі ниеттің нысаны болып қала береді. Бата алушы бата берушіден тек сөз емес, жағымды эмоционалды қор мен мотивация алады.  Зерттеуші З.Ерназарова: «Тілек, бата беруші сөйлесімдері прагматикалық көрсеткіштерге өте сезімтал болып келеді. Оларға фразеологиялық сипат тән. Тілек-бата сөйлесімдерінде бағалаушы прагматикалық мән де қабаттасады. Өйткені мұндай сөйлесімдердің қолданылуы тыңдаушы әрекетін бағалаумен дүниеге келеді», – дейді [96,б. 195]. Мұнда тыңдаушы әрекетін бағалаушының эмоциялық әрекетінің танымдық қызметі басым екендігін айта кеткен жөн. Өйткені әлемді, қоршаған ортаны қабылдау, танып білу – когнитивтік үдеріс болса, оны бағалау – эмоционалды үдеріс. Адресант адресат әрекетін бағалауда өз эмоциясына сүйеніп, даусы мен іс қимылына, сөйлеген сөзіне эмоционалды бояу үстемелейді. Осылай, бата мазмұнында эмоционалды мән мен эмоционалды қатынас ажырамас тұтастық құрайды. Батаның бұл бағалауыш сипаты лингвомәдени деңгейде әмбебаптыққа ие. Қазақ және француз тілдеріндегі алғыс, тілек сөйлемдерін салыстыра зерттеген А.Бақытов алғыс пен тілектің құрылымындағы жағымды бағалауыштық (еркелету, жақсы көру, мақтау) сөйлесімдеріне тән апеллятивтік, реактивтілік, ситуативтілік, квалитативтілік, жалпыға танымдылық сияқты дифференциалдық белгілерді анықтайды [155]. Демек, батаның прагматикалық табиғаты оның реактивтілігінде. Бата – адресаттың белгілі бір оң әрекетіне берілген адресанттың эмоционалды жауабы. Өйткені жағымды бағалауыштық сөйлесімдердегі әмбебап концептілер мен құндылықтар бата берушінің субъективті бағасын жалпыхалықтық этикалық нормалармен (квалитативтік) ұштастырады. Демек, батадағы ЭЭС-тер жай ғана тілек емес, адресаттың әрекетін жақсы, лайықты, дұрыс деп таныған танымдық үдерістің эмоционалды нәтижесі. 
Қазақ мәдениетіндегі бата берудің өзіндік әдебі мен прагматикалық ерекшелігі бар. Мысалы, Қара би Жәнібекке бата бергенде ақыл мен жол сілтеуді Табу және аллегориялық бейнелеу арқылы жеткізген:
Бедері жоқ қамқадан
Берік тоқылған бөз артық
Бірлігі жоқ туыстан
Берік сөйлескен жат артық
Пайданы алыстан қылғайсың,
Тышқан да інінің айналасына оттамайды,
Оны да есіңе алғайсың (128). 
[bookmark: _Hlk210771372]Батадағы қамқа және бөз лексемалары концептуалды антонимдер (аксиологиялық оппозиция) ретінде қолданылып, эмоционалды-контрастылық әсер тудырады. Артық сөзі бағалаушы өлшем ретінде адресанттың құндылықтар иерархиясын прагматикалық тұрғыдан модельдейді. Бұдан бата прагматикасының ойды модельдеу және сөзге өң беру арқылы жігерді ояту қызметі алға шығады. Бұл жігерлендіру – халықтық дүниетаным мен өмірлік тәжірибенің сүзгісінен өткен  даналық ой. Батада қолданылған тілдік бірліктердің барлығы эмоциялық бағалаудан, пікірден, танымдық көзқарастан туындаған оң және теріс бағалы эмоционалды реңкке ие. Артық, берік, жоқ сөздерінің қайталанып келуі (прагматикалық фокустау) эмоционалды мәнді арттырса, жоқ сөзі мен да шылауы жағымсыз эмоционалды бояу туғызу арқылы жағымды ұғымдардың қадірін аша түседі. Материалдық құндылыққа жататын қамқа мен бөздің эмотивті қызметінің астарында көз алдайтын сұлулық пен өмірлік тірек болатын ішкі қарапайымдылық шендестірілген. Қымбат қамқаны бедері жоқ деп сипаттау арқылы оның эмоционалды-эстетикалық құны төмендетілсе, бөзді «берік тоқылған» деп бейнелеу арқылы оның материалдық және рухани құндылығы арттырылған. Мұндағы Қара бидің негізгі айтпақ ойы: бедері жоқ қамқа – сырты сұлу, қолынан іс келмейтін, жөн-жоралғыдан хабары жоқ сұлу, ал берік тоқылған бөз – көзге әдемі көрінбесе де қолынан іс келетін, ерін сыйлап, оны жұрт алдында жерге қаратпайтын нағыз адал жар болуға лайық қыз баласы. Демек, Қара бидің негізгі прагматикалық ниеті: сыртқы жылтыраққа емес, ішкі адалдық пен практикалық пайдаға («адал жар» концептісіне) назар аударту. Бірлігі жоқ туыстан, берік сөйлескен жат артық деген оралым – әлеуметтік қатынастарға берілген эмоционалды баға. Бірлігі жоқ тіркесі өкініш пен қайғыдан тұратын жағымсыз эмоция туғызады, бұл отбасылық ауызбіршіліктің бұзылуының әлеуметтік салдарын меңзейді. Керісінше, берік сөйлескен жат – достық пен сенімді қарым-қатынастың құндылығын танытатын оң эмоционалды концепт. Пайданы алыстан ізде – бұйрық райлы оралым адресатты стратегиялық ойлауға шақырса,  тышқанның әрекеті метафора ретінде қолданылып, тіршілік ету үшін еңбекқорлық пен икемділіктің қажеттілігін меңзейді. Тышқан бейнесі – қарапайым, еңбекқор тіршілік иесінің символы ретінде алынған.  Інінің айналасына оттамайды тіркесі – өмір сүру кеңістігін кеңейтудің суггестиялық үлгісі. Осы арқылы Жәнібекті қыс киерін жаз ойлаған ата-баба тәрбиесіне сай әр нәрсені тереңінен, кең ойлауға шақырады. Алты жолды батаның эмотивті қызметі – қазақ мәдениетіне тән төмендегідей құндылықтар мен дүниетанымдық ерекшеліктерді танытады:  
· этика мен мораль: тұлғаның сыртқы көрінісі емес, ішкі жандүниесіне мәніне басымдық беру;
· әлеуметтік прагматика: сенімді қарым-қатынастың туыстықтан да жоғары тұратын кездерін мойындау, білу;
· дидактикалық бағыт: шешім қабылдаудағы табандылық, еңбекқорлық және стратегиялық болжам жасауға баулу. 
Бөжейдің Абайға берген қысқа да нұсқа батасы – прагматикалық ниеті мен эмоционалды жүктемесі жағынан өте салмақты мәтін. Ендігінің жүгі сенде қалар, балам! Жолың болсын! Жалғыз-ақ өзгені берсе де, әкенің қаттылығын бермесін! – деп бетін сипады (10). Батадағы ЭЭС-тер әлемнің ұлттық бейнесін құрайтын «аманат», «мейірім», «қаталдық» және «тағдыр» концептілерін ашуда шешуші рөл атқарады. Ендігінің жүгі тіркесі негізгі онтологиялық метафора. Қазақтың ұлттық танымында «жүк» физикалық ауырлық қана емес, ол – әлеуметтік міндет, халық алдындағы жауапкершілік символы. Бұл ЭЭС-тің прагматикалық қызметі – Абайға болашақтағы тарихи міндетін сезіндіру, оның санасында «ел ағасы» бейнесін суггестиялық жолмен енгізу болып табылады.  Сенде қалар – лексемасы аманаттың қайтымсыздығын, тағдырдың шешімін таңбалайды. 
Балам – эмоционалды-әлеуметтік маркер. Балам қаратпасы мұнда жылылық пен мейірімділіктен бөлек, әкелік қамқорлыққа негізделген мәдени кодты танытады. Қазақ қоғамында жасы үлкен немесе мәртебесі жоғары тұлғаның жас буынға «балам» деп үн қатуы – оны өзінің рухани мұрагері ретінде қабылдауының белгісі. Бұл сөз мәтіннің эмоционалды аясын жұмсартып, аманаттың салмағын мейіріммен ұштастырды. Әкенің қаттылығы – дидактикалық табу мен эвфемизм. Мұндағы қаттылық ЭЭС-і – жағымсыз эмоционалды аяға ие мінез-құлық өлшемі. Қазақ танымында әке – айбын мен тәрбие көзі болғанымен, Бөжейдің бұл сөзіндегі астар – Құнанбайдың қаталдығына берілген жанама баға. Бұл жерде эвфемистік табу стратегиясы қолданылған. Бермесін бұйрық райлы етістігі жағымсыз қасиеттен сақтауды тілей отырып, адресаттың бойында демократиялық, адамгершілік құндылықтардың қалыптасуына бағытталған суггестиялық әсер береді. Оны   жалғыз-ақ қолданысымен (-ақ демеулігі)  күшейтіп, адресанттың өтініші мен тілегінің маңыздылығын шегелей түседі. Бетін сипады ритуалды қимыл – батаның ақиқаттығын, эмоционалды шынайылығы мен рухани бекіуін білдіретін вербалды емес қарым-қатынас құралы. Бұл қазақ халқының рухани болмысындағы аманат ұғымының, әке образының және қоштасу этикетінің лингвомәдени көрінісі. Батаның ЭЭ өзегін құрайтын (-сын, -сін) формалары мен эмоционалды бояуы басым метафоралар әлемнің ұлттық бейнесіндегі келесі құндылықтарды айқындайды; 
·  әлеуметтік жауапкершілік. Ел жүгін арқалау – тұлғалық кемелдіктің өлшемі;
·  адамгершілік. Билік пен басқаруда «қаттылықты» мейіріммен жеңу;
·  рухани сабақтастық. Буындар арасындағы байланыстың аманат арқылы бекуі.  Яғни Бөжей батасы – жай ғана тілек емес, адресаттың тұлғалық болмысын ұлттық құндылықтар аясында бекітетін прагма-суггестиялық акт. 
Жүргізілген талдау салт-дәстүр дискурстарындағы ЭЭС-тердің әлемнің ұлттық бейнесін жүйелі түрде құрылымдайтынын және ұлттық-мәдени кодтарды адресат санасында прагма-суггестиялық жолмен орнықтыратынын көрсетті. Төменде бата мәтіндерінің негізгі концептуалды бағыттары мен олардың тілдік маркерлері жүйеленген (кесте  11):



Кесте 11 – Бата дискурсының лингвомәдени құрылымдары мен прагматикалық сипаты

	Табиғат-космос архитектоникасы

	1
	2
	3
	4

	Ұлттық-мәдени код
	Эмоционалды-экспрессивті сөздер
	Тілдік бірлік 
	Сипаты

	Сакралды табиғат коды
	Тұрақты  эпитеттер 
	Қарлы Қаратауларың; сарқырап аққан мөлдір суың...
	Жағымды ЭЭС табиғатты «киелі кеңістік» деп  сипаттап, адамның амандығын табиғаттың тұрақтылығымен біртұтас модельдейді.

	Береке – үздіксіздік коды
	Алдын алудың болымсыздық формасы:
-ма,-ме, бұйрық рай: -сын/сін
	Жығылмасын; кесілмесін; құрғамасын; құламасын
	Экспрессивті тыйым формалары тіршіліктің тоқтамауын тілеп, дүниенің тұрақтылық идеясын ұлттық санада бекітеді.

	Теоним
	Зат есім 
	Қадір Тәңірі мені арамзаға мұқтаж етпесін!
	Сакралды адресат (Тәңір) арқылы бата тілек заңдылыққа айналып, қорғаныш сенімі мен мораль өлшемі қатар орнығады. 

	Әлеуметтік-этикалық норма

	Аманат коды
	Теңеулер 
	Ендігінің жүгі; сенде қалар; балам!
	Жүк ЭЭС-і міндетті физикалық ауырлықтан әлеуметтік-тарихи миссияға көтеріп, тұлғаға жауапкершілік жүктейді.

	Рухани-мұрагерлік код
	Қаратпа, бейвербалды амал
	Балам; бетін сипады
	Қаратпа мен бейвербалды амалдың шынайылығын бекітіп, үлкеннің батасын әлеуметтік-рухани мақұлдау актісіне айналдырады.

	Бірлік және сенім коды
	Терістеу/
құптау
	Бірлігі жоқ; берік; артық 
	ЭЭС контрасты қоғамдағы қатынас нормасын көрсетеді: бірлік бұзылса – қасірет, сенім берік болса – құндылық.

	Дидактикалық парадигма (мінез қалыптастыру, өмірлік стратегия)

	Ішкі болмыс (ихсан) коды 
	Прагматикалық салыстыру
	Бедері жоқ қамқадан / берік тоқылған бөз артық 
	Бағалауыш ЭЭС құндылық иерархиясын құрып, толық адамның ұлттық тәрбиелік мәнін ашады. 

	Дидактика-лық код 
	Бұйрық рай, метафора (лингвистика-лық құралдар)
	Пайданы алыстан қылғайсың; тышқан да інінің айналасын оттамайды 
	Бұйрық рай мен метафора адресат мінезін бағдарлайды: кең ойлау, еңбекқорлық икемділік – өмір сүрудің ұлттық формуласы. 

	Сакралды-прагматикалық модель 

	Киелі сөз (суггестия) коды
	Параллелизм, қайталау, формула
	Жығылмасын; кесілмесін; талмасын,
	Қайталамалар мен формулалық оралымдар батаның иллокутивтік күшін арттырып, вербалды кодты прагматикалық әрекетке айналдыратын ұлттық суггестиялық тетікті іске қосады.


11 – кестенің  жалғасы

	1
	2
	3
	4

	Құндылық иерархиясы коды
	Салыстыру 
	Бөз артық; туыс қаттылығын бермесін.
	Бағалауыш ЭЭС-тер ұлттық этиканы өлшем ретінде бекітеді: дұрыс/бұрыс, лайық/лайық емес ұстанымдары сөз арқылы реттеледі. 

	Мейірім коды
	Күшейтпелі шылау
	Жалғыз-ақ
	Теріс қасиетті сақтандыру арқылы ұлттық мораль коды (мейірім, жұмсақтық, әділет) адресат санасында суггестивтік түрде енгізіледі.

	Жігер, қорғаныш коды
	Жағдаяттық-прагматикалық мәнмәтіндер
	Шапқан кезде; сөйлегенде; атың сүрінбесін
	Жағымды ЭЭС пен тілектер адамға үміт-сенім сәулесін береді.  


 
Бата мәтініндегі ЭЭС-тер әлемнің ұлттық бейнесін құрылымдайтын онтологиялық маркерлер ретінде көрініс табады. Ендігінің жүгі, берік тоқылған бөз, пайданы алыстан қылғайсың сияқты экспрессивті оралымдар дерексіз рухани құндылықтарды (амандық, адалдық, стратегиялық ойлау) болмыстық-заттық деңгейде таңбалайды. Бұл ұлттық құндылықтардың тілдік санада бейнелі түрде орнығып, мәдени жадта берік сақталуын қамтамасыз етеді. Батаның прагматикалық табиғаты оның реактивтілік сипатымен анықталады. Бата – адресаттың белгілі бір оң әрекетіне немесе ізетіне берілген эмоционалды жауап. Мұндағы бағалауыш ЭЭС-тер (артық, берік, жақсы) адресаттың іс-қимылын ұлттық этика өлшемдерімен (иман, иба, ынсап) салыстыра отырып, оның тұлғалық болмысын «Толық адам» іліміне қарай бағыттайды. ЭЭС-тер Бата дискурсында ұлттың рухани кодын тасымалдаушы семиотикалық жүйе болады. Олардың суггестиялық қуаты мен мәдени-танымдық сипаты батаны жай ғана тілек емес, адресаттың болмысын ұлттық құндылықтар аясында модельдейтін кешенді прагма-суггестиялық акт ретінде айғақтайды.
Бата мәтіндеріндегі жағымды өс, көркей, ашыл, жан, оз, туу, т.б. етістіктері жігерлендіру моделін қалыптастырып, дерексіз рухани құндылықтарды болмыстық бейнелер арқылы таңбалап, адресатқа қуаныш, сенім, жігер береді әрі алдағы мақсатты нақты бағдар ретінде көрсетеді. Батаның реактивті сипаты оны жай тілек емес, адамды ұлттық этика өлшемдеріне сай әрекетке жұмылдыратын, өмірлік бағдарды айқындайтын прагма-суггестиялық акт деңгейіне көтереді.
Қарғыс. Қазақ мәдениетінде қарғыс айту – біреуден зәбір көріп, жазасыз жапа шеккенде, көңілі қалып, қатты ренжігенде немесе белгілі бір әділетсіздікке тап болғанда күйініштен туындайтын ашу-ыза,  қорқыныш пен үмітсіздік, өкпе-реніш, шарасыздық сияқты адамның ең шеткі жағымсыз эмоцияларын білдіретін аффективті-реактивті қатысым актісі.  Адамның жағымсыз эмоциясын, яғни  ашу-ыза, эмоционалды концептілерін  білдіруде қарғыс айту дәстүрі қалыптасқан. Қарғыс этимологиясындағы «қырғағ (жаза)» ұғымы оның бастапқыда агрессия емес, әділеттілікті қалпына келтіруге бағытталған қару болғанын дәлелдейді [156].  Қарғыс тек қорлық/әділетсіздік жағдайымен қатар қатты кейігенде де айтылады және көбіне адамшылыққа жат қиянатты әрекет иесіне бағалау-қарсылық ретінде бағытталады [152,б. 193]. Қарғыс тіл білімінде қалып сөздерге жатқызылады [157]. Яғни ол – адресанттың бағалауы-қарсылығын білдіретін, теріс суггестиясы бар тұрақты формула. Тіпті халық арасында тілінде, көзінде қалы бар, Тәңірі ерекше жаратқан адам қарғыс айтса, «оның қарғысы міндетті түрде орындалады» деген сенім қалыптасқан. Сондықтан да халық арасында «Қарғыс алма, алғыс ал» деген өсиет бар. Қарғыстар құрылымы мен мазмұны жағынан халықтың дүниетанымы мен наным-сенімдерінің тікелей көрінісі болып табылады. Қарғыстағы ЭЭС-тер теріс суггестия арқылы адресатты психологиялық тұрғыдан тежеп/оқшаулап, әлеуметтік-этикалық норманы қорғау қызметін атқарады. 
[bookmark: _Hlk201333539]Қарғыстың экспрессивті күші лексикалық бағалауыш бірліктермен қатар,  бұйрық рай тұлғасы мен аффективті жұрнақтар -ғыр, -гір, болымсыздық -ма,-ме, -ба/-бе арқылы күшейеді.  Ырықсыз жұрнағы -ғыр, -гір, қазақ тіліндегі аффективті лексиканың ең шеткі нүктесін таңбалайды (экспрессивті деривация). Бұл жұрнақтар тілек мағынасын жағымсыз-магиялық бағытқа бұрып, сөзге жағымсыз суггестиялық қуат береді. Ал -ма, -ме,-па, -пе, -ба, -бе  болымсыздық тұлғалары адресатты өмірлік құндылықтардан айыру (ұрпақ көрме, бақыт таппа, жер баспа) ниетін жүзеге асырады. Олардың дүниетанымдық астарында қоғамдық құндылықтарды айыру (ұрпақ көрме, тұқымың тұздай құрысын), өмірлік қуаныштардан шектеу (екі дүниеде жақсылық көрме, бақыт таппа), жаратушының игілігінен айырылуды (көріңде өкір, қабір азабын тартқыр) білдіреді. Көп жағдайда қарғыстың семантикалық құрылымы жағымсыз мағына беретін діни және тұрмыстық наным-сенімдерді және денсаулық пен өмірге қатысты, материалдық қиындықтарға байланысты тіркестерден (үнің өшсін, көзің шыққыр, құдай ұрсын, желкең үзілсін, ақ сүтім ұрсын, ант ұрсын, шөп шықпағыр, қараң қалғыр, қу шешек, қарғыс атқыр) тұрады.  Қарғыстардың тарихи-мәдени сипатының астарында исламдық түсінік (құдай атсын екеуіңді, Алла жазаласын) пен ата-баба культі (аруақ атсын) жатыр. Жағыңа жылан жұмыртқаласын сынды мифологиялық түсініктер ашу эмоциясының шарықтау шегіндегі гиперболалық сипатын көрсетеді. 
Қорқыту мен сақтандыру сипатындағы қарғыстар (құдай жазаңызды берсін, басың даудан кетпегір) зұлымдықтан сақтандыру немесе адамгершілік нормаларды бұзудың алдын алу мақсатында қолданылады. Шарасыз күйде қалған, қиналған, жамандыққа душар болған адамның ішіндегісін шығару, тыныштану мақсатында айтқан қарғыстар – жаман ойлар мен тілектерден құралатын, тілге ерекше стильдік реңк беретін сөздер. Қазақ мәдениетіндегі қарғыстар тек жамандық тілеу үшін ғана емес, адамның ішкі эмоциясын білдіру, ескерту, сақтандыру, қорқыту және қоғамдағы тәртіпті реттеу мақсатында қолданылады. Сондықтан қарғысты тек жағымсыз құбылыс ретінде емес, эмоцияны білдірудің маңызды мәдени элементі ретінде де  қарастыру қажет. А.Машимбаева қарғыстар «қарғыс» деген жалпы атауға ие болғанымен, әсер ету ықпалы жағынан күшті және әлсіз болатынын, ауызекі тілде күнделікті қолданыста қайталана беріп, бейтарап мағынаға ие болған қарғыстар бар екендігін, сонымен қатар тарихы көнеден келе жатқандықтан, белгілі бір жағдаятқа ғана қатысты айтылатын қарғыстардың прагматикалық қуаты күшті болатындығын айтады [153,б. 119]. Мысалы, Сайтан алғыр, арам қатқыр, қарасан келгір, қырық жілік болғыр [152,б. 135]  қарғыстары адамдармен қатар төрт түлікке де айтылады. Немересінің не баласының шалағай ісінен шаршаған ананың, малшының жұмыстан шаршағандағы немесе мал қамағанда  айтатын әдетке айналған сөз әдебі болуы да мүмкін.  Мұнда ашыну мен зілденуден гөрі ренжу мен кею эмоционалды концептілері байқалады. Тілімізде қарама-қарсы мағынадағы қарғыстар қатары да қолданылады: Мысалы: тұқымың өссін – тұқымың өшсін, жолың болғыр – жолың болмағыр. Қарғыс мәнді сөздер қазіргі жастар мен орта жас өкілдерінің арасында тілінде көп кездесе бермейді. Кейбір қарғыстардың эмотивті мәні өте жоғары болып келеді. Мысалы, қыршыныңнан қиылғыр, өлігің шыққыр, жазаңды қара жерден тапқыр, жетпей желкең қиылғыр, мойның үзілгір, өлігіңді ит жегір, жер жұтқыр, қыршыныңнан қиылғыр, т.б. қарғысы тек жастарға ғана айтылатын қарғыс, қыршын сөзінің мағынасында жасөспірім, орта жасқа жетпеген деген мағына бар, қиылғыр сөзі үзілу сөзінің синонимдік қатары болғанымен,  эмоциялық мәні өлім концептімен үндес болып тұр. Бұл қарғыстар адам ашуының әбден шырқау шегінде немесе жазықсыз жапа шеккенде, психикалық дағдарыс кезінде айтылады. Соңғы уақытта жүргізілген психологиялық зерттеулер жақсы көңіл күймен жүріп, үнемі жақсы нәрсе ойлап жүретін адам алғысты көп айтатындықтан, жолы болғыш екендігін, керісінше үнемі ашуланып, көңілсіз жүретін адамдар ұрсып, зекіп сөйлейтіндіктен және қарғыс мәнді сөздерді жиі қолданғандықтан, көбіне жолдары болмайтындықтарын алға тартып келеді. Қазақ дәстүрі мен танымында ерте заманнан-ақ жақсы сөз жарым ырыс т.б деген мәтел жақсы өмір сүрудің принципіне айналған. Бұл тіркестен бата мен қарғысты адам санасына тікелей әсер ететін, көңіл күйіне жағымды, жағымсыз эмоция тудырушы фактор ретінде қарастыруға болатындығын дәлелдейді. Демек, бұл синтаксистік санаттардың құрылымындағы тілдік бірліктер тыңдаушыға тұтастай эмоциялық тұрғыдан әсер етуге бағытталған. Адам өзінің әртүрлі эмоционалдық жай-күйін (ұнату, ұнатпау, қанағаттанғандық, қанағаттанбау)  тек сөзбен ғана емес, сөйлеушінің затқа, құбылысқа, адамға қатынасын эксплицитті түрде көрсететін сөздермен  (ұнайды, ұнамайды, жақсы көремін, ұнатамын), сонымен қатар жалпылама бағалау ұғымдарының көмегімен де көзқарасын білдіре алады. Мұның бәрі қарғыстың ұлттың дүниетанымдық жүйесі мен ойлау ерекшеліктерін, сондай-ақ жағымсыз құбылыстарға қатысты эмоциялық көзқарасын сипаттайтын тілдік-мәдени құбылыс екендігін дәлелдейді.  
«Дала фольклорының антологиясы» жинағында берілген 130 қарғыста кездесетін [157,б. 484] ЭЭС эмотивті қызметінің диаграммасын былайша құрастыруға болады: (сурет 6).
 


Сурет 6 – Қарғыстың эмотивті қызметі

«Дала фольклорының антологиясы» жинағында берілген 130 қарғыстың ұлттық санадағы қиянат, зұлымдық, опасыздық, арсыздық, имансыздық антинормаларын таңбалап, сұмдық пен қасіреттің шегарасын айқындайтыны байқалады; сондықтан оларды келесідей субкодтарға жіктеуге болады: 
1. Генетикалық-онтологиялық субкоды (ұрпақ пен тек сабақтастығы). Қазақ әлемінің бейнесінде адам мәні – оның артында қалатын ұрпағымен өлшенеді. Сондықтан ең ауыр қарғыстар ұрпақ жалғастығын үзуге бағытталған. Мұндағы мәдени код – ұрпақ, тек, шаңырақ (тұқымың тұздай құрысын, шаңырағың ортасына түссін, артыңда тұяғың қалмасын). Ұрпақсыз қалу – болмыстың толық жойылуы, мәңгілік ұмытылу ретінде қабылданатын ұлттық-танымдық сценарийді білдіреді.
2. Соматикалық-физикалық коды (дене мүшелер мен өмірлік нәр). Адам денесі – Тәңірдің аманаты. Сондықтан да қарғыста дененің ең маңызды мүшелерінің қызметін тоқтату арқылы жазалау концептісі басымдыққа ие болады. Олар жан, қан, көз, үн соматикалық кодтары (көзің ақсын/шықсын, қан құс, үнің өшсін, желкең үзілсін) арқылы репрезентацияланады. Мұндағы концептуалды модель – тірі өлікке айналу.
3. Сакралды-теологиялық коды (Жаратушы мен аруақ алдындағы жауапкершілік). Қарғыс айтушы өзі жазалай алмаған әділетсіздікті жоғары күштердің құзырына тапсырады. Бұл – әлемнің әділдік заңына сену. Тәңір, Алла, Аруақ, Ант сынды мәдени ұғымдар (Аруақ атсын, құдай жазаңды берсін, лағынет атсын, ақ сүтім ұрсын) әлемді әділетсіздікті кешірмейтін, кие мен қасиеттен тұратын сакралды кеңістік ретінде бейнелейді. Ақ сүтім ұрсын – ана махаббатының киесін жазалаушы күш ретінде танытатын ұлттық бейне.
4. Табиғат-метафоралық код (қоршаған ортамен байланыс). Қарғыстағы ЭЭС-тер табиғат құбылыстары мен мифологиялық түсініктер арқылы үрей туғызады. Олар қара жер, қара су, жылан, қарасан сынды мәдени кодтармен репрезентацияланады (жер жұтқыр, қара жер көтермегір, жағыңа жылан жұмыртқалағыр, қарасан келгір). Табиғат тек мекен емес, ол күнәһарды жазалайтын белсенді субъект ретінде концептуалданады. 
Талдау нәтижесі көрсеткендей, қарғыс дискурсындағы әлемнің ұлттық бейнесі – моральдық тепе-теңдікті қалпына келтіру моделі. Қарғыстар ЭЭ құрылым ретінде психологиялық құзыреттілік (зәбірленушінің ашуын сөз арқылы сыртқа шығарып, психологиялық тұрақтылығын сақтауы); әлеуметтік сақтандыру («қарғыс атқан» деген таңбадан қорқып, қоғам мүшелерінің қиянаттан, зұлымдықтан бойын аулақ ұстауы);   лингвомәдени таңбалау (ұлт үшін ең қымбат құндылықтардың (ұрпақ, аруақ, ант) шегарасын жағымсыз суггестия арқылы белгілеу)  қызметтерін атқарады.  Түптеп келгенде,  қарғыс – қазақ дүниетанымындағы «жақсы сөз – жарым ырыс» қағидасының антинормасы ретінде қоғамдағы моральдық-этикалық тепе-теңдікті реттейтін эмоционалды-бұйрық сипаттағы маңызды тілдік-мәдени феномен.
Қарғыстар психологиялық тұрақтандыру, әлеуметтік сақтандыру және ұлттық құндылықтарды жағымсыз суггестия арқылы шектеу қызметтерін атқарып, қоғамдағы мінез-құлық нормаларын реттейтін тілдік-мәдени тетік ретінде көрінді. Қарғыс мәтіндеріндегі ұр, өлу, құру, өшу, тарту, солу, қалу, үзілу, қиялу, т.б. жағымсыз эмоционалды етістіктері деструктивті семантикаға ие болып, айыптау, жазалау және психологиялық қысым жасау қызметін атқарады. 
Жоқтау. Қазақ дүниетанымындағы «өлім» ұғымы тікелей аталмай, «әркім барар жер, келмеске кету» сынды эвфемизмдер мен табулар арқылы тұспалданып беріледі. Жоқтау – өмірді тұсаулайтын өлім кезінде адамның ішкі рухы мен эмоциясын ең жоғары шарықтау шегін (драматизм мен психологизм) білдіретін лингвомәдени феномен. 
Жоқтау – өзінің бүкіл ішкі рухымен халықтың ежелгі дүниетанымымен, әдет-ғұрып, салт-дәстүрімен, байырғы мәдениетімен және әдебиетімен тамырласатын дүние [158]. Жоқтаудың тілдік қызметін, мәдениетіміздегі рөлімен Ы.Алтынсарин, А.Байтұрсынұлы, Ә.Марғұлан, Б.Уахатов, К.Іслімжанұлы, Г.Нұрышова еңбектерінен танысуға болады. Жоқтаудың эстетикалық-танымдық маңызы эпикалық жанрға драматизм мен психологизм дарытудағы қызметінен, жырдың эмоциялық бояуын қоюлатуынан көрінеді [158,б. 55]. Демек, жоқтау жырының эмоциялық бояуы таным мен түйсікке әсер етіп, ұлттық дүниетанымның қалыптасуы мен артуына ықпал етеді екен. Онда қолданылған өмір мен өлім жайлы түсінікті қалыптастыратын тілдік бірліктер, тіршілік заңдылығы мен өмірді сүйе білу туралы келер ұрпаққа айтылған өсиеттердің экспрессивті күші, мифтік ұғымдарға негізделген ғұрыптарды танытатын эмоционалды концептілер ұлттық дүниетаным мен мәдениеттің негізі болып саналады. Жоқтау көздің, қамыққан көңілдің үні болғандықтан, онда эмоция алдыңғы орында болып, ондағы эмоционалды концептілер мен экспрессивті құралдардың прагматикалық қызметі ұлттық болмысты сипаттайды.
Талдау бірлігі ретінде жоқтау мәтініндегі ЭЭС алынды. Ал метафора, эпитет, гипербола сынды көркем тәсілдер ЭЭС-тің эмотивті әсерін күшейтетін поэтикалық тетік ретінде қарастырылды.   
Жоқтау тарихы сонау көне түркі дәуірінен бастау алып бүгінгі күнге дейін жалғасып келеді. Қ.Сариннің танымал журналист Сәуле Әбединованың баласына арнаған жоқтау өлеңіндегі ЭЭС-тер қайғы ЭК-нің мазмұнын тереңдетіп, онтологиялық метафоралар арқылы берілген. 
Алты алашқа аты мәлім Сәуле едім, 
Қансырадым, қалмағандай сау жерім, 
Қалды-ау, қалды-ау жетпей дауа-дәрменім,
Солды-ау, солды-ау көктей дәуір-дәуренім (129).
Жоқтаудың «Алты алашқа аты мәлім Сәуле едім» деп басталуы бала өлімінен кейін ананың көп нәрседен қол үзетінін меңзеп тұр. Мұндай мағына эмоционалды бояуда тұрған едім көмекші етістігінің семантикалық мағынасы арқылы берілген. Едім формасы өткен шақтық-өкініш мәнін өзектендіріп, жоқтаудың жалпы иллокутивтік мақсатын (қайғыны жария ету, жоғалтуды мойындау) күшейтеді. Жоқтаудағы ЭЭС-тер мазмұнына қарай тәннің күйреуін  заттандыратын (қансырадым, қалмағандай сау жерім, жансызбын, әлсізбін, шемен қылып, шер ғұмыр); жоғалтуды білдіретін (жер қойнына тапсырдым, алып кетті, өлім, үмітімді өшірді,  қасіретті, қайғыны, қыршын кетті, аза тұтып,  қаралы күн, ажал, бұзып кіріп), көндігуді сипаттайтын (дауа-дәрменім, дәуір-дәуренім жазығым, құр елес, ақиретке аттану, мағынасыз, мәнсіз күн, жазмыш, жазғырып) топтарына жинақтауға болады.  Кезінде, едім, сен үшін, бәрі, кешір, ұлым, сенің үнің, құр елес, әдемі, мың шүкір, солды-ау, қалды-ау    қайталамалары айтылған ойдың  ЭЭ әсерін күшейтеді.  Қансырадым, қалмағандай сау жерім – онтологиялық метафораның көрінісі. Дерексіз «қайғы» ұғымы деректі «дене жарақаты» арқылы берілуі оқырманға эмоцияны субстанция ретінде сезінуге мүмкіндік береді. Өлім келіп үмітімді өшірді – өмірдің мәнін жоғалту көрінісі. Берілген тіркестердің прагматикалық қызметі оқырманға қайғыны терең сезінуге ғана мүмкіндік бермейді, оның ішінде жалғыздың дүниеден өтуіне шыдау аса ауыр екендігін жеткізеді.  Ішкі жан күйзелісін бейнелейтін және перзенттің дүниеге келуін сипаттайтын  жатырымды жарып шыққан жалғызды тіркесі,  өлімнің қайтымсыздығын білдіретін  құшағына алып кетті жер жұмыр метафорасы, баласымен өткен күннің салтанатты да мәнді болғанын сипаттайтын асқақ едім, асқар едім, таулы едім эпитеті, жас өлімді білдіретін көктей дәуір-дәуренім теңеуі, ананың көңілін жұбатуға бағытталған көшті дүниеден гиперболасы, болашаққа деген үміттің үзілгенін сездіретін  көңіл бөліп көркем етіп кешімді, келін келіп жалғайды деп көшімді және ұлының о дүниеге аттануын қабылдау шарасыздығын сипаттайтын  жіберейін, бойыңды енді жаз, ұлым табу және эвфемизмдері, ажалды адамның қуанышын бұзатын жойқын күш екендігін білдіретін  мерекемнің шырқын бұзды метафорасы, күтпеген жерден келетін қасіретті сипаттайтын  берекемнің бұзып кіріп есігін кейіптеуі жоқтау экспрессивтілігін арттырып тұр. Бұл экспрессивті құралдар өлімді ауыр қабылдайтын халықтың психологиялық ерекшелігін де танытады. Тәңір, Тағдыр екі етпейді шешімін жолындағы екі етпеу фразеологизмі ананың баласын қорғау үшін енді ештеңе де жасай алмайтындығынан хабар береді.
Осындағы «Көмірдей көңіл күл болар, жанған шырақ сөнген соң» өзінің семантикалық тереңдігімен ерекшеленеді. Мұндағы көмір, күл, сөну лексемалары жай ғана заттық бейнелер емес, олар – адамның ішкі психо-эмоциялық дүниесінің толық күйреуін (деструкциясын) таңбалайтын күйзеліс метафорасының жиынтығы. 
[bookmark: _Hlk210771620]Лингвистикалық тұрғыдан алғанда, көмір мен күл – оттың (өмірлік қуаттың) жанып біткеннен кейінгі қалдығы, яғни жоқтықтың, тіршілік нышанының толық жойылуының символы. Бұл ЭЭС-тер арқылы дерексіз қайғы ұғымы деструктивті физикалық субстанция ретінде бейнеленіп, адресатқа адам жанының қайтып қалпына келмейтіндей күйіп кеткенін, эмоционалды қаңқаның күлге айналғанын экзистенциалды деңгейде сезіндіреді. Жанған шырақтың сөнуі – өмір мен өлім шегарасын айқындайтын онтологиялық шендестіру (антитеза) болса, көңілдің күлге айналуы – қайғының адам болмысын іштен кеміріп, жоюшылық сипатын (деструктивті қызметін) ашатын ең шеткі экспрессивті нүкте болып табылады. Мұнан шығатын қорытынды: жоқтау – қайғы мен қасіретті, мұңды тереңінен жеткізетін ЭЭС арқылы дүниетанымдық ұстанымдарға сәйкес түрленіп, тарихилығын жоғалтпайтын дәстүр. Біз өз кезегімізде Б.Келгембаеваның «Жоқтау жырлары әр дәуірде халық дүниетанымына сәйкес өзгеріске түсіп, түпкі сакральды мәні көмескіленіп, кейінгі дәуірлерде тарихи-деректік басымдық алған. Нақты адамның өмірі мен оның дәуірін, қоғамдық ортасын танытатын тарихилығы арта түскен», – деген пікіріне толықтай қосыла отырып [158,б. 63], олардың эмотивті аясын түзетін ЭЭС-тің мағыналық құрылымы толығып, жандана беретінін айтқымыз келеді. Эмоцияның ашық, ең шынайы түрі көрініс табатын жоқтау мәтініндегі ЭЭС-тің эмотивті қызметі: 
· адамның жан күйзелісін ашық жеткізе отырып, қайғыны тікелей суреттейді (көз жасым көл болды, өзегім өртенді, қанатым сынды);
· марқұмға деген махаббат, сағыныш, өкініш сезімі арқылы қимастығы мен шарасыздығын білдіреді (арда туған арыстаным, мың жылда бір тумас арысым);
· басқа тыңдаушыны да қайғыға ортақтастыру, қайғыны сезіндіру арқылы оларға эмоционалды тұрғыдан әсер етеді(мені қалай қиып кеттің, ел жұртың еңіреп отыр);
· өлі мен тірінің байланысының үзілмейтінін эмоционалды тұрғыда жеткізіп, рухани байланыс орнатуға талпындырады (Жатқан жерің жарық болсын, әруағыңмен жебей жүр);
· қайғыны сөз арқылы шығару, жан азабынан арылу, тазарту қызметін атқарады (ұзын сонар жоқтау айту арқылы ішкі күйігінен арылады).
Жоқтау мәтінінде кездесетін ЭЭС-тер қайғының мынадай ұлттық бейнесін сипаттайды (кесте  12):  



Кесте 12 – Қайғының ұлттық бейнесі  

	Модальдік сипаты
	ЭЭС
	Прагматикалық салдары
	Әлемнің ұлттық бейнесі

	Қайғы – жоқтау арқылы сыртқа шыққан, өлеңмен өрілген мұң. Қазақтың кез келген ауыртпалықты өлеңмен өрнектей білетін эстетикалық талғамын сипаттайды. 
	Көмірдей көңіл күл болар, жанған шырақ сөнген соң [157,б. 122].
	Тұтас жанның күйреуі 
	Поэтикалық-эстетикалық бейне.

	Қайғы – отбасылық тіректің құлауы. Қазақ қоғамындағы отбасылық және рулық тұтастықты танытады. 
	Асқар тауым әкем еді, Айдын көлім шешем еді [157,б. 122].
	Жеке адам емес, тұтас әулеттің, қауымның басына түскен сынақ.
	Әлеуметтік-отбасылық бейне. 

	Қайғы – табиғаттың үні. Адам өзін табиғаттың ажырамас бөлігі ретінде сезініп, қайғыны әлемдік тепе-теңдіктің бұзылуы деп қабылдайды. 
	Қанаты бүтін сұңқар жоқ, тұяғы бүтін тұлпар жоқ [157,б. 122].
	Ақ пен қараның қатар жүретінін, әлемнің де мінсіз еместігін мойындау арқылы өз қиындығын қабылдауы.
	Әлемнің болмыс бейнесі.

	Қайғы – ұрпаққа жалғаса беретін сезім. «Өлі разы болмай, тірі байымайды» деген ұстаныммен ұрпақтар сабақтастығын жалғастырады. 
	Артыңда қалған балаларың не боларын ойлай жат [157,б. 123].
	Өлімді тек қаралы күн емес, келешек ұрпаққа сабақ, өмірдің мәнін ұқтыратын тәрбие құралы ретінде қабылдау.  
	Дидактика-лық-тәрбиелік бейне.

	Қайғы – сабыр мен иманға жетелейтін көпір. Қазақ жанының рухани беріктігі мен тағдырға ризалық бейнесін танытады. 
	Ажал жетсе, амал не, шарасыз пендең көнген соң, тәубе қылған бәріне [157,б. 124].
	Жаратқанның ісі деп қабылдап, соңында сабыр мен иманға тоқтау. 
	Рухани-теологиялық бейне.

	Қайғы – тіл мен өнер арқылы ұрпақ жадында өмір сүретін ұғым. Ұлттық тілдің құдіреті арқылы өткенді ұмытпайтын, тарихи жадты жаңғыртып отыратын мәдени код қалыптасады. 
	Тас жүрек, жарқыраған шырақ, қара жер жұтты, шерімді төгем [157,б. 124].
	Қайғы жоқтау арқылы тарихи зердеге айналады. Бұлар қазақ тілінің эмоционалды байлығын, қайғыны сөзбен жеңу дәстүрін танытады
	Мәдени-генетикалық бейне. 


 
Жоқтау мәтіндеріндегі талдау өлім ұғымының қазақ дүниетанымында тікелей аталымнан гөрі эвфемизм, табу және образды ЭЭС арқылы концептуалданатынын көрсетті. Жоқтаудағы ЭЭС-тер қайғы эмоционалды концептісін онтологиялық метафоралар (қансырадым, көңіл күл болу, шырағы сөну т.б.) арқылы заттандырып, адресатты ортақ эмоциялық өріске тартып, перлокутивтік әсер тудырады. Нәтижесінде жоқтау сөз арқылы қасіретті сыртқа шығарып, жан азабын жеңілдететін шер тарқату қызметін атқаратыны және қайғыны ұлттық құндылықтармен (сабыр, иман, тағдырға мойынсыну, әулет тұтастығы) байланыстыра отырып, тәрбиелік бағдарға айналдыратыны анықталды. Қайғының ұлттық бейнесі поэтика-эстетикалық, әлеуметтік-отбасылық, болмыстық, дидактикалық және рухани-теологиялық қырлардан құралып, мәдени жадты сақтайтын лингвомәдени кодтарды (өмір-өлім, отбасы, сабыр мен иман, табиғатпен үндестік, тарихи жад) түзетіні нақтыланды. Жоқтау дискурсы – ЭЭС арқылы әлемнің ұлттық бейнесін тұрақтандырып, өлім-қайғы тәжірибесін тілдік санада реттейтін танымдық-қатысымдық жүйе.   
[bookmark: _Hlk193027882]Қазіргі таңда трансмәдениет пен діни радикализмнің ұлттық кодтарды (тұсау кесу, бата беру) жоққа шығару үрдісі белең алуда [159]. Ал оған қарсы тұрудың жолы – салт-дәстүр тіліндегі ЭЭС зерттеу.  ЭЭС-тердің эмотивті аясын сауатты талдау және ЖИ мен цифрлық технологияларды пайдалану – қазақ тілінің антропоөзектік табиғатын қорғауға және ұлттық дүниетанымды жаңа цифрлық кеңістікте лингвистикалық тұрғыдан дәл модельдеуге мүмкіндік береді. 

[bookmark: _Toc224676091]Екінші бөлім бойынша тұжырым
ЭЭС-тер эмоцияны күшейтетін экспрессивті тәсіл ғана емес, олар ұлттық мәдениетке тән бағалау логикасын іске қосып, құбылысты норма/антинорма өлшемі арқылы саралауға бағдарлайтын тілдік-аксиологиялық тетік. ЭЭС-тердің танымдық қызметі үш деңгей арқылы танылады: перцептивтік деңгей (эмоцияны тілдік таңба арқылы өзектендіреді); концептуалдық деңгей (ұлттық-мәдени кодтармен ұштасып, концептілер жүйесінде (қайырым, дарқандық, қайғы, ұят) құрылымдалады); дискурстық деңгей (мазмұн құндылықтық-нормативтік өлшемге айналып (салт-дәстүр, көркем шығарма, БАҚ, ауызша қатысымда), адресатқа ықпал ететін прагматикалық нәтижеге ұласады). 
Қазақ тіл білімінде эмоцияның әмбебап және психологиялық табиғаты сипатталғанымен, олардың ұлттық-мәдени кеңістіктегі этикалық-нормативтік мазмұнын және тілде ЭЭС жүйесі арқылы іске асу тетіктерін бірізді лингвотанымдық әдіснамада кешенді модельдеу жеткілікті деңгейде жүйеленбеген.  Осы олқылықты толықтыру мақсатында зерттеуде эмоционалды концептілерді қазақ дүниетанымындағы құндылықтар жүйесімен сабақтастыра талдауға мүмкіндік беретін біртұтас  лингвоэмотологиялық модель ұсынылды. Модель аясында ЭК «тілдік репрезентация (ЭЭС) →эмоция →этикалық құндылық →прагматикалық әсер» тізбегі негізінде жүйеленіп, мәтіндегі жанрлық-прагматикалық іске асуына қарай психоэмоционалды концепт, этноэмоционалды-этикалық концепт деп топтастырылды.
Этноэмоционалды-этикалық концептілер жүйесі қайырым, дарқандық, қайғы, ұят бірліктері арқылы сипатталып, осы концептілерді репрезентациялайтын ЭЭС-тердің қазақ мәдениетіне тән моральдық өлшемдер мен эмоционалды бағалаудың бірлігін танытатыны дәлелденді. Мысалы, қайғы этноэмоционалды-этикалық концептісі  тілдік репрезентация (ЭЭС) (қанаты қайырылу, өзегі өртену, ащы өксік, ар қайғысы, мұқым қайғы) →эмоция (күйзеліс, торығу, шер, үрей, мұң) →құндылық (сабырға келу, асылық жасамау, тәубешілік, ардан аттамау, ортақтық) →прагматикалық әсер (сабырға шақыру, жұбату, әлеуметтік қолдау, тағдырға мойынсыну) бірлігінде танылды. Прагматикалық әсер қайғыны тек сезім ретінде емес, әлеуметтік ортада реттелетін, мәдени түрде басқарылатын тәжірибеге айналдырады. 
ЭЭС-тердің эмоциялық бағытын (жағымды/жағымсыз), қарқындылығын және әлеуметтік-этикалық бағасын мәнмәтін мен мәдени сценарийлер арқылы түрлендіретін эмотивті валенттілік олардың танымдық-аксиологиялық қызметін айқындайтын өзекті өлшем болып табылады. Осы өлшем іске қосылғанда тілдік бірлік  «денотат →коннотация →эмоционалды бағалау →прагматикалық әсер» тізбегімен жүзеге асып, құбылысты ұлттық норма/антинорма логикасы арқылы танытып, адресаттың қабылдауы мен әрекетіне ықпал етеді.
Салт-дәстүр дискурсындағы ЭЭС-тердің қызметі үш деңгейде жүзеге асырылады: бірінші, эмотивті деңгей – субъективті сезімді білдіру және ортақ эмоциялық ая қалыптастыру; екінші, прагматикалық деңгей – адресат әрекетін реттеу (ұйыту, иландыру, тыйым салу/сақтандыру, жігерлендіру, жұбату, қорқыту); үшінші, лингвомәдени деңгей – ұлттық құндылықтарды мәтін арқылы кодтап, мәдени жадта сақталатын семиотикалық жүйе құру.
Салт-дәстүр дискурстарындағы ЭЭС-тер – адресаттың эмоциялық және психологиялық күйіне тікелей ықпал ететін қарқынды-эмотивті маркерлер (мағына түзушілер). Олар батада  «оң суггестия» арқылы қуаныш пен жігерлендіруді күшейтіп, алдағы мақсат-міндетті, жауапкершілікті айқындауға бағыттаса, ал қарғыста «теріс суггестия» арқылы үрей мен қорқыныш тудырып, әлеуметтік тежегіш болып табылады. Жоқтауда қасірет сөз арқылы шығып, ішкі күйзелісті жеңілдетумен қатар, қандай жағдай болса да өмірге қайта бейімделіп, алға ұмтылу идеясын бекітеді. Бата дискурсындағы жағымды эмоционалды өс, көркей, ашыл, жан, оз, туу, т.б. етістіктері болашаққа бағдарланған үміттендіру, қолдау, және жігерлендіру прагматикасын іске асырса, қарғыс құрылымындағы ұр, өлу, құру, өшу, тарту, солу, қалу, үзілу, қиялу, т.б. жағымсыз эмоционалды етістіктері деструктивті семантикаға ие болып, айыптау, жазалау және психологиялық қысым жасау қызметін атқарады. 
Жоқтау дискурсында ЭЭС-тердің қайғыны онтологиялық метафоралар арқылы заттандыруы, адресатты ортақ эмоциялық кеңістікке тартып, шер тарқату және тәрбиелік қызметін атқарады.
[bookmark: _Hlk200194258]Тарауда ЭЭС-тердің қазақ дүниетанымындағы әлем бейнесін құраушы әрі әлеуметтік-этикалық реттеуді іске асыратын танымдық-қатысымдық тетік екенін теориялық тұрғыдан дәлелдеп, оның қолданбалы базасы ұсынылды. Сонымен қатар, зерттеу барысында жинақталған тілдік материалдар арнайы әзірленген веб-қосымша дерекқорына енгізіліп, электронды форматта жүйеленді. Бұл платформа ЭЭС-ті ұсынылған жіктеу өлшемдері бойынша автоматтандырылған түрде сұрыптауға, талдауға және салыстыруға мүмкіндік береді. 
[bookmark: _Toc224676092]3 ЭМОЦИОНАЛДЫ-ЭКСПРЕССИВТІ БІРЛІКТЕРДІ ЦИФРЛЫҚ ТАЛДАУДЫҢ ИННОВАЦИЯЛЫҚ МОДЕЛІ

[bookmark: _Toc224676093]3.1 QazEmoLex веб-қосымшасы: эмоционалды-экспрессивті лексиканы автоматты тану және сандық репрезентациялау
Ғылымда тілді зерттеудің жаңа мүмкіндіктерін ашып, оны дәстүрлі әдістерден заманауи сандық бағытқа бет бұрғызып отырған ақпараттық технологиялардың мүмкіндігі ұлттық тілді жаңа қырынан танытуға зор үлес қосуда. Бұл технологиялар лингвист ғалымдарға бұрын қол жеткізу ұзақ әрі қиын болған көлемді тілдік деректерді өңдеуге, заңдылықтарды айқындауға және тілдің даму қарқынын зерделеуге жол ашады [160]. Нәтижесінде тілдік заңдылықтарды эмпирикалық тұрғыдан дәлелдеу, жасырын құрылымдар мен жиілікті анықтау, тіл үйретуді жетілдіру,  лингвистиканы нақты ғылымдармен ықпалдастыру сияқты міндеттер кешенді түрде шешімін табуда. 
Қазақстанда қолданбалы лингвистиканың институционалдық негізі ұлттық корпустық жобалармен сабақтасып қалыптасты. 2011 жылы лингвист ғалым Э.Сүлейменова «Қазақ тіліне ұлттық корпус керек пе?» атты мақаласында компьютерлік зерттеулер мен тілдік қорды жүйелеуге мүмкіндік беретін ұлттық корпусты әзірлеудің өзектілігін көтерді [161]. Бүгінде А.Жұбанов, Э.Сүлейменова, А.Фазылжан, А.Жаңабекова, т.б. ғалымдардың ықпалымен құрастырылған «Қазақ тілінің ұлттық корпусы» көпшілікке кез келген уақытта қолжетімді түрде ұсынылған. Ұлттық корпус арқылы зерттеушілер морфологиялық, лексикалық жиілік, синтаксистік, стилистикалық, диахронды және диалектологиялық, терминдер мен неологизмдерді талдауды және машиналық оқыту мен NLP әдістерін жүзеге асыра алады. 
[bookmark: _Hlk201336603][bookmark: _Hlk210574176][bookmark: _Hlk201336846]Қазіргі кезеңде ЖИ мен ақпараттық технологиялардың әлеуеті дайын дерекқорлармен ғана шектелмей, зерттеушінің жеке мәтіндік материалдарды жүйеге енгізу арқылы дербес талдау жүргізуге жол ашуда. Бұған тілдік деректерді өңдеуде қолданылатын компьютерлік бағдарламалар күрделі машиналық оқытуға (Deep Learning) негізделген трансформерлер архитектураларын жатқызуға болады. Бұл бағыттағы кеңінен тараған модельдер қатарына BERT (Bidirectional Encoder Representations from Transformers) екібағытты трансформер негізінде жасалған тілдік репрезентация моделі және GPT (Generative Pre-trained Transformer) – алдын ала оқытылған генеративті трансформер модельдері жатады, олар табиғи тілді өңдеу тапсырмаларында жоғары өнімділік көрсетеді [162].  Қазақ тілінде де қолданбалы NLP бағытындағы бастамалар қалыптасып келеді. Мысалы, онлайн сауда платформаларына жазылған пікірлерді жағымды не жағымсыз, бейтарап түрлеріне топтастыратын  Р.Ешпанов пен Г.Варол құрастырған KazSAnDRA  дерекқорын атауға болады. Бұл қазақ тіліндегі алғашқы және ең ауқымды, қолжетімді sentiment дерекқоры болып табылады [163]. Автоматтандырылған лексика-прагматикалық өңдеуге негізделген бұл платформа қазақ тілін үйретуде де пайдалы ресурс ретінде қарастырылады. Сонымен қатар Дж Пеннебейкер әзірлеген Linguistic Inquiry and Word Count  (мәтінді автоматты түрде психологиялық және лингвистикалық тұрғыдан талдау) компьютерлік бағдарламасы адамның ішкі күйі мен мінезін тілдік көрсеткіштер арқылы анықтауға бағытталған. Бағдарлама мәтіндердегі сөздерді алдын ала анықталған психологиялық, грамматикалық және әлеуметтік санаттар бойынша топтастырып, санап, соның негізінде сандық талдау жасайды, ал алынған нәтиже тұлғаның когнитивтік, эмоциялық және тұлғалық ерекшеліктерін тануға көмектеседі [164]. Мұндай сандық, компьютерлік талдау нәтижелері тіл қызметін, әртүрлі мәдениеттердегі көрінісін салыстыруға мүмкіндік береді. Әлемнің көптеген ғалымдары аталған бағдарламаның көмегімен жылдам әрі нәтижелі ғылыми  зерттеулер жасап келеді (бағдарлама ақылы). Сондықтан да қолданбалы лингвистика мүмкіндіктерін пайдалана отырып қазақ тілінің де әлемнің ұлттық бейнесін таңбалаудағы орнын цифрлық тұрғыдан зерттеу өзекті болып табылады. Аталған қажеттілік ҚР Үкіметінің 2024 жылғы 24 шілдедегі №592 қаулысымен бекітілген «Жасанды интеллектіні дамытудың 2024–2029 жылдарға арналған тұжырымдамасында» да нақты көрсетіліп,  онда ЖИ технологиялары арқылы қазақ тілінің  ауқымды тілдік моделін (KAZLLM) құрастыруға басымдық беру керектігі атап өтіледі [165]. Сондай-ақ ҚР жоғары білім мен ғылымды дамытудың 2023–2029 жылдарға арналған тұжырымдамасында (№248) ғылыми зерттеулерді цифрлық өнімдермен, қолданбалы платформалармен ұштасуы негізгі басымдық ретінде айқындалған ғылыми-инновациялық бағыттарға сәйкес келеді [166]. Демек, ұлттық тіл моделін дамыту үшін тілдің репрезентациялық ресурстарын, соның ішінде ЭЭС-терді жүйелі базаға түсіру және оларды мәтіндік талдау жүйелеріне кіріктіру ғылыми әрі қолданбалы тұрғыдан маңызды. Осы міндеттерді жүзеге асыру мақсатында зерттеу аясында қазақ тіліндегі ЭЭС-терді ұлттық-мәдени кодтармен сабақтастықта автоматты түрде тануға және сандық талдауға бағытталған QazEmoLex веб-қосымшасы әзірленді.  
QazEmoLex веб-қосымшасы қазақ тіліндегі ЭЭС-терді автоматты түрде анықтап, оларды эмоциялық валенттілік, ұлттық-мәдени код және концептологиялық өріс негізінде жүйелеуге арналған лингвоаналитикалық платформа болып табылады. Жүйе мәтіннің эмоциялық құрылымын сандық көрсеткіштер арқылы сипаттап, нәтижелерді жиілік, пайыздық үлес және визуалды диаграммалар түрінде ұсынады. Қосымшаның негізгі функционалды мүмкіндіктері кешенді тілдік талдау, ұлттық-мәдени кодтар мен ЭК анықтау, ЭЭС-терді тану, кеңейтілген ЖИ талдау, офлайн режімдегі өңдеу модульдері іске асырылады.
Қазақ тіліндегі мәтінді автоматты тануға арналған қолжетімді ресурстардың басым бөлігі морфологиялық немесе жалпы sentiment (оң/теріс) деңгейіндегі талдаумен шектеледі. Қолданыстағы жүйелер қазақ тіліндегі ЭЭС-тердің ұлттық-мәдени кодтарын және эмоционалды концептологиялық өрістерін өзара байланыста қамтымағандықтан, мәтіндегі эмоцияны ұлттық дүниетаным тұрғысынан терең репрезентациялай алмайды. Осы себептен де қазақ тіліндегі ЭЭС-терді ұлттық-мәдени мәнімен сабақтастыра отырып автоматты түрде тану, жүйелеу және сандық талдау мәселесі шешілмей келген қолданбалы-лингвистикалық мәселе ретінде қалып отыр. Ал QazEmoLex  веб-қосымшасының ғылыми жаңалығы – қазақ тіліндегі ЭЭС-терді ұлттық-мәдени кодтармен сабақтастыра отырып автоматты өңдеуге, жүйелеуге және сандық тұрғыдан талдауға бейімделген алғашқы лингвоаналитикалық платформалардың бірі болуында. Осы тұрғыдан алғанда QazEmoLex-тің ерекшелігі мен айырмашылығы бірнеше қырынан көрінеді:
· жүйе тек жағымды/жағымсыз полярлықпен шектелмей, ЭЭС-терді концептологиялық және мәдени семантика негізінде (ұят, қайғы, обал, адалдық, тектілік, дарқандық, қайырымдылық) жіктеп, мәтіннің ұлттық дүниетанымдық өзегін сандық репрезентациялауға мүмкіндік береді; 
· QazEmoLex-тің дерекқоры эмоционалды лексиканы ұлттық бағалау нормаларына тәуелді прагматикалық жүйе ретінде қарастыруға негізделген: яғни эмоцияны білдіретін сөздер мен сөз тіркестері тек психологиялық құбылыс емес, сонымен қатар ұлттық құндылықтар мен мәдени кодтардың тілдік көрінісі ретінде танылып, жеке санаттарға енгізілген. 
· жүйенің архитектурасында «ашық сөздік» қағидаты іске асырылған: зерттеуші базаға жаңа ЭЭС-терді қосып, оның валенттілігін, концептілік өрісін және мәдени кодын белгілеп, дерекқорды үздіксіз толтыра алады. Бұл – жүйені статикалық емес, динамикалық кеңейетін ғылыми құрал ретінде танытады; 
· QazEmoLex автоматты жиілік, мәтіндік эмоция доминанттары, концептілік таралу динамикасы сияқты нәтижелерді визуалды аналитикамен (диаграмма, пайыздық үлес, салыстырмалы көрсеткіштер) беру арқылы лингвистикалық деректі тез интерпретациялауға мүмкіндік туғызады. Аталған ерекшеліктер QazEmoLex-тің қазақ тіліндегі ЭЭС-терді ұлттық-мәдени негізде автоматты тануға және сандық түрде талдауға бағытталған қолданбалы лингвоаналитикалық құрал екенін көрсетеді.  
Қосымша архитектурасы жүйеге деректермен жылдам әрі тұрақты алмасуды қамтамасыз ететін RESTful API қағидатымен құрылған. Дерекқоры PHP 7.4+ және MySQL 8.0 серверіне сүйенетін HTML, CSS3, JavaScript (ES6+) технологиялары негізінде жасалған. Пайдаланушының интерфейсі (Frontend) модульдік құрылыммен және бейімделген дизайнмен ерекшеленеді. Ал серверлік жағы (backend) объектілік-бағытталған РНР сыныптарынан және қауіпсіздік шараларынан (JWT токендері, құпия сөзді хештеу,  SQL injection-ге қарсы prepared statement) тұрады. Дерекқорда пайдаланушылар тізімі мен рөлдерін (автор (әкімші) мен зерттеуші), эмоция түрлерін (жағымды, жағымсыз, бейтарап), ЭЭС жиілігі мен санаттарын, ұлттық-мәдени кодтарды қамтитын лексикаларды, ЭЭ фразеологизмдерін, ЭК жүйесін сипаттайтын бірнеше кесте бар. QazEmoLex веб-қосымшасының дерекқоры зерттеу аясында жинақталған ЭЭС-тер базасы негізінде жасақталды. Дерекқорды құрастыру барысында лексикографиялық, мәтіндік-корпустық және семантикалық-прагматикалық тәсілдер кешені қолданылды. Негізгі мақсат – қазақ тіліндегі ЭЭС-терді құрылымдық және мазмұндық жағынан жүйелеп, оларды автоматты тануға мүмкіндік беретін тұрақты база қалыптастыру болды.
Дерекқорды жасақтау барысында ЭЭС-терді таңбалау үшін нақты критерийлер жүйесі енгізілді. Тілдік бірлік ЭЭС ретінде танылуы үшін оның мәтіндік қолданыста эмоциялық реакцияны, бағалауды, экспрессивтік әсерді білдіруі негізгі шарт ретінде алынды. Таңбалау кезінде төмендегі өлшемдер басшылыққа алынды: 
·  бағалау семантикасы. Тілдік бірлік мәнмәтінде адресанттың жағымды не жағымсыз бағасын білдірсе (жаман, аянышты, сүйкімді, қорқынышты) ЭЭС деп танылды; 
·  экспрессивтік қызмет. Тілдік бірлік әсерлілікті арттырып, эмоция қарқындылығын күшейтсе (таудай, арыстандай, тастай, тоқпақтай) экспрессивті санатқа енгізілді;
·  мәнмәтіндік-эмоциялық қызмет. Нақты дискурста эмоциялық күйді, психологиялық ахуалды не қатысымдық әсерді жеткізуге қатысса, ол ЭЭБ ретінде алынды;
·  әлемнің ұлттық бейнесімен байланысы. Тілдік бірлік қазақ дүниетанымындағы құндылықтық-эмоциялық бағдарларды және этномәдени кодтарды  (ұят, обал, сауап, тектілік, қайырымдылық, дарқандық, қайғы) репрезентациялап, сонымен қатар белгілі бір эмоционалды концепт өрісін (ашу, менсінбеу, күмәндану, қорқу, қуану, жек көру, кекету, өкіну, ренжу, таңқалу, шаршау, мақтану) танытса, ол жүйеде ЭК өрісіне енгізіліп, тиісті концепт белгісімен таңбаланды.
·  мәдени кодтық белгіленім. ЭЭС-тер қосымша 8 мәдени код бойынша топтастырылып, әрбір бірлік тиісті кодтық белгімен (соматикалық, кеңістіктік, уақыттық, заттық, натуроморфты, құндылықтық) топтастырылып, әрбір бірлік тиісті кодтық белгімен таңбаланды.  
Бұл тәсіл дерекқордың таңбалану бірізділігін сақтауға және жүйенің автоматты тану нәтижелерін тұрақтандыруға мүмкіндік береді. Дерекқорда 2331 эмоционалды-экспрессивті бірлік тіркелген. Оның ішінде 1736-сы эмоционалды-эмотивті, 463-і экспрессивті, 132 қарғыс лексемасы; эмоциялық бағдары бойынша 441 сөз жағымды, 1847 сөз жағымсыз, 43 сөз бейтарап ретінде таңбаланады. ЭК бойынша таңбаланған бірліктер саны 700-ден астам. Оның ішінде:  ұят (150), қайғы (322), адалдық (69), қайырымдылық (112), дарқандық (80), тектілік (79), обал болады (29), жаман болады (91) және базалық эмоционалды концептілер болып табылатын ашу (219), қуану (80), жек көру (74), кекету (34), күмәндану (13), қорқыныш (151), мақтану (12), менсінбеу (92), өкініш (157), ренжу (75), риза болу (46), таң қалу (29), шаршау (59).  Аталған сандық көрсеткіштер дерекқордың мазмұндық қамту деңгейін көрсетсе, оның ғылыми құндылығы ең алдымен деректерді жинақтау мен таңбалаудың әдіснамалық қағидаттарына сүйенеді. (Ескерту: сандық көрсеткіштер дерекқордың толықтырылуына байланысты өзгеруі мүмкін).
Дерекқор бірнеше дереккөз арқылы жинақталды: көркем шығармалар мен публицистикалық дискурстардан алынған тілдік материалдар; ұлттық мәдени семантикада орныққан ЭК-термен байланысты лексемалар мен фразеологизмдер; қарғыс, бата, тұрмыстық қатысымға тән экспрессивті құрылымдар; ауызекі сөйлеу тіліндегі эмоциялық реакцияны білдіретін одағай, қыстырма, қаратпалар. 
QazEmoLex веб-қосымшасының басты беті мынадай (сурет 7):

Сурет 7 – QazEmoLex басты беті

Мәтін талдаудың негізгі алгоритмдері. Алдын ала дайындалған талданатын мәтін веб-қосымшаға жүктеледі. Одан кейін жүйе интерфейсі арқылы қажетті талдау режімі таңдалады. Қосымшада кешенді тілдік талдау, эмоционалды концептілерді анықтау, эмоционалды-экспрессивті сөздерді талдау, ұлттық-мәдени кодтарды тану, Gemini ЖИ негізіндегі кеңейтілген талдау және офлайн режімдегі өңдеу қызметтері қарастырылған. 
Кешенді тілдік талдау модулі арқылы мәтіндегі жалпы сөз саны, кірме сөздер, фразеологизмдер, төл сөздер, эмоция түрлері, ұлттық-мәдени кодтар бойынша көрсеткіштер автоматты түрде айқындалады.
ЭК талдау модулі мәтінде жиі кездесетін эмоциялық санаттарды және ұлттық ЭК анықтап, олардың жиілігін пайыздық көрсеткіш түрінде ұсынады. Эмоционалды тіркестердің талдауы да осы модель негізінде жүзеге асырылады. 
Кіріктірілген Gemini ЖИ модулі дерекқордағы ЭЭС-терді сүйене отырып, мәтіндегі ЭЭС-терді семантикалық, стилистикалық және эмоция қарқындылығы тұрғысынан кеңейтілген режімде талдауды жүзеге асырады. 
Офлайн режім интернет байланыссыз талдау жүргізуге мүмкіндік береді (ол үшін веб-қосымша дербес компьютерге орнатылуы керек). Бұл модульде морфологиялық өңдеу толық орындалып, нәтижелер Word форматында экспортталады. Сонымен қатар мәтіннің әр абзацы жеке қарастырылып, сөйлемдердің эмоциялық қарқындылығы автоматты түрде бағаланады. Нәтижелер визуалды  диаграммалар арқылы ұсынылады: жағымды эмоциялар көгілдір, жағымсыз эмоциялар қызыл, екі эмоцияны да білдіретін бейтарап эмоциялар күлгін түспен белгіленеді. 
Қазіргі кезеңдегі ЭЭС-тің дерекқорының шектеулігі веб-қосымша жүргізген талдаудың эмоциялық құрылымын толық және жан-жақты сипаттауына белгілі бір деңгейде әсер етуі мүмкін. Бұл жағдай мәтін ішіндегі кейбір эмоциялық реңктердің дерекқорда тіркелмеген ЭЭС-тер арқылы беріліп, олар автоматты тану жүйесінен тыс қалуынан туындайды. Мұндай мәселенің автоматты тану жүйелеріне тән сипат екендігін ескерсек,  бастапқы талдау нәтижелерін шартты құрылым ретінде қарастыру орынды [162,р. 4171]. Сондықтан да веб-қосымшаның архитектурасы бұл мәселеге икемделген. Яғни зерттеуші мен автор тарапынан дерекқорды үздіксіз жаңарту және кеңейту мүмкіндігі қарастырылған. Бұл алдағы уақытта ЭЭС санатының толықтырылуына, эмоциялық концептосфераның тереңірек қамтылуына және мәтіннің эмоциялық-танымдық құрылымын дәл әрі сенімді модельдеуге жол ашады (сурет 8):

Сурет 8 – Сөз қосу батырмасы

Зерттеуші сөз қосу батырмасын басу арқылы кез келген ЭЭС сөзді валенттілігіне, ұлттық кодына, ЭК сай және жеке ЭФ, эмоционалды, экспрессивті сөздер ретінде қоса алады. Мысалы, ЭК қосқан кезде берілген он ЭК-қа тән сөзді қосады, қате кеткен жағдайда жою батырмасы арқылы  жүйеден оңай алып тастауға болады (сурет 9): 

[image: ]

Сурет 9  – Концепт қосу батырмасы
 
Жасалған QazEmoLex веб-қосымшасы тіліміздің эмоционалды құрылымын компьютерлік модельдеуде қазақ лингвистикасындағы алғашқы тәжірибелердің бірі болғандықтан, дәстүрлі сөздік пен Ұлттық корпус аралығындағы интерактивті лингвоаналитикалық жүйе ретінде қызмет атқарады деп күтілуде. Жүйе алдағы уақытта Ұлттық корпуспен интеграциялануы, эмоционалды концептосфераны кеңейтуі, автор психологиясы мен дискурстық бағалауды талдайтын қосымша модульдермен толықтырылуы мүмкін. Эмоционалды концептілердің сипаттамасына https://sozdikqor.kz/ сайтындағы түсіндірмелер алынды.
QazEmoLex веб-қосымшасының жұмыс істеу тиімділігі мен нәтижесінің қолданбалы жарамдылығын бағалау мақсатында жүйе пилоттық режімде тестілеуден өткізілді. Тестілеу материалы ретінде  Ш.Мұртазаның «Қызыл жебе» романының 1-бөлімі алынып, мәтін жүйеге жүктеліп, автоматты талдау нәтижелері сандық және сапалық тұрғыдан салыстырылды. «Қызыл жебе» романының таңдалуы оның ұлттық тарихи сананы, тұлғалық трагедияны, әлеуметтік қайшылықтарды және эмоционалды-психологиялық шиеленістерді кең көлемде қамтуымен байланысты. Шығарма тіліндегі ЭЭЛ молдығы ұлттық эмоция моделін цифрлық форматта талдауға қолайлы материал ұсынды.
Валидацияның негізгі бағыты ретінде қолмен тексеру және эксперттік салыстыру әдісі пайдаланылды: 
·  жүйе анықтаған эмоциялық бірліктердің бір бөлігі қолмен қаралып, олардың мәтіндік сәйкестігі тексерілді;
·  дерекқорда тіркелген концептілер мен ұлттық-мәдени кодтар бойынша анықталған нәтижелердің мәтін мазмұнындағы доминант эмоциялармен үйлесімділігі сарапталды; 
·  көпмағыналыққа ие бірліктердің (мәнмәтінге тәуелді эмоциялық реңкі өзгеретін бейтарап сөздер) автоматты тану деңгейі бақылауға алынды. Пилоттық тексеру барысында жүйе берген жиілік көрсеткіштері Word құжаттарындағы найти/find функциясы арқылы «ашу» сияқты бірқатар лексемалар бойынша қайта салыстырылып, нәтижелердің мәтіндік қолданыспен жоғары деңгейде сәйкес келетіні байқалды. Мұндай тәсіл QazEmoLex жүйесінің бастапқы нұсқасының ғылыми қолданбалы әлеуетін көрсетуге жеткілікті негіз береді. Сонымен қатар жүйені жетілдіру кезеңінде кеңейтілген валидация жүргізуге мүмкіндік бар: мысалы, болашақта белгілі бір көлемде таңбаланған мәтін корпусын қалыптастыру және автоматты тану нәтижесін сараптау арқылы дәлдік көрсеткіштерін енгізу жоспарланды. Бұл QazEmoLex ғылыми сенімділігін одан әрі арттырып, жүйені толыққанды ұлттық эмоция корпусына айналдыруға жол ашады. Алдымен кешенді талдаудан бастасақ (сурет 10): 

[image: Изображение выглядит как текст, снимок экрана, Шрифт, число

Содержимое, созданное искусственным интеллектом, может быть неверным.]
 
Сурет 10 – Кешенді тілдік талдау нәтижесі

Кешенді тілдік талдау жүктелген мәдени кодтар мен ЭЭС-тердің жиілігі мынадай нәтиже көрсетті.  Жалпы сөз саны – 65 116, оның ішінде 556 сөз жағымды эмоцияны, 287 сөз жағымсыз эмоцияны, 48 сөз бейтарап эмоцияны білдіреді. Мәтіннің дискурсивтік талдауы әрбір абзацтағы сөйлемдерге жеке талдау жасайды (сурет 11):

Сурет 11 – Абзацтарға талдау

Шығарманың 98-абзацы жағымсыз сөйлем. Онда жағымсыз сезіктену сөзі бар. Ал 99-абзац жағымды, өйткені онда жағымды мәндегі аялы алақан фразеологизмі мен алақан сөздері қолданылған. Мұнда мәтіннің прагматикалық эмоциялық құрылымы микродеңгейде анықталып, мәтіндік эмоция талдауының нақты және формалды үлгісі ретінде ұсынылған.   
Кірме сөздер 16 288-ді құрады. ЭК жиілік талдауы мынадай (сурет 12): 
[image: Изображение выглядит как текст, снимок экрана, диаграмма, линия

Содержимое, созданное искусственным интеллектом, может быть неверным.]

Сурет 12 – Эмоционалды концепт жиілігінің динамикасы

Ш.Мұртазаның «Қызыл жебе» романындағы жетекші концепт – өкіну (103 рет кездескен). Мәтіннің көркемдік құрылымында бұл концепт кейіпкерлердің психологиялық жай-күйін, тарихи оқиғаларға және адам тағдырына деген ішкі рефлексиясын бейнелеу құралы ретінде көрініс тапқан. Өкіну автордың кейіпкерлер арқылы беретін моральдық-этикалық бағалау жүйесінің іргетасына айналып, шығарманың семантикалық өрісін  және прагматикалық өзегін құрайды. 
Веб-қосымша әр ЭК-ні бейнелейтін сөздердің мәтін ішінде кездесу жиілігін анықтауға да мүмкіндік береді. Талдау  нәтижесі мынадай (сурет 13): 

[image: Изображение выглядит как текст, снимок экрана, Шрифт, число

Содержимое, созданное искусственным интеллектом, может быть неверным.]

Сурет 13 – Эмоционалды концептілердің жиілігі
Суретте көрсетілгендей веб-қосымшасының дерекқорына енген барлық ЭК семантикасына сай топтастырылған ЭК санаттарының жиілігі анықталған. Мысалы, қорқу ЭК санатындағы ажал (4х) мәтінде 4 рет кездескен. Қазақ мәдениетінде ажал тек физиологиялық ұғым ғана емес, ауыр, қасиетті тағдырды сипаттаушы санат ретінде көрінеді. Ол тәубе, мойынсыну, қорқыныш сияқты ұлттық дүниетаныммен астасқан эмоциялық мазмұнды бейнелейді. Демек, жиілік – тек тілдік көрсеткіш емес, ұлттық-мәдени кодтың сандық репрезентациясы болып табылады. Өйткені веб-қосымша әрбір ЭК-ға тән ЭЭС-терді жүйелі түрде тану және жиілік негізінде талдау арқылы мәтіндегі эмоциялық доминанттарды айқындап, ұлттық дүниетанымның танымдық құрылымын сандық тұрғыда модельдеуге мүмкіндік берген. 
Мәтінде кездесетін ЭЭС-тер эмоционалды және экспрессивті сөздер жеке  санат ретінде ұсынылған (сурет 14): 

[image: Изображение выглядит как текст, снимок экрана, диаграмма, Шрифт

Содержимое, созданное искусственным интеллектом, может быть неверным.]

Сурет 14 – Эмоционалды-экспрессивті сөздерді  талдау

Алдымен олардың жалпы сипаттамасы беріледі. Онда қай сөздер доминант ретінде көрінгені, қанша сөз табылғаны диаграммамен берілген. Одан кейін романдағы эмоционалдық жүктемесі бар сөздер автоматты түрде анықталып, мәтін ішінде кездесу жиілігі ұсынылған (сурет 15): 

Сурет 15 – Эмоционалды сөздердің жиілігі

Жүйе әрбір эмоционалды сөздің лексемалық формасын нақтылап, жиілікпен қатар, мәтінде кездескен барлық үлгісін толық тізіп берген. Мысалы, батыр – 44 рет, адал – 18 рет, аянышты – 28 рет, ашық – 12 рет деген сияқты деректермен көркем мәтіннің эмоциялық құрылымы анықталған. Ең жиі кездескен эмоционалды сөз жаман – 38 рет. Эмоционалды, экспрессивті санаттар жеке ұсынылған. Экспрессивтілік көрсеткіші мынадай (сурет 16):  

[image: Изображение выглядит как текст, Шрифт, Цвет электрик, линия

Содержимое, созданное искусственным интеллектом, может быть неверным.]
	
Сурет 16 – Экспрессивті сөздердің жиілігі

Жүйе шығармадан өзіндегі дерекқорына сәйкес 15 экспрессивті сөзді тапты. Оның ішінде таудай, тайдай, тоқпақтай сөздері 2 реттен кездескен.  
QazEmoLex веб-қосымшаның басты мүмкіндігі мен артықшылығы – кіріктірілген Gemini ЖИ арқылы жасалатын кеңейтілген талдау. Мұнда жасанды интеллект дерекқорымен бірге өзі де мәтіннің өн бойындағы эмоциялық аяға мән беріп, мәдени-танымдық талдау жасайды. Сондай-ақ дерекқорында жоқ эмоционалды фразеологизмдерді таба алады (сурет 17): 

Содержимое, созданное искусственным интеллектом, может быть неверным.]

Сурет 17 – Жасанды интеллект тапқан эмоционалды фразеологизмдер

Байқағанымыздай, шығарманың өн бойындағы ЭЭФ мәнмәтіндік деңгейде талданған, онда ұлттық дүниетаным мен мәдени кодтар автоматты түрде анықталып, жағымды және жағымсыз эмоциялық реңктерге семантикалық сараптама жасалған. ЖИ-ға негізделген кеңейтілген талдау моделі төмендегідей (сурет 18):  

Сурет 18 – Кеңейтілген ЖИ талдауы

ЖИ мәтіннің ішкі рухани-антропологиялық және этикалық-эмоционалды құрылымын танытып тұрған Бәйдібек бабасына сыйынды, Домалақ атанған Нұрилә анасына сыйынды. Жылқыайдар әкесінің әруағына жалбарынды, Сәлік бабасының әруағына жалбарынды, Бәйдібек бабасы мен Домалақ анасының күмбезіне бас иіп, тәжім етуге ант берді, Құдай саған ұзақ өмір берсін, мырза бала сынды тіркестерді тапты. Біз бұдан ата-баба әруағына сыйыну – рухани кодын;  мазар, күмбез – киелі кеңістік кодын; тәжім ету, бас ию – этикалық кодын;  рух, әруақ, әулие – сакралды-антропологиялық кодтарын тани аламыз. Бұл нәтиже ұлттық-мәдени кодтарды концептуалдық деңгейде модельдеуге мүмкіндік берді. Егер дербес компьютерге https://qazemolex.kz/ веб-қосымшасы орнатылса, интернетсіз офлайн талдау мүмкіндігі де қарастырылған (сурет 19): 

Сурет 19 – Офлайн талдаудың сандық көрсеткіштері

Офлайн талдау модулі бойынша мәтіндегі жалпы сөз саны – 65 115. Мәтіндегі қайталанбайтын бірегей сөздер саны – 18 372, соған сәйкес лексикалық әртүрлілік көрсеткіші – 28,2% құрайды. Бұл көрсеткіш мәтіннің сөз қорының байлығы мен стильдік күрделілігін көрсететін маңызды параметрі болып табылады. Шығарма  7896 сөйлемнен тұрады, мәтін ішінде ең жиі қайталанатын 10 сөз тіркелген, мысалы,  «деп» лексемасы 674 рет кездеседі.
Ш.Мұртазаның «Қызыл жебе» романына Qazemolex веб-қосымшасы арқылы жасалған сандық-эмоционалды (лингвоаналиткалық) талдау көркем дискурстағы  таным кеңістігінің ұлттық бейнесін топтастыруға мүмкіндік берді 
Бұл талдау  QazEmoLex веб-қосымшасының эмоционалды-экспрессивті сөздерді автоматты белгілеуі және олардың мәтіндегі жиілік-таралым көрсеткіштерін есептеуі арқылы жүргізілді. Жиілік көрсеткіші ұғымның абсолют басымдығын емес, көркем дискурста белгілі бір ұлттық-мәдени кодтың белсенділігін білдіретін корпустық-статистикалық индикатор ретінде алынды. Сандық нәтижелер лексемалардың мәнмәтіндік қолданысымен верификацияланып, олардың бағалау-эмотивтік және прагматикалық қызметі бойынша нақтыланды:
· дүниетанымдық-сакралды ұлттық бейне. «Құдай» 57 лексемасының жоғары жиілігі мәтіндегі сакралды кодтың (сенім, тағдырға мойынсыну, тәуелділік) белсенді екенін көрсетеді. Сонымен қатар әруақ (12), жаратушы (1), обал (11), тәубе (7), түс (7) секілді лексемалар сакралды-рухани кеңістік мазмұнын ашып, қазақ болмысының метафизикалық кеңістікпен байланысын репрезентациялайды;
· этикалық-аксиологиялық ұлттық бейне. Адал сөзі (18), ұят (8), реніш (20), өкініш (20) лексемалары ұлттық этиканың құндылықтық өзегін (ар-ождан, адамгершілік, моральдық өзін-өзі бақылау, ішкі рефлексия) танытатын бақылау маркерлері ретінде қызмет етеді. Бейімділік секілді моральдық ұстанымдарды көрсетеді. Бұл бірліктер  кейіпкерлердің эмоциялық-этикалық ұстанымын және ұлттық ар-намыс өлшемін дискурстық деңгейде  айқындайды;
· қаһармандық-тарихи ұлттық бейне. Батыр (44) лексемасы қаһармандық кодтың, тарихи жадының және күрес дискурсының алға шығуын көрсетеді. Ұлттық бейне күрескерлік, отансүйгіштік, әділет жолындағы тұлғалық ерліктермен астасқан;
· рәсімдік-дәстүрлік ұлттық бейне. Мазар, сыйыну, тәуіп ету – сөздері ата-баба культі, киелі кеңістік, дәстүрлі рәсімдердің семиотикалық бейнесі. Мәтін ішіндегі әрекеттер рәсімдік-прагматикалық деңгейге көтерілгендіктен, әлем бейнесінің символдық-мәдени бейнесінің тұрақтылығын танытады. 
· жағымсыз эмоциялық валенттілік өрісі. Мәтіннің ауыр әлеуметтік жағдайын, тарихи әділетсіздік пен психологиялық күйзелісті сипаттайтын жаман, қайғы, қорқыныш, жек көру, өкіну сынды сөздердің жиі кездесуі жағымсыз эмоциялық аяның басымдығын дәлелдейді. Аталған эмоциялар ұлт тағдырының күрделілігін танытады. Әрі тарихи қиындықтарды көркем бейнелеуге қызмет етеді. ЭЭС-ке жасалған жиілік талдау көрсеткендей, «Қызыл жебе» романында ұлттық дүниетаным элементтері, этикалық бағдарлар мен сакралды кеңістік координаттары көркем мәтіннің ішкі құрылымына терең енген. Бұл – көркем дискурс арқылы берілген ұлттық бейне – қайғы мен күреске, сенім мен ұятқа, этикалық жауапкершілік пен тарихи тағдырға негізделгенін дәлелдейді. Веб-қосымша арқылы алынған лингвоаналитикалық талдау нәтижелері ұлттық болмыстың көркем репрезентациясын формалды түрде сипаттауға жол ашады.
QazEmoLex веб-қосымшасы қазақ тіліндегі ЭЭС-терді тану мен концептілік талдауды автоматтандыруға мүмкіндік беретін тиімді құрал болғанымен, кез келген автоматты өңдеу жүйесіне тән белгілі бір шектеулерді қамтиды. 
Біріншіден, жүйе нәтижесінің толықтығы дерекқордың қамту көлемімен тікелей байланысты: дерекқорда тіркелмеген ЭЭС-тер мәтінде кездескен жағдайда, олар автоматты талдау жүйесінен тыс қалып қоюы мүмкін. Бұл – эмоционалды лексикасы бай көркем мәтіндерде жиі байқалатын табиғи құбылыс. 
Екінші шектеу – эмоцияның мәнмәтіндік тәуелділігі жүйенің дәлдігіне әсер етеді: Кейбір лексемалар ирония, астарлап сөйлеу, қарама-қарсылық сияқты прагматикалық факторлар арқылы эмоциялық реңкін өзгертіп отырады. 
Үшіншіден, қазақ тіліндегі морфологиялық варианттылықтың жоғары болуы (сөз түрленуі мен қосымшалардың көптүрлілігі) сәйкестендіру дәлдігін күрделендіреді, сондықтан  дерекқордың үздіксіз жаңартылуы маңызды. 
Осы шектеулерді ескере отырып, QazEmoLex жүйесін дамытудың алдағы жоспары: 
·  дерекқорды кеңейту және ЭЭС-терді толықтыру;
·  ұлттық эмоциялық концептосфераны тереңдету және жаңа концептілер енгізу;
·  мәтіндегі бағалау, модальдік, дискурстық стратегияларды анықтайтын қосымша модульдер қосу;
·  ұлттық корпуспен интеграция жасап, жүйені корпусқа негізделген эмоциялық талдау платформасына айналдыру;
·  эмоция қарқындылығын, стилистикалық реңкін және мәдени семантиканы тереңірек модельдейтін интеллектуалды компоненттерді жетілдіру.
Қорыта келгенде, QazEmoLex веб-қосымшасы қазақ тіліндегі ЭЭС-терді ұлттық-мәдени кодтармен және эмоционалды концептілермен сабақтастықта автоматты түрде тануға бейімделген қолданбалы лингвоаналитикалық жүйе ретінде сипатталады. Жүйе мәтіннің эмоциялық құрылымын сандық көрсеткіштер арқылы модельдеуге мүмкіндік беріп, ұлттық тіл ресурстарын ғылыми тұрғыдан цифрландыру мен дамытуға бағытталған зерттеулерге әдіснамалық негіз бола алады деп күтілуде. 
 
[bookmark: _Toc224676094][bookmark: _Hlk219844835]3.2 Эмоционалды-экспрессивті бірліктердің параметрлік дискурстық моделі: бағалау теориясы негізінде
Эмоционалды-экспрессивті бірліктер (ЭЭБ) тіл білімінің антропоөзектік бағытында тіл иесінің ішкі жан дүниесін, дүниетанымын, ұлттық-мәдени кодтарын және қарым-қатынас стратегиясын бейнелейтін тілдік бірліктер ретінде қарастырылады [167,б. 320]. Бұл бірліктер адресанттың сезімінен бөлек, адресатқа ықпал ету, эмоциялық әсер ету, тілдік мінезді таныту, мәдени ортада орныққан бағалау өлшемдерін іске қосу сияқты прагматикалық қызметтерді де атқарады. 
Баспасөз мәтіндерінің эмоционалды модальділігін қарастырған Қ.Есенова: «Эмоционалды бағалау арқылы адам тұтас образды елестетіп қабылдай алады. Осы жалпы ұғым ой елегінен өткізілу арқылы бір нобай түрінде қалыптасады. Теориялық абстракция эмоционалдық бағалауда нақтыланады. Логиканы психологиядан, ойды сезімнен бөліп тастау мүмкін емес. Сендіру қызметі деңгейінде бұлар  қатар жүреді. Сендіру дегеніміз – кейіннен көзқарасқа айналатын білімдер, соған уәж болатын ұғымдар», – дейді   [72,б. 165]. Демек, адресант үшін өз бағасына адресаттың сенгені, айтқаны оның ойында қалғаны маңызды. Адам нысанды мынау жақсы, мынау оған қарағанда жақсы немесе мынау жаман, мынау тіпті жаман деп қана бағаламайды, өзінің эмоциясы мен танымына да басымдық беріп, түрлі тілдік бірліктерді тілдік санасында өңдеп, ойнатып,  көңілге қонымдысын алады. Ал бұл үдерістің тиімді құралы – эмоционалды-экспрессивті сөздер [168]. Мұндай ЭЭС-терді талдау дәстүрлі лексика-семантикалық сипаттаумен шектелмей, эмоция-бағалау-экспрессия-сендіру жүйесін тұтас әрі динамикалық құбылыс ретінде түсіндіретін заманауи әдіснамалық модельдерді қолдануды қажет етеді. Мұндай әдіснамалық модельдер ЭЭС-терді ұлттық сананың аксиологиялық құрылымын, мәдени кодтардың тілдегі көрінісін және әлемнің ұлттық тілдік бейнесінің эмоционалды-бағалау қабатын ғылыми тұрғыдан сипаттауға жол ашады.
Аксиологиялық лингвистикада бағалау нысанды құндылықтар жүйесімен салыстыра арқылы жүзеге асатын пікір ретінде түсіндіріледі. Мәселен, А.Қожахметова бағалауды белгілі бір құбылысты құндылық санатымен сәйкестендіру негізінде қалыптасатын семантикалық әрекет ретінде қарастырып, оның медиадискурста қоғамның құндылықтық бағдарларын қалыптастырудағы маңызды рөлін атап көрсетеді [169]. Демек, бағалау таным нәтижесі ғана емес, ол тіл арқылы қайта құрылып, әлеуметтік санада орнығатын күрделі үдеріс болып табылады. Яғни бағалау тілдік формалар арқылы санада бекіп, белгілі бір мәдени ортаға тән жақсы – жаман, дұрыс – бұрыс, құнды – құнсыз сынды аксиологиялық оппозицияларды тұрақтандырады. Бұл үдерісте эмоционалды-экспрессивті бірліктер ерекше қызмет атқарады, өйткені олар бағалауды рационалды деңгейде емес, эмоционалды-танымдық тұтастықта жеткізетін тілдік құралдардың бірі саналады. Себебі олар адресанттың ішкі қатынасын, мәдени уәжін және ықпал ету ниетін бір мезетте жинақтап жеткізеді. Сондықтан ЭЭС-терді зерттеуде, әсіресе олардың ұлттық-мәдени сипатын ашуда  эмоция, бағалау, экспрессивті қарқындылықты өзара сабақтастықта қарастыратын бағалау теориясы бағалау теориясы (Appraisal Theory) тиімді әдіснамалық негіз қызметін атқарады. 
Австралиялық Д.Мартин мен П.Уаит ұсынған бағалау теориясы (Appraisal Theory) адамның субъективті тәжірибесі тілде қалай таңбаланатынын, яғни адресанттың белгілі бір нысанға (адамға, әрекетке, оқиғаға, құбылысқа) эмоционалды қатынасы мен бағасы қалай берілетінін кешенді тұрғыдан талдауға мүмкіндік береді [170].   Зерттеуде бағалау теориясын «сол күйінде» көшіріп қолдану емес, ЭЭС-терді мәтін ішінде жүйелі түрде кодтауға арналған әдіснамалық негіз, яғни метатіл ретінде алынды. Бағалау теориясы ЭЭС-тің бағалауыштық мазмұнын қатынасты бағалау (Аttitude) + ұстаным (Engagement) + экспрессивті қарқын (Graduation) өлшемдері арқылы белгілеудің бірізді аппаратын ұсынады. Аталған өлшемдерге сүйене отырып, ЭЭС-тің дискурстағы қызметін кешенді сипаттайтын «Эмоция →бағалау →экспрессивтілік →прагматикалық ықпал (әсер)» талдау моделі құрастырылды. Бағалау теориясының ғылыми негізі тілдік тұлғааралық метафункциясымен тікелей байланысты. Демек, тұлғааралық метафункция адресанттың адресатпен қарым-қатынасын ұйымдастырумен қатар, тұлғаның өз ұстанымын мәдени ортада орныққан құндылық өлшемдері арқылы білдіруін де қамтиды. Өйткені адресант қандай да бір құбылысқа эмоциялық қатынас білдіру барысында тек жеке психологиялық күйін жеткізумен шектелмей, сол эмоцияның ар жағында тұрған ұлттық бағалау нормаларын, қоғамдық-этикалық талаптарды және мәдени мінез үлгілерін де іске қосады [72,б. 345]. Бұл механизм әсіресе ЭЭС арқылы айқын көрінеді. ЭЭС-тер адресанттың сезімін білдіріп қана қоймай, оның дүниені қабылдау тәсілін, жақсы-жаман, дұрыс-бұрыс, лайық-лайықты емес тәрізді аксиологиялық жіктеу жүйесін де қамтиды. Қазақ дүниетанымында эмоция мен баға көбіне ұлттық-мәдени кодтармен сабақтаса беріледі: мысалы, ар-намыс, ұят, обал-сауап, тектілік, қайырым, ұлттық мүдде секілді санаттар дискурста эмоциялық реакциямен бірге жүріп адресанттың ұстанымын айқындайтын өлшемге айналады. Демек, ЭЭС-терді тұлғааралық қызмет аясында қарастыру арқылы белгілі бір эмоцияның қандай мәдени мәнмен бекітілетінін, қандай құндылықтық бағдарды танытатынын жүйелеуге және ұлттық қарым-қатынастағы бағалау логикасын ашуға болады. Осы ретте бағалау теориясы қатынасты бағалау (Аttitude), ұстаным (Engagement) және  экспрессивтік қарқындылықтың дәрежесін (Graduation) бағалауды бір жүйеде сипаттай отырып, ЭЭС-тердің ұлттық-мәдени мазмұнын және әлемнің ұлттық тілдік бейнесіндегі эмоциялық-бағалау-сендіру қабатын ғылыми тұрғыдан нақтылауға мүмкіндік береді.
Осы теориялық тұжырымдарды нақты мәтін материалында тексеру және ЭЭС-тердің ұлттық-мәдени сипатын айқындау мақсатында Д.Рамазанның «Бала Қазыбек» тарихи-драмалық шығармасы талдау нысаны ретінде алынды (130). Өйткені «Бала Қазыбек» тарихи-драмалық шығармасында ұлттық шешендік өнер, тарихи тұлға бейнесі, ұлттық дүниетаным және саяси-психологиялық тартыстар, ұлттық сана кеңістігі эмоциялық-бағалау-сендіру құрылымдарымен астаса беріледі.
ЭЭС-терді талдауға негіз болған бағалау теориясында санаттық-кодтау әдісі қолданылады және бағалау жүйесі үш ірі өлшемнен тұрады: 
1) Қатынасты бағалау (Аttitude);
2) Ұстаным (Engagement); 
3) Экспрессивтілік қарқыны (Graduation). 
Мұнда эмоцияны бағалау бағыты  (Аttitude – оң/теріс) өз ішінде 3 тармаққа бөлінеді: 
·  сезімді бағалау (аffect); 
·  адам мінез-құлқын моральдық- әлеуметтік бағалау (judgment);
·  құбылысты\нысанды сапалық және эстетикалық бағалау (аppreciation). 
Ұстаным (Engagement) адресанттың пікірді біржақты, кесімді түрде бере ме, әлде оны өзге ықтимал көзқарастармен қатынасқа түсіре отырып жеткізе ме деген мәселені сипаттайды. Адресант  ұстанымы деген, сияқты, әрине, мүмкін, шығар тәрізді модаль мәндер арқылы да анық байқалады. Экспрессивті қарқын (Graduation) бағалау мағынасының берілу дәрежесін, яғни оның күшейтілуін (Force), нақтылануын (Focus) не әлсіреуін көрсетеді.  
Әрбір тілдік бірлік мәтін мазмұнына сай үш өлшем бойынша белгіленеді: бағалау бағыты (жағымды/жағымсыз), жеткізу тәсілі (ашық/астарлы) және қарқын сипаты (күшейту/нақтылау). Осы өлшемдер арқылы мәтіндегі ЭЭС-тердің эмоциялық мазмұны ғана емес, олардың ұлттық-мәдени бағалау логикасын танытатын қызметі де жүйеленді. Зерттеуде эмоция мен бағалаудың тілдік бірліктер тікелей аталуымен берілуі ашық берілу түрінде, ал метафора, соматикалық бейне, риторикалық құрылым немесе жағдаяттық ишара арқылы жанама жеткізілуі астарлы берілу ретінде белгіленді. Сол сияқты бағалау мағынасының дәрежесін арттыратын тілдік құралдар күшейту, ал белгілі бір сапаның немесе ұғымның шегарасын айқындайтын маркерлер нақтылау ретінде кодталды.  
Осы әдістемелік негізге сүйене отырып, төменде бағалау теориясының қатынасты бағалау (Аttitude)  санатына кіретін сезім (аffect) тармағы бойынша мәтіндегі негізгі эмоциялық құрылымдар іріктеліп ұсынылды  (кесте  13):  



Кесте 13 – Сезім (аffect) санатын сипаттайтын эмоционалды-экспрессивті құрылымдар 

	ЭМОЦИОНАЛДЫ БАҒАЛАУ (АTTITUDE) \\ СЕЗІМ (АFFECT)

	
Тілдік бірліктер 
	Сезім түрі\ эмоциялық валенттілік
	
Эмоцияның күші \\берілу формасы

	Жауар бұлттай түнеріп алған жұрт. 
	Қайғы
Жағымсыз 
	Жоғары\анық

	Қабырғамды қайыстырмай отыр дейсің бе?
	
	Жоғары\солғын

	Жаныма батпай отыр дейсің бе?
	
	Жоғары\солғын

	Өзегімізді өртеген ашу ызамыз бен өкпе-ренішіміз...
	
	Жоғары\ анық 

	Тылсым тыныштық орнаған.
	Үрей 
Қорқыныш Жағымсыз 
	Жасырын\анық

	Баланы көргенде шошып кеттім.
	
	Жасырын\солғын 

	Содан соң бала болса да пәледен құтылғанша асықтым.
	
	Жасырын \ солғын 

	Мен содан қатты қорықтым.
	
	Жасырын\солғын

	Қан қақсағанды сонда көресің. 
	
	Жасырын\жоғары 

	Жұрттың дем алыстарына дейін айқын сезіледі.
	
	Орташа \орташа 

	Сөзіңе көңілім толып... қиюыңа көндім.
	Риза болу
Жағымды 

	Жасырын\солғын

	Тәңір жарылқасын, алдияр!
	
	Жоғары\анық

	Жарқылдап, қиып түседі екенсің...
	
	Жоғары\анық

	Атаңа нәлет, қу қалмақ!!!
	Ашу 
Жағымсыз 

	Жоғары\анық

	Аш қасқырдай тиіп 
	
	Жоғары\анық

	Қанды шеңгеліңді салып қоймасаң болмайды
	
	Жасырын\анық 

	Бала болсаң да сөзің неткен зор еді!
	Таң қалу 
Жағымды 
	Жоғары\анық



«Бала Қазыбек» драмалық мәтініндегі эмоционалды бағалаудың   (Аttitude)  Сезім (Аffect) санатына жасалған талдау эмоцияның тек жеке психологиялық күй емес, ұлттық дүниетаныммен сабақтас әлеуметтік-мәдени тәжірибе ретінде қалыптасқанын дәлелдейді. Бағалау теориясы тұрғысынан сезім (аffect) адресанттың ішкі сезімін білдірсе, драмалық дискурста бұл сезімдер тарихи жад, құндылықтық норма, ұлттық мінез сияқты мәдени факторлармен сабақтастықта көрінеді. Кестеде көрсетілген эмоциялар (қайғы, үрей, қорқыныш, риза болу, ашу, таңдану) ұлттық бағалау кеңістігінің нақты көріністерін сипаттайды. Қайғы, үрей, қорқыныш, ашу, өкпе-реніш жағымсыз эмоциялары драмалық тартыстың негізін құрап, жаугершілік замандағы елге төнген қауіп, қоғамдық дүрлігу, ұжымдық қысым сынды ұлттық тәжірибені бейнелейді. Жауар бұлттай түнеріп алған жұрт, тылсым тыныштық орнаған сынды ЭЭС-терде эмоция тікелей байқалмағанымен, ортаға тән  ұжымдық үрей астарлы сезіледі.  Бұл – бағалау теориясындағы сезімнің жасырын берілуіне тән тетік. 
Санада сыртқы әсердің көмегімен пайда болған ақпарат адам тәжірибесімен толықтырылып, дүниенің онтологиялық үзіктері тілде «дүниенің қарапайым бейнесі» ретінде орнығады. Мұнда эмоцияны тану мен танытуда метафоралану негізгі менталды әрекет болып, ішкі әлемді қабылдау тәсілімен ұштасады  [135,б. 36]. Осы танымдық негіз эмоцияның метафоралық-соматикалық бейнелер арқылы берілуіне ықпал етеді. Мысалы, өзегімізді өртеген ашу ызамыз бен өкпе-ренішіміз тіркесінде сезім атауы (ашу, ыза, өкпе реніш) тікелей көрініп қоймай, өзекті өртеді метафорасымен эмоцияның қарқындылығын күшейтеді. Ал Жаныма батпай отыр дейсің бе? Қабырғамды қайыстырмай отыр дейсің бе? сияқты риторикалық құрылымдарда сезім тікелей аталмай, жанға бату, қабырғаны қайыстыру сынды бейнелі-соматикалық код арқылы астарланады.  Адресанттың ішкі қысымы адресатқа бағытталған прагматикалық ықпалға (айыптау, наразылық) айналады. Демек, қазақ дискурсында эмоция көбіне дайын «айтылмай» эмпирикалық тәжірибеге мен метафоралық тәжірибеге сүйенген әлем бейнесі деңгейінде  қатысымдық мақсатқа сай әсер тудыратын тілдік құрал ретінде іске асып ЭЭС құрылымға айналады.
Ризашылық, таңдану жағымды эмоциялары  ұлттық құндылықтардың оң репрезентациясын сипаттайды. Тәңір жарылқасын, алдияр сынды оралымдар тек риза болуды білдірмей, қазақ мәдениетіне тән құрмет, бата-тілек, жомарттық пен парасатты дәріптеу субкодтарды танытады. Мұнда эмоция әлеуметтік қатынасты реттейтін мәдени форма қызметін атқарып тұр. 
Атаңа нәлет, қу қалмақ тәрізді қарғыс мәнді ЭЭС сезім деңгейінде эмоцияның ең жоғары қарқынмен берілуін көрсетеді. Бұл ашу жеке адамның ашулануы емес, ұлттық дүниетанымдағы намыс, әділетсіздікке қарсылық, жауға деген моральдық терістеу сынды концептілермен сабақтасады. Демек, эмоция мәдени ортада қалыптасқан бағалау өлшемдері арқылы концептуалданып, ұлттық сипаттағы мағыналар қалыптастырады.
Эмоционалды бағалаудың  (Аttitude)  Сезім (Аffect) санатын топтастырылған ЭЭС-тер көпқабатты дискурстық құрал ретінде танылды, бұны ЭЭС-тердің үш негізгі эмоционалды қызметі дәлелдейді: 
· кейіпкердің ішкі психологиялық күйін бейнелеу (жауар бұлттай түнеріп алған жұрт,  тылсым тыныштық, жаныма батпай отыр дейсің бе?);
· ұлттық құндылықтық нормаларды таныту (мәрттігіне құлдық, атаңа нәлет, қу қалмақ);
· мәтіндегі ықпал ету және бағалау кеңістігін құру (Қанды шеңгеліңді салып қоймасаң болмайды, Бала болсаң да сөзің неткен зор еді!).
Бағалау теориясының эмоционалды бағалаудың  (Аttitude) келесі моральдық және әлеуметтік бағалау (judgment) санаты адамның сезімін емес, мінезін, іс-әрекетін, беделі мен этикалық қарым-қатынасын бағалауға бағытталған. Мұнда жақсы\жаман, арлы\арсыз, әділ\әділетсіз сынды құндылықтар жүйесі бағаланады (кесте 14):

Кесте 14 – Моральдық және әлеуметтік бағалау (judgment) санатын сипаттайтын эмоционалды-экспрессивті құрылымдар

	Тілдік бірліктер
	Бағалау сипаты
	Мағынасы

	1
	2
	3

	Тектілердің ұрпағы 
	Әлеуметтік мәртебе
	Қазыбектің шыққан тегіне берілген моральдық баға.


14 – кестенің  жалғасы

	1
	2
	3

	Аш қасқырдай тиіп
	Этикалық айыптау
	Жаудың іс-әрекетіндегі адамгершілікке жат қатыгездігін сипаттау.

	Ар-намысты қайда қоясыз?
	Моральдық ұстаным
	Ұлттық құндылықтармен адамдық борышты сақтауға шақыру.

	Атаңа нәлет, қу қалмақ!!!
	Этикалық терістеу
	Қарсыластың іс-әрекетіне берілген моральдық айып.

	Адамдыққа да, адамгершілікке де жатпайды
	Моральдық норма
	Іс-әрекеттің жалпыадамзаттық этикаға қайшы екенін айқындау.

	Тайға мінген таз бала
	Қабілетті төмендету
	Қонтайшының Қазыбектің мүмкіндігін менсінбеуі (әлеуметтік баға). 

	Сөзге тоқтаған ел 
	Этикалық сипат
	Екі елдің де рухани мәдениеті мен дипломатиялық этикасына берілген баға. 

	Мәрттігіңе құлдық!
	Әлеуметтік бедел 
	Тұлғаның жомарттығы мен ерлігіне, адамгершілігіне берілген жоғары баға.



Мұндағы Қазыбек пен оның жанындағы серіктерінің тұлғасының генеалогиялық-әлеуметтік өлшемін білдіретін тектілердің ұрпағы тіркесі – негізгі әлеуметтік мәртебені танытушы ЭЭС. Қазақ дүниетанымында «тектілік» – мінездің, парасаттың, жауапкершіліктің, тазалықтың мәдени коды. Мұнда баға тек шығу тегі емес, ұлттық санадағы «тек – ұлттық міндет – моральдық биіктік» логикасын дамыта түскен. Мұндай бағалау ұлттық кодтағы абырой, рухани заңдылық ұғымдарын күшейтіп, кейіпкерді «басты тұлға» дәрежесіне көтереді.   
Қонтайшы өзінің менмендігінен қарсыласының шынайы әлеуетін дұрыс тани алмағандығын танытатын тайға мінген таз бала стратегиялық ЭЭС қорлау мәнінде жұмсалған. Қонтайшы қарсы тарап өкілінің мысын басып, кемсіту үшін мәдени-танымдық стереотипті өлшемді қолданған (ат жалын тартпаған-тайға мінген; таз бала-әлсіз, жас бала). Бірақ драмалық құрылымда бұл баға Қазыбектің шешендігімен, алғырлығымен «терістеліп», ұлттық бейнеде ақыл жастан деген мәдени идеяны күшейтеді. 
Этикалық норма мен ұлттық ар кодын сипаттайтын ар-намысты қайда қоясыз? оралымы тұлғаның ішкі өлшемін ғана сипаттамайды, ол – халық алдындағы борыш, жауапкершілік, намысқа, арға тірелген этика. Бағалау адамының ісін ұят – обал – парыз сынды ұлттық құндылықтардың матрицасы арқылы сүзгіден өткізіп, адресатқа моральдық қысым жасайды. Тіркес ұлттық дүниетанымдағы «адамдық өлшемнің ең жоғары шегі – ар» қағидасын репрезентациялайды. Ал мейірім, әділдік, обал-сауап, үлкенді сыйлау сынды моральдық шектерді біріктіретін адамдыққа да, адамгершілікке де жатпайды эмоционалды бірлігі (моральдық норма) әлемнің ұлттық бейнесіндегі ізгілік идеалын сақтау жолы ретінде қызмет етеді. 
Этикалық айыптауды танытып тұрған аш қасқырдай тиіп экспрессивті тіркесі қазақ тілдік санасында қауіптілік, тойымсыздық, шектен шығу семантикаларын күшейтетін биоморфтық мәдени кодқа негізделген жағымсыз аксиологиялық өлшем болып табылады. Жауды жағымсыз моральдық субъект ретінде сипаттап, соғыс дискурсына тән «біз-олар» бинарын қалыптастырады. Келесі атаңа нәлет қу қалмақ – қарғыс коды. Осы қарғыс арқылы қарсы тарап моральдық тұрғыдан толық жоққа шығарылған. Бұл тарихи жаугершілік кезеңдегі дау логикасымен түсіндіріледі. Қарғыс – әлеуметтік шектеудің тілдік формасы, ұжымдық ашу мен намыстың көрінісі. (Ескерту: бұл жайт – нақты этносты сипаттайтын объективті шындық емес, ол – тарихи-идеологиялық қарсы қоюдың тілдік тетігі).
Сөзге тоқтаған елміз – қазақ дәстүріндегі, қарым-қатынасындағы сөзге тоқтау – тек тәртіп емес, келісім мәдениеті, би-шешен дәстүрі, дипломатиялық этика. Мұнда екі елге ортақ рухани норманың бар екені мойындалып, сөздің құдіреті қақтығысты реттейтін ұлттық тетік ретінде алға шығады. Бұл әлемнің ұлттық бейнесіндегі дау қарумен емес, сөзбен шешіледі деген мәдени стереотиптің көрінісін толық ашады.
Мәрттігіңе құлдық – әрекет құндылығын мойындап отырған мәдени этикет болып саналады. Бағалау нысаны – мінез\әрекет нәтижесі. Қазақ мәдениетінде немересінің, сыйлағанның, жомарттықтың, алланың,   кәрі ата-ананың құлы болу (Қыз бердім екен деп кергитін әке мен емес, сыйлағанның құлымын (131)) формуласы құрмет білдірудің, ризашылық пен мойындаудың дәстүрлі тәсілі болып табылады. Әрекеттің маңыздылығы бағалануынан ұлттық болмысты айшықтайтын мәрттік, кісілік, сыпайылық, жомарттық сынды құндылықтар алға шығарылып отыр. Жағымсыз мағынадағы эмоционалды құлдық сөзі ұлттық құндылықтармен тіркесіп, оларды эстетикалық тұрғыдан маңызды  әрі әлеуметтік мәні мен мәдени салмағы жоғары нысанға айналдырып тұр. 
Моральдық-этикалық бағалау санаты «Бала Қазыбек» драмасында моральдық және әлеуметтік бағалау бірліктері ұлттық дүниетанымның өзегін құрайтын ар-намыс, тектілік, адамгершілік, сөзге тоқтау сынды құндылықтарды дискурстық деңгейде жүйелейтінін көрсетеді. Әлеуметтік бағалау кейіпкер мәртебесін «тектілік» және қарсы тараптың кемсіту стратегиясын «тайға мінген» тіркесі танытса, ар-намыс, адамдыққа жат тіркестері, ұлттық мәдени норманы сақтайтын моральдық бағалаудың этикалық сүзгісі болып табылады. Ал зоонимдік метафора мен қарғыс формалары жаугершілік дискурстағы мәдени кодтың қақтығысқа бейім моделін жасап, «біз-олар» шегарасын күшейтеді. Осылайша бағалау теориясының моральдық-этикалық бағалау санаты ұлттық бейне мен ұлттық кодты бағалау өлшемдері арқылы мәтіндегі тұлға мен әрекеттің құндылық картасын қалыптастыруға жол ашады.
Келесі құбылыстың, заттың, әрекет нәтижесінің, сөздің әсері мен құндылығын сапалық және эстетикалық тұрғыдан бағалауға мүмкіндік беретін бағалау теориясының сапалық және эстетикалық санаты (Аppreciation) драмалық мәтіндегі киелілік, сөз құдіреті, мәрттік, талап, береке, ақ жол сияқты құндылықтарды алға шығарады (кесте  15): 



Кесте 15 – Сапалық және эстетикалық (Аppreciation) санатын сипаттайтын эмоционалды-экспрессивті құрылымдар 

	Тілдік бірліктер
	Бағалау нысаны
	Құндылық сипаты

	Қасиетті қазақ даласы
	жер
	Мекеннің киелілік қасиетін анықтайтын баға.

	Алмас қылыштай жарқылдап қиып түседі екенсің
	сөз
	Қазыбектің шешендігіне берілген жоғары эстетикалық баға.

	Талабың таудай екен
	ниет
	Баланың мақсатына берілген сапалық баға.

	Сөзің неткен зор еді
	сөз
	Сөздің қуаты мен әсер ету күшіне берілген баға.

	Қанжығамыз майлы, 
ат-тұрманымыз сайлы
	дайындық 
	Сапардың сәттілігі мен рухани дайындығына берілген баға


	Жолдарыңыз ақ болсын
	сапар
	



Драмалық мәтіндегі киелілік, сөз құдіреті, мәрттік, талап, береке, ақ жол сияқты құндылықтар негізінде бағалау нысандары ұлттық-мәдени кодтармен байланысып, әлемнің ұлттық тілдік бейнесіндегі құндылықтар қабатының нақтылауға мүмкіндік берді. 
Қасиетті эмоционалды сөзі арқылы жасалған қасиетті қазақ даласы тіркесі жердің киелілігі\сакралды кодты білдіреді. Мұндағы бағалау нысаны ретінде жер алынған, оны «қасиетті» деп сипаттау арқылы ұлттық дүниетанымдағы киелі мекен концептісі іске қосылады. Қазақ мәдениетінде жер жай ғана географиялық аймақ емес, ол ата қоныс, елдің тірегі, атамекен, қара шаңырақ, рухани тірек ретінде қабылданады. Сондықтан бұл сапалық және эстетикалық (Аppreciation)   санат бірлігі әлемнің ұлттық тілдік бейнесіндегі кеңістік құндылығын (жердің киесі, жердің иесі, туған жердің қасиеті) көрсететін мәдени код қызметін атқарады. Мұнда бағалау эстетикалық сипаттан да жоғары деңгейге көтеріліп, ұлттық сананың сакралды өлшемімен ұштасады.  
Келесі бағалау нысаны – сөз. Сөздің өткірлігі мен қабылдану қуаты, тыңдаушының әрекетіне ықпал ететін жөнімен тауып айтылған сөздер алмас қылышқа, зор күшке теңеліп, Қазыбектің ұлттық тұлға моделін қалыптастырушы нысан ретінде бағаланып тұр.  Алмас қылыштай жарқылдап қиып түседі екенсің, сөзің неткен зор еді тілдік құрылымдары – Қазыбектің болмысын аша түскен эмоционалды бағалау формасы. Екі тіркесте сөз бірнеше қырынан танылады. Мысалы, алмас қылыштай метафорасы сөздің мазмұнынан гөрі оның формалдық-экспрессивтік сапасын алға шығарады. Шешеннің тілі өткір, дәл, қиып түсетін қаруға әрі сөздің әсері тек эмоциялық ықпал емес, қақтығысты реттейтін стратегиялық құралға теңестірілген. Бұл бірлік ұлттық мәдениеттегі шешендік өнердің өткір уәж және салмақты дәлел арқылы үстем болу дәстүрін эстетикалық тұрғыдан бағалайды. Ал сөзің неткен зор еді құрылымында сөздің тыңдаушы санасында қалдырған әсері мен ықпалы бағаланады. Өйткені зор сөзінің эмоциялық мағынасы айтылған ойдың салмағын, әсер ету ауқымын және қабылдаушыға тигізетін психологиялық әсерін айқындайды. Осы арқылы драмалық дискурста сөздің құндылығы оның құрылымынан емес, әлеуметтік мән тудыру қабілетінен (сендіру, таңдандыру, мойындау) көрінеді. Бұл бағалау шешен сөздің ұлттық қарым-қатынастағы беделін «әсерлі нәтиже» арқылы танылатын мәдени өлшем ретінде бекітеді. Осылайша Қазыбектің шешендігі қазақ ұлттық танымында сөзге тоқтау, сөздің киесі, сөздің күші сынды мәдени кодтармен сабақтасып, әлемнің тілдік бейнесіндегі сөздің құдіреті концептісін жандандырады. 
Талабың таудай екен тіркесі ниеттің сапалық бағасы мен ұлттық «жігер» коды болып табылады. Мұндағы бағалау нысаны – талап. Таудай эмоционалды  күшейткіші ниеттің деңгейін биіктетіп, әр баланы талаптануға итермелейді. Өйткені талап қазақ дүниетанымында еңбек, өрлеу, жетістік, ерлік, еркіндікпен ұштасып жатыр. Ұлттық бейнеде жас ұрпақтың әлеуетін дәріптейтін жігер, қайсарлық сынды мәдени кодтарды бекіте түседі.
Жолға дайындалу, оның берекесінің ұлттық ерекшелігін танытатын қанжығамыз майлы, ат-тұрманымыз сайлы нақылы сапардың оң нәтижесін, рухани әрі материалдық қамның толықтылығын сипаттайды. Қазақ мәдениетінде жолға шығарып салу, сапар шегу, жорыққа аттану – тек әрекет емес, өзіндік жол-жоралғы, ырым-наным, береке ұғымдарымен астасқан құбылыс. Сондықтан бұл ризашылықты білдіретін бірлік ұлттық дүниетанымдағы ырыс-құт, сәттілік, жауапкершілік, ерлік кодтарын мәтінге енгізіп, әлемнің тілдік бейнесіндегі тұрмыс-тәжірибелік құндылықтарды танытады. 
Бата-баға және түс символикасымен астасып жатқан жолдарыңыз ақ болсын ЭЭБ бағалау нысаны – сапар, жолға шығу. Баға тілеу формасында берілгенімен, оның мәдени-танымдық қызметі тазалық, адалдық, сәттілік, жолы ашық болу, амандық мағынасын білдіретін символдық кодтарға негізделген. Ал олар қамқорлық, құт шақыру, жақсылық тілеу тәрізді құндылықтар жүйесін қалыптастыруға негіз болады.
Сапалық және эстетикалық (Аppreciation) санатының нысаны болған ЭЭБ «Бала Қазыбек» драмасында бағалаудың көркемдік қырын ғана емес, оның ұлттық-мәдени мазмұнын жүйелі түрде тануға, дәріптеуге жол ашты. Жердің қасиетті деп бағалануы – ұлттық кеңістік кодын, сөздің алмас қылыштай суреттелуі – шешендік дәстүр мен сөз құдіретін, талап пен ниеттің таудай деп бағалануы – талап пен жігер құндылығын, ал ақ жол тілегі – бата мәдениеті мен түс символикасын репрезентациялайды. Демек, бұлар мәтіндегі құндылықтарды эстетикалық форма арқылы бекітіп, әлемнің тілдік бейнесіндегі мәдени кодтар жүйесін нақтылайды. 
«Бала Қазыбек» драмалық мәтінін бағалау теориясының  жағымды/жағымсыз эмоцияны бағалау (сезім\аffect), моральдық және әлеуметтік этиканы бағалау (judgment), құбылысты сапалық және эстетикалық бағалау (аppreciation) санаттары бойынша жүргізілген талдау нәтижесінде ЭЭС-тердің кейіпкер тұлғасын ашудағы және ұлттық кодтарды тасымалдаудағы стратегиялық рөлі айқындалды.  Талдау барысында сезімдердің астарлы берілуі, моральдық үкімдердің ар-намыс өзегіне негізделуі және құбылыстардың «киелілік» тұрғысынан бағалануы қазақ халқының прагматикалық қарым-қатынас мәдениетінің негізгі қырларын айқындайды. Нәтижесінде, бағалау өлшемдері арқылы қалыптасқан әлемнің ұлттық тілдік бейнесінен сөзге тоқтауды ең жоғары парасат ретінде дәріптейтін, тектілік пен намысты ту еткен келісім мен мәрттікке негізделген «шешендік-дипломат» тұлғасының бейнесі танылды.
Бағалау теориясындағы ұстаным (Engagement) санаты адресанттың өз пікірін қалай ұсынатынын, яғни оны балама көзқарастардан оқшаулап, кесімді түрде бере ме? Әлде өзге пікірлермен қатынасқа түсіре отырып жеткізе ме деген мәселені сипаттайды. Бұл санат мәтіндегі ұстаным кеңістігін ұйымдастыратын тілдік тетіктерді айқындайды. Сондықтан ұстаным құрылымдары сөйлеушінің өз позициясын қалай қалыптастыратынын және оны басқа ықтимал пікірлермен қалай байланыстыратынын көрсетуге мүмкіндік береді. Бағалау теориясы бойынша мұндай ұстаным құрылымдары шартты түрде моноглостық (бірдауысты) және гетероглостық (көпдауысты) болып жіктеледі. Бірдауысты құрылымдарда пікір кесімді әрі біржақты түрде берілсе, гетероглостық (көпдауысты) құрылымдарда сөйлеуші өз пікірін күмән, болжам, мақұлдау немесе өзге көзқарастарды ескеру арқылы білдіреді. Осы тұрғыдан алғанда «Бала Қазыбек» драмалық мәтіндегі кейіпкерлердің сөздері ұлттық мәдениетке тән пікір айту әдебін, келісім мәдениетін және шешендік дәстүрін айқын көрсетеді. Мұндай ұстанымдарды тану қазақ танымындағы ұлттық-мәдени кодтарды тануға ықпал етеді. Зерттеуде ұстаным санатының классикалық жіктемесі толық күйінде көшірілмей, драмалық мәтіннің қатысымдық табиғатына бейімделген функционалдық топтастыру қолданылды.  Осыған сәйкес ұстаным құралымдары мәтіндегі прагматикалық қызметіне қарай мақұлдау және пікірді қостау, өз ұстанымын ашық білдіру, болжам айту және «біз-олар» бинарлы қарсы қою формаларымен жүйеленді. «Бала Қазыбек» драмасынан қазақты жеңіске жеткізген мынадай ұстанымдарды баса атауға болады (кесте  16): 

Кесте 16 – Ұстаным кеңістігін (Engagement) бағалау санатын сипаттайтын эмоционалды-экспрессивті құрылымдар 

	Мақұлдау және басқаның пікірін қостау формасы

	Тілдік бірліктер
	Ұстаным мен пікір

	1
	2

	Айтқаныңызға құлдық, хан ием!
	Тайгелді би Тәуке ханның шешіміне толық қосылуын,  оның беделін мойындауын білдіретін прагматикалық оралым.

	Биекең жеріне жеткізе айтты-ау деймін! 
	Тәуке ханның Тайгелді бидің уәжін мақұлдауы, оның сөзіндегі ақиқатты растау формасы.

	Мырзам, бұныңыз жөн бола қояр ма екен?! Елшіге өлім жоқ деген қағида бар емес пе?
	Қонтайшының бәйбішесінің күмән келтіру арқылы өзге балама көзқарасты (сабырлықты) ұсынуы.

	Иә, бір жағынан ханымдікі де дұрыс екен!
	Дода баһадүрдің ханымның пікіріне қосылып, өз позициясын өзгертуі.

	Өз ұстанымын ашық айту

	Ойларыңды ашық айтыңдар, тыңдауға біз бейілміз.
	Тәуке ханның диалогқа ашық екенін және өзге пікірлерді қабылдауға дайын екенін жеткізуі.


16 – кестенің  жалғасы

	1
	2

	Мен әлі толық бір шешімге келе алмай отырмын.
	Бертіс сұлтанның өз ішкі ой елегін паш етіп, шешім қабылдаудан уақытша бас тартуы. 

	Мен содан қатты қорықтым!
	Тайгелді бидің өз сөзіне қатысты туындаған теріс түсінікті жоққа шығарып, өз ұстанымын нақтылауы.

	Мен қол қусырып қарап отырайық дегенім жоқ қой!
	Қонтайшының өз сезімін ашық жариялау арқылы Қазыбектің мықтылығын мойындауы. 

	Темірмін деме, тегің тат
	Қазыбектің ешкімнің сөзін қостамай, өз ойын кесімді айтуы.

	Жоқ, бұл болмайды, биеке!
	 Малайсары батырдың басқа пікірлерді ескермей, өз ұстанымын ашық жариялауы. 

	Елдестірмек елшіден 
	Ғасырлар бойы қалыптасқан дипломатиялық этиканы алға шығару.

	Болжам

	Әйтеуір, өлім-жітім жоқ сияқты
	Шабарманның ақпаратты сақтықпен, болжап жеткізуі.

	Ата жауымыздың өздерінше қыр көрсеткені шығар!
	Оқиғаның себебін нақты білмегендіктен, алдын ала болжау.

	Мүмкін, ол білмейтін шығар 
	Тайгелді бидің жаудың әрекетіне қатысты басқа бір мүмкіндікті (жауапсыздық не хабардар болмауын) қарастыруы.

	Дискурстағы «Біз – Олар» бинары

	Сен қалмақ болсаң, біз – қазақ
	Бала Қазыбектің қарсы тараптың «олар» бірегейлігін мойындай отырып, өз тобының «біз» ұстанымын қарсы қоюы.

	Сөзге тоқтаған елміз, Ешкімге соқтықпай жай жатқан елміз!
	Қазыбек Қонтайшыны ортақ мәдени-этикалық кеңістіктегі сөзге тоқтау мәдениетіне шақыруы.



Ұстаным мен пікір кеңістігін бағалау (Engagement)  санатын сипаттайтын эмоционалды-экспрессивті құрылымдар төмендегідей ұлттық құндылықтар мен ұлттық бейнені танытты. 
Қарым мен қабілеттің ұлттық бейнесі. ЭЭ тілдік құралдардың прагматикалық мәні басқа көзқарастарға қосылу не қосылмау жүйесін сипаттап, мәтінде бір ғана адамның пікірі емес, қоғамдық ұстаным, дәстүрлі ереже, халық даналығы, қатысым этикасы, қарсы тараптың сөзі тәрізді «өзге пікірлердің» қаншалықты маңызды екендігін танытады. ЭЭС-тер мұнда бағалаудың өзегі емес, керісінше көзқарасты ұйымдастыратын прагматикалық әсер болып табылады. Мысалы, адресант бір пікірді мақұлдайды, бірін жоққа шығарады, біріне күмән келтіреді, біріне болжам жасайды, не өз ұстанымын кесіп айтады. Бұл құбылыстар гетероглостық  ұстаным құрылымдары арқылы жүзеге асып, мәтіндегі пікір кеңістігінің көпдауысты сипатын көрсетеді. Мұндай тәсілдер қазақ дискурсына тән ойды дәлелмен айту, қарсы пікірді ескеру және шешім қабылдауда байыптылық таныту сияқты мәдени нормалармен сабақтасып жатыр.
Ақылды тыңдау, уәжге тоқтаудың ұлттық бейнесі.  Қазақ халқының пікірталаста жеңу емес, ақиқаттың маңыздылығын алға қоятын мінезін сипаттайды. Мәтінде халық танымындағы иерархиялық әдеп коды мен келісім мәдениеті мақұлдау және өзге пікірді қостау арқылы жүзеге асырылған. Мысалы, айтқаныңызға құлдық, хан ием, биекең,  бұныңыз жөн, мырзам,  елшіге өлім жоқ, ханымдікі дұрыс сынды бірліктер адресанттың басқа адамның пікірін қабылдап, оны мойындауын білдіреді. Мұндай тілдік формалар тек келісімді ғана білдірмейді, сонымен қатар үлкенді сыйлау, билікке құрмет, тәртіп, сабыр, мәмілеге келу сынды мәдени нормаларды да көрсетеді.  Мойындау, құрмет, толық келісу, ақиқатқа сүйену, ақылға салу эмоцияларының ұлттық кодтарын және келісімді дәлелмен емес әдепке, яғни халық даналығына, шешендігіне сүйеніп беру мәдени кодын білдіреді. Бұл кодтар ақылды тыңдап, уәжге тоқтайтын қоғамның, пікірталаста жеңу емес, ақиқаттың маңыздылығын алға қоятын ұлттық бейнені аша түседі. 
Күмәндана отырып, жеңіске жетудің ұлттық бейнесі. Кейбір репликаларда пікір сақтықпен, болжам арқылы беріледі. Мысалы, мырзам, жөн болар ма екен; қағида; мүмкін білмейтін шығар, сияқты модель сөздер адресанттың ақпаратты кесімді түрде емес, болжам арқылы жеткізетінін көрсетеді. Бағалау теориясы тұрғысынан мұндай құрылымдар гетероглостық ұстанымға жатады. Өйткені адресант өз пікірін абсолютті ақиқат ретінде емес, ықтимал нұсқа ретінде ұсынады. Қазақ сөйлеу мәтінінде мұндай тәсіл байыптылық, сабыр және дипломатиялық салмақ кодтарымен байланысты. сондықтан күмән формасы әлсіздік емес, керісінше ақылға сүйенген шешім қабылдау мәдениетінің көрінісі ретінде түсіндіріледі. 
Ақылдасу мен кеңесудің ұлттық бейнесі. Драмалық мәтінде билік иелері мен батырлар маңызды мәселелерді талқылау барысында пікір алмасуға ашық екендігін білдіреді. Мысалы,  ойларыңды ашық айтыңдар; тыңдауға біз бейілміз; әлі; бір шешімге келе алмай; темірмін деме, тегің тат; бұл болмайды сынды ЭЭС-тер шешім қабылдаудың кеңес арқылы жүзеге асатынын көрсетеді. Бұлар гетероглостық ұстаным кеңістігін қалыптастырады, өйткені олар өзге пікірлерді қабылдауға  дайын екендігін білдіреді. Жауапкершілікті сезіне отырып, кесімді сөз айту арқылы өз ойын, ұстанымын ашық жеткізуге ықпал еткен: эмоциялық қысым емес, кеңесу, келу танымын жеткізіп тұр. Ашық айтыңдар; бейілміз бірліктері ашық диалогқа дайындықты білдіретін кеңесу мәдени кодын, шешімге келе алмау – ой үдерісін танытатын байып пен асықпай тоқтам жасаудың ұлттық кодын; темірмін деме, тегің тат – тәубешілікке шақыратын тоқтам сөздің мәдени кодын; болмайды, биеке – әдепке негізделген кесімді терістеуді білдіретін намыс пен әдептің ұлттық кодын білдіреді. Қазақ дәстүрінде ел мен жер тағдырын ел басқаратын хандармен, әділ төре билермен, ел қорғайтын батырлармен, аузы дуалы шешендермен  бірлесе отырып шешу халық алдындағы жауапкершіліктің маңыздылығын танытатын дәстүр болып қалыптасқан. Аталған ЭЭС-тер қазақ қоғамындағы биліктің кеңесу арқылы жүзеге асырылатынын, ондағы шешім эмоциямен емес, парасатпен қабылданатынын көрсеткен ұлттық бейнені және әлемнің ұлттық бейнесінде «сөздің көсемділігі» мен «әдептің тұрақтылығы» қатар жүретінін сипаттайды. Қазақ сөйлеу мәдениетінде ұстаным ашық айтылады, бірақ ол міндетті түрде құрмет формасымен реттеледі. 
Жауапкершілік пен байыптылықтың ұлттық бейнесі.  Берілген мәтінде үкім шығарудан бұрын байыптау мен сақтық таныту оң бағаланатын қатысымдық норма ретінде көрінеді. Болжам айту ұстанымында берілген сияқты шылауы сақтық интонациясында жұмсалып, жауапкершілікпен ақпарат таратуға негізделіп, абайлап сөйлеу  ұлттық кодын; ата жау, шығар сөздері ұлттық тарихи жадпен қабаттасқан болжам арқылы тарихи қарсы қою мәдени кодын білдіріп тұр. Мүмкін,  шығар модаль сөздерінің эмоционалды мағынасы пікірді жұмсартып, қарсыласқа бірден «жаман» деп кесіп айтқызбай, даудың алдын алатын ұлттық бейнені қалыптастырған. Болжам формалары қазақ дискурсында эмоцияны тежеп, ақпаратты сақтықпен жеткізуге ықпал етеді. Бұл – ұлттық қарым-қатынастағы жауапкершілік пен байыптылықтың бейнесі.
Бейбіт, мәмілегер, сөзге тоқтайтын халықтың ұлттық бейнесі.
Драмалық мәтіндегі «біз – олар» бинарлы құрылымдары ұстаным кеңістігін (Engagement) ұйымдастыратын тетіктерінің бірі саналады. Мұнда адресант өз ұстанымын тек жеке пікір ретінде емес, белгілі бір ұжымдық ұстаныммен сабақтастыра жеткізеді және қарсы тараппен арадағы мәдени-этикалық шегараны айқындайды. «Сен қалмақ болсаң, біз – қазақ»,  «Сөзге тоқтаған елміз, Ешкімге соқтықпай жай жатқан елміз!» оралымдарында «біз» формасы ұлттық бірегейлікті бекітетін, ал «олар» образы қарсы тарапты өзгеше ұстанымда танытатын прагматикалық құрал қызметін атқарады. Тіл білімінде мұндай қарсы қоюлар топтық өзіндік бейне мен қарсы тарап бейнесін қарама-қарсы ұсыну үрдісімен байланыстырылып, Т.А. ван Дейктің   идеологиялық квадрат тұжырымымен ішінара сабақтастықта түсіндіріледі. Мұнда адресант өз тобының (біз) жағымды қасиеттерін асыра көрсетіп, қарсы тараптың (олар) жаман жақтарын барынша үлкейтіп бейнелеу арқылы манипуляциялық әрі бағалауыштық әсер тудырады [171]. Алайда бұл зерттеуде аталған құбылыс дербес идеологиялық талдау нысаны ретінде емес, кейіпкер ұстанымының тілдік ұйымдасуын сипаттайтын құрылым ретінде қарастырылды.
Берілген мәнмәтінде «біз» образы   қазақ халқының бейбіт, мәмілегер, сөзге тоқтайтын, әдеп сақтайтын қауым ретіндегі ұлттық бейнесін танытады. Ал қарсы тараптың «олар» ретінде берілуі тарихи тартыс жағдайында мәдени шегараны айқындап, ұлттық санадағы елдік, мәміле, шешендік дәстүр, дипломатиялық этика тәрізді құндылықтарды алға шығарады. Осылайша, «біз–олар» бинарлы құрылымдары драмада тек қарсы қою тәсілі емес, ұлттық ұстанымды, тарихи  жадты және мәдени өзіндік сананы тілдік тұрғыдан бекітетін ұстаным амалы болып саналады. 
ЭЭС-тің прагматикалық қызметі талданған ұстаным кеңістігін (Engagement) бағалау санаты эмоцияның драмалық дискурста тек сезім ретінде емес, ұлттық ұстанымды ұйымдастыратын құрал ретінде көрінетінін дәлелдейді. Мақұлдау формалары (құлдық, биекең, ... айтты-ау) ұлттық қарым-қатынастағы құрмет пен келісім мәдениетін танытса, күмән мен болжам құрылымдары (жөн бола қояр ма екен, сияқты, мүмкін) қазақ дүниетанымындағы байып, сақтық, дипломатиялық салмақ кодтарын нақтылайды. Ал кесімді ұстанымдар (жоқ, болмайды, темірмен деме, тегің тат) ұлттық мінездің табандылық қырын әдеппен ұштастырады. Біз – олар бинарындағы сөйлемдер ұлттық бірегейлікті бекітіп, топтық тұтастық пен шегара қоюдың ұлттық бейнесін сөз құдіреті, мәміле, ар-намыс, елдік сынды ұлттық құндылықтар арқылы жүйелейді. Осылайша ЭЭС-тер ұстаным мен пікір кеңістігін (Engagement) бағалау санатында ұлттық кодтарды танытып, мәтіндегі ұстанымды тек «айтылған ой» ретінде емес, ұлттық-мәдени санамен бекітілген әлеуметтік әрекет ретінде бағалайды. 
 Бағалау теориясының экспрессивті қарқын (Graduation) санаты бағалау мағынасының қарқындылық дәрежесін көрсетеді. Бұл санат екі негізгі тетік арқылы іске асады: Force және Focus. Force бағалаудың күшін, көлемін, дәрежесін арттыру немесе азайтуға қызмет етсе, Focus белгілі бір сапаның не ұғымның шегарасын айқындап, оны «нағыз», «дәл», «шын» тәрізді нақтылау не керісінше әлсірету арқылы білдіреді. Сондықтан экспрессивті қарқын (Graduation) бірліктері эмоцияның немесе бағалаудың өзіне емес, олардың мәтіндегі берілу деңгейіне ықпал ететін амалдар ретінде қарастырылады. Осы зерттеуде драмалық мәтіндегі экспрессивті бірліктер дәл осы екі өлшем аясында сараланып, олардың ұлттық-мәдени астары кейінгі интерпретациялық деңгейде түсіндіріледі  (кесте  17): 

Кесте 17 – Экспрессивті қарқынды дәрежелеу  санатын (Graduation) сипаттайтын эмоционалды-экспрессивті сөздер 
 
	Тілдік бірліктер
	Экспрессивті қарқын
	Сипаты

	Шыбынның ызыңы естілер тылсым тыныштық 
	күшейту
	Тыныштықтың шекті деңгейін «шыбынның ызыңы» арқылы беру.

	Аш қасқырдай тиіп 
	күшейту
	Жаудың әрекетін жай ғана «тиді» демей, оның қатыгездік деңгейін толық көрсету.

	Жеті қабат жердің астында 
	күшейту
	Білмеу деңгейінің немесе жасырудың шексіздігін сандық көрсеткішпен күшейту.

	Талабың таудай екен
	күшейту
	 Баланың ниетін «үлкен» демей «тау» символымен ең жоғары биіктікке көтеру.

	Қанша темір болсам да ерідім
	күшейту
	Қонтайшының қаталдығын «еру» сөзі арқылы төмендету.

	Сонша дірілдеп кеткеніңіз не?
	күшейту
	«Сонша» сөзі арқылы қорқыныштың өте жоғары екенін нақтылау.

	Тайға мінгізіп, бір баланы да жіберіпті
	шектеу\
кішірейту 
	Қарсыласты «бала» деп атау арқылы оның тәжірибесіздік шегарасын таныту.

	Нағыз тектілердің ұрпағы
	күшейту/
нақтылау
	«Нағыз» сөзімен тұлғаның қасиетін жоғары деңгейге көтеру

	Бір-ақ шақырым жол ғана
	бәсеңдету
	Қашықты «бір-ақ» сөзі арқылы жақындату.

	Ел ебенек емес, ер кебенек емес
	нақтылау
	Ел мен ердің қасиетін «емес» бірлігімен асқақтату.



Сезім мен бағалауды «шекті деңгейге» жеткізіп тұрған,  ең төменгі дыбыс өлшемін білдіретін шыбынның ызыңы естілер тылсым тыныштық құрылымы тыныштықты ең жоғары үрейлі тыныштыққа айналдырып, қауымдық психологиялық қысымның белгісін жеткізіп тұр. Қазақ дискурсындағы тылсым тыныштық – көбіне алдыда тұрған қауіпті, елдің күйзелісін, жан тыныштығының бұзылуын, алаңдауын білдіретін мәдени код. Мұнда айнала дыбыспен өлшенгендіктен, дыбыссыз тыныштық үнсіздік психологиясының салмағын ауырлатады. Осы экспрессивті қарқын арқылы қобалжу сезімі жанама түрде күшейген.
Егер автор аш қасқырдай тиіп теңеуінің орнына жау тиіп тіркесін алған болса, жаудың әрекетінің салдары әлсіз болып көрінетін еді. Ал аш қасқырдай теңеуі әрекетті аңдық деңгейге көтеріп, жаудың қимылын аяусыз, тойымсыз, қатыгез етіп көрсетеді. Қасқыр образы көшпелі мәдениетте қауіптің, қомағайлықтың, шектен шығудың символдық бейнесі болып қабылданады. Бұл теңеу – тек экспрессия емес, жауды моральдық тұрғыда айыптаудың мәдени формасы, ұлттық код. 
Іздеген нәрсенің қайда екенін білмеу, бір нәрсені жасырудың жоғарғы шегі ретінде қолданылатын жеті қабат жердің астында  фразеологизміндегі жеті – сакралды сандық коды арқылы драмадағы өте тереңде, тым алыс, белгісіздік ұғымдары мифтік-танымдық өлшеммен күшейтілген. Жеті саны түркілік дүниетанымда тұтастық, аяқталғандық, шек (жеті қат аспан, жеті ата, жеті жұт) деген мағынаны жиі береді, сондықтан бұл жерде жасыру\құпия деңгейі соңғы шекке дейін жеткізілген.  Жетінің экспрессивті қарқыны сол құпиялылықтың тереңдігін арттырады.
Қаттылықтың күйреуі қанша темір болсам да ерідім теңеуі арқылы жақсы жеткізілген. Қазақ танымында темір – қаттылықтың, берік мінездің метафорасы, ерідім сол қаттылықтың эмоциялық ықпалдан өзгергенін көрсетеді. Мұнда экспрессивті қарқын екі қабатта байқалады. Біріншісінде бастапқы қалып темір арқылы аса қатты етіп алынса, екіншісінде ерідім сөзі арқылы жасалған өзгеріс аса күшті болып көрінеді. Ер адамның төзімді, берік болуы, жаудың қайтпауы – батырлық стереотипінің бір бөлігі, сол себептен де темірдің еруі – қарсы жақтың ықпалға түскенін сипаттап, сөздің\оқиғаның психологиялық қуатын арттыра түседі. Қатал күштің өзінің иілуі экспрессивті қарқынды күшейтіп, драмалық төңкеріс жасайды. 
Қорқыныштың шекті дәрежесін білдіретін сонша дірілдеп кеткеніңіз не қолданысындағы сонша есімдігі сезімді сандық емес, дәрежелік шкаламен нақтылайды. Қорқыныш аз емес, орташа емес, өте жоғары. Мұндай форма эмоцияны айыптау\таңдану реңкімен беріп, сөйлеушінің «норма» өлшемін де көрсетеді. Эмоциялық сезімдердің шектен аспау\шықпауы керек деген ұлттық бейнені іске қосады. Экспрессивті қарқын қоғамдық бағалау өлшемін күшейтеді.  
Кез келген нәрсені үлкейту\кішірейту арқылы әсер ете отырып, шешім шығаруға итермелейтін экспрессивті қарқынды күшейтетін -ақ, ғана шылаулары жолдың аздығын нақты көрсетіп тұр. Мысалы, бір-ақ шақырым жол ғана эмоционалды құрылымындағы   бір-ақ шақырым бірлігі – тәуекелге баруға ынталандырып, көшпелі дүниетанымдағы қашықтықты өлшеудің тәжірибесімен астасып, шешім қабылдауды жеңілдеткен дискурстық құрал. 
Тайға мінгізіп, бір баланы да жіберіпті сөйлемі қарсыласты кішірейту үшін қолданылған. Мұнда қарсы тараптың өзін-өзі үстем көрсету стратегиясы байқалатын екі түрлі экспрессивті қарқын бар: бірі  «тайға мінгізіп» (ат емес тайға мінген); екіншісі «бір баланы да» – үлкен емес жас, әлсіз  деген стереотипті шкала. Бұл – кемсіту әлеуметтік бағалаумен үндес.
Нағыз тектілердің ұрпағы деп бағалау тектілік нормасын нақтылап тұр. Мұндай нақтылауға негіз болып тұрған эмоционалды сөз – нағыз. Нағыз сөзі тектілік құндылығын ұлт болмысының үздік үлгісіне айналдырады. Бұл –  моральдық сапа мен әлеуметтік беделдің түйіскен жерінде пайда болған ұлттық идеалдың шегарасы. 
Шын болмысты сипаттайтын ел ебенек емес, ер кебенек емес нақылы ер мен елдің қасиетін нақты шегарамен белгілеп, халық санасындағы ел мен ердің түпкі мәнін жаңғыртып, ұлттық құндылыққа айналдырып тұр. Мұндағы экспрессивті қарқынды арттырып тұрған бірлік – емес терістеу формасы.  
«Бала Қазыбек» драмасындағы мұндай экспрессивті қарқынды бағалау (Graduation) санатының бірліктері бағалауды жай күшейту үшін ғана емес, ұлттық мәдени мағыналарды ұлғайту үшін қызмет етеді. Шыбынның ызыңы, аш қасқырдай, жеті қабат, таудай, темір, ерідім, сонша эмоционалды күшейту құрылымдары эмоциялық ахуалды шекті деңгейге жеткізіп, жаугершілік кезеңнің қоғамдық психологиясын және қазақ дүниетанымындағы символдық кодтарды танытады. Бір-ақ, бір баланы сандық өлшемдері кеңістік пен мәртебені ұлттық тәжірибе өлшемімен таразылап, дискурстағы күш қатынасын нақтылайды. Ал нағыз, параллельді терістеу нақтылау маркерлері ұлттық құндылықтарды эталонға айналдырып, ел, ер, тектілік тәрізді концептілердің мәдени шегарасын бекітеді. Экспрессивті қарқынды бағалау санаты драмалық мәтіндегі эмоция мен бағалаудың әсерін нақты сипаттап, сол арқылы әлемнің ұлттық бейнесіндегі  қауіп-қорғаныс, ар-бедел, сөз-ықпал, ел-ер ұлттық кодтарын бекіте түседі.    
Ұсынылған талдау нәтижелері «Бала Қазыбек» драмасында эмоционалды-экспрессивті сөздер  бағалау теориясының үш санаты арқылы ұлттық дүниетанымды кешенді репрезентациялайтынын көрсетті. Эмоционалды бағалау жүйесі арқылы эмоция (қайғы, үрей, ашу, риза болу, таңдану және т.б.) жеке психологиялық реакция ғана емес, тарихи жадпен және ұлттық құндылықтар сабақтас ұжымдық тәжірибе ретінде беріледі. Моральдық және әлеуметтік бағалау (judgment) санатында ар-намыс, тектілік адамгершілік, сөзге тоқтау сияқты моральдық өлшемдер ұлттық кодтың өзегін айқындап, кейіпкер бейнесін құндылықтық шкала бойынша ұйымдастырады. Эстетикалық бағалау жүйесін сипаттайтын бірліктер киелі жер, сөздің құдіреті, мәрттік, талап, ақ жол сынды мәдени концептілерді эстетикалық формамен бекітіп, әлемнің тілдік бейнесіндегі сакралды және аксиологиялық қабатты айқындайды. Ұстаным мен пікірді бағалау санаты драмадағы пікір кеңістігін келісу-күмән-кесімді ұстаным-болжам-біз\олар арналары арқылы құрып, қазақ қоғамына тән кеңесу мәдениеті, дипломатиялық әдеп және келісімнің сөзбен реттелу үлгісін танытады. Экспрессивті қарқынды бағалау санаты бағалаудың перлокутивтік қуатын күшейтіп, теңеу, сандық өлшем, нақтылау формалары арқылы эмоцияны шекті деңгейге жеткізу тетіктерін ашады. Демек, ЭЭС-тер бұл мәтінде тек көркемдік құрал емес, ұлттық кодты (ар, намыс, тектілік, мәміле, киелілік, сөз киесі) іске қосатын және тарихи драмалық дискурста ұлттық тұлға үлгісін қалыптастыратын прагматикалық құрал ретінде қызмет етеді.
Эмоцияны тілдік репрезентациялаудың біртұтас негіздері, эмоционалды-экспрессивті сөздердің лингвомәдени табиғаты, этноэмоционалды-этикалық концептілердің вербалдану арналары, ұлттық-мәдени дүниетанымның эмотивті валенттілігі, қазақ салт-дәстүріндегі ЭЭ санаттардың мазмұны және бағалау теориясы арқылы айқындалған бағалау, ұстаным мен экспрессивті қарқын тетіктері ЭЭБ-тің көпдеңгейлі табиғатын параметрлік жүйелеудің теориялық-әдіснамалық алғышарттарын айқындады. Аталған алғышарттар ЭЭБ қызметін интегративті параметрлер жүйесі арқылы сипаттайтын дискурстық модель құруға негіз болды. 
	Ғылыми зерттеулерде күрделі құбылыстарды түсіндіру мен сипаттаудың тиімді тәсілдерінің бірі – модельдеу әдісі [172]. Модель белгілі бір нысанның құрылымы мен қызметін ықшам түрде бейнелейтін,  олардың өзара байланысын түсіндіруге мүмкіндік беретін зерттеу құралы саналады. Модельдеу нақты нысанның барлық қасиеттерін түгел қамтуды мақсат етпейді, керісінше зерттеу үшін мәнді параметрлерді іріктеп, оларды жүйелі түрде сипаттауға негіз болады.
	Лингвистикада модельдеу әдісі тілдік құбылыстарды жүйелеу, олардың құрылымдық ұйымдасуын, мағыналық қабаттарын және қызмет ету тетіктерін ашу мақсатында кеңінен қолданылады. Құрылымдық лингвистикада тіл өзара байланысқан элементтердің иерархиялық жүйесі саналса, когнитивтік және антропоөзектік бағытта тілдік бірліктер адамның дүниетанымы, бағалау жүйесі мен қатысымдық тәжірибесімен сабақтастықта қарастырылады [173]. Осыған сәйкес қазіргі лингвистикада тілдік құбылыстарды танымдық, прагматикалық, дискурстық модельдер арқылы сипаттау орнықты ғылыми ұстанымдардың біріне айналған. Мұндай модельдер тілдік бірліктердің семантикалық мазмұнын ғана емес, олардың мәдени және әлеуметтік қызметін де анықтауға мүмкіндік береді. 
	ЭЭБ табиғаты тілдің бірнеше деңгейінде көрінетін күрделі құбылыс болғандықтан, оларды жүйелі түрде сипаттау белгілі бір теориялық модельді қажет етеді. Ғылыми модель зерттелетін нысанның негізгі қасиеттерін абстракциялау арқылы оның құрылымдық ұйымдасуын, қызмет ету тетіктерін және өзара байланыстарын көрсетуге мүмкіндік береді. Сондықтан ЭЭБ-тің мәтіндегі қызметі мен тілдегі қолданысын сипаттайтын параметрлік модель құруда бірқатар әдіснамалық талаптар ескерілді. 
	Біріншіден, модель жүйелік қағидасына негізделеді. Яғни ЭЭБ-тің жасалу  жолдары, семантикалық бағалау мазмұны, экспрессивті қарқыны, эмотивті валенттілігі, ұлттық-мәдени коды және прагматикалық ықпалы өзара байланысты деңгейлер ретінде қарастырылды. 
	Екіншіден, модель көпдеңгейлік қағидасына сүйенеді. Эмоционалды-экспрессивті бірліктер тілде тек лексикалық мағына деңгейінде ғана емес, фонетикалық, морфологиялық, синтаксистік, фразеологиялық, және дискурстық құрылымдар арқылы танылады. Сондықтан олардың табиғатын түсіндіру үшін бірнеше параметрді қамтитын интегративті модель қажет. 
	Үшіншіден, модель параметрлік сипатта құрылды. Яғни ЭЭБ нақты талдау өлшемдері арқылы жүйеленді. Бұл тәсіл зерттеу нысанын бірізді кодтауға және мәтіндегі қызметін салыстырмалы түрде сипаттауға мүмкіндік береді. 
	Төртіншіден, модель эмпирикалық негізге сүйенеді. Оның параметрлері зерттеудің бірнеше деңгейдегі тілдік материалдары негізінде айқындалды, екінші тарауда этноэмоционалды-этикалық концептілердің тілдік репрезентациясы, қоршаған ортаны танудағы ұлттық-мәдени дүниетанымның эмотивті валенттілігі және қазақ салт-дәстүріндегі ЭЭ санаттардың мазмұны нақты тілдік деректер арқылы талданды. Ал үшінші тарауда «Бала Қазыбек» драмалық шығармасынан іріктелген эмоционалды-экспрессивті бірліктер параметрлік кодтау тәсілімен жүйеленіп, бағалау теориясының санаттары негізінде дискурстық талдаудан өткізілді. Осылайша ұсынылған модель теориялық пайымдаулармен қатар зерттеу барысында анықталған негізгі заңдылықтарды бір жүйеге түсіретін және нақты деректермен дәйектелген аналитикалық құрылым ретінде қалыптасты. 
	Ұсынылған құрылым тек теориялық пайымдауларға сүйеніп жасалған жоқ, ол зерттеудің барлық тарауларында алынған теориялық тұжырымдар мен тілдік талдау нәтижелерін жинақтау негізінде жасалды. Мысалы, бірінші тарауда айқындалған эмоцияны тілдік репрезентациялаудың біртұтас негіздері мен оның параметрлері «Бала Қазыбек» драмасының мәтініне жүргізілген бағалау теориясымен байланысы, дискурстық қызметі жан-жақты қарастырылды. Осы теориялық негіздер ЭЭБ-тің қызметін жүйелі түрде сипаттайтын тетіктер болғандықтан, параметрлік модельдің негізін құрайды. Сонымен ұсынылған параметрлік дискурстық модель ЭЭБ-тің мынадай негізгі параметрлерін біріктіреді: 
· құрылымдық параметр;
· семантикалық параметр; 
· экспрессивтік параметр;
· аксиологиялық параметр;
· ұлттық-мәдени код;
· прагматикалық ықпал;
· танымдық интерпретация. 
	Осы параметрлердің өзара байланысы ЭЭБ-тер мәтіндегі қызметін кешенді сипаттауға мүмкіндік береді (сурет 20). 









ЭМОЦИОНАЛДЫ-ЭКСПРЕССИВТІ БІРЛІК
ҚҰРЫЛЫМДЫҚ ПАРАМЕТРЛЕР (Жасалу жолы)
СЕМАНТИКАЛЫҚ ПАРАМЕТРЛЕР (Бағалау түрі)
ЭКСПРЕССИВТІК ПАРАМЕТРЛЕР (Қарқын, дәрежелеу)
Лексика бірліктер: 
→дәстүрлі эмоционалды сөздер
→қазіргі әлеуметтік саяси лексика (жаңа қолданыстар) 
Фразеологиялық бірліктер:
→сөзге тоқтау, арын сату
Экспрессивті тіркестер:
→жүйенің әлсіз тұстары, 
→ауадай қажет
АКСИОЛОГИЯ (ВАЛЕНТТІЛІК)
→ жағымды
→ жағымсыз
→ бейтарап
Affect – Сезімдік баға 
Judgment – Моральдық баға
Appreciation – Сапалық эстетикалық баға 
        ҰЛТТЫҚ КОД 
(мәдени маркерлер)
→ ар-намыс
→елдік
→ әділет
→ жауапкершілік
→ қоғамдық сенім
→ күшейту  
→ нақтылау 
→ шектеу      
→ гипербола
→ экспрессивті 
→ теңеу
ТАНЫМДЫҚ
 ИНТЕРПРЕТАЦИЯ
(адресаттың ойы) 
АДРЕСАТ ҰСТАНЫМЫ 
(қабылдау нәтижесі)
 



ПАРАМЕТРЛІК ЦИФРЛЫҚ ПРОФИЛЬ (матрица)
          → Эмоция  (Affect)
          → Баға (Judgment, Judgment)
          → Қарқын (Graduation)
          → Валенттілік, Ұлттық код
→дискурстағы   бағалауды    
    тану
→әлеуметтік-мәдени  
    мәнмәтінді түсіну
→ұлттық құндылықтарды бекіту
→келісу қолдау
→сыни көзқарас қалыптастыру
→қоғамдық пікір қалыптастыру
→әрекетке дайындық































	











Сурет 20 – Эмоционалды-экспрессивті бірліктердің параметрлік дискурстық моделі
Ұсынылған параметрлік модель ЭЭЛ-дың мәтіндегі қызметі мен тілдік қолданысын өзара сабақтас бірнеше параметр арқылы сипаттайды. Зерттеуде бағалау теориясы бастапқы метатіл және кодтау негізі ретінде алынды, ал ұлттық код, эмотивті валенттілік, прагматикалық ықпал және танымдық-интерпретациялық қабаттар осы теорияның негізінде кеңейтілген интерпретациялық параметрлер ретінде қарастырылды.
Параметрлік модельдің бастапқы қабаты – ЭЭБ-тің құрылымдық параметрі. Бұл деңгейде ЭЭБ-тің қандай тілдік тетіктер арқылы қалыптасатыны сипатталады. Өйткені эмоциялық пен бағалауыштық мағына мәтінге дайын семантикалық мазмұн ретінде ғана көрінбейді; ол фонетикалық ұйымдасу, сөзжасамдық үлгілер, фразеологиялық қор, синтаксистік құрылымдар мен дискурстық-прагматикалық формулалар арқылы жасалды. Сондықтан құрылымдық параметр ЭЭБ-тің мәтінде қалай ұйымдасатынын көрсететін бастапқы қабат ретінде танылады. ЭЭБ-тің жасалу тетіктері зерттеудің бірінші тарауында арнайы қарастырылып, олардың тілдік деңгейлердегі қалыптасу жолдары мен коннотативтік табиғаты теориялық тұрғыдан жүйеленген болатын. Осы тарауда сол тұжырымдар параметрлік модельдің құрылымдық өзегі ретінде жинақталып берілді (кесте  18). 

Кесте 18 – Модельдің құрылымдық параметрі: эмоционалды-экспрессивті бірліктердің жасалу тетіктері

	Жасалу жолы
	Негізгі тетік
	Эмотивті қызметі
	Тілдік бірліктер

	1
	2
	3
	4

	Фонетикалық 
	Интонация, екпін, кідіріс, дыбысты сезу, дыбыстық қайталама, т.б.
	Эмоцияны тікелей беру, қарқынды күшейту, психологиялық күйді, дыбыстық деңгейде таныту
	Жо-о-оқ, Бітті... бәрі бітті

	Лексика-семантикалық 
	Эмоция атаулары, бағалауыш лексика, моральдық-этикалық мәнді сөздер 
	Сезімді, бағалауды және ішкі күйді және құндылықтық қатынасты тікелей атау
	Мәрт, қайғы, бақыт, қуаныш, жақсы, 

	Морфологиялық 
	Сөзжасамдық жұрнақтар, реңк үстейтін тұлғалар, көптік, бәсеңдету не еркелету мәнді қосымшалар
	Бағалауыштықты, жақындықты, кемсіту, еркелету реңк үстемелеу, эмоциялық реңкті күшейту 
	Көңілсіз, зілсіз, 

	Аналитикалық 
	Қосарлану, бірігу, кірігу
	Эмоция мен бағалау мағынасын күрделендіру, бейнелік пен экспрессивтілікті арттыру
	Алыпсатар, көрсеқызар, қап-қап, алаяқ, кибершабуыл

	Фразеологиялық 
	Тұрақты тіркес, соматикалық, символдық, әлеуметтік бейнелер
	Эмоцияны астарлап беру, ұлттық-мәдени мазмұнды таныту, бейнелі әсерді күшейту
	Бармағын шайнады, бетінің ұятын бес төкті


18 – кестенің  жалғасы

	1
	2
	3
	4

	Теңеулер 
	Ұқсату, салыстыру, образды ұқсату үлгілері 
	Эмоцияны жанама жеткізу, бейнелі-ассоциативті әсер туғызу. Ұлттық дүниетанымға тән образдарды салыстыру  ұқсату арқылы бейнелі түрде беру 
	Күндей жарқырап, аузын буған өгіздей, 

	Синтаксистік
	Риторикалық сұрақтар, лепті сөйлем, толымсыз құрылым, қаратпа, қайталама, бұйрық-өтініш тұлғалары
	Эмоциялық қысымды, прагматикалық ықпалды, субъективті қатынасты сөйлем құрылымы арқылы беру
	Бұл қалай болды?! Ағайын! Әй, сен!

	Дискурстық-прагматикалық
	Бата, алғыс, қарғыс, әлеуметтік ескертпе, үндеу, жалпылау есімдіктері, сұраулы оралымдар 
	Адресатқа ықпал ету, ұжымдық эмоция қалыптастыру, әлеуметтік норманы еске салу, бағалауды қатысымдық әрекет деңгейінде іске асыру
	Бәрі өз қолымызда! Баршаңызға алғыс! Ұят болады. Тек, әрі. 



Бұл кесте ЭЭБ-тің жасалу жолдарын толық тілдік реестр ретінде емес, модельдің құрылымдық өзегі ретінде жинақтап көрсетеді. Яғни эмоция мәтінде тек сөз мағынасы арқылы ғана емес, дыбыстық ұйымдасу, сөзжасам, тұрақты тіркес, теңеу, сөйлем құрылысы және қатысымдық формулалар арқылы да қалыптасады. Әсіресе фразеологиялық, теңеулік және дискурстық прагматикалық үлгілер ұлттық-мәдени кодты айқынырақ танытады. Құрылымдық параметрге қатысты толық тілдік үлгілер мен кеңейтілген материалдар Б қосымшасында берілді. 
ЭЭБ-тің параметрлік дискурстық моделін құрылымдау барысында тілдік қолданыстағы лексика-семантикалық динамиканың бағалауыштық сипаты айқын көрінеді.  Тіл – қоғамдық сананың айнасы болғандықтан, әлеуметтік-саяси резонанс тудырған құбылыстар бейтарап мағыналы сөздердің семантикалық ядросын өзгертіп, эмотивті мағына үстемелейді. Соның нәтижесінде қазіргі қоғамдық дискурста белгілі бір құбылыстарды атаумен қатар, оған қатысты субъективті көзқарасты, интерпретацияны және ұжымдық наразылықты немесе қолдауды білдіретін жаңарған лексикалық қабат қалыптасады. Мәселен, Қ.Есенова баспасөз тілінде қоғамдағы жаңа құбылыстарды атау қажеттілігі жаңа сөздер мен атаулардың қалыптасуына түрткі болатынын және олардың қоғамдық санада орнығуына медиамәтіндердің ықпал ететінін көрсетеді [174]. Мұндай жаңару ЭЭБ-терді де қамтиды. Осыған сәйкес атауыштық мағынадан ЭЭ мәнге ауысқан бірліктердің эмотивті-семантикалық түрленуін келесі құрылымдық бағыттар бойынша жүйелеуге болады (сурет 21): 
ЛЕКСИКАЛЫҚ БІРЛІКТЕРДІҢ ЭМОТИВТІ-СЕМАНТИКАЛЫҚ ТҮРЛЕНУІ
Мағыналық түрлену: 
Солақай, соқыр, Бишімбаев, жынды 
 
Морфологиялық түрлену: бейберекет, беймәлім, бейсана, антинорма, антибатыр
Кірме сөздер: супер, ок, краш, токсик











  Сурет 21 – Лексикалық бірліктердің эмотивті-семантикалық түрленуі

Сызба ЭЭБ-тердің табиғатының статикалық күйден (сөздіктегі мағына) динамикалық күйге (дискурстағы қолданыс) өтуін сипаттайды. Қазіргі жаңа ЭЭБ жаңару тетіктері үш арна арқылы жүзеге асады: 1) семантикалық түрлену – бейтарап сөздердің мағыналық өзегінің трансформациясы; 2) морфологиялық тәсіл – префикстер арқылы бағалауыштық мән үстеу; 3) транслингвистикалық бейімделу – кірме бірліктердің (жастар тіліндегі сленгтер) эмоционалды лакуналарды толтыруы. Мұндай ЭЭБ-тердің мағыналық-мазмұндық параметрінің жиынтығы танымдық (тіл иесінің нысан туралы білімі мен түсінігі), эмотивті (сөздің ішінде «кодталған» сезім (ашу, қуаныш, жиіркеніш), бағалауыштық (қоғамдық норма тұрғысынан берілген «жақсы/жаман» шкаласы) сипатты қамтиды. Бұл ғалым Қ.Есенованың «эмоционалды бағалауда теориялық абстракцияның нақтылануы» туралы тұжырымын айғақтайды [174,б. 346]. 
Мұндағы соқыр, көлеңкелі, солақай сынды сипаттамалық лексемалардың және Бишімбаев секілді антропонимдердің тілдік жүйеде таза эмоциялық санаттарға ауысқанын байқауға болады. Бұл түрлену – тілдік бірліктің жай ғана қолданыстағы өзгерісі емес, бұл әлеуметтік жара мен қоғамдық талаптың тілдік таңбалануы. Модельдік тұрғыдан алғанда, мұндай лексемалар дискурста адресаттың санасында эмоционалды әсер етудің қуатты прагматикалық құралы қызметін атқарып, қоғамдық санадағы құндылықтар жүйесін қайта кодтауға қатысады. Қазіргі ауызекі сөйлеу тілі мен тілдік қатысымдағы сөздердің эмотивті-семантикалық түрлену мысалдары В қосымшасында ұсынылды. 
ЭЭЛ табиғаты халық санасындағы құндылықтық бағдармен тығыз байланысты. Сөз мағынасындағы сезім мен бағалаудың өзара ұштасуы белгілі бір нысанға қатысты халықтық түсініктен туындаған мәдени ұстанымды айқындайды. Осы ерекшелік ЭЭБ-тердің мағыналық ұйымдасуын арнайы семантикалық параметр аясына қарастыруды қажет етеді. Модельде семантикалық параметрдің тетігі ретінде бағалау теориясының қатынасты бағалау жүйесіне кіретін ішкі санаттар – сезімді бағалау (аffect), моральдық-әлеуметтік бағалау (judgment) және сапалық және эстетикалық бағалау (аppreciation) алынды (кесте  19): 
Кесте 19 – Семантикалық параметр

	Бағалау санаты
	Семантикалық мазмұны
	Тілдік көрсеткіштері

	Сезімді бағалау (аffect); 
	Кейіпкердің ішкі эмоциялық күйін білдіру
	Эмоция атаулары, эмоционалды тіркестер: қуаныш, қайғы, қарыс айырылды, беті қызарды, шат шадыман болды.

	Моральдық- әлеуметтік бағалау (judgment);
	Адамның мінез- құлқын, әрекетін, адамгершілік қасиетін моральдық- әлеуметтік норма тұрғысынан бағалау
	Мінез бен әрекетті сипаттайтын бірліктер: дархан, текті, кеңпейіл, намыссыз, мәрт.)

	Сапалық және эстетикалық бағалау (аppreciation)
	Құбылыс, сөз, нысан, әрекет нәтижесінің сапалық не эстетикалық құндылығын бағалау
	Сапалық, эстетикалық сипаттағы бағалауыш бірліктер: киелі, қасиетті, жинақы, сапалы, көркем.


 
Семантикалық параметрдің бұл жіктелімі зерттеудің 2-тарауында қарастырылған этноэмоционалды-этикалық концептілердің мазмұнымен де сабақтасады. Мәселен, қайғы концепті affect деңгейінде ішкі эмоциялық күй ретінде көрінсе, ұят, қайырым, дарқандық концептілері judgment санаты аясында әлеуметтік-моральдық бағалау өрісіне шоғырланады. Ал киелілік, қасиеттілік, сөз құдіреті сынды мәдени мәндер appreciation деңгейінде сапалық-эстетикалық бағалау ретінде танылады. Семантикалық параметр ЭЭБ-ті мәтіндегі бағалау мазмұнын біріздендіріп қана қоймай, олардың ұлттық-дүниетаныммен сабақтас мағыналық ұйымдасуын айқындайды. Бұл параметр кейінгі экспрессивтік, аксиологиялық және прагматикалық қабаттардың мазмұндық негізін құрайды. 
Егер семантикалық параметр ЭЭБ-тің қандай бағалау мазмұнын білдіретінін модельдің мағыналық қабатын сипаттаса, экспрессивтік параметр сол мазмұнның мәтінде қандай қарқынмен берілетінін көрсететін параметрлік деңгей ретінде қарастырылады. Бұл деңгейде тілдік құралдар эмоция мен бағалаудың әсер ету күшін (күшейту, нақтылау немесе шектеу) реттейтін экспрессивтік тетік қызметін атқарады (кесте  20): 

Кесте 20 – Экспрессивтік параметр

	Экспрессивтік параметр

	Экспрессивтік тетік  
	Күшейту
	Нақтылау
	Бәсеңдету

	Тілдік тәсілдер 
	Теңеу;
Образды  салыстыру;
Күшейткіш сөздер 

	Сандық өлшем;
Шектеу мәнді  сөздер;
Нақтылау бөлшектері 
	Жұмсарту формалары;
Әлсірету лексикасы; 
Модальдық элементтер; 

	Тілдік бірліктер 
	Нағыз тектінің ұрпағы; шыбынның ызыңы естілер тылсым тыныштық 
	Бір-ақ шақырым, дәл осы жерде, бар болғаны бір күн
	Аздап қорықты; 
Сәл ғана ренжіді 


Экспрессивтік параметр аясында нақтылау мен бәсеңдету тәсілдері әртүрлі қызмет атқарады. Нақтылау белгілі бір құбылыстың мөлшерін немесе шегін дәл көрсетіп, бағалаудың мазмұнын айқындайды. Ал бәсеңдету тәсілі эмоцияның қарқын деңгейін жұмсартып, бағалаудың әсер ету күшін төмендетеді. Нақтылау ақпарат дәлдігін арттырса, бәсеңдету эмоциялық әсердің қарқындығын реттейді. Күшейту керісінше эмоцияның әсер ету күшін арттырады. 
Егер семантикалық параметр модельдің мағыналық деңгейінде ЭЭБ-тің қандай бағалау мазмұнын білдіретінін айқындаса, экспрессивтік параметр сол мазмұнның мәтінде қандай қарқын деңгейінде ұйымдасатынын көрсетеді. Аксиологиялық параметр осы бағалау мен қарқынның құндылықтық бағытын анықтайтын модельдік жиынтық ретінде қарастырылады. Бұл қабатта ЭЭС-тің мағынасы белгілі бір құндылықтық полюсте – жағымды, жағымсыз немесе бейтарап (мәнмәтіндік) бағалау бағытын қамтиды (кесте  21).

Кесте 21 – Аксиологиялық параметр

	Валенттілік
түрі
	Бағалау 
сипаты
	Тілдік көрсеткіштер
	Тілдік
 бірліктер

	Жағымды 
	Құптау, қолдау, мойындау, дәріптеу
	Оң бағалауыш бірліктер 
	Текті, керемет, тамаша, намысқой, 

	Жағымсыз 
	Айыптау, терістеу, қауіп, үрей
	Теріс бағалауыш бірліктер
	Ұят, намыссыз, қорқыныш, қайғы

	Мәнмәтіндік 
(бейтарап)
	Мәнмәтінге тәуелді бағалау
	Жағдаятқа байланысты қолданыстар 
	Жақсы, сөз, жол, киберқауіпсіздік



Бұл параметр арқылы ЭЭБ-тің бағалау мазмұны ұлттық дүниетанымдағы моральдық-этикалық өлшемдермен байланысып, мәтіндегі құндылықтық қатынастардың параметрлік ұйымдасуы айқындалады. 
Ұлттық код параметрі модельдің лингвомәдени қабатын құрайды. Бұл деңгейде эмоция мен бағалау ұлттық дүниетанымға тән мәдени маркерлер арқылы уәжделіп, ЭЭБ-тің мағыналық өрісіне тарихи-мәдени тереңдік береді. Сондықтан ұлттық код параметрі ЭЭБ-тің тек эмоциялық емес, ұлттық-символдық мазмұнын да жүйелеуге мүмкіндік береді. Мысалы, ар-намыс, елдік, әділет, жауапкершілік, қоғамдық сенім/мәселе сияқты ұғымдар қазақ дүниетанымындағы мәдени маркерлер ретінде ЭЭ мағынаның қалыптасуына ықпал етеді (кесте  22): 

Кесте 22 – Ұлттық код параметрлері 

	Ұлттық код
	Мәдени мазмұны
	Тілдік көрінісі
	Тілдік бірліктер

	1
	2
	3
	4

	Ар-намыс
	Моральдық жауапкершілік, ар сақтау
	Моральдық бағалауыш бірліктер 
	Ар, арын таптатпады, арланды, арсыз, арлы, ардан аттамады




22 – кестенің жалғасы

	1
	2
	3
	4

	Ұят-обал-сауап 
	Әлеуметтік-этикалық бақылау, дұрыс, бұрыс өлшем 
	Тыйым, ескерту
	Ұят болады, обал болады, сауабын ал, нанда баспа

	Елдік 
	Қауымдық тұтастық, ұлттық мүдде
	Ұжымдық 
	Жұрт алдында, елдің қамы, елім деп еңіреген 

	Әділет 
	Дұрыс, бұрыс өлшемі, ақиқат 
	Этикалық бағалау бірліктері 
	Әділ, әділетті, құлқыны, дауға бермеді

	Жауапкер-шілік 
	Борыш, міндет, парыз
	Үндеу, ескерту формулалары 
	Парызыңды ұмытпа, міндеттісің, жауапты, жауапсыз, 

	Қоғамдық сенім
	Сөзге тоқтау, мәміле мәдениеті
	Шешендік формулалар 
	Сөзге тоқтау, бітімге келу, бітімгершілік, дауға салды, дауласпады 

	Мәміле-кеңесу 
	Ақылдасу, ортақ шешім
	Диалог формасы 
	Ойларыңды ашық айтыңдар, бүкпестен, тіке қарап, өжеттігі, қаймықпай

	Бата-тілек 
	Жақсылық тілеу, қолдау
	Дайын формулалар
	Тәңір жарылқасын, жолың болсын, ақ жарылқасын

	Қарғыс 
	Терістеу, жазалау, ашу
	Қарғыс формуласы
	Атаңа нәлет, жолың болмағыр, жуадай солғыр



Модельде ұлттық код ұғымының қолданылуы зерттеу нысанының ерекшелігімен байланысты. Өйткені талданған ЭЭБ-тер қазақ дүниетанымына тән құндылықтар жүйесін бейнелейді. Бұл тұрғыдан ұлттық код мәдени кодтың этномәдени деңгейін білдіреді және белгілі бір халықтың тарихи тәжірибесі мен құндылықтық бағдарларын тілде репрезентациялайтын семотикалық жүйе ретінде қарастырылады.
Параметрлік цифрлық профиль (матрица). Модельдің келесі деңгейінде барлық параметрлер біріктіріліп, ЭЭБ-нің көпдеңгейлі, біртұтас және верификацияланған цифрлық профилін сипаттайды. Бұл профиль – эмоция, бағалау, экспрессивті қарқын, ұстаным, валенттілік және ұлттық код көрсеткіштерін бір арнаға тоғыстыратын жүйеленген параметрлік матрица. Мұнда ЭЭБ-нің мәтіндегі қызметі кешенді түрде сипатталады. Параметрлік профильдеу сандық талдаумен сабақтасып, кодталған бірліктердің негізгі белгілері сандық-аналитикалық негізде сараланды. Атап айтқанда, «Бала Қазыбек» драмасының материалдарын кодтауда 1-ден 3-ке дейінгі динамикалық градуальдық шкала қолданылып, ЭЭБ-тердің экспрессивтік қарқыны лингвистикалық тұрғыдан дәрежеленді (1 – аздап ренжу; 2 – көңілі қалу; 3 – бармағын шайнау, қабырғасы қайысу). Бұл сандық көрсеткіштер веб-қосымшаның дерекқорын жүйелеуге және ЭЭС-тің көпөлшемді цифрлық матрицасын қалыптастыруға әдістемелік негіз болды. Эмоциялық бағалау, ұстаным, экспрессивті қарқын және өзге де домендер бойынша кодтау нәтижелерінің толық нұсқасы Г қосымшасында берілді.  Ал олардың жинақталған сандық көрінісі келесі диаграммада ұсынылды (сурет 22). 
 
[image: ]

Сурет 22 – Параметрлік цифрлық профиль (матрица)

Алынған сандық нәтижелері ЭЭБ-тердің мәтіндегі бағалау және ықпал ету қызметін жүйелі түрде айқындап, олардың ұлттық-мәдени мазмұнын объективті сипаттауға мүмкіндік береді.  
Танымдық интерпретация деңгейінде мәтіндегі эмоциялық-бағалауыштық мазмұн адресаттың  дүниетанымдық және мәдени білімдері арқылы ұғынылып, соның негізінде белгілі бір қатысымдық ұстаным қалыптасады. Бұл ұстаным бағалауды қабылдау, қолдау немес сыни қатынас білдіру арқылы көрінеді. Нәтижесінде ЭЭЛ дискурста қоғамдық пікірді бағдарлайтын ықпал ету тетіктерінің бірі ретінде танылады. 
Сонымен қатар сызбада көрсетілген тілдік және мәдени деңгейлердің нақты қатысымдық жағдаяттағы (қатысымдық дәреже, жанрлық ерекшелік, адресаттың алдын ала білімі) қызметін реттеуші тетік ретінде дискурстық мәнмәтін параметрін де қосуға болады (зерттеу аясында толық ішінара айтылғанымен, толық теориялық тұрғыдан қарастырылмағандықтан қосылмады). 
Дискурстық мәнмәтін параметрі модельдің алгоритмінде екі маңызды қызмет атқарады: 1) интерпретациялық қызмет (тілдік бірліктің статикалық мағынасын (мысалы намыс, мәрт, ұят) нақты дискурс түріне сәйкес бейімдеп, оның коннотациялық реңкін айқындайды; 2) валенттілікті реттеу (веб-қосымша аясында ЭЭБ-тің базалық эмоционалды (жағымды/жағымсыз) мәнмәтіндік шектеулерге байланысты қайта есептеуге мүмкіндік береді. Бұл тілдік бірліктердің прагматикалық әлеуетін дәлірек профильдеуге жол ашады.    
Қорытындылай келгенде, ЭЭБ-тердің параметрлік дискурстық модельін қазіргі қазақ тіл біліміндегі антропоөзектік парадигма талаптарына сай келетін, пәнаралық сипаттағы біртұтас аналитикалық құрылым ретінде тануға болады. Модельдің негізгі құндылығы келесідей концептуалды бағыттармен айқындалады: 
1. Зерттеудің кешенді-интегративті сипаты. Қазақ лингвистикасында ЭЭБ-терді зерттеу негізінен лексика-семантикалық деңгеймен шектелсе, ұсынылған модель оны интегративті нысан ретінде қарастырады. Модель құрылымы эмоционалды мағынаның туындау тетіктерін фонетикалық интонациядан бастап, морфологиялық реңктер мен синтаксиситік құрылымдар арқылы дискурстық деңгейге дейін бірізді жүйелейді. Бұл тәсіл тілдік бірліктің статикалық мағынасын ғана емес, оның мәтіндегі динамикалық қызметін, экспрессивті қарқыны мен прагматикалық әлеуетін толық ашуға мүмкіндік береді. 
2. Этно-бағдарлық және ұлттық кодтың репрезентациясы. Модельдің маңызды ерекшелігі – оның ұлттық-мәдени параметрлерге негізделуі. Эмоция тек биологиялық реакция емес, мәдени-әлеуметтік құбылыс ретінде танылады. Модель құрамындағы «Ұлттық код» параметрі қазақ халқының ментальды табиғатын, құндылықтар жүйесін (мысалы, сөзге тоқтау, бата беру, намыс, қарғыс, жоқтау) бағалау теориясымен ұштастырады. Бұл ЭЭБ-тердің этномәдени табиғатын ашып, тілдің кумулятивтік (жинақтаушы) қызметін жаңа әдіснамалық тұрғыдан дәйектейді. 
3. Цифрлық лингвистика және қолданбалы маңыздылығы. Модельдің параметрлік цифрлық профилі (матрица) тілдік материалдарды сандық-сапалық тұрғыдан кодтауға (эмоция, бағалау, валенттілік, қарқын) негізделгендіктен, оның қолданбалы мүмкіндіктерін арттырады. Өйткені зерттеудің қолданбалы маңыздылығы мен цифрлық лингвистика бағытындағы нәтижелері тек теориялық тұжырымдармен шектелмей, нақты веб-қосымша (автоматтандырылған талдау платформасы) түрінде іске асырылды. Бұл цифрлық өнім ұсынылған модельдің эмпирикалық негізділігін келесі бағыттарда дәлелдейді: 
· Валенттілік пен ұлттық кодтарды цифрлық сұрыптау: жасалған веб-қосымша ЭЭС-тердің эмотивті валенттілігін (жағымды, жағымсыз, бейтарап) және олардың астарындағы ұлттық-мәдени кодтарды (мәдени маркерлерді) автоматты түрде анықтауға және жүйелеуге мүмкіндік береді. Бұл тілдік материалды ұлттық дүниетаным тұрғысынан цифрлық кодтаудың алғашқы тәжірибелік үлгісі болып табылады. 
· Сандық-аналитикалық қор: қосымша арқылы анықталған деректер ЭЭБ-тердің мәтіндегі жиілігі мен экспрессивтілік дәрежесін есептеуге мүмкіндік беріп, зерттеудің статистикалық нақтылығын қамтамасыз етеді.
· Перспективалық алгоритмдік негіз: қосымшаның қазіргі қызметі  (валенттілік пен ұлттық кодты, эмоционалды концептілерді анықтау) болашақта модельдің бағалау санаттарын да тани алатын толыққанды ЖИ алгоритміне айналуына негіз болады. Бұл қазақ тіліндегі сезімді талдау (Sentiment Analysis) жүйелерін ұлттық менталитет ерекшеліктерін ескере отырып жетілдірудің баламасыз жолы болып табылады. 
	Осылайша, әзірленген веб-қосымша ұсынылған параметрлік модельдің практикалық өміршеңдігін дәлелдеп, оның әрі қарай кешенді дискурстық-цифрлық зерттеу әдісі ретінде кеңеюіне жол ашады.     

[bookmark: _Toc224676095][bookmark: _Hlk200196191]3.3 Одағай, қыстырма, қаратпалардың қолданыс аясы (сауалнамалық талдау)
Сөйлем құрылымында позициялық дербестікке ие, адресанттың субъективті көзқарасы мен эмоциясын білдіретін одағай, қыстырма, қаратпалардың қатысымдық әрекеттегі адресант пен адресаттың  әлеуметтік-мәдени  дәрежесін айқындайтын эмотивті-прагматикалық бірліктер болып табылады. Бұл тілдік құралдар қатысым үдерісінде тек сезімді жеткізумен шектелмей, адресант пен адресаттың әлеуметтік-мәдени арақатынасын, қарым-қатынас этикетін және ұлттық бағалау нормаларын айқындайды. Қазақтың дәстүрлі дүниетанымында табиғатқа қатысты Күн, Жарық, Ай, Жұлдыз, Шырақ – киелі мәнге ие болған сөздер. Қазақ халқы үшін күн, ай, жұлдыз, от – құдірет. Ол – жердегі тіршілік көзі. Осы метеонимдер мен зоонимдерге -ым, -ім, -м қосымшасын қосу арқылы жасалған қаратпалар – бала мен табиғат үндестігін айқындайтын лингвомәдени феномен.  Олар – жақсы көру мен сыйластықтың, сыпайылық пен мейірімділіктің жоғарғы шегін білдіретін эмоционалды сөздер. Бұған күнделікті қатысымдағы эмоциялық реңкті тіркестердің қолданылуы дәлел (күн көру, күні қараң болу, бағы жану, айы оңынан туу, күнің өшкір, жұлдызы жарқырау, отың сөнгір) Қыздарға  Күнікей, Күнсұлу, Айым, Жұлдызай, Жұлдыз, Айнұр, Нұрай деп ат қою арқылы табиғатпен үндестігін арттыра түседі. Киіз үйін әрдайым күншығысқа қаратып тігеді. Бұл – ұлттық дүниетаным. Алайда, қазіргі таңда  отбасы ошақ қасында жарығым, сәулем, күнім, айым дәстүрлі қаратпалардың қатысымдық жиілігі төмендеп, олардың орнын жаһандық ақпараттық кеңістік пен әлеуметтік желілердің әсерінен таралған кірме бірліктердің басуы байқалады. Бұл үдерісті тілдің экологиялық тепе-теңдігіне және ұлттық тілдік бірегейлікке төнген лингвоэкологиялық мәселе деп тануға болады. 
[bookmark: _Hlk200196295]Осыған байланысты жұмыста  одағай, қыстырма, қаратпалардың тілдік қолданыс жиілігін, мәнмәтіндік таралуын және әлеуметтік факторларға тәуелділігін   анықтау мақсатында 18 жастан асқан, түрлі мамандық бойынша білім алып жатқан және әртүрлі салада қызмет ететін қазақ ұлтының өкілдерінен Google Forms платформасынан екі сауалнама алынды. Сауалнама қатысушыларына  биографиялық ақпараттары еш жерде жарияланбайтыны және құқықтарының бұзылмайтындығы ескертілді. 14 сұрақтан тұрды:
Сауалнамада қамтылған сұрақтар:
1. Респонденттердің жас ерекшелігін көрсету;
2. Респонденттердің тобын анықтау;
3. Респонденттердің гендерлік  ерекшелігін анықтау;
4. Респонденттердің өңірлерін көрсету;
5. Күнделікті қарым-қатынаста қай тілді жиі қолдануларын анықтау;
6. Тілдік қарым-қатынаста жиі қолданатын одағайларын таңдау;
7. Таңдалған одағай, қыстырма\қаратпалардың қай мәнмәтінде жиі қолданылатын анықтау;
8. Қолданылу жиілігін анықтау;
9. Тізімде ұсынылмаған, күнделікті қарым-қатынаста жиі қолданатын дәстүрлі одағай\қаратпа сөзді жазу; 
10. Заманауи сленгтегі одағай, қыстырма\қаратпалардың қолданыс аясын анықтау;
11. Заманауи сленгтердің қолданыс аясының жиілігін анықтау;  
12. Одағай, қыстырма\қаратпалардың орнына орыс/ағылшын сөздерін қолдану себебін анықтау;
13. Одағай, қыстырма\қаратпалардың қолданыстан шығуына қатысты пікірлерді жинақтау; 
14. Одағай, қыстырма\қаратпалардың қолданыс аясын кеңейтуге ұсыныстарын білу; 
Сауалнама нәтижесі Ғ қосымшасында ұсынылды.  
Сауалнама сұрақтары осы міндеттемелерге негізделіп құрастырылды. Сауалнама үш кезеңнен тұрды. 
1-кезеңде сауалнама сұрақтары нақтыланып, респонденттерге ұсынылды. 
2-кезең – сауалнама нәтижесін бақылау кезеңі.    Респонденттердің жас және жыныс ерекшеліктерінің ауқымды әрі әртүрлі сала маман иелерін қамтуын қадағалау мақсатында алынған нәтижелер күнделікті бақыланды. Одағайға қатысты сауалнамаға 153 респондент жауап берді. Олардың 64,1 пайызы әйелдер, 35,9  пайызы ерлер, 18-25 жас аралығындағы жастар 55,6 пайызды, 25-35 жастағылары 7,2 пайыз, 36-45 жас аралығы 16,3 пайызды, 46 жастан жоғары 20,9 пайызды құрады. Мамандыққа қатысты  көрсеткіштері мынадай болды: Медицина 5,9 %, білім 43,1%, өнер1.3%, экономика және бизнес 3,9%, орта білім өкілдері   17 %, әскери 2,6%, техника 26,1%. Сауалнамаға қатысушылардың 63,4% оңтүстіктен, 19,6% батыстан, 2% солтүстіктен, шығыстан 8,5%, орталықтан 6,5%. Тек қазақ тілінде қарым-қатынас жасаушылар 38,6%, қос тілді қатысушылар 60,1%, орыс тіліне басымдық беретіндер 1,3% құрады. Қаратпа мен қыстырмаға қатысты сауалнамаға 186 респондент жауап берді. Олардың 124-і (66,7%) әйел, 62-сі (33,3%) ер, 18-25 жас аралығындағы жастар (110) 59,1 %, 25-35 жастағылары (15) 8,1%, 36-45 жас аралығы  (34) 18,3%, 46 жастан жоғары (27) 14,5 пайызды құрады. Мамандыққа қатысты  көрсеткіштері: медицина (5) 2,7%, білім (92) 49,5%, өнер (5) 2,7%, экономика және бизнес (6) 3,2%, орта білім өкілдері   (23) 12,4%, әскери (4) 2,2%, техника (51) 27,4 %. Сауалнамаға қатысушылардың (124) 61,6 % оңтүстіктен, (32) 17,7% батыстан,  (5) 2,7% солтүстіктен, шығыстан (22) 11,5  %, орталықтан 6,5%. Тек қазақ тілінде қарым-қатынас жасаушылар (71) 38,2%, қос тілді  қатысушылар (113) 60,8% орыс тіліне басымдық беретіндер (2) 1,1% құрады. (Ескерту: Кейбір кәсіби топтарда респондент саны аз болғандықтан, пайыздық көрсеткіш шартты сипатқа ие. Зерттеу онлайн іріктеу негізінде жүргізілгендіктен аймақтық теңгерім толық сақталмауы мүмкін). 
Деректерді өңдеу Excel бағдарламасы арқылы жүзеге асырылып, нәтижелер кесте түрінде ұсынылды. Сандық көрсеткіштер нормаланған пайыздық жиілікпен берілді: бір таңдаулы сұрақтарда пайыздық үлес жалпы респондент санына шақталып есептелсе, көп таңдаулы сұрақтарда әр нұсқаны таңдаған респонденттердің үлесі негізге алынды. Кестелерден кейін нәтижелерге қысқаша ғылыми түсіндірме келтірілді. Жиынтық дерек күнделікті қатынас тілінің таңдауы мамандық, өңір және гендерлік факторлармен байланысатынын көрсетті. (кесте де қыстырма мен қаратпа сөздер қатысымдық субъективті ұстанымды білдіретін бір топ ретінде жинақталып берілді; алайда олардың прагматикалық қызметі талдауда бөлек түсіндіріледі).
Респонденттер «Күнделікті қарым-қатынаста қай тілді жиі қолданасыз» сұрағына Тек қазақ тілі; қазақ тілі басым, орыс тілі араласады; орыс тілі басым жауаптарының бірін таңдау арқылы жауап берді (кесте  23).   

Кесте 23 – Қатынас тілінің кәсіби және гендерлік сипаттамасы  

	Одағай
	Қыстырма\Қаратпа

	Тек қазақ тілі 

	Білім: Ер – 72,2%; Әйел – 39,6%;
Орта білім: Ер – 20%; Әйел – 28,6%; 
Медицина: Әйел – 14,3%;
Техника: Ер – 37,9%; Әйел – 27,3%;
Бизнес: Әйел – 33,3%;
Әскери: Ер – 100%; Әйел – 33,3%;
Өнер: Әйел – 33,3%;  
	Білім: Ер – 70,6%; Әйел – 57,3%;
Орта білім: Ер – 25%; Әйел – 35,7%; 
Техника: Ер – 17,3%; Әйел – 20%;
Бизнес: Ер – 50%; Әйел – 75 %;
Әскери: Әйел – 50%;
Өнер: Ер  – 100%;  

	Қазақ тілі басым, орыс тілі араласады

	Білім: Ер – 27,8%; Әйел – 58,3%;
Орта білім: Ер – 80%; Әйел – 71,4%; Медицина: Ер – 100%; Әйел – 85,7%;
Техника: Ер – 58,6%; Әйел – 72,7%;
Бизнес: Әйел – 67%;
	Білім: Ер – 29,4 %; Әйел – 42,7 %;
Орта білім: Ер – 65 %; Әйел – 64,3%; Медицина: Ер –100%; Әйел – 100%;
Техника: Ер – 72,7 %; Әйел – 80%;
Бизнес: Ер – 50 %; Әйел – 25%; 

	15 –Әскери: Әйел – 66,7%;
Өнер: Әйел – 66,7%; 
	Әскери: Әйел – 50%;
Өнер: Әйел – 100%; 

	Орыс тілі басым 

	Білім: Әйел – 2,1%
Техника: Ер – 3,4%;
	Техника: Ер – 10%;
Орта білім : Ер – 10%;



Нәтиже  қатынас тілі тұлғаның мамандығы мен туған өңіріне, жасына, жынысына байланысты болатындығын көрсетті. Мәселен, техника және медицина саласындағы қостілділіктің басымдығы – кәсіби коммуникацияның терминологиялық тұрғыдан өзге тілге тәуелділігін, демек тілдік сананың функционалдық тасымалдану үдерісін аңғартады.  Оңтүстік Қазақстанда қазақ тілінің ықпалының зор екендігін көруге болады. Ал гендерлік тұрғыдан келгенде, еразаматтардың тіл тазалығына ерекше назар аударатындығы салыстырмалы түрде жоғары. Егер ана тілінің балаға ана сүтімен берілетінін ескерсек, бұл – әлеуметтік лингвистиканың ерекше ықылас қоятын өзгерістерінің бірі. Алынған деректер қазақ тілін бірден-бір негізгі қатынас тілі ретінде қолданатындардың үлесі 40 пайызға жуықтап, ұлттық тілдің әлеуметтік беделі мен қолданыс аясын арттыру бағытында оң өзгерістер бар екендігін көрсетеді. Алайда, тек қазақ ұлтының арасындағы 60 пайыздық қостілділік көрінісі оның кең таралған тілдік тәжірибе екендігін танытады. Бұл ретте қостілділік – жаһандану мен тарихи-әлеуметтік жағдайлардың ықпалынан туындаған тұрақты құбылыс болса, қазақ тілінің үлес салмағын арттыруы ана тіліміз ұлттық бірегейліктің, мәдени мұраның негізі ретінде орнын нығайтып келетіндігін көрсетіп отыр.  
Одағай, қыстырма, қаратпалардың қолдану жиілігі «Төмендегі одағайлардың қайсысын жиі қолданасыз» сұрағы арқылы анықталды (кесте  24): 

Кесте 24 – Одағай, қыстырма, қаратпалардың жиілік көрсеткіші

	Одағай
	Қаратпа\қыстырма

	Білім

	Ер
	Әйел
	Ер
	Әйел

	1
	2
	3
	4

	Қойшы, о тоба! 13,3%
	Қойшы, о тоба! 11,7%
	Мүмкін  14,8%
	Әрине 19,7%

	Бәрекелді\ жарайды 10%
	Бәрекелді\ жарайды 11,2%
	Айналайын 13%
	Айналайын  16,2%

	Ойбай-ау\Апырым-ау 10%
	Тәубе 10,1%
	Бәлкім  7,4%
	Мүмкін  11,1%

	Алақай, көп жаса 6,7%
	Алақай, көп жаса 9%
	Ей – 5,6%
	Бәлкім 7,7%

	Шіркін-ай, тәубе 5%
	Шіркін-ай, 6,9%
	Жарқыным 3,7%
	

	Қалғандары 1,7-3,3%
	Қап\Ух 8%
	

	Орта білім 

	Ер
	Әйел
	Ер
	Әйел

	Қойшы, о тоба! 17,9%
	Қойшы, о тоба! 8,6%
	Әрине  18,2%
	Әрине – 17,4%

	Әттеген-ай 10,7%
	Бәрекелді\ жарайды 13,6%
	Ей, көкем  9,1%
	Айналайын 13%

	Ойбай-ау\Апырым-ау 10,7%
	Ойбай-ау 8,6%
	
	

	Қалғандары 3,6%
	Алақай, көп жаса,  9%
	
	

	Медицина

	Ер
	Әйел
	Ер
	Әйел

	Қойшы, о тоба! 50%
	Қойшы, о тоба! 11,5%
	
	Әрине – 33,3%

	Тьфу\ Бәтшағар 25%
	Бәрекелді\ жарайды 15,4%
	
	Айналайын  33%

	
	Ойбай-ау\Апырым-ау
 7,7%
	Ескерту: Ең жиі қолданылған қыстырма сөз – әрине (174 таңдау). Ең аз қолданылған қаратпа – жарқыным (9 таңдау). 

	
	Қалғандары 3,8%
	

	Техника

	Ер
	Әйел
	Ер
	Әйел

	Қойшы, о тоба! 13,7%
	Қойшы, о тоба! 1 %
	Әрине  21,4%
	Әрине  22,2%


24 – кестенің  жалғасы

	1
	2
	3
	4

	Бәрекелді\ жарайды 8,4%
	Бәрекелді\ жарайды 10%
	Мүмкін  14,8%
	Айналайын 22,2%

	1
	2

	Пай-пай, Қап! Шіркін-ай  6,9%
	Ойбай-ау\Апырым-ау 16%
	Бәлкім 14,3%
	Мүмкін 11,1%

	Қалғаны 5,3%
	Қалғаны 6%
	
	

	Ойбай-ау\Апырым-ау 7,6%
	
	
	

	Бизнес

	Әйел
	Ер
	Әйел

	Алақай, көп жаса,   Ойбай-ау, алғыс 13,8 %, о тоба! 14%
	Айналайын
25%
	Айналайын 28,6%

	Бәрекелді!, Қойшы; О, тоба 10,3%
	Мүмкін 25%
	

	Қалғаны 3,4-6,9%
	Бәлкім 25%
	

	
	Әрине 25%
	

	Әскери

	Ер
	Әйел
	Әйел

	Қойшы, о тоба! 3,7%
	Қойшы, 22,2%
	Айналайын  36,4%

	Бәрекелді\жарайды 8,4%
	Тәубе 11,1%
	Әрине  27,3%

	Пай-пай, Шіркін-ай  20%
	Бәрекелді,  Шіркін-ай 22,2%
	Мүмкін  18,2%

	
	
	Қарағым  9,1%

	Өнер

	Әйел
	Әйел

	Бәрекелді\Тәубе 25%
	Әрине  50%

	Қойшы, Ойбай-ау, Әттеген-ай 12,5%
	Айналайын  25%



Қойшы, бәрекелді, ойпыр-ау, пай-пай одағайлары жиі қолданылады. Жас ерекшеліктеріне байланысты 18-25 жас аралығындағы өкілдер тілдік экспрессия мен өзін-өзі таныту құралдарын жиі қолданатынын анықтадық. Мамандыққа байланысты басты айырмашылықтарға медицина сала өкілдерінің прагматикалық тілдік мінез-құлықтарының қалыптасқандықтарын атауға болады. Мысалы, оңтүстік өңірлік 20 жастағы респондент қойшы!\О Тоба! - кею мен таңдануды білдіретін, бірақ салыстырмалы түрде бейтарап одағайды және қынжылыс пен ренішті сипаттайтын Тьфу, бәтшағар!  одағайын таңдаған. Бұл одағайлар эмоционалды болғанымен, күнделікті қарым-қатынаста эмоционалды әсерден гөрі нақты көңіл күйді білдіруге бағытталған. Медицина саласының өкілдерінің тілдік қолданыстары эмоцияны білдіруден гөрі нақты жағдайға реакция ретінде көрінеді. Бұл кәсіби тіл мәдениеті, стрестік орта, прагматикалық тілдік стильге байланысты. Ерлер арасында логикалық дәлдікті білдіретін модальді қыстырмалар бәлкім (29), мүмкін (122) басым болса, әйелдер тілінде экспрессивті қаратпалар айналайын, қарағым жиі кездеседі. Бұл гендерлік лингвистикадағы әйелдердің «тілдік кодты сақтаушы» ретіндегі рөлін айқындайды [175].  Білім өкілдерінің (40) айналайын сөзін жиі қолданулары олардың кәсіби бағыттарындағы адамгершілік пен тәрбиелік қызметтің жоғары тұруымен сипатталады.  
Одағай, қаратпа, қыстырмалардың дискурстық қолданыс аясы «Осы тілдік бірліктерді қай мәнмәтінде қолданасыз?» сұрағының достар арасында, отбасылық қарым-қатынаста, ресми ортада, ресми емес жазылымдарда (әлеуметтік желі) жауаптарының бірін таңдау арқылы анықталды (кесте  25):  

Кесте 25 – Мәнмәтіндік қолданыс ерекшеліктері 

	Одағай
	Қыстырма\Қаратпа

	Достар арасында 

	Білім: Ер – 66,7%; Әйел – 35,4%;
Орта білім: Ер – 80%; Әйел – 52,4%; 
Медицина: Ер – 100%; Әйел – 42,9%;
Техника: Ер – 79,3 %; Әйел – 36,4%;
Бизнес: Әйел – 66,7%;
Әскери: Ер – 100%; Әйел – 66,7%;
Өнер: Әйел – 33,3%;  
	Білім: Ер – 64,7%; Әйел – 37,3%;
Орта білім: Ер – 50%; Әйел – 64,3%; 
Техника: Ер – 70,8 %; Әйел – 45,6%;
Бизнес: Ер – 50 %; Әйел – 50 %;
Әскери: Әйел – 75%;
Өнер: Әйел – 50%;  


	Отбасылық  қарым-қатынаста 

	Білім: Ер – 22,2%; Әйел – 50%;
Орта білім : Әйел – 38,1%;
Медицина: Әйел – 42,9%;
Техника: Ер – 10,3%; Әйел –27,3%;
Бизнес: Әйел – 33,3%;
Өнер: Әйел – 66,7%; 
	Білім: Ер – 23,5 %; Әйел – 36,0%;
Орта білім: Ер – 25%; Әйел – 21,4%; 
Медицина: Әйел – 50%;
Техника: Ер – 8,3%; Әйел – 20%;
Бизнес: Әйел – 25%;
Әскери: Әйел – 25%;
Өнер: Әйел – 25%;  

	Ресми ортада (оқу, жұмыс) 

	Білім: Ер – 5,6%; Әйел – 10,4%;
Орта білім: Әйел – 4,8%; 
Техника: Ер – 3,4%; Әйел – 9,1%;
	Білім: Ер – 5,6%; Әйел – 21,7%;
Техника: Әйел – 25%;
Бизнес: Әйел – 25 %;

	Ресми емес жазылымдарда

	Білім: Ер – 5,6 %; Әйел – 4,2 %;
Орта білім: Ер – 20 %; Әйел – 4,8%; Медицина: Әйел – 14,3 %;
Техника: Ер – 6,8 %; Әйел – 27,3 %;
	Білім: Ер – 11,8%; Әйел – 5%;
Орта білім: Ер – 25%; Әйел – 14,3%; 
Медицина: Ер – 100%; Әйел – 25%;
Бизнес: Ер – 50%;
Өнер: Әйел – 25%;  



Респонденттердің басым бөлігі бұл бірліктерді бейресми-тұрмыстық және достық қарым-қатынаста қолданады. Бұл одағай, қаратпа, қыстырмалардың эмоционалды-экспрессивті қызметі тек еркін қатысымда толық ашылатынын көрсетеді.  Ерлердің тілдік экспрессияны достық қарым-қатынаста ашық білдіретіні олардың достар арасындағы еркіндігінің ықтимал байланысын танытады. Білім саласының респонденттері «отбасылық әңгімелер» мен «достық қарым-қатынаста» одағайларды жиі қолданатынын және тілдік дәстүрлерді отбасы  мен әлеуметтік ортада қолдануға бейім екендіктерін танытты. Орта білім  өкілдерінің мессенджер, әлеуметтік желілерді таңдау сипаты цифрлық ортада тілдің бейресми формаларын қолдану үдерісін байқатады. 
Тілдік қатысым барысында жалпы одағай, қыстырма, қаратпалардың қолдану жиілігі де анықталды. Мұнда тілдік тұлғаның қатысым барысында жалпы қолдану мүмкіндігі анықталды. Бұл сұрақтың жауабы ретінде иә, жиі; сирек, ешқашан нұсқаларын таңдау сұралды (кесте  26): 

Кесте 26 –  Одағай, қаратпа, қыстырмалардың қолданылу жиілігі 

	Одағай
	Қыстырма\Қаратпа

	Иә, жиі 

	Білім: Ер – 44,4%; Әйел – 47,9%;
Орта білім: Ер – 60%; Әйел – 47,6%; 
Медицина: Ер – 50%; Әйел – 42,9%;
Техника: Ер – 44,8%; Әйел – 63,6%;
Бизнес: Әйел – 50%;
Өнер: Әйел – 66,7%;  
	Білім: Ер – 76,5%; Әйел – 58,7%;
Орта білім: Ер – 50%; Әйел – 57,1%; 
Медицина: Әйел – 40%;
Техника: Ер – 48,5%; Әйел – 53,3%;
Бизнес: Ер – 50%; Әйел – 25%;
Өнер: Әйел – 50%;  

	Сирек

	Білім: Ер – 50%; Әйел – 47,9%;
Орта білім: Ер – 40%;  Әйел – 52,4%;
Медицина: Ер – 50%; Әйел – 42,8%;
Техника: Ер – 51,7%; Әйел –36,4%;
Әскери: Ер – 100%; Әйел – 100%;
Бизнес: Әйел – 50%;
	Білім: Ер – 44,4%; Әйел – 17,6%;
Орта білім: Ер – 50%; Әйел – 42,9%; 
Медицина: Әйел – 60%;
Техника: Ер – 45,5%; Әйел – 46,7%;
Әскери: Әйел – 50%;
Бизнес: Ер  – 50%; Әйел – 75%;
Өнер: Әйел – 50%;  

	Ешқашан  

	Білім: Ер – 5,6%; Әйел – 4,2%
Орта білім: Әйел – 4,8%; 
Техника: Ер – 3,4%; 
Медицина: Әйел – 14,3%;
Өнер: Әйел – 33,3%;  
	Білім: Ер – 5,9%; Әйел – 47,9%;
Орта білім: Ер – 60%; Әйел – 47,6%; 
Техника: Ер – 6,1%;
Бизнес: Әйел – 50%;
Әскери: Әйел – 50%;



Қатысушылардың басым бөлігі жастар болғандықтан, жастар тілінде одағайлардың сирек қолданылатындығы анықталды. Қазақ жастарының одағай\қаратпа\қыстырма сөздерге деген қызығушылығы төмен немесе жастар тілінде заманауи сленгтердің қолданысының кеңеюін көрсетеді. Жалпы алғанда, әйелдер арасында иә, жиі жауабын таңдаған респонденттер өте көп. Бұл олардың эмоционалды тұрғыдан белсенділіктерін танытса, ерлер арасындағы ешқашан не сирек жауаптарының таңдалуы олардың өз эмоцияларын жасыруға бейімділігі мен сабырлы екендіктерін көрсетеді. Білім беру мен медицина саласындағы жиі қолданылуы мамандықтардың тілдік-эмоционалды қарым-қатынасқа бейім екендігін аңғартады. Алынған деректер гендерлік лингвистика тұрғысынан маңызды. Әйелдер қауымы тілдің эмоционалды-экспрессивті қабатын сақтаушы ретінде көрінсе, ерлер тілдің прагматикалық ақпаратын алмасу құралы ретінде қолдануға бейім. Бұл әйелдердің ұлттық-мәдени кодты жеткізуші ретіндегі әлеуметтік рөлін айқындайды.   
Заманауи сленгтердің қолданыс жиілігі  жиі, сирек, ешқашан жауаптарын таңдау негізінде анықталды (кесте  27):

Кесте 27 – Заманауи сленгтерді жиі қолданасыз ба?

	Одағай
	Қыстырма\Қаратпа

	Иә, жиі 

	Білім: Ер – 27,8%; Әйел – 20,8%;
Орта білім: Ер – 100%; Әйел – 57,1%; 
Медицина: Ер – 100%; Әйел – 28,6 %;
Техника: Ер – 51,7%; Әйел – 72,7%;
Бизнес: Әйел – 33,3%;
Әскери: Әйел – 33,3%;
Өнер: Әйел – 66,7%;  
	Білім: Ер – 50%; Әйел – 45%;
Орта білім: Ер – 65%; Әйел – 60%; 
Медицина: Әйел – 30%;
Техника: Ер – 70%; Әйел – 55%;
Бизнес: Ер – 50%; Әйел – 40%;
Әскери: Әйел – 33,3%;
Өнер: Әйел – 50%;  

	Сирек  

	Білім: Ер – 66,7%; Әйел – 58,3%;
Орта білім: Әйел – 42,9%;
Медицина: Әйел – 42,9%;
	Білім: Ер – 20%; Әйел – 30%;
Орта білім: Ер – 20%; Әйел – 25%; 
Медицина: Әйел – 40%;

	Техника: Ер – 37,9%; Әйел –9,1%;
Әскери: Ер – 100 %; Әйел – 66,7%;
Бизнес: Әйел – 66,7%;
Өнер: Әйел – 33,3%; 
	Техника: Ер – 51,7%; Әйел – 72,7%;
Бизнес: Ер – 30%; Әйел – 40%;
Әскери: Әйел – 33,3%;
Өнер: Әйел – 30%;  

	Ешқашан  

	Білім: Ер – 5,6%; Әйел – 20,8%
Орта білім: Әйел – 4,8%; 
Техника: Ер – 10,3%; Әйел –18,2%;
Медицина: Әйел – 28,6%;
	Білім: Ер – 20%; Әйел – 20%;
Орта білім: Ер – 15%; Әйел – 15%; 
Медицина: Әйел – 30%;
Техника: Ер – 10%; Әйел – 15%;
Бизнес: Ер – 20%; Әйел – 20%;
Әскери: Әйел – 33,3%;
Өнер: Әйел – 20%;  



Иә, жиі жауабының 46,4% - дық көрсеткіші жастардың заманауи трендтерге бейімділігі мен цифрлық кеңістікте белсенділіктерін танытып отыр. Ерлер тіліндегі заманауи сленгтердің қолданыс жиілігінің жоғарғы көрсеткіші бейресми тілдегі еркіндіктері мен эмоционалды тұрғыдан тез жауап беруге  дайын екендіктерін танытады. Білім саласы өкілдерінің сирек жауабын таңдаулары кәсіби тілдік стандарттарды ұстауға ниетті екендіктерін байқатады. Оңтүстік өңірдің урбанизациясының басымдығы заманауи сленгтердің кең таралуына да ықпал еткендігі байқалады. Заманауи сленг – жастардың сөйлеу мәдениетінің ажырамас бөлігі [176]. Кез келген одағай мен сленг эмоцияны жеткізуде, топ ішілік бірлік пен қарым-қатынас, көзқарастарды сақтауда ықпалды. Ең жиі қолданылатын заманауи сленгтер де сарапталды (кесте  28):   

Кесте 28 – Жиі қолданылатын заманауи сленгтер

	Одағай
	Қыстырма\Қаратпа

	Білім

	Ер
	Әйел
	Ер
	Әйел

	1
	2
	3
	4

	Кайф  (сүйсіну)! 28,4%
	Уау (сүйсіну)! 17,4%
	Зашквар 3,7%
	Зашквар 8,5%

	Бомбо (мақұлдау) 15,2%
	Ок (мақұлдау) 14,3%
	Дружище 37,0%
	Милый 23,2%


28 – кестенің  жалғасы

	1
	2
	3
	4

	Уау (таң қалу)  8,7%
	Базара нет (таң қалу) 13%
	Чувак  25,9%
	Родной  19%

	
	Типа 14,9%
	Бомба  22,2%
	Малыш 18,3%

	
	
	Брат 11,1%
	Братан  15,5%

	
	
	Басқа сленгтер 15,5%

	Орта білім

	Ер
	Әйел
	Ер
	Әйел

	Кайф (сүйсіну)! 28,4%
	Кайф (сүйсіну)! 17,4%
	Дружище 30,8% 
	Милый 29,4%

	Ок (мақұлдау) 15,2%
	Ок (мақұлдау) 15,2%
	Родной 23,1%
	Родной 23,5%

	Уау (таң қалу) 8,7%
	Уау (таң қалу) 8,7%
	Чувак  22,2%
	Чувак 20,6%

	Нет слов  (сүйсіну) 17,4%
	Флекс (сүйсіну) 17,4%
	Брат 15,4%
	Брат  14,7%

	
	
	Сестра 7,7%
	Сестра  11,8%

	Медицина

	Ер
	Әйел
	Ер
	Әйел

	Кайф (сүйсіну)! 17,4%
	Клас 15,4 %
	Дружище 100%
	Милый 50%

	Ок (мақұлдау) 15,2%
	Супер  15,4%
	
	Малыш 50%

	Трэш  (түкке емес) 10,9%
	Кринж 10%
	
	

	Гонишь  (таң қалу) 8,7%
	Не гони  (таң қалу) 18,7%
	
	

	Техника

	Ер
	Әйел
	Ер
	Әйел

	Кайф (сүйсіну) 14,2%
	Кайф (сүйсіну) 10,9%
	Дружище 25,3% 
	Милый 26,7% 

	Ок (мақұлдау) 9,4%
	Ок (мақұлдау) 14,1%
	Брат 23%
	Брат  23,3%

	Нет слов  (сүйсіну)! 10,9%
	Уау 10,9%
	Друг 20,7%
	Малыш 20%

	Уау (таң қалу) 8,7%
	Уау (таң қалу) 7,8%
	Чувак 18,4%
	Друг 16,7%

	Упс (қателесу)10,8% 
	
	Зашквар 12,6%
	Родной 13,3%

	Бизнес

	Әйел
	Ер
	Әйел

	Кайф (сүйсіну)
	Дружище 33,3%
	Милый 37,5% 

	Нет слов  (сүйсіну)! 15,1%
	Брат 33,3%
	Малыш 25% 

	Ок (мақұлдау) 15 %
	Малыш, 33,4%
	Родной 25%

	
	
	Друг 12,5%

	Әскери

	Ер
	Әйел
	Әйел

	Нет слов  (сүйсіну)! 15,1%
	Ок (мақұлдау) 15 %
	Дружище 50%. Малыш  25%

	Ок (мақұлдау) 10 %
	Клас  11,1 %
	Брат 25% 

	Өнер

	Әйел
	Ер 
	Әйел 

	Нет слов  (сүйсіну)! 20%
	Дружище 100%
	Милый 26,7% 

	
	
	Малыш  23,3%

	
	
	Брат  20%

	
	
	Друг 16,7%



Талдау нәтижесі көрсеткендей, сүйсіну мен мақұлдауды білдіретін кайф, ок, бомба сияқты бірліктер барлық сала өкілдерінде жоғары жиілікке ие. Әсіресе, білім беру және техника саласының еразаматтары арасында кайф (28,4%) сөзі басым болса, әйелдер қауымы таңданыс пен сүйсінуді білдіруде уау (17,4%) және нет слов (17,4%) сияқты сленгтерді жиі қолданады. Бұл әйелдер тіліндегі эмоционалды-экспрессияның вербализациялану деңгейінің жоғары екенін көрсетеді. Кәсіби және гендерлік айырмашылықтар қаратпа сленгтерді таңдауда айқын байқалады: білім және техника саласының ерлері арасында Дружище (25,3%-37%) және чувак 18,4%-25,9% ) сөздері басым. Бұл достық қарым-қатынастағы демократиялық және бейресми стильді танудың көрінісі. Барлық саланың әйелдер қауымы малыш, милый сияқты антропоөзектік, мейірімділік реңкі басым бірліктерге басымдық береді. Сауалнамадағы ашық сұрақтарға жауап беруде техника саласының мамандары ерекше белсенділік танытқан. Олардың жауаптарында батыс өңіріне тән қасқа, құршы сияқты дәстүрлі одағайлар кездессе, оңтүстік өңірді токсик сөзі тіркеледі. Заманауи сленгтер – қазіргі жастар  мен түрлі кәсіби топтардың тілдік бейімінің нәтижесі. Ерлер тіліндегі сленгтер көбіне прагматикалық-бейресми сипатта болса, әйелдер тілінде эмотивті-сүйіспеншілік реңкі басым. Бұл зерттеу тілдік тұлғаның мамандығы мен жынысы оның тілінің лексика-семантикалық өрісін қалыптастырудағы басты факторлар екендігін ғылыми  тұрғыда дәйектейді.  
Зерттеу аясында респонденттердің одағай, қыстырма және қаратпа бірліктердің қолданыстан шығу үрдісіне қатысты субъективті рефлексиясы да сараланды. Сауалнама нәтижелеріне сәйкес, респонденттердің 60,4%-ы  (93 адам) аталған бірліктерді «ұлттық мәдениеттің ажырамас бөлігі ретінде сақталуы тиіс» деп есептейді. Ал 23,4%-ы  (36 адам) нақты ұстанымын білдірмесе («білмеймін»), 15,6%-ы  (24 адам) тілдік бірліктердің трансформациясын уақыт талабы ретінде (өзгеруі қажет) қабылдайды (кесте  29):

Кесте 29 – Одағайлардың қолданыстан шығуы 

	Одағай
	Қыстырма\Қаратпа

	Иә, мәдениеттің бөлігі ретінде сақталуы керек 

	1
	2

	Білім: Ер – 50,0%; Әйел – 60,4%;
Орта білім : Әйел – 66,7%; Ер – 80%; 
Медицина: Ер – 57,1%; Әйел – 100%;
Техника: Ер – 62,1%; Әйел – 72,7%;
Бизнес: Әйел – 66,7%;
Әскери: Әйел – 66,7%;
Өнер: Әйел – 50,0%;  
	Білім: Ер – 42,9%; Әйел – 79,2%;
Орта білім : Әйел – 66,7 %; Ер – 66,7%; 
Медицина: Әйел – 50%;
Техника: Ер –64,9%; Әйел – 81,8%;
Бизнес: Ер –33,3%; Әйел – 50%;
Әскери: Әйел – 75%;
Өнер: Ер – 100%; Әйел – 50,0%;  

	Жоқ, уақыт өте келе өзгеруі қажет 

	Білім: Ер – 27,8%; Әйел – 16,7%;
Орта білім: Әйел – 14,3%; 
Техника: Ер – 20,7 %; Әйел – 18,2 %;

	Білім: Ер – 35,7%; Әйел – 13,2%;
Орта білім: Әйел – 13,3; 
Техника: Ер – 21,6 %; Әйел – 9,1 %;
Әскери: Әйел – 25%;
Бизнес: Ер –66,7%; Әйел – 50%;




29 – кестенің  жалғасы

	1
	2

	Білмеймін

	Білім: Ер – 22,2%; Әйел – 22,9%;
Орта білім : Әйел – 66,7%; Ер – 80%; 
Медицина: Әйел – 42,9%;
Техника: Ер – 17,2%; Әйел – 9,1%;
Бизнес: Әйел – 83,3%;
Әскери: Ер – 100%; Әйел – 33,3%;
Өнер: Әйел – 50,0%;
	Білім: Ер – 22,2%; Әйел – 22,9%;
Орта білім: Әйел – 20%; Ер – 33,3%; 
Медицина: Ер – 100 %; Әйел – 50 %;
Техника: Ер – 13,5%; Әйел – 9,1%;
Өнер: Әйел – 50,0%;  




Деректерді сапалық тұрғыдан талдау барысында әйел респонденттердің (75,3%) дәстүрлі лингвомәдени құндылықтарды сақтауға деген ықыласы жоғары екені анықталды. Бұл көрсеткіш әйелдер қауымының тілдік ортадағы «мәдени кодты тасымалдаушы» ретіндегі әлеуметтік орнын айқындайды. Әйелдер қауымының дәстүрлі құндылықтарды ұстанушы екендіктерін зерттеуші А.Еаги де алға тартады [175,р. 408]. Мұндай нәтиже олардың ұлттық дүниетанымдық кодты тіл арқылы қорғауға бейім екендігін көрсетеді. Ал ерлер тарапынан білмеймін немесе өзгеруі тиіс деген жауаптардың жиі кездесуі олардың тілдік бірліктерге функционалды-прагматикалық тұрғыдан қарауымен түсіндіріледі.  Мамандықтардың мәнмәтінде білім беру саласының өкілдері тілдік бірліктердің консервативті моделін қолдаса, техника және экономика саласының мамандары жаһандану үдерісіне бейімделген бейтарап ұстанымды ұстанады. Респонденттердің (22 жастағы қатысушы) «Мәселе деп ойлаймын, әрине, бірақ барлығын түгелімен өзгерту қиынырақ болады. Қазіргі сәтте таза қазақша одағайлар қолданса, күлетін жағдайға жетті» деген пікірі жастар арасындағы тілдік өгейсіну (лингвистикалық маргинализация) мәселесінің өзектілігін көрсетеді.
Одағай\қаратпа, қыстырмалардың  орнына орыс\ағылшын сөздерін қолдануға деген көзқарасыңыз сұрағының жауабына тіл тазалығына төнген қауіп; заман талабы; маңызды емес; қолдаймын нұсқалары берілді (кесте  30):
 
[bookmark: _Hlk200028257]Кесте 30 – Одағай\қаратпа, қыстырмалардың  орнына орыс\ағылшын сөздерін қолдануға деген көзқарас
 
	Одағай
	Қыстырма\Қаратпа

	Тіл тазалығына төнген қауіп 

	1
	2

	Білім: Ер – 50,0%; Әйел – 54,2%;
Орта білім : Ер – 60%; Әйел – 38,1%; 
Медицина: Ер – 50%; Әйел – 28,6%;
Техника: Ер – 31%; Әйел – 45,5%;
Бизнес: Әйел – 16,7%;
Әскери: Әйел – 33,3%;
Өнер: Әйел – 33,3%;  
	Білім: Ер – 45%; Әйел – 50%;
Орта білім : Ер – 65%; Әйел – 55%; 
Медицина: Ер – 25%; Әйел – 35%;
Техника: Ер – 30%; Әйел – 35%
Бизнес: Ер – 25%; Әйел – 35%;
Әскери: Әйел – 66,6%;
Өнер: Ер – 55%; Әйел – 45%; 

	Заман талабы


30 – кестенің  жалғасы

	1
	2

	Білім: Ер – 38,9%; Әйел – 27,1%
Орта білім : Әйел – 28,6
	Білім: Ер – 30%; Әйел – 25%;
Орта білім : Ер – 15%; Әйел – 25%;

	Техника: Ер – 62,1%; Әйел – 45,5% Медицина: Ер – 50 %; Әйел – 28,6 %
Бизнес: Әйел – 66,7%
Әскери: Әйел – 33,3 %
Өнер: Әйел – 66,7%;  
	Техника: Ер – 45%; Әйел – 35%
Медицина: Ер – 55%; Әйел – 35%;
Бизнес: Ер – 50%; Әйел – 40%;
Әскери: Әйел – 33,3%;
Өнер: Ер – 20%; Әйел – 30%;

	Маңызды емес 

	Білім: Ер – 11,1%; Әйел – 16,7%;
Орта білім : Ер – 40%; Әйел – 33,3%; 
Медицина: Ер – 50%; Әйел – 9,1%
Техника: Ер – 6,9%; Әйел – 9,1%
Бизнес: Әйел – 16,7%
Әскери: Ер – 100%; Әйел – 33,3%
Өнер: Әйел – 50,0%;  
	Білім: Ер – 25%; Әйел – 25%;
Орта білім : Ер – 20%; Әйел – 20%; 
Медицина: Ер – 20%; Әйел – 30%;
Техника: Ер –  25%; Әйел – 30%
Бизнес: Ер – 25%; Әйел – 25%;
Өнер: Ер – 25%; Әйел – 25%;  


	Қолдаймын

	Білім: Әйел – 2,1%;
	



Сауалнамалық  деректерді талдау негізінде респонденттердің тілдік бағдары мен олардың кәсіби іс-әрекетінің сипаты арасында заңды байланыс бар екендігі анықталды. Сауалнама нәтижелеріне жасалған сапалық талдау қазіргі қазақ қоғамындағы тілдік сананың тасымалдануын келесідей екі парадигмаға жіктеуге мүмкіндік береді: 
Консервативті-нормативтік парадигма (сақтаушы бағыт). Медицина және білім беру саласының мамандары тілдік жаңару үдерістерін, атап айтқанда, кірме сөздер мен сленгтердің енуін «тіл тазалығына төнген қауіп» деп бағалайды. Бұл топ өкілдері үшін тіл – ұлттық мәдениет пен болмыстың негізі,  сондықтан олардың тілдік санасында нормативтік-сақтаушы бағдар үстемдік етеді. Олардың кәсіби этикасы тілдік нормаларды қатаң сақтауға және ұлттық тілдік кодты өзгеріссіз болашақ ұрпаққа жеткізуге бағытталған. 
Прагматикалық-функционалды парадигма (жаңартушы бағыт). Техника, бизнес, өнер саласының өкілдері кірме бірліктерді қолдануды «заман талабы» ретінде қабылдайды. Бұл топ үшін тіл – ақпарат алмасудың тиімді құралы. Олардың тілдік қолданысында прагматикалық-функционалды бейімделу басым. Халықаралық терминдер мен заманауи қатысымдық бірліктерді (ок, дедлайн, кейс)  қолдану арқылы қарым-қатынастың жылдамдығы мен жаһандық деңгейдегі түсініктілігіне басымдық беріледі. Олардың пайымдауынша, тіл –  қоғамдық өзгерістермен бірге дамитын динамикалық жүйе. Сауалнама нәтижелері тілдік тұлғаның кәсібі оның сөйлеу мәдениеті мен тілді қабылдауына тікелей әсер ететіндігін дәлелдеді. Қоғамда бір жағынан тіл тазалығын қорғауға тырысатын, екінші жағынан оны заманға сай жаңғыртуды қалайтын екі түрлі көзқарас қалыптасқан. 
Сауалнамада одағай, қыстырма, қаратпалардың қолданыс аясын кеңейтуге бағытталған стратегиялық шаралар сұралды (кесте  31):  

Кесте 31 – Одағай, қаратпа, қыстырмалардың қолданыс аясын кеңейтуге  арналған шаралар

	Одағай
	Қыстырма\Қаратпа

	Әлеуметтік желілерде насихаттау 

	Білім: Ер – 55,6%; Әйел – 50,2%
Орта білім : Әйел – 38,1%; Ер – 40% 
Медицина: Ер – 50%; Әйел – 42,9%
Техника: Ер – 20,7%; Әйел – 45,5%
Бизнес: Әйел – 83,3%
Әскери: Әйел – 33,3%
Өнер: Әйел – 66,7% 
	Білім: Ер – 29%; Әйел – 30%;
Орта білім : Ер – 25%; Әйел – 25% 
Медицина: Ер – 15%; Әйел – 19%
Техника: Ер – 29%; Әйел – 31%
Бизнес: Ер – 18%;  Әйел – 22%
Әскери: Ер – 25%;  Әйел – 25%
Өнер: Ер – 20%;  Әйел – 20 %;

	Мектепте оқыту

	Білім: Ер – 27,8%; Әйел – 25%
	Білім: Ер – 43%; Әйел – 46%;

	Орта білім : Ер – 20%; Әйел – 47,6%
Техника: Ер – 27,6%; Әйел – 27,3%
Медицина: Ер – 50%; Әйел – 28,6%
Бизнес: Әйел – 16,7%
Әскери: Әйел – 33,3%
Өнер: Әйел – 33,3%;  
	Орта білім : Ер – 52; Әйел – 48% 
Техника: Ер – 36%; Әйел – 42%
Медицина: Ер – 30 %; Әйел – 36%
Бизнес: Ер – 52%;  Әйел – 48%
Әскери: Ер – 50%;  Әйел – 50%
Өнер: Ер – 38%;  Әйел – 42%; 

	Медиада (фильмдер, әзілдер) қолдану

	Білім: Ер – 27,8%; Әйел – 28,6 %
Орта білім : Ер – 40%; Әйел – 14,3% 
Медицина: Ер – 50%; Әйел – 28,6%
Техника: Ер – 51,7%; Әйел – 27,3%
Бизнес: Әйел – 16,7%
Әскери: Ер – 100%; Әйел – 33,3%
Өнер: Әйел – 50,0%; 
	Білім: Ер – 28%; Әйел – 24%;
Орта білім : Ер – 52%; Әйел – 48% 
Техника: Ер – 35%; Әйел – 27%
Медицина: Ер – 55 %; Әйел – 45%
Бизнес: Ер – 30%;  Әйел – 30%
Әскери: Ер – 25%;  Әйел – 25%
Өнер: Ер – 42%;  Әйел – 38%;

	Қолдаймын

	Білім: Әйел – 2,1%;
	



Респонденттердің жас ерекшеліктеріне байланысты ақпаратты визуалды және мультимедиялық форматта қабылдауға бейімділігі байқалады. Осыған орай одағай, қаратпа, қыстырмаларды «әлеуметтік желілерде насихаттау» және «медиа-кеңістікте (фильмдер, әзілдер) қолдану» ең тиімді тетіктер ретінде ұсынылды. Әсіресе ер респонденттер медиа-кеңістіктің әлеуетін жоғары бағалайды. Техника саласының өкілдері ақпараттық технологиялар мен әлеуметтік желілердің мүмкіндіктеріне басымдық береді. Бұл – ұлттық тілдік бірліктерді цифрлық форматтарға бейімдеу арқылы жастардың тілдік санасына табиғи түрде сіңіру қажеттілігін негіздейді [176,177]. Білім беру саласының мамандары бұл мәселені жүйелі түрде «мектеп бағдарламасына енгізу» арқылы шешуді жөн санайды. Тілдік бірліктердің ұрпақтар сабақтастығымен академиялық орнықтылығын қамтамасыз етудің институционалдық жолы болып табылады.   Одағай, қыстырма, қаратпалардың қолданыс аясын арттыру үшін оларды заманауи цифрлық форматтарға, медиа-дискурсқа бейімдеу және білім беру жүйесі арқылы ұрпақтар сабақтастығын қамтамасыз ету қажеттілігі туындайды. 
Кестелерде ұсынылған сандық көрсеткіштер мен респонденттердің субъективті пікірлерінің нәтижелері респонденттердің күнделікті қатысымдағы тілдік таңдауы мен одағай, қыстырма, қаратпаларды қолдану деңгейі әлеуметтік-демографиялық және кәсіби факторлармен тығыз байланысты екендігін айқындады. Алынған статистикалық мәліметтерді өзара сабақтастыра отырып жинақтау, қазіргі тілдік санадағы дәстүрлі кодтар мен жаңа қатысымдық трендтердің арақатынасын келесідей тұжырымдауға мүмкіндік берді:  
· этнолингвистикалық кодтың трансформациясы. Қазақ тіліндегі дәстүрлі метеонимдік (күнім, айым, жарығым, жұлдызым), зоонимдік (құлыным, ботам, құлыншағым, елігім, лағым, қозым)  қаратпалары жай ғана сыпайылық емес, адам мен табиғат үндестігін білдіретін антропоөзектік модель ретінде сақталуы тиіс. Олардың қолданыстан шығуы – ұлттық дүниетанымдық жүйенің жаһандану әсерінен бірізденіп жатқандығын көрсетеді;
· лингвоэкологиялық қайшылық. Одағайлардың орнына ағылшын, орыс тілдеріндегі сленгтердің қолданылуы – тілдің экологиялық тепе-теңдігінің бұзылуы. Әсіресе жастар арасында төл одағайларды қолданудың «күлкілі» не «ерсі» деп қабылдануы – тілдік өгейсінудің (лингвистикалық маргинализация) көрінісі;
· функционалдық шектелу. Одағайлар мен қаратпа, қыстырмалар табиғатынан ауызекі сөйлеу стиліне тән болғанымен, қазіргі тілдік ахуалда олардың стилистикалық дифференциациясы бұзылуда. Бұрын бұл бірліктер шешендік стильде, публицистикада және көркем мәтіндерде жоғары эстетикалық-этикалық қызмет атқарса (мысалы, ресми қаратпалар немесе интеллектуалдық қыстырмалар), қазіргі таңда олардың қолданыс аясы тек бейресми-тұрмыстық деңгеймен шектеліп отыр. Бұл қазақ тілінің экспрессивті мүмкіндіктерінің бірізденуін және интеллектуалдық-эмоционалдық тереңдігінің кемуіне әкеледі;
· тілдік мінез-құлықтағы гендерлік және кәсіби детерминация. Талдау барысында анықталған әйелдер қауымының дәстүрлі бірліктерді сақтауға бейімділігі (75,3) және медицина, техника саласы мамандарының прагматикалық тілдік стильді таңдауы – тілдік бірліктердің қолданысы әлеуметтік факторларға «жыныс, мамандық, орта» тікелей тәуелді екенін дәлелдейді. Бұл тіл біліміндегі әлеуметтік лингвистикалық заңдылықтардың қазақ тілді ортадағы нақты көрінісі болып табылады. 
Қорыта келгенде, одағай, қыстырма, қаратпалар тек эмоция білдіретін құрал емес, тілдік тұлғаның құндылықтық бағдары мен қатысымдық стратегиясын айқындайтын маңызды эмотивті-прагматикалық бірліктер екенін дәлелдейді. 

[bookmark: _Toc224676096]Үшінші  бөлім бойынша тұжырым
Бұл тарауда ЭЭС-терді зерттеудің цифрлық және дискурстық тәсілдерін біріктіретін инновациялық модель ұсынылды. Ең маңызды практикалық жетістік – қазақ тіл білімінде эмоционалды-экспрессивті сөздерді цифрлық модельдеуге мүмкіндік беретін лингвоаналитикалық құралдың (https://qazemolex.kz/   веб-қосымша) әзірленуі. Оның ғылыми-қолданбалы әлеуеті көркем мәтін материалында пилоттық тестілеу арқылы дәлелденді.   Платформа мәтін ішіндегі ЭЭС-терді автоматты белгілеу, жиілікті есептеу, жағымды/жағымсыз валенттілікті анықтау, эмоционалды концептілер мен ұлттық-мәдени кодтарды сәйкестендіру функциялары арқылы сапалық талдауды эмпирикалық деректермен бекітеді.  Бұл инновация қазақ тіл біліміндегі ЭЭС-терді зерттеуді субъективті-сипаттамалық әдістен нақты сандық-өлшемдік дәлелдеу парадигмасына ауыстырады. «Ашық сөздік» қағидаты арқылы жүйенің өздігінен дамуы және зерттеушінің тікелей қатысуы басты артықшылығы. 
ЭЭБ-тің параметрлік дискурстық моделі эмоционалды-экспрессивті лексикалардың мәтіндегі қызметін жүйелі сипаттауға мүмкіндік берді.
	Бағалау теориясының қатынас (Attitude) санаты  аясында талданған эмоциялар қазақ дүниетанымындағы ұят, адалдық, тектілік, обал, кие сынды прагматикалық  сүзгілер негізінде концептуалданады. Бұл ЭЭС-тердің этникалық санадағы дұрыс/бұрыс үлгілерін келесі ұрпаққа жеткізуші басты құрал екенін айғақтайды.  
	Қатысымдық  ұстаным  (Еngаgement) санатында қазақ дискурсына тән эмоцияның астарлы (имплицитті) берілу басымдығы ұлттық мәдениеттегі сабырлық, би-шешендік этикет, сөзге тоқтау  кодтарының тілдік репрезентациясы арқылы танылады. Бұл  авторлық ұстанымның идеологиялық өзегін тануға жол ашады.
	Эмоцияның қарқындылығы (Graduation) параметрлері (теңеулер мен күшейткіштер) мәтіннің семантикалық өрісіндегі сөздің киесі, жердің қасиеті, рухтың биіктігі сынды  мәдени доминанттарды белгілеуші стратегиялық тетік саналады.  Осы бірліктердің динамикалық өсуі ұлттық дүниетанымдағы сакральды ұғымдардың иерархиясын айқындайды.
ЭЭС-терді цифрлық алгоритмдер және бағалау теориясы аясында кешенді зерттеу әлемнің ұлттық бейнесін статикалық күйден динамикалық қатысымдық модель деңгейіне көтереді. Бұл инновациялық үлгі тілдің эмоционалды қабатын нақты деректермен негіздеуге, ұлттық кодтарды автоматты түрде сәйкестендіруге және жасанды интеллект жүйелерінде қазақ тілінің прагматикалық әлеуетін толыққанды репрезентациялауға негіз болады. 
Одағай, қыстырма, қаратпа сөздердің қолданыс өрісін әлеуметтік қырынан анықтау мақсатында Google Forms платформасында сауалнама жүргізіліп, олардың ортаға қарай құбылатыны дәлелденді. Әсіресе жастар тілінде жаргон, калька және нормадан ауытқыған қолданыстардың жиілеуі тілдік сананың жаңаруымен қатар лингвоэкологиялық тәуелділіктердің бар екенін көрсетті. Қазақ тіліндегі дәстүрлі метеонимдік (күнім, айым, жарығым, жұлдызым), зоонимдік (құлыным, ботам, құлыншағым, елігім, лағым, қозым)  қаратпалары жай ғана сыпайылық емес, адам мен табиғат үндестігін білдіретін антропоөзектік модель ретінде сақталуы тиіс. Олардың қолданыстан шығуы – ұлттық дүниетанымдық жүйенің жаһандану әсерінен бірізденіп жатқандығын көрсетеді.
Жастар арасында төл одағайлардың қолданудың «күлкілі» не «ерсі» деп қабылдануы – тілдік өгейсінудің (лингвистикалық маргинализация) көрінісі.
Одағайлар мен қаратпа, қыстырмалар табиғатынан ауызекі сөйлеу стиліне тән болғанымен, қазіргі тілдік ахуалда олардың стилистикалық дифференциациясы бұзылуда. Бұл қазақ тілінің экспрессивті мүмкіндіктерінің бірізденуін және интеллектуалдық-эмоционалдық тереңдігінің кемуіне әкеледі.

ҚОРЫТЫНДЫ

Қазіргі жаһандану заманында тұлғаның эмоционалды құзыреттілігі мен тілдік санасы ерекше маңызды. Себебі жаһандық қарым-қатынас кеңістігінде жеке адамның өзіндік болмысы, мәдени танымы мен  рухани құндылықтары ең алдымен эмоциясы арқылы шығады. Эмоцияның тілдік репрезентациясы саналатын ЭЭС-тер ұлттық дүниетанымның, мәдени жады мен аксиологиялық бағдардың тілдегі көрінісін жүйелі түрде бейнелейді. ЭЭС-терді кешенді түрде зерттеу әлемнің тілдік бейнесін қалыптастыру жүйесін терең тануға, тіл мен мәдениеттің өзара сабақтастығын айқындауға мүмкіндік береді. Эмоционалды-экспрессивті мән мәдени кодтар жүйесі арқылы құрылып, ұлттық тәжірибемен ұштаса отырып, тілдік санада тұрақты үлгілерді қалыптастырады.  Мұндай қалыптасқан үлгілер – ұлттық болмысты танудың негізгі құралы. Сондықтан да зерттеу қазақ тіліндегі ЭЭС-тердің лингвистикалық табиғатын, олардың мәтін мен дискурста жүзеге асу ерекшеліктерін, ұлттық-мәдени кодтармен байланысын және бағалау-эмотивтілік арқылы қалыптасатын прагматикалық әсерін кешенді сипаттауға бағытталды. 
Зерттеу нысаны болған ЭЭС пен оны іске асыратын салт-дәстүр, көркем әдебиет және ауызекі сөйлеу дискурстары гуманитарлық білімнің бірқатар салаларымен (лингвомәдениеттану, аксиология, прагмалингвистика, қолданбалы лингвистика мен машиналық оқыту, т.б.) тығыз байланыста болатын көпқабатты құбылыс ретінде танылады. Сондықтан аталған аспектілердің әрқайсысы зерттеу шеңберінде өзара сабақтастықта қарастырылды.
Эмоцияның тілдік репрезентациясын фонетика-интонациядан бастап дискурсқа дейінгі деңгейлерде және коннотативтік табиғаты мен функционалдық қызметі (атау, бағалау, әсер ету) бойынша жүйелеу ЭЭС-тердің қазақ дүниетанымындағы психологиялық күйді ғана жеткізетін құрал ғана емес, ұлттық-мәдени нормалар мен құндылықтар жүйесін тануға, олардың әлеуметтік-мәдени құбылыс ретінде қалыптасу тетігін ашуға мүмкіндік береді. Бұл эмоцияның ұлттық санада қалай қабылданып, қалай реттелетінін нақтылайды. 
Фонетика-интонация, еліктеуіш, қос сөз, экспрессивті үстеу, қайталама құрылымдар эмоцияның қарқындылығын арттырып, оны көбіне «не айтылды» емес «қалай айтылды»  арқылы танытады. Лексика-семантикалық деңгей эмоцияның мағыналық өзегін қалыптастырады: қайғы, қуаныш, үрей, ұят, ашу, т.б. психоэмоциялық күйді семантикалық ядро ретінде бекітеді, ал экспрессивтілік-эмотивтік көбіне мәнмәтін мен деңгей аралық тоғысу арқылы күшейеді. Синтаксистік және дискурстық-прагматикалық деңгейде эмотивтілік әлеует ең жоғары көрінеді. Қаратпа, демеулік, модаль сөздер, риторикалық сұрақтар эмоцияны бағалау мен ықпал ету тетігіне айналдырып, адресаттың қабылдауы мен әрекетіне бағыттайды. ЭЭС-тің өзегі бағалау + қатысымдық мақсат + прагматикалық әсер бірлігімен айқындалады. 
Зерттеуде ЭЭС-тің ұлттық-мәдени мазмұнын тануда ұлттық код пен мәдени код арақатынасы негізгі әдіснамалық тірек ретінде белгіленді. ЭЭБ – эмоцияны сезіну мен бағалаудың ішкі менталдық өлшемін айқындайтын «ұлттық кодты» әлеуметтік ортада танытатын тілдік таңбалар мен символдық формулалар түріндегі «мәдени кодқа» айналдырып, ұлттың аксиологиялық әлемін дискурс деңгейінде репрезентациялайтын негізгі лингвистикалық бірлік болып табылады.  
ЭЭС-тің ұлттық-мәдени мазмұны кешенді бағалау семантикасы (жағымды, жағымсыз, амбивалентті), әлеуметтік-нормативтік қызмет (тыю, қолдау, айыптау, жұбату, жігерлендіру), символдық модельдер мен метафоралар, дискурстық тұрақтану формаларының (мақал-мәтелдер, салт-дәстүр мәтіндері, тұрақты тіркестер) өлшемдері арқылы талданғанда әлемнің ұлттық бейнесі  эмоция – құндылық – норма байланысы негізінде көрініс табатыны нақтыланады. Бұл ЭЭС-тердің мәдени мағынаны дискурста тұрақтандыратын негізі код екендігін дәлелдейді.
Эмоционалды концепт – ұлттық ойлау жүйесінің ерекшеліктерін танытатын, адам санасында орныққан идеялар жүйесіне енетін және тілдік-таңбалық формалар арқылы мәдени-танымдық мазмұнды репрезентациялайтын танымдық бірлік. Эмоционалды концептілерді «ЭЭС (тілдік репрезентация) →эмоция  → этикалық құндылық →прагматикалық әсер» тізбегімен жүйелеу олардың ішкі құрылымын қабаттап көрсетуге мүмкіндік беріп, эмоционалды концептілерді екі топқа топтастыруға негіз болды. 1) Психо-лингвистикалық концепт – ЭЭС-тердің семантикалық ядросын құрайды және қарқындылық тұрғысынан сатыланады (қуаныш – шаттану, қуанышқа бөлену, төбесі көкке жету; қорқыныш – қалтырап кетті, зәресі ұшты; таңдану – аң -таң болды, көзі аларды). 2) Этноэмоционалды-этикалық концепт – қазақ мәдениетіне тән моральдық өлшемдер мен эмоционалды бағалаудың бірлігін танытып, норма/антинорма шегарасын айқындайды (обал – обалына қалу, обалынан қорқу, обалсыну, обалсынды; тектілік – тегіне тартқан, тектінің көзі, тексіз). 
Эмотивті валенттілік ұғымы когнитивтік лингвистика, мәдени семантика және психолингвистикада эмоциялардың аксиологиялық табиғатымен сәйкестендіріледі. Қоршаған орта атауларының  эмотивті валенттілігі ұлтымызға тән тұрақты эмоционалды ассоциацияларды түзеді. Адам мен табиғат үндестігіндегі ашу/қараңғылық, қуаныш/күн, жылау/апат, құрметтеу/нәзіктік, ерлік/тылсым күш, кемсіту/құбылмалылық – рухани тепе-теңдік пен ұлттық эмоциялық, экологиялық санадағы символдық мәнге ие болатын кодтарды түзуші факторлар. Сөздердің эмотивті валенттілігі мәннің қалыптасуы, тура мағынадан жалпылама-логикалық мағына мен жағдаяттық прагматикалық-функционалдық мәндердің дамуынан туындаған семантикалық өріс аясында жүзеге асады.
Салт-дәстүр дискурстарындағы ЭЭС-тің қызметі үш қабатта жүзеге асатыны айқындалды: эмотивті қабат ортақ эмоциялық ая қалыптастырады; прагматикалық қабат адресат әрекетін реттейді: лингвомәдени қабат ұлттық құндылықтарды кодтап, мәдени жадта сақтайды. Бата мәтіндеріндегі оң суггестия, қарғыс құрылымындағы теріс суггестия және жоқтаудағы шер тарқату қызметі ЭЭС-тің әлеуметтік-психологиялық маңызын нақтылайды.
[bookmark: _Hlk211006815]Қазақ тілін цифрлық ортада өңдеу, ұлттық-мәдени ерекшеліктерді дербес модельдеу мен сақтаудың жаңа кезеңінде даярланған авторлық QazEmoLex веб-қосымшасы тіл мен эмоцияның өзара байланысын цифрлық форматта бейнелейтін инновациялық әрі практикалық маңызы бар ғылыми өнім болып табылады. Жасалған QazEmoLex веб-қосымшасы тіліміздің эмоционалды құрылымын компьютерлік модельдеудің қазақ лингвистикасындағы алғашқы тәжірибелерінің бірі болғандықтан, дәстүрлі сөздік пен Ұлттық корпус аралығындағы интерактивті лингвоаналитикалық жүйе ретінде қызмет атқарады деп күтілуде. Жүйені алдағы уақытта ұлттық корпуспен интеграциялау, эмоционалды концептосфераны кеңейту, автор психологиясы мен дискурстық бағалауды талдайтын қосымша модульдермен толықтыру жоспарланған. Кез келген мәтінде қолданылатын эмоционалды-экспрессивті сөздер шындықты вербалды бейнелеуді, санаттауды және ұлттық құндылықтар жүйесін бағалауды, тануды сипаттайды.Эмоция дискурста кездейсоқ құбылыс емес, ол – авторлық ниетке, идеологиялық ұстанымға және қатысымдық мақсатқа бағындырылған саналы жүйе. Бағалау теориясының  қатынас,  эмоцияның қарқындылығы, авторлық ұстаным  санаттары аясында жасалған эмпирикалық талдау эмоция ұлттық дүниетанымдағы ұят, обал, кие, тектілік аксиологиялық сүзгілерден өтіп, санада ұлттық код ретінде бекіген. Қазақ дискурсындағы эмоцияның имплицитті берілу басымдығы сабырлық, би-шешендік этикет пен сөзге тоқтау дәстүрінің тілдік көрінісін сипаттайды.
Эмотивті-семантикалық түрлену – тілдік бірліктің бастапқы атауыштық мағынасының қоғамдық-дискурстық қолданыс барысында эмоционалды, бағалауыштық және экспрессивтік реңк иеленіп, жаңа коннотативтік мазмұнға көшуі.  
Қазақ тіліндегі дәстүрлі метеонимдік (күнім, айым, жарығым, жұлдызым), зоонимдік (құлыным, ботам, құлыншағым, елігім, лағым, қозым)  қаратпалары жай ғана сыпайылық емес, адам мен табиғат үндестігін білдіретін антропоөзектік модель ретінде сақталуы тиіс. Олардың қолданыстан шығуы – ұлттық дүниетанымдық жүйенің жаһандану әсерінен бірізденіп жатқандығын көрсетеді.
Жастар арасында төл одағайлардың қолданудың «күлкілі» не «ерсі» деп қабылдануы – тілдік өгейсінудің (лингвистикалық маргинализация) көрінісі.
Одағай мен қаратпа, қыстырмалар табиғатынан ауызекі сөйлеу стиліне тән болғанымен, қазіргі тілдік ахуалда олардың стилистикалық дифференциациясы бұзылуда. Бұл қазақ тілінің экспрессивті мүмкіндіктерінің бірізденуін және интеллектуалдық-эмоционалдық тереңдігінің кемуіне әкеледі.
ЭЭБ – эмоцияны білдіру құралы ғана емес, ұлттық дүниетанымды, құндылықтар жүйесін және әлеуметтік-этикалық нормаларды сақтайтын әрі ұрпақтан-ұрпаққа жеткізетін кешенді лингвомәдени жүйе. Олар салт-дәстүр, көркем әдебиет және ауызекі сөйлеу дискурстарында заман ағымына сай ұлттың эмоционалды тәжірибесін модельдеп, адресаттың қабылдауына, мінез-құлқына және дүниетанымына ықпал етеді.  
Қазақ тіліндегі ЭЭС-тер ұлттық-мәдени сипатын кешенді зерттеу – жаһандану дәуірінде ұлттық болмыстың тілдік бейнесін сақтаудың ғылыми кепілі ғана емес, сонымен бірге цифрлық әлемде қазақ тілінің прагматикалық әлеуеті мен рухани тереңдігін танытатын инновациялық бағдар болып табылады. 

Кесте Ә.1 

	Зат есім
	Сын есім
	Етістік
	Есімдік
	Үстеу
	Еліктеуіш
	Сан есім

	Айқай-шу
Ауыл-ауыл
Ашу-кегі
Бала-шаға
Балтай-шалтай
Баспа-бас
Бәке-сәке
Бейсауат-бейбастық
Біреу-міреу
Ғашық-машық
Дау-дамай
Ешкі-мешкі 
Жаман-жәутік
Кәмпит-сәмбит Кемпір-шал
Қасы-көзі
Қатын-қалаш
Лек-легімен
Нан-пан
Тәтті-мәтті
Топ-топ, 
Түйе-мүйе
Ұрыс-керіс
Шәй-пәй
Ығай-сығай
	Ақсақ-тоқсақ 
Ап-ащы Аралас-құралас
Ащы-тұщы
Бал-бұл
Бармақтай-бармақтай
Будақ-будақ
Жабылар-жабылмастан
Жан-жақты
Жап-жарық
 Жап-жасыл Сұп-сұр 
Сап-сары
Кір-қожалақ
Қап-қара
Қап-қараңғы
Қатпар-қатпар
Қисық-қыңыр
Қоп-қоңыр
Қоп-қою
Қып-қызыл
Мая-мая
Сәл-пәл
Тәп-тәтті
Шап-шағын
Шат-шәлекей
Түрлі-түрлі
Тау-тау

	Айта-айта
Артынып-тартынып
Жата-жата
Жүре-жүре
Жылай-жылай
Келе-келе
Көре-көре
Күйіп-пісіп
Күте-күте
Отыра-отыра
Сөйлей-сөйлей
Төніп-төніп
Тұра-тұра
Ұрыспай-қағыспай
Ұшып-қонып
Шығып-түсіп 
Ішіп-жеп
	Анау-мынау
Бір-біріне
Біреу-міреу
Кім-көрінген
Кім-не

	Арлы-берлі
Ашықтан-ашық
Әп-сәтте
Бас-басына
Бастан-аяқ
Жапа-тармағай
Жеке-жеке
Жүзбе-жүз
Жым-жылас
Жымың-жымың
Кіріп-шығып ішіп-жеп ілгері-кейінді
Қайта-қайта
Қапелімде-қапыда
Өте-мөте
Тарам-тарам
Ебіл-себіл
Балдыр-батпақ
Қора-қора
Құшақ-құшақ
Аспай-саспай



 

	Әмпей-жәмпей
Быт-шыт
Бытықы-шытықы
Ғашық-машық Жымың-жымың
Далдүн-дүндүн
Даң-дұң
Жараң-жайраң
Иір-иір
Күлім-күлім Қалтарыс-бұлтарыс
Қалтырап-дірілдеп
Қылтың-сылтың
Сақ-сақ
Сықылық-сыңғыр
Сыланып-сипанып
Таңқ-таңқ
Тырбаң-тырбаң
Ұйпа-тұйпа
Шалп-шалп 
Шат-шәлекей
Шыж-быж
Ыржың-ыржың
	Бір-екеу
Елу-алпыс
Жүз-жүз
Жылма-жыл
Ондап-ондап
Он-оннан

ЭЭБ-тің  құрылымдық параметрлері

Кесте Б.1 - ЭЭБ жасалуының фонетикалық тетігі

	Фонетикалық тетігі
	Тілдік үлгі
	Эмоциялық мән
	Ерекшелігі
	Қызметі

	Лепті интонация 
	Ойпырым-ай!
	Таңдану 
	Дауыстың көтеріңкі болуы 
	Эмоцияны ашық білдіру 

	Дыбысты созу 
	Жо-о-оқ!
	Қарсыласу 
	Дауысты дыбысты созып айту
	Эмоциялық қарқын күшейеді

	Интонациялық екпін 
	Өте қатты қорықтым. 
	Қорқу 
	екпінді негізгі сөзге түсіру
	Сезімді нақтылау

	Кідіріс (пауза) 
	Бітті... бәрі бітті!
	Өкіну, үмітін үзу 
	Кідіріс арқылы психологиялық ауырлықты жеткізу 
	Драмалық әсерді күшейту

	Қайталама дыбыс 
	Ха-ха-ха! Па-па-па! 
	Дискурстық жағдаят арқылы танылады
	Сезімін жасыру не ашық қарсылық таныту
	Күйзелісі мен қуанышын жеткізу 



Кесте Б.2 – ЭЭБ жасалуының лексика-семантикалық тетігі

	Тілдік
бірлік
	Эмоционалды валенттілігі
	Құрылымдық ерекшелігі
	Қызметі

	Ашу 
	Жағымсыз 
	Эмоция атауы тікелей берілген 
	Сезімді тікелей атау

	Адал 
	Жағымды 
	Моральдық-этикалық бағалау 
	Жағымды қасиетті дәріптеу 

	Үміт 
	Бейтарап 
	Болашаққа бағытталған эмоциялық күй атауы 
	Сенім мен күту сезімін білдіру

	Таң 
	Бейтарап 
	Айналаны танудағы эмоциялық серпін 
	Әсерлену, мойындау 

	Қуану 
	Жағымды 
	Эмоциялық реакцияның атауы 
	Жақсыны жеткізу 

	Ойбай, әттең, масқара, пәлі, Аһ, уһ, мә, о, а
	Амбивалентті 
	Эмоцияның ең таза, қысқа, лездік формасы 
	Эмоцияның шұғыл импульсі



Кесте Б.3 – ЭЭБ жасалуының  морфологиялық тетігі

	Қосымша
	Тілдік бірлік 
	Түбір 
	Бағалау сипаты 
	Валент-
тілік
	Дискурстық қызметі 

	1
	2
	3
	4
	5
	6

	-лы, -лі,        -ды, -ді
	Абыройлы
	Абырой 
	Моральдық жағымды қасиетті білдіреді
	Жағымды 
	Тұлғаның қадір-қасиетін бағалау 




Б.3 – кестенің жалғасы

	1
	2
	3
	4
	5
	6

	-сыз, сіз
	Арсыз, тексіз 
	Ар, тек
	Моральдық нормадан ауытқу 
	Жағымсыз 
	Тұлғаның мінезін анықтау 

	-ғыш, -гіш, -қыш, -кіш  
	Айтқыш, жазғыш 
	Айт, жаз 
	Әрекетке бейімділік, мінезді сипаттау 
	Мәнмәтін-
дік 
	Адамның сөзге бейімділігін сипаттау

	-шақ, -шек 
	Құлын-шақ, 
	Құлын 
	Еркелету жақындық 
	Жағымды 
	Эмоционалды жақындықты білдіру

	-лар, -лер,    - дар, -дер
	Шенділер, келімсектер 
	Шенді
	Әлеуметтік мәртебені білдіру 
	Мәнмәтін-дік 
	Әлеуметтік топты даттау не құрметтеу

	Ескерту - Морфологиялық формалар көп. Толық нұсқасына сілтеме: Эмоционалды мән тудырушы қосымшалар



Кесте Б.4 – ЭЭБ жасалуының аналитикалық тетігі

	Тілдік бірлік
	Аналити-калық
тетік
	Эмоционалды
мән
	Ерекшелігі
	Қызметі

	Ағыл-тегіл 
	Қосарлану 
	Шектен асу 
	Күшейту 
	Эмоцияны күшейту 

	Ақкөңіл 
	Бірігу 
	Жағымды 
	Тұлғалық сипат 
	Мінезді бағалау 

	Алаяқ 
	Кірігу 
	Жағымсыз 
	Жағымсыз сипат
	Сенімсіздікті білдіру, айыптау

	Кибер
қауіпсіздік 
	Бірігу 
	Мәнмәтіндік, алаңдау-шылық, қауіп
	Қазіргі медиадискурстағы жаңа күрделі атау  
	Қоғамдық қауіп пен сақтық реңкін білдіру 

	Қып-қызыл
	Күшейт-пелі тұлға 
	Қарқынды эмоциялық реңк 
	Сапаның жоғары дәрежесі 
	Экспрессивті-лікті күшейту



Кесте Б. 5 – ЭЭБ жасалуының фразеологиялық тетігі

	Фразеологиялық тетік
	Тілдік
бірлік
	Эмоция
	Бейнелік
	Қызметі

	1
	2
	3
	4
	5

	Соматикалық
 бейне 
	Жаныма батты,  Қабырғасы қайысты
	Реніш,  қайғы
	Қиналу, жан азабы
	Ішкі ауырлықты, реніштің тереңдеуі,  қайғыны күшейту, психологиялық ауыртпалықты білдіру

	Этно-мәдени символдар  
	Шаңырағы шайқалды
	Үрей, қайғы 
	Тұрақтылық
тың әлсіреуі 
	Әлеуметтік не рухани күйзелісті көрсету, 

	Әлеуметтік-этикалық бағалау  
	Мазақ болды
	Ұят, қорлану 
	Әлеуметтік беделдің түсуі 
	Эмоционалды-психологиялық күйзелісті білдіру 




Б.5 – кестенің жалғасы

	1
	2
	3
	4
	5

	Интенсивтілік  
	Шат-шадыман болды 
	Қуану 
	Ішкі шаттықтың сыртқа еркін шығуы 
	Эмоциялық серпінді білдіру 



Кесте Б.6 – ЭЭБ көркемдеуіш құралдар арқылы жасалу тетігі

	Көркемдеуіш  тетік
	Тілдік бірлік
	Эмоция
	Тілдік қызметі мен прагматикасы


	Метафора гипербола
	Төбесі көкке жетті, жұлдызы жанды  
	Қуаныш 
	Қуаныш сезімінің шексіздігін, көңіл-күйдің көтеріңкілігін кеңістік арқылы бейнелеп, эмоционалды мазмұнды асқақтатады.  

	Метонимия 
	Көзінен от шашу  
	Ашу 
	Ішкі реніштің шегіне жеткенін агрессия деңгейін жарықпен  сәйкестендіру   

	Гипербола 
	Аузы ашылып қалды 
	Таңғалу 
	Күтпеген ақпаратқы деген таңданыс ретінде бекітіп, оқиғаның ерекшелігіне назар аудартады 

	Эпитет 
	Бір кем дүние
	Өкіну 
	Қазақ менталитетіндегі «ешкімге бәрі бірдей берілмейді» деген заңдылық бейнелейтін дискурстық формула 



Кесте Б.7 – ЭЭБ синтаксистік жасалу тетігі

	Синтаксистік
тетік
	Тілдік бірлік
	Эмоционалды мәні
	Эмотивті қызметі

	Қайталама 
	Кетті ғой ... кетті; жоқ, жоқ болмайды!
	Қайғы, күйзеліс, қарсылық
	Эмоцияның қарқындылығын күшейту, психологиялық қысымды көрсету 

	Қаратпа 
	Қарағым, Ағайын, Әй, сен! 
	Жақындық, реніш, құрмет, ескерту 
	Эмоциялық қатынасты білдіру 

	Шылаулар 
	Қайтейін-ау, Бұл қалай болды? Жарайды ғой, Сен де келдің бе?
	Өкініш, кекесін, таңдану, сенім 
	Сөздің эмоциялық реңкін күшейту, субъективті бағалауды үстемелеу

	Лепті сөйлем
	Не деген сұмдық! Қандай керемет! Жетеді енді!
	Таңданыс, қуаныш, ашу
	Эмоцияны ашық әрі қарқынды түрде білдіру

	Толымсыз сөйлем
	Бітті... Болды! Жетер! 
	Үмітсіздік, шешімділік, реніш
	Қысқа форма арқылы эмоциялық қысымды күшейту

	Бұйрық-өтініш құрылымы 
	Тоқта! Айтпа! Ұрма! Қой енді... 
	Ашу, алаңдау, ескерту, өтініші
	Адресатқа тікелей ықпал ету, әрекетті тоқтату не жұмсарту

	Салыстырмалы 
Құрылым 
	Бір жылап, бір күліп; бір айтып, бір тыңдап
	Құбылмалы күй, ішкі толғаныс
	Эмоциялық күйдің динамикасын, өзгермелілігін көрсету





Кесте Б.8 – ЭЭБ дискурстық-прагматикалық жасалу тетігі

	Дискурстық
тетік
	Тілдік бірлік
	Эмоционалды
мән
	Эмотивті қызмет

	Бата 
	Тәңір жарылқасын! 
Жолың болсын!
	Игі тілек, мейірім 
	Адресатқа жақсылық тілеу, оң эмоцияны білдіру 

	Алғыс 
	Айтқаныңызға құлдық! Рақмет! Алғысым шексіз
	Ризашылық, құрмет
	Адресанттың ризашылығы

	Қарғыс 
	Атаңа нәлет! Құдай атсын! 
	Ашу, жек көру
	Теріс эмоцияны жеткізу

	Әлеуметтік ескерту
	Ұят болады, обал болады; жаман болады.
	Моральдық қысым, жауапкершілік 
	Әлеуметтік норманы еске салу, әрекетті тежеу 

	Қаратпа арқылы дискурстық үндеу 
	Құрметті қауым! қадірменді оқырман!
	Ортақтық, бірлік
	Аудитория назарын аударту, эмоциялық ықпал

	Жалпылау есімдіктері
	Бәрі өз қолымызда, Баршаңызға алғыс!
	Сенім, жігер 
	Ұжымдық эмоция қалыптастыру 

	Қазіргі медиадискурс пен әлеуметтік желілердегі жаңа қолданыстар 
	Лайк, хейт, кринж, супер, ок. 
	Ұнату, жеккөру, келеке
	Әлеуметтік желідегі эмоциялық реакцияны білдіру

	Эвфемизм және дисфемизм
	Дүниеден озды, көзі жойылды.
	Сабырлық, өшпенділік
	Этиканы сақтау, адресатты қорлау

	Модальдік сөздер мен қыстырмалар 
	Әттеген-ай, амал қанша, шүкір, әрине.
	Өкініш, қанағат, сенім
	Адресанттың жеке көзқарасы

	Ирония мен сарказм 
	Керемет екен (жаман нәрсеге); жақсы болған екен (теріс); ақылды болып барасың.
	Келеке, кесірлік, наразылық
	Тікелей айтпай, астарлы түрде сынау, ұрсу, адресаттың әрекетін мазақ ету

	Балағат (инвективтер)
	Оңбаған, жексұрын, албасты, сұмырай, қояншық, қарабет. 
	Жек көру, агрессия, жиіркеніш: 
(қалжың мен ұрысқа байланысты әсері өзгереді
	Адресатты әлеуметтік/моральдық тұрғыдан төмендету, қатысымдық басымдыққа ие болу

	Риторикалық сұрақ
	Мен не істей аламын? Бұл қалай болды? Сен кімсің өзі? Кім кінәлі?  
	Реніш, таңдану, наразылық, шарасыздық
	Жауап күтпей, эмоциялық әсер туғызу, ішкі күйді астарлап жеткізу, мәселенің шешілмей жатқанына назар аударту

ҚОСЫМША В

Тілдік  бірліктердің эмотивті-семантикалық  түрленуі

Кесте В.1 

	Тілдік бірлік
	Негізгі мағынасы
	Эмотивті-семантикалық түрленуі
	Мысал

	Мағыналық түрлену

	1
	2
	3
	4

	Соқыр 
	Көзі көрмейтін адам
	Заң мен биліктің халықтың мұң-мұқтажына көз жұмуы 
	Соқыр шешім

	Көлеңкелі 
	Күн ыстықта паналайтын жайлы жер 
	Мемлекет қазынасын тонаудың жолы 
	Көлеңкелі бизнес, көлеңкелі саясат 

	Солақай 
	Сол қолымен жазатын адам 
	Халықты, билікті басқарудың теріс жолы не өз мүддесіне шешім шығару 
	Солақай саясат, солақай шешім 

	Бишімбаев 
	Адамның тегі 
	Жексұрындық, ашу-ыза, зорлық-зомбылық
	Бишімбаевтар көбейген 

	Белсенді 
	Ұйымдастырушы адам 
	Қарсылық білдіруші 
	Белсенділер қамалды

	Жүйе 
	Ретке келтіруші тетік 
	Халықты басып-жаншитын, адам тағдырын ойыншық қылатын машина 
	Жүйедегі әділетсіздік, жүйені өзгерту

	Үйқамақ 
	Жаңа сөз 
	Заң бұзушыларды немесе белсенділерді бақылауда ұстау 
	Б.Омарова үйқамақта отыр

	Жынды 
	Есін жоғалтқан адам
	Бір нәрсенің жақсы жасалғанын көргенде таң қалу
	Жынды болыпты, сөз жоқ! Базар жоқ, 

	Тіреу 
	Бақан, тірек
	Кез келген қиындықтан жеке байланыстары арқылы өз танысын құтқара алатын адам
	Тіреуі мықты болғансың ба, қызметкерлердің .... жазған арыздары тексерілген емес.

	Морфологиялық түрлену

	Бей және анти префикстері: 
бейсана, бейхабар,
бейберекет, бейбастық, бейқамдық,
беймаза, бейтаныс,
бейсауыт, 
бейсауат, бейәдеп 
антимұғалім, антижүйе,
антисаясат

	Теріс мәнді, кері мағына тудыратын бей префиксі абстрактылы есімдерге жалғанып, жағымсыз реңкте қолданылады [174,б. 363]
	Бей префиксі лексемаларға бейтарап мағынадан гөрі, «нормадан ауытқу» ретіндегі субъективті-жағымсыз баға берсе, анти префиксі нысанды идеологиялық тұрғыдан «қарсы тарап» ретінде таңбалап, мәтіннің экспрессивті-агрессивті модальділігін қалыптастырады. Бұл тетіктер тіл иесіне өз қарасын анық білдіруге мүмкіндік береді.  
	 Әлеуметтік желілер бейәдеп сөздер мен істердің ортасына айналып отыр.


	Кірме сөздер


В.1 – кестенің жалғасы

	1
	2
	3
	4

	Вирус 
	Биологиялық ауру қоздырғышы
	Тез тарайтын, сәнге айналатын дүние
	Бейнежазба вирустық сипат алды.

	Схема 
	Сызба, жоспар 
	Алаяқтық – ұрлық 
	Алаяқтық схема, өздерінің схемасы.

	Кринш
	Ыңғайсыздану, жиырылу
	Өзге біреудің орынсыз әрекеті үшін ұялу, жиіркеніш аралас ұят эмоциясы
	Таза кринш екен! 

	Вайб 
	Діріл, тербеліс 
	Бір орынның немесе адамның жақсы көңіл-күй сыйлауы
	Осы жердің вайбы ұнайды.

	Хайп 
	Агрессивті жарнама
	Жасанды танымалдылық,  жұрттың назарын аудару
	Хайп үшін жасап отыр.

	Токсик 
	Улы, зардапты
	Айналасына негатив тарататын, көңіл-күйді бұзатын адамды сипаттау 
	Ол токсик болып кеткен.

	Краш 
	Сындыру, қирату
	Ғашық адамына қатысты пікір білдіргенде немесе әдемі нәрсені көргенде қолдану 
	О, краш екен!

Кодталған параметрлік деректер (Бала Қазыбек драмасы)

Кесте Г.1 - Бағалау өлшемі

	Бағалау өлшемі
	Саны
	Пайызы %

	Эмоциялық бағалау (эмо)
	29
	55,77

	Ұстаным  (ұстаным/пікір)
	15
	28,85

	Қарқындылық (экспрессивті қарқын) 
	8
	15,38

	Барлығы 
	52
	100

	Ескерту - Мәтіндегі ЭЭБ-тердің жартысынан көбі эмоциялық-бағалау өлшемінде, ал ұстаным мен қарқындылық дискурстық ықпалдық (сендіру/қысым) тетігін толықтырады 


 
Кесте Г.2 - Эмоциялық бағалаудың ішкі санаттары (эмоция = 29 ішінде)

	Ішкі санат атауы
	Саны
	Пайызы

	Сезім (Affect)
	18
	62,07

	Сапалық-эстетикалық бағалау (Appreciation)
	6
	20,69

	Моральдық-әлеуметтік бағалау (Judgment)
	5
	17,24

	Барлығы 
	29
	100



Кесте Г.3  -  Драманың жалпы валенттілік көрсеткіштері

	Валенттілік (вал)
	Саны
	Пайызы  %

	Теріс (тер)
	25
	48,08

	Оң 
	22
	42,31

	Бейтарап (бей)
	5
	9,62

	Барлығы 
	52
	100



Кесте Г.4  -  Бағалау көрсеткіштерінің эмоционалды валенттілігі 

	Валенттілік
	Саны
	Пайызы  %

	Теріс (тер)
	16
	55,17

	Оң 
	13
	44,83

	Барлығы 
	29
	100

	Ескерту - Эмо доменінде теріс бағалау сәл басым (драма табиғатына сай: тартыс, қауіп, қысым), бірақ оң бағалау да айқын сақталған (мәрттік, сөз құдіреті, бата-тілек)



Кесте Г.5 -  Эмоцияның көрінуі 

	Көрінуі
	Саны
	Пайызы %

	Ашық (аш)
	31
	59,62

	Астарлы (аст) 
	21
	40,38

	Барлығы 
	52
	100

	Ескерту  - Эмоция мен баға қазақ дискурсында жиі астарлы/жанама  беріледі. Бірақ драмалық тартыста ашық экспликация да күшейеді



Кесте Г.6 - Қарқындылықтың көрсеткіштері

	Қарқындылықтың түрі (қар_ түр)
	Саны
	Пайызы %

	Нақтылау (нқт)
	24
	46,15

	Күшейту (күш) 
	19
	36,54

	Жоқ 
	9
	17,31

	Барлығы 
	52
	100



Кесте Г.7 - Деңгей 

	Деңгей
	Саны
	Пайызы %

	3 (жоғары) 
	29
	55,77

	2 (орташа)  
	18
	34,62

	1 (төмен) 
	5
	9,62

	Барлығы 
	52
	100

	Ескерту - Қарқынның орташа  деңгейі 2,462, жоғары қарқын үлесі 55,77. Бұл драмалық дискурста ЭЭБ-тердің перлокутивті күші жоғары екенін дәлелдейді


 
Кесте Г.8 - Прагматикалық қызметі 

	Прагматика
	Саны
	Пайызы %

	Сендіру/ықпал (ықп)
	17
	32,69

	Айыптау/терістеу (айп) 
	14
	26,92

	Мойындау/мадақ (мад)
	11
	21,15

	Келісімге шақыру (кел)
	6
	11,54

	Қорқыту/қысым (қор)
	4
	7,69

	Барлығы 
	52
	100

	Ескерту - дискуртағы жетекші прагматика – ықпал ету+айыптау (59,61) бұл сендіру ықпалының модель өзегін құрайтынын көрсетеді



Кесте Г.9 - Ұлттық-мәдени кодтар 

	Ұлттық-мәдени код
	Саны
	Пайызы %

	Сөз құдіреті (сөз) 
	8
	15,38

	Соматикалық (сом)
	6
	11,54

	Тектілік (тек)
	4
	7,69

	Ар 
	4
	7,69

	Кеңдік (кең) 
	3
	5,77

	Дипломатия (дип)
	3
	5,77

	Біз-олар (біз)
	3
	5,77

	Ұжымшылдық (ұжм) 
	2
	3,85

	Сокралды (кие)
	2
	3,85

	Намыс (нам) 
	2
	3,85

	Негізгі «ұлттық өзек» кодтарының үлесі «ар, тек, кие, сөз, біз)=44,23.  Яғни 52 бірліктің 23-і осы негізгі өзекке тікелей тіркелген)


Кесте Г.10  -  Эмоционалды-экспрессивті формалар 

	Форма
	Саны
	Пайызы %

	Номинативтік форма
	19
	36,54

	Метафора (мет) 
	11
	21,15

	Фразеологизм (фрз)
	12
	23,08

	Риторикалық сұрақ (рис)
	5
	9,62

	Бата (бат)
	4
	7,69

	Қарғыс (қарғ)
	1
	1,92


	
Кесте Г.11  -  52 ЭЭБ-ті толық параметрлік кодтау кестесі

	Тілдік бірліктер 
	Бағ.
дом
	Ішкі 
	Вал. 
	Бер. 
	Қар.
түр.
	Дең
	Праг
	ҰҚ
	форм
	Жиіл.

	1
	2
	3
	4
	5
	6
	7
	8
	9
	10
	11

	Жауар бұлттай түнеріп алған жұрт.
	эмо
	сез 
	тер
	аст
	күш
	3
	ықп
	ұжм
	мет
	1

	Қабырғамды қайыстыр
май отыр дейсің бе?
	эмо
	сез 
	тер
	аст
	нқт
	3 
	айп
	сом
	рис
	1

	Жаныма батпай отыр дейсің бе?
	эмо
	сез 
	тер
	аст
	нқт
	3 
	айп
	сом
	рис
	1

	Өзегімізді өртеген ашу ызамыз бен өкпе-ренішіміз...
	эмо
	сез 
	тер
	аш
	күш
	3
	айп
	сом
	фрз
	1

	Тылсым тыныштық орнаған.
	эмо
	сез 
	тер
	аст
	күш
	3
	қор
	сом
	мет
	1

	Баланы көргенде шошып кеттім.
	эмо
	сез 
	тер
	аш
	жоқ
	2
	ықп
	сақ.
	ном
	1

	Содан соң бала болса да пәледен құтылғанша асықтым.
	эмо
	сез 
	тер
	аст
	нқт
	2
	ықп
	сақ
	ном
	1

	Мен содан қатты қорықтым.
	эмо
	сез 
	тер
	аш
	күш
	3
	қор
	сақ
	ном
	1

	Қан қақсағанды сонда көресің. 
	эмо
	сез 
	тер
	аст
	күш
	3
	ықп
	сақт
	мет
	1

	Жұрттың дем алыстары
на дейін айқын сезіледі.
	эмо
	сез 
	тер
	аст
	нқт
	2
	мад
	ұжм
	ном
	1

	Мәрттігіңе құлдық!
	эмо
	сез 
	оң
	аш
	нқт
	3
	мад
	тек
	форм
	1

	Сөзіңе көңілім толып... қиюыңа көндім.
	эмо
	сез 
	оң
	аст
	жоқ
	2
	мад
	сөз
	ном
	1

	Тәңір жарылқасын, алдияр!
	эмо
	сез 
	оң
	аш
	жоқ
	3
	ықп
	бата
	батф
	1

	Жарқылдап, қиып түседі екенсің...
	эмо
	сез 
	оң
	аст
	күш
	3
	айп
	сөз
	мет
	1

	Атаңа нәлет, қу қалмақ!!!
	эмо
	сез 
	тер
	аш
	күш
	3
	айп
	біз
	қарғ
	1

	Аш қасқырдай тиіп 
	эмо
	сез 
	тер
	аст
	күш
	3
	қор
	сом
	мет
	1

	Қанды шеңгеліңді салып қоймасаң болмайды
	эмо
	сез 
	тер
	аст
	күш
	3
	мад
	жан
	тең
	1




Г.11 – кестенің жалғасы

	1
	2
	3
	4
	5
	6
	7
	8
	9
	10
	11

	Бала болсаң да сөзің неткен зор еді!
	эмо
	сез 
	оң
	аш
	күш
	3
	мад
	сөз
	ном
	1

	Тектілердің ұрпағы 
	эмо
	мор
	оң
	аш
	нқт
	3
	айп
	тек
	ном
	1

	Ар-намысты қайда қоясыз?
	эмо
	мор
	тер
	аст
	нқт
	3
	айп
	ар
	рис
	1

	Адамдыққа да, адамгер
шілікке де жатпайды
	эмо
	мор
	тер
	аш
	күш
	3
	айп
	ар
	ном
	1

	Тайға мінген таз бала
	эмо
	мор
	оң
	аш
	күш
	2
	мад
	кемс
	мет
	1

	Сөзге тоқтаған ел 
	эмо
	мор
	оң
	аш
	күш
	3
	ықп
	сөз
	ном
	1

	Қасиетті қазақ даласы
	эмо
	сап
	оң
	аш
	нқт
	3
	ықп
	кие
	ном
	1

	Алмас қылыштай жар
қылдап қиып түседі екен
сің
	эмо
	сап
	оң
	аст
	күш
	3
	мад
	сөз
	мет
	1

	Талабың таудай екен
	эмо
	сап
	оң
	аст
	күш
	3
	мад
	тек
	мет
	1

	Сөзің неткен зор еді
	эмо
	сап
	оң
	аш
	күш
	3
	мад
	сөз
	ном
	1

	Қанжығамыз майлы, 
ат-тұрманымыз сайлы
	эмо
	сап
	оң
	аш
	нқт
	2
	ықп
	дәс
	фрз
	1

	Жолдарыңыз ақ болсын
	эмо
	сап
	оң
	аш
	жоқ
	2
	мад
	баи
	батф
	1

	Айтқаныңызға құлдық, хан ием!
	ұст
	– 
	оң
	аш
	жоқ
	2
	кел
	иер
	форм
	1

	Биекең жеріне жеткізе айтты-ау деймін! 
	ұст
	– 
	оң
	аст
	нқт
	2
	кел
	иер
	ном
	1

	Мырзам, бұныңыз жөн бола қояр ма екен?! Елшіге өлім жоқ деген қағида бар емес пе?
	ұст
	– 
	оң
	аст
	нқт
	2
	кел
	дип
	рис
	1

	Иә, бір жағынан ханым
дікі де дұрыс екен!
	ұст
	– 
	оң
	аш
	жоқ
	1
	кел
	дип
	ном
	1

	Ойларыңды ашық айтың
дар, тыңдауға біз бейіл
міз.
	ұст
	– 
	бей
	аш
	жоқ
	2
	кел
	кең
	ном
	1

	Мен әлі толық бір шешім
ге келе алмай отырмын.
	ұст
	– 
	бей
	аш
	жоқ
	1
	ықп
	кең
	ном
	1

	Мен қол қусырып қарап отырайық дегенім жоқ қой!
	ұст
	– 
	тер
	аш
	нқт
	2
	ықп
	нам
	ном
	1

	Темірмін деме, тегің тат
	ұст
	– 
	тер
	аш
	күш
	3
	айп
	ар
	фрз
	1

	Жоқ, бұл болмайды,
биеке!
	ұст
	– 
	тер
	аш
	күш
	3
	айп
	нам
	ном
	1

	Елдестірмек елшіден 
	ұст
	– 
	оң
	аш
	нқт
	2
	кел
	дип
	фрз
	1

	Әйтеуір, өлім-жітім жоқ сияқты
	ұст
	– 
	бей
	аст
	нқт
	1
	ықп
	сақ
	ном
	1

	Ата жауымыздың өздерін
ше қыр көрсеткені
шығар!
	ұст
	– 
	тер
	аст
	нқт
	2
	айп
	біз
	тт
	1

	Мүмкін, ол білмейтін шығар 
	ұст
	– 
	бей
	аст
	нқт
	1
	ықп
	сақ
	ном
	1


Г.11 – кестенің жалғасы

	1
	2
	3
	4
	5
	6
	7
	8
	9
	10
	11

	Сен қалмақ болсаң, біз – қазақ
	ұст
	– 
	оң
	аш
	нқт
	3
	айп
	біз
	ном
	1

	Сөзге тоқтаған елміз, Ешкімге соқтықпай жай жатқан елміз!
	ұст
	– 
	оң
	аш
	нқт
	2
	ықп
	сөз
	фрз
	1

	Шыбынның ызыңы есті
лер тылсым тыныштық
	ұст
	– 
	тер
	аст
	күш
	3
	қор
	сом
	мет
	1

	Жеті қабат жердің астында
	қар
	– 
	тер
	аст
	күш
	3
	ықп
	кие
	фрз
	1

	Қанша темір болсам да ерідім
	қар
	– 
	оң
	аш
	күш
	3
	ықп
	сөз
	мет
	1

	Сонша дірілдеп кеткеніңіз не?
	қар
	– 
	тер
	аш
	нқт
	3
	айп
	сом
	рис
	1

	Тайға мінгізіп, бір бала
ны да жіберіпті
	қар
	– 
	тер
	аш
	нқт
	2
	айп
	кемс
	ном
	1

	Нағыз тектілердің ұрпа
ғы
	қар
	– 
	оң
	аш
	нқт
	3
	мад
	тек
	ном
	1

	Бір-ақ шақырым жол ғана
	қар
	– 
	бей
	аш
	нқт
	1
	ықп
	кең
	ном
	1

	Ел ебенек емес, ер кебенек емес
	қар
	– 
	оң
	аш
	нқт
	3
	мад
	ар
	фрз
	1

ҚОСЫМША Ғ

Сауалнама нәтижелері

[image: Диаграмма ответов в Формах. Вопрос: Осы одағайларды қай контекстте қолданасыз?. Количество ответов: 153 ответа.] 

Сурет Ғ.1 – Одағайлардың қолдану ортасы

[image: Диаграмма ответов в Формах. Вопрос: Жоғарыда ұсынылған қазақ тілінің төл одағайларын күнделікті қарым-қатынаста жиі қолданасыз ба?. Количество ответов: 153 ответа.] 

Сурет Ғ.2 – Одағайлардың қолдану жиілігі

[image: Диаграмма ответов в Формах. Вопрос: Заманауи сленгтегі одағайларды (уау, крута, нет слов, типа, ) қолданасыз ба?. Количество ответов: 154 ответа.]

Сурет Ғ.3 – Сленгтердің қолдану көрсеткіші

[image: Диаграмма ответов в Формах. Вопрос: Төмендегі одағайлардың қайсыларын жиі қолданасыз? (Бірнешеуін таңдауға болады)


. Количество ответов: 154 ответа.]
Сурет Ғ.4 – Одағайлардың қолданысының пайыздық көрсеткіші 

[image: ] 

Сурет Ғ.5 – Заманауи сленгтердің қолданысының пайыздық көрсеткіші

[image: Диаграмма ответов в Формах. Вопрос: Төл одағайлардың орнына орыс/ағылшын сөздерін қолдануға деген көзқарасыңыз. Количество ответов: 153 ответа.]  
Сурет Ғ.6  – Сленгтердің ықпалына көзқарастар

[image: Диаграмма ответов в Формах. Вопрос: Одағайлардың қолданыс аясын кеңейту үшін қандай шаралар қажет деп ойлайсыз?. Количество ответов: 153 ответа.]

Сурет Ғ.7 – Одағайлардың қолданыс аясын кеңейтуге ұсыныстар

[image: Диаграмма ответов в Формах. Вопрос: Сіздің ойыңызша төл одағайлардың қолданыстан шығуы  қазақ тілі үшін мәселе ме?. Количество ответов: 153 ответа.]
Сурет Ғ.8 – Одағайларды қолдануға деген көзқарас
 
[image: Диаграмма ответов в Формах. Вопрос: Осы тілдік бірліктерді қай контекстте қолданасыз?. Количество ответов: 186 ответов.]

Сурет Ғ.9 – Қаратпа, қыстырмалардың қолдану ортасы


[image: Диаграмма ответов в Формах. Вопрос: Жоғарыда ұсынылған қазақ тілінің төл қаратпалары мен қыстырмаларын күнделікті қарым-қатынаста жиі қолданасыз ба?. Количество ответов: 186 ответов.]
Сурет Ғ.10 – Қаратпа, қыстырмалардың қолдану жиілігі

[image: Диаграмма ответов в Формах. Вопрос: Заманауи сленгтерді  (брат, бро, чувак,  кайф, топчик, флекс) қолданасыз ба?. Количество ответов: 186 ответов.]
Сурет Ғ.11 – Сленгтердің қолдану мөлшері 

[image: Диаграмма ответов в Формах. Вопрос: Төмендегі  қаратпа және қыстырмалардың қайсыларын жиі қолданасыз? (Бірнешеуін таңдауға болады)


. Количество ответов: 186 ответов.]

Сурет Ғ.12 – Қаратпа, қыстырмалардың қолданысының пайыздық көрсеткіші




[image: ]
Сурет Ғ.13  – Заманауи сленгтердің қолданысының пайыздық көрсеткіші
 
[image: Диаграмма ответов в Формах. Вопрос: Төл қаратпалар мен қыстырмалардың  орнына орыс/ағылшын сөздерін қолдануға деген көзқарасыңыз. Количество ответов: 186 ответов.]

Сурет Ғ.14 – Сленгтердің ықпалына көзқарастар

[image: Диаграмма ответов в Формах. Вопрос: Қыстырмалар мен қаратпалардың қолданыс аясын кеңейту үшін қандай шаралар қажет деп ойлайсыз?. Количество ответов: 186 ответов.]

Сурет Ғ.15 – Қаратпа, қыстырма қолданыс аясын кеңейтуге ұсыныстар

[image: Диаграмма ответов в Формах. Вопрос: Сіздің ойыңызша төл қаратпалар мен қыстырмалардың қолданыстан шығуы  қазақ тілі үшін мәселе ме?. Количество ответов: 186 ответов.]

Сурет Ғ.16 – Қаратпа, қыстырмаларды қолдануға деген көзқарас

